
Addenda 

leromonah Adrian Făgeţeanu, leromonah Mihail Stanciu: 
DE CE CAUTĂ OMUL CONTEMPORAN 

SEMNE, MINUNI ȘI VINDECĂRI PARANORMALE? 
Un răspuns ortodox 


În loc de postfață: Părintele Adrian Făgeţeanu şi duhovnicii de altădată (Sorin Preda — Răzvan 
Bucuroiu) 


Acest volum este dedicat 
Părintelui Adrian Făgeţeanu, 
cu bucuria că neamul românesc 
are încă un rugător în ceruri 
pentru mântuirea sa. 
Pentru rugăciunile Sfinţilor Părinților noştri, 
inclusiv ale părinţilor şi martirilor 
pomeniti în această carte, 
Doamne lisuse Hristoase, 
Fiul lui Dumnezeu, 
miluieşte neamul nostru 
în vremurile grele care vin. 


In loc de cuvânt înainte 


Părintele Adrian Făgeţeanu 


Eram preot în Turda. Un mijloc eficient de misiune, mai ales pentru acele vremuri, era 
pelerinajul. În cadrul unui pelerinaj am ajuns la Mânăstirea Surpatele. Nu bănuiam atunci că 
Parintele Adrian, duhovnicul mânăstirii, are în spate o viaţă zbuciumată de mărturisitor. Era blând şi 
binevoitor, receptiv la necazurile oamenilor şi dispus la a-i povăţui pe cei tineri. Mai târziu l-am 
întâlnit la Mânăstirea Antim. 

Abia acum, în vremuri de libertate, am ocazia să aflu câte ceva din trecutul său. Este 
impresionant, ca al multor altora, prin dârzenia şi statornicia în credinţa ortodoxă. Generaţiile noi, 
care n-au trăit în comunism, nu-şi dau seama ce însemna a-L mărturisi pe Hristos în acele vremuri. 

Părintele Adrian, cu numele civil Alexandru Făgeţeanu, s-a născut la 16 noiembrie 1912 în 
Deleni, lângă Cernăuţi. Tatăl era preot. Studiile medii şi le-a făcut la vestitul liceu “Aron Pumnul” 
din Cernăuţi. Tot acolo va urma Facultatea de Drept între anii 1931-1937. Va face şi Teologia între 
anii 1943-1947, la Suceava. Stagiul în avocatură şi l-a făcut la Fălticeni. A ocupat mai multe funcţii, 
precum, de exemplu, cea de comisar — la Fălticeni şi Bacău. 

A fost fascinat de mişcarea legionară, ca mulţi intelectuali ai vremurilor lui, dar nu s-a 
înregimentat în aceasta. Alexandru Paleologu, care nici el n-a fost legionar, spune că “existase, la 
legionari, totuşi, asumarea unui risc, un refuz al mediocrităţii şi al unui anumit pragmatism de nivel 
inferior”. Doar aşa se poate explica legătura unor oameni deosebiți cu legionarismul, care, cum 
ştim, a avut grave derapaje. În anul 1943 s-a călugărit la Mânăstirea Putna. 

S-a stabilit în Bucureşti prin 1947, înscriindu-se la Facultatea de Filozofie. Se apropie de 
Mânăstirea Antim şi, implicit, de mişcarea “Rugul Aprins”. ÎI cunoaşte pe Părintele Sandu Tudor, 
care îi spune că “pentru a continua împotriva concepției materialiste nu-şi mai au rostul metodele 
folosite de mişcarea legionară pe plan organizatoric, iar singura posibilitate de a lupta împotriva 
concepţiilor materialiste este cea pe plan religios, iar în cadrul Bisericii cea mai bună pregătire 
pentru o astfel de luptă se face în monahism”. 

În biblioteca Mânăstirii Antim îi va auzi conferenţiind, după cum aflăm din dosarul de 
anchetă, pe Sandu Tudor, Mitropolitul Tit Simedrea, Părintele Benedict Ghiuş, profesorul 
Alexandru Mironeseu şi alţii. Va participa şi la o retragere duhovnicească, organizată de Sandu 
Tudor la Govora, care va dura aproape o lună. Află de la Părintele Sandu Tudor că acesta are 
intenţia de a întemeia un schit cu intelectuali preocupaţi de viaţa duhovnicească. Între 1950-1956 
este închis, iar după eliberare se stabileşte la Mânăstirea Lainici. 

Aflăm din dosarul anchetei că “învinuitul Făgeţeanu Alexandru, începând din 1956, şi-a 
continuat activitatea contrarevoluționară împreună cu Teodorescu Alexandru zis Sandu Tudor, 
Mironescu Alexandru, Ghiuş Benedict şi alţii pe care îi cunoaşte încă din anul 1947 şi a luat parte la 
adunările subversive ce s-au ţinut la Mironescu Alexandru acasă, unde au purtat discuţii 
duşmănoase, preconizând schimbarea formei de guvernământ a R.P.R.”. 

De fapt, aceste “adunări subversive” erau întrunirile mişcării “Rugului Aprins”, cu 
preocupări în principal duhovniceşti. Sandu Tudor, mentorul mişcării, l-a îndemnat la un moment 
dat să se mute la Schitul Rarău, însă a rămas la Lainici. Prezenţa în Bucureşti era însă destul de 
deasă. La interogatoriu a recunoscut, de exemplu, că în aprilie 1957 a “plecat la Bucureşti, la 
Institutul Teologic, pentru a găsi materialul necesar întocmirii tezei de licenţă. Aici s-a întâlnit cu 
Plămădeală Leonida şi Teodosie Cuciuc, care erau la institut la studii”. 

Întâlnirile, precum se vede, le avea tot cu persoane “periculoase”. O asemenea persoană era, 
de exemplu, şi loan Stoianovici. Acestuia îi spune că “din principiile legionare se pot armoniza cu 
creştinismul credinţa în viaţa de apoi şi ideile din legea muncii, precum şi ajutorul reciproc”. Toate 
aceste prietenii vor fi capete de acuzare pentru Părintele Adrian. 


Tânărului Zamfiroiu Grigore, care avea cunoştinţele teologice necesare, i-a dat sfatul să se 
preoțească. Motivele pentru care l-a îndemnat să se preoțească erau mai multe. Unul însă deranja 
rău stăpânirea: “Ca pe linia credinţei, ca preot, să combată materialismul. Zamfiroiu Grigore a fost 
de acord să lupte împotriva comunismului...” 

Şi, în sfârşit, cea mai gravă învinuire i-au adus-o martorii Ziberman Schloim, Struminger 
Leiba, Stănescu Dumitru... cum că “a desfăşurat activitate împotriva elementelor comuniste şi 
progresiste...” 

Pentru toate acestea, pe 8 noiembrie 1958, Tribunalul Militar al Regiunii a I-a Militară l-a 
condamnat pe Părintele Adrian Făgeţeanu “la 20 (douăzeci) ani muncă silnică şi 10 (zece) ani 
degradare civică... Se dispune confiscarea totală a averii personale...” 

Dumnezeu l-a ţinut în viaţă şi, în 1964, la amnistierea deţinutilor politici, şi-a reluat misiunea 
duhovnicească. A trecut prin mai multe parohii, apoi pe la Mânăstirea Viforâta şi, în sfârşit, la 
Mânăstirea Antim. Aici l-am întâlnit după Revoluţie. 

Era căutat de credincioşi. Mai ales de tinerii interesaţi de viaţa duhovnicească. Pe deasupra, 
cu multă pasiune, se frământa să ridice un aşezământ la Piscul Crăsani. 

În anii din urmă, Părintele Adrian s-a retras la Schitul “Locurele”, aparținător Mânăstirii 
Lainici, aşteptând împăcat şi smerit plecarea la Stăpânul pe Care L-a slujit întreaga viaţă. Poate că l- 
a adus aici nostalgia după experienţa duhovnicească din anii tinereţii. 

În pragul vârstei de 99 de ani, în seara zilei de 27 septembrie 2011, s-a mutat la cele veşnice, 
dar cât de prezent rămâne printre noi, în veghea lui cerească, o dovedeşte cu prisosinţă şi cartea de 
faţă. 


+ Andrei Andreicuţ 


(Lumea Credinței) 


Notă asupra ediţiei 


Apariţia acestei cărți comemorează împlinirea unui an de la mutarea la Domnul a Părintelui 
Adrian Făgeţeanu, pe 27 septembrie 2011, şi întâmpină centenarul naşterii sale (pe 16 noiembrie 
2012 Părintele ar fi împlinit 100 ani). 

Strângând aici aceste articole, interviuri, studii şi documente apărute în diverse publicaţii, n- 
am urmărit criteriul originalității sau al caracterului inedit, ci doar am considerat că, reunite într-un 
singur volum, ele vor contura mai pregnant personalitatea de excepție a Părintelui Adrian 
Făgeţeanu, în contextul vremurilor ingrate prin care a trecut. Textele sunt eterogene, deoarece 
reflectă eterogeneitatea lumii în care trăim: autorii fiind atât de diferiți, vor diferi şi perspectivele 
lor. Un ierarh va scrie altfel decât un jurnalist; stilul unui istoric, preocupat de rigoarea ştiinţifică, va 
diferi de cel liric al unei ucenice a Părintelui din Bucovina lui natală. Dar din toate se desprinde 
imaginea unui mare duhovnic al neamului, de o mare smerenie, care merită recunoaşterea şi 
prețuirea noastră alături de alți mari trăitori şi mărturisitori ai lui Hristos, din vremea prigoanei 
comuniste şi de după ea. 

În mod tulburător, constatăm că smerita persoană a Părintelui Adrian Făgeţeanu a constituit 
punctul de intersecție a două importante Mişcări care, având legături adânci cu tradiția ortodoxă 
românească, au marcat, prin semnificaţiile şi roadele lor, istoria României din anii '30 ai secolului 
trecut şi până azi. Dacă în prima Mişcare el n-a apucat să joace un rol prea însemnat, fiind însă 
marcat, ca mai toată generaţia sa, de latura ideală a crezului ei, în cea de-a doua rolul său a fost 
deloc neglijabil, fiind o smerită “mână dreaptă” — după cum mărturiseşte chiar el — a 
ieroschimonahului cu mucenicesc sfârşit Daniil Sandu Tudor şi îndeplinind sarcini “organizatorice” 
poate mai puţin vizibile, dar nu neimportante în acele vremuri de cvasi-clandestinitate. Cât despre 
Mitropolitul Tit Simedrea — din câte se pare, adevăratul iniţiator al Rugului Aprins! —, acesta a fost 
chiar ierarhul care l-a chemat pe viitorul Părinte Adrian la Putna să se călugărească, încredinţându-i 
mai apoi o tainică misiune. 

Tocmai din acest motiv sunt incluse aici şi texte despre Daniil Sandu Tudor, Tit Simedrea şi 
Mişcarea Rugul Aprins în general: ele îi evocă, alături de Părintele Adrian Făgeţeanu, pe cei care i- 
au marcat atât de profund destinul. 

Biografia unui om este inseparabilă de roadele ei. De aceea am considerat că sunt relevante 
pentru profilul Părintelui Adrian şi câteva articole despre oamenii care i-au modelat viaţa şi 
personalitatea, ca şi despre mişcarea din cauza căreia a făcut 17 ani de închisoare, chiar dacă el 
personal nu este menţionat în ele deloc sau este menţionat doar în treacăt. Părintele s-a aflat totuşi 
permanent acolo, lângă ei, în umbră, aproape neobservat, smerit cum a fost toată viaţa, catalizând 
după puterile sale gruparea spirituală în care s-a angajat. El nu a contribuit cu prelegeri savante sau 
compoziţii intelectuale de excepţie. Dar eforturile lui din culise făceau şi ele posibile evoluțiile la 
scenă deschisă ale protagoniştilor. Şi cu cât au fost mai valoroase aceste evoluţii, cu atât devine mai 
valoroasă şi contribuţia discretă, cel mai adesea invizibilă, a Părintelui Adrian. Cu cât mişcarea în 
care a fost implicat (şi a fost implicat serios — aşa a apreciat chiar Securitatea, dacă ţinem cont că 
numele lui era al doilea pe lista celor arestaţi în lotul Rugul Aprins, imediat după Sandu Tudor!) a 
avut roade mai frumoase, cu atât e mai mare şi meritul lui, chiar dacă indirect. 

Şi apoi, dacă e absent din relatări, în schimb a fost prezent — vai, foarte prezent! — în 
puşcărie, tocmai din cauza acelei implicări. Anii de chinuri şi torturi îi dau dreptul, mai presus de 
orice alte forme de participare, ştiute sau neştiute, să fie recunoscut ca membru de seamă al Rugului 
Aprins. Oare n-ar trebui să se bucure şi el de aceeaşi recunoaştere şi apreciere ca şi “vulturii” de 
care vorbea într-un interviu? Într-un fel, tocmai această inechitate urmăreşte să o repare, cât de 


! A se vedea, de pildă, mărturia Părintelui Adrian Făgeţeanu consemnată de Artur Silvestri în Amintiri dintr-o “carte 
vorbită”: Părintele Adrian Făgețeanu despre Mitropolitul Tit Simedrea, din volumul Secretul “Rugului Aprins”. 
Pornind de la câteva documente despre Mitropolitul Tit Simedrea, Carpathia Press, Bucureşti, 2007. 

puţin, acest volum. Nu doar din dragoste pentru Părintele Adrian, ci pentru că, obiectiv, merită acest 
lucru. Şi, cine ştie, poate că astfel se vor isca şi alte mărturii, care vor pune alte accente... 

Dacă din unele articole pot reieşi — aparent — unele inadvertenţe sau chiar aspecte 
contradictorii, ele se datorează fie unei exprimări imprecise a autorilor, fie necunoaşterii de către 
aceştia a tuturor detaliilor unor episoade din biografia Părintelui, la care se referă în treacăt. Textele 
se întregesc unele pe altele, iar la capătul lecturii profilul de mărturisitor al Părintelui rezultă unitar 
şi precis conturat. 

Textele antologate (unele apărute chiar în Lumea Credinței sau Lumea monahilor) au fost 
ordonate în ordine cronologică, iar la finalul fiecărui text este menţionată sursa. În loc de cuvânt 
înainte, am aşezat textul avizat şi sintetic semnat de Î.P.S. Andrei Andreicuţ, căruia îi mulţumesc în 
mod deosebit pentru părinteasca îngăduinţă. În Addenda am aşezat un text mai amplu, de atitudine 
şi îndrumare duhovnicească, semnat de Părintele Adrian Făgeţeanu împreună cu Părintele Mihail 
Stanciu. În loc de postfață, am considerat nimerit să plasez textul cel mai recent al antologiei: 
interviul despre Părintele Adrian Făgeţeanu realizat de d-l Răzvan Bucuroiu cu d-l Sorin Preda, în 
exclusivitate pentru Lumea Credinței. 


Doresc să mulţumesc celor care au sprijinit direct sau indirect apariţia acestui volum: 
autorilor sau urmaşilor lor, pentru permisiunea de a le reproduce textele; editorului, d-l Răzvan 
Bucuroiu, şi consultantului editorial, d-l Răzvan Codrescu, fără de care cartea nu ar fi existat; obştii 
Mânăstirii Sfântul Pantelimon — Oaşa şi Părintelui Stareţ Iustin Miron, pentru îngăduinţă, înţelegere 
şi susținere; Aşezământului Studenţesc “Sfântul Apostol Andrei” (întemeiat chiar de Părintele 
Adrian Făgeţeanu);, d-nei Larisa Barbu, pentru realizarea copertei şi tehnoredactării; Părintelui 
Mihail Stanciu (co-autor al unuia dintre textele esenţiale ale acestei cărți), doamnelor şi domnilor 
Carmen Raluca Naclad, Ciprian Voicilă, Camelia Suruianu, Alexandru Molla, Nataşa Polikarpov, 
Ildiko Fodor, Andra Filatov, Vlad Nanoveanu, Virginia Uzun, Corneliu Ştefănescu, pentru 
susţinere, sugestii valoroase şi încurajare. 


Andrei Dirlău 


Rugul Aprins 
Arestare. Condamnare. Achitare 


Autorul mulţumeşte psihologului Steliana Ciocu pentru încurajările şi toate demersurile sale, 
încununate de succes, depuse pentru realizarea cărţii de faţă şi Părintelui Adrian Făgețeanu pentru 
înțelegerea cu care şi-a jertfit timpul cu scopul de a-l informa pe autor asupra evoluţiei recursului 
în anulare, constituind materia paginilor următoare. (Mihai Rădulescu) 


“Nu, viaţa asta n-are moarte, 
Când strângi lumină din morminte. ” 
Radu Gyr, Umbre 


Tuturor insistențelor mele de a-mi povesti împrejurările celei dintâi arestări ale sale, Părintele 
Adrian Făgeţeanu nu le-a răspuns decât cu o oboseală ce nu-i îngăduia măcar să-şi amintească unde 
a avut ea loc sau în ce împrejurări. Este adevărat că ajungeam la arestare abia după ce epuizam tema 
zilei, care se desfăşura într-un ceas-două de relatări în faţa reportofonului, ceea ce, până şi pentru un 
om tânăr, nu este sarcină uşoară, darămi-te pentru cineva de 91 ani, trecut şi prin atâtea încercări ca 
ieromonahul gazda mea astăzi... 

Desigur că era posibil să nu găsească încă, la acea dată, formula potrivită evitării de a rosti 
numele stareţului implicat în vânzarea sa atunci. Acesta l-a suit în brişcă, motivând că-l lua cu sine 
să-i rezolve o treabă potrivită numai priceperii conlocutorului meu. De fapt, l-a condus pe această 
cale domnească de-a dreptul în braţele securiştilor aşteptându-l haită la locul de întâlnire indicat din 
timp mai marelui peste mânăstire. lar numele ei, iarăşi s-ar fi putut să mi-l ascundă pentru aceleaşi 
pricini ale discreţiei ce păzea onoarea cuiva demult rămas fără onoare datorită îndemnului de a 
profita de amărăciunile fratelui de altar în scopul de a se ridica pe sine întru ale materialnicelor 
bucurii lumești. 

Eu nerenunţând la întrebarea mea, deoarece ea ascundea cele mai triste suferinţe nedrepte 
trăite de convorbitorul meu, Părintele se văzu obligat să evite răspunsul limpede şi să-mi pună 
înainte un act, cererea sa de a fi reabilitat, întocmită după decembrie '89, din care să-mi aleg singur 
cele ce mă obsedau. 

“La data de 24 XII 1950, am fost arestat, apoi cercetat şi condamnat de Curtea Criminală 
Bucureşti la executarea unei pedepse privative de libertate de 7 (şapte) ani, sub acuzația de 
“criminal de război”. Deşi între timp a apărut o lege care statornicea că actul normativ, în baza 
căruia am fost condamnat şi mă găseam în penitenciar, era neconstituțional, nu am fost pus în 
libertate”, povesteşte el pentru uzul procuraturii căreia îi solicita recursul în anulare. Stilul 
licenţiatului în drept şi teologie impune de la prima frază. 

“Mai mult chiar, mi s-a înscenat un proces prin care eram, din nou, condamnat, de astă dată 
pentru “crimă de activitate intensă contra clasei muncitoare”. Însă prin Hotărârea penală Nr. 1415/ 
26.09.1956, “cu unanimitate de voturi, făcând aplicaţiunea art. 4, p. I, pct. 4, pr. pen.”, am fost 
achitat “de orice penalitate pentru crima de activitate intensă contra clasei muncitoare...”. Hotărârea 
a rămas definitivă “prin respingerea recursului declarat de Procuratura Militară a regiunii a Il-a 
Bucureşti, conform Deciziei nr. 414 din 02 noiembrie 1956 a Tribunalului Suprem, Colegiul 
Militar”. 

Cu toate acestea, am fost condamnat iarăşi, prin sentinţa nr. 125/1958 a Tribunalului Militar 
de Regiune Militară Bucureşti (Dosar nr. 2164/1958F), la: “20 (douăzeci) ani muncă silnică şi 10 
(zece) ani degradare civică, pentru infracțiunea p.p. de art. 209, pct. 2, C.P., art. 58, pet. 2-5, C.P.... 
... 20 (douăzeci) ani detenţiune grea pentru crima de activitate intensă contra clasei muncitoare şi 
mişcării revoluţionare, p.p. de art. 193/1, alin. 2 C.P., prin schimbarea de calificare, conf, art. 292 
c.j.m., art. 193/1, al. 1C.P.”. 

“Conf. art. 25, pct. 6, se dispune confiscarea totală a averii”. "Potrivit art. 101 C.P.” — aşa 
cum se arată în sentință — “am fost condamnat să execut “20 (douăzeci) ani muncă silnică şi 10 
(zece) ani degradare civică”. Această hotărâre “a rămas definitivă, prin respingerea recursului, 
conform deciziei nr. 42 din 21 ianuarie 1959 a Trib. Suprem, Colegiul Militar, cu 25 lei cheltuieli 
de judecată”. 

Încălcându-se unul dintre principiile de bază ale Dreptului, anume că nu se pot da două 
hotărâri judecătoreşti distincte şi contradictorii privitor la aceeaşi faptă, semnatarul a fost şi pus în 
libertate şi condamnat, precum se vede. 

“Aşadar, am rămas, în continuare, în închisoare, până la apariţia Decretului Consiliului de 
Stat al R.P.R., nr. 411/1964, când mi s-a grațiat restul de pedeapsă. 

Consecinţă celor arătate mai sus, precum şi transformărilor intervenite în viaţa social-politică 
a ţării după 22 decembrie 1989, rog să binevoiţi a aproba declanşarea procedurii de reabilitare a 
persoanei mele, în conformitate cu prevederile legale în vigoare. De asemenea, rog să fie desfiinţate 
toate sancțiunile ce mi-au fost aplicate şi să mi se acorde, exclusiv în temeiul legii, reparaţiile ce mi 
se cuvin”. 

Un text redactat cu acribie avocăţească din partea aceluia care, după încheierea studiilor în 
Drept şi înscrierea în barou, nu a putut practica avocatura astfel încât să se întreţină. Mă gândesc că 
sunt dator cititorului cu explicații mai limpezi asupra acestei chestiuni. Şi încă mă gândesc că dacă 
le-aş aduce eu, cu vorbele mele uscate, aş strica tot farmecul trăit de mine alături de eroul acestor 
întâmplări, un Părinte Zosima vieţuind nu departe de ograda lui Ion Creangă şi folosindu-se de 
ironia acestuia din urmă atunci când lumea îi atârna mai greu pe umeri. 

“Am fost mai întâi avocat stagiar la baroul Baia, din Fălticeni. N-am câştigat nimic din cauza 
unei concurenţe neloiale. Adică noi eram doi români înscrişi atunci în barou, Popescu Mitu şi cu 
mine, alături de unsprezece străini. Aceştia se sprijineau pe nenumărate rude, care, în zori de zi, se 
înfățişau la piaţă şi-i trăgeau de limbă pe ţărani ce procese aveau sau ce nemulțumiri putându-se 
preschimba în procese. Apoi îi amăgeau, zicând că ei cunoşteau pe cineva care era bun prieten cu 
preşedintele tribunalului şi le putea asigura câştigul cauzei. Era o concurență cu totul neloială. N-am 
rezistat niciunul dintre români. După ce am devenit avocat şi mi-am cumpărat o geantă frumoasă şi 
o pălărie cu boruri mari, n-aveam cu ce plăti barem gazda”. 

În continuare, cererea adresată procuraturii este completată cu lista copiilor xerox ale 
documentelor necesare edificării asupra cauzei. Ele fiind hotărâri penale şi sentinţe, nu ne 
interesează de urgenţă aici, minus “Copia legalizată extras, privind actul de vânzare şi cumpărare 
prin care am dobândit în proprietate un teren arabil în perimetrul oraşului Fălticeni, jud. Suceava, ce 
mi-a fost confiscat prin sentinţa nr. 125/1958”, care ne clarifică asupra aspirațiilor gospodăreşti din 
tinereţe ale celui care este astăzi venerabilul ieromonah juruit sărăciei, Părintele Adrian Făgeţeanu. 

În cerneală, se adaugă: “Ca jurisprudenţă pt. Rugul Aprins şi mișcarea de la M-rea Antim”, 
fără altă completare ce să fi apărut în copia dactilografiată definitivă. 

După care se revine la dactilograma continuată cu scris de mână cu cerneală, atunci când e 
comunicată noua adresă: “Cu deosebit respect şi deplina convingere în rezolvarea pozitivă a 
cererilor formulate, vă rog să dispuneţi ca hotărârea să-mi fie comunicată la Mânăstirea Antim [etc.] 
unde locuiesc în prezent”. 

Rezultatul acestei cereri, a cărei dată de înaintare nu o cunoaştem, impresionează şi pe un 
neofit, prin aceea că întruneşte 37 (treizeci şi şapte) de magistrați de ambele sexe, civili şi militari, 
pentru rezolvarea cererii măruntului preot monah condamnat de pomană odinioară. Pesemne, 
sentinţele justiției comuniste aveau o rezistenţă de beton armat şi erau greu de vădit a fi fost false, 
de aceea necesitatea acestei oşti a legalităţii. 

Deşi nimeni nu este interesat de numele celor care au participat la acest festin legal, le vom 
cita pentru calitatea numărului, prin care lista lor excelează. 

Preşedinte: Leonida Pastor — Vicepreşedintele Curţii Supreme de Justiţie. Alexe Costache 
Ivanov — Preşedintele Secţiei civile. Anton Pandrea — Preşedintele Secţiei penale. Marin Popa — 
Preşedintele Secţiei de Contencios-administrativ. G-ral de div. mag. Cornel Bădoiu — Preşedintele 
Secţiei militare. Viorel Anghel — judecător. Maior mag. Mircea Aron — judecător. Vasile Boroi — 

judecător. Maria Coca-Cozma — judecător. Col. mag. Ştefan Dănilă — judecător. Georgeta Firuleasa 
— judecător. Paul Florea — judecător. Dumitru Gazetovici — judecător. Emil Gherguţ — judecător. 
Liviu Giurgiu — judecător. Bela György — judecător. Gabriel Ionescu — judecător. Nicolae Ionescu — 
judecător. Eugen Iosivoiu — judecător. Cornelia Silvia Marica — judecător. Paul Mitroi — judecător. 
Sorin Moisescu — judecător. Adrian Niţoiu — judecător. Dimitrie Onică — judecător. Elena Osipenco 
— judecător. Florica Palaghiciuc — judecător. Eugenia Puşcariu — judecător. Florica Robescu — 
judecător. Ana Alexandrina Savin — judecător. Benedict Sârbu — judecător. Andrei Selyem — 
judecător. Col. mag. Petre Similean — judecător. Gabriela Stecoza — judecător. Maior mag. 
Gheorghe Toader — judecător. Ovidiu Zărnescu — judecător. loan Origa — procuror. loan Răileanu — 
Prim magistrat asistent. 

Brusc, rândurile bătute la maşina de scris devin interesante pentru noi, cei preocupaţi de 
Rugul Aprins, căci încă o dată vedem numele membrilor lotului adunate la un loc (deşi incomplet), 
de data aceasta nu spre pieire, ci spre slobozire. 

“S-a luat în examinare recursul în anulare [provocat de Părintele Adrian Făgeţeanu, ne 
amintim] declarat de procurorul general împotriva sentinţei nr. 125 din 8 noiembrie 1958 a 
Tribunalului Militar al Regiunii a II-a Militară şi deciziei nr. 42 din 21 ianuarie 1959 a Tribunalului 
Suprem — Colegiul Miltar, privind pe inculpaţii Teodorescu Alexandru [este vorba despre Părintele 
ieroschimonah Daniel, stareţul schitului Rarău, cunoscut ca poet şi ziarist sub numele Sandu 
Tudor], Făgeţeanu Alexandru [botezat la tunderea în monahism: Adrian], Ghiuş Vasile Benedict 
[numele Vasile, aparținându-i înainte de tundere, nu este familiar cunoscuţilor săi], Braga Roman, 
Boghiu Serghie Sofian [acelaşi comentariu ca la Părintele Benedict, privitor la numele Serghie], 
Dubneac Felix, Mironescu Alexandru, Văsâi Gheorghe, Mironescu Şerban, Rădulescu Nicolae şi 
Mihăilescu Emanoil.” 

Se iscă o primă întrebare: unde este numele poetului Vasile Voiculescu? Să nu ni se răspundă 
că era mort demult; mai precis, că decedase aproximativ la un an după eliberare. După cum se va 
vedea ulterior, nu era singurul care răposase la data recursului în anulare. În al doilea rând, nu văd 
numele savantului medic, cercetător şi cadru universitar Gheorghe Dabija, al marelui duhovnic 
Părintele ieromonah Arsenie Papacioc, nici pe acela preotului profesor Dr. Dumitru Stăniloae. De 
ce lipsesc din rândurile acelora ce urmează a fi degrevaţi de orice vină? Au refuzat să participe la 
această mascaradă a iertării primite de la o justiţie ce, pe calea aceasta, se recunoştea continuatoare 
celei precedente, comuniste, asumându-și deciziile ei ilegale şi îndreptându-le după puteri? Au 
apucat să-şi dobândească reabilitarea cu un prilej anterior, particular, sau la cererea instituției unde 
lucrau? 

“S-a prezentat inculpatul Mihăilescu Emanoil, lipsind inculpaţii Făgeţeanu Alexandru, Braga 
Roman, Boghiu Serghie Sofian, Dubneac Felix, Văsâi Gheorghe, Mironescu Şerban şi Rădulescu 
Nicolae, faţă de care procedura de citare a fost îndeplinită, iar inculpaţii Teodorescu Alexandru, 
Ghiuş Vasile Benedict şi Mironescu Alexandru fiind decedați”. 

Ni se comunică faptul că au fost citați cei mai numeroşi membri ai grupului, dar nu s-au 
prezentat. Oare Roman Braga, Felix Dubneac şi Şerban Mironescu au fost citați în Occident, unde 
erau stabiliți? 

Sărind peste numele avocaţilor prezenţi, aflăm că “procurorul a susţinut recursul în anulare, 
cerând admiterea acestuia în sensul în care este formulat şi înlăturarea pedepsei complimentare a 
confiscării averii. 

Apărătorii inculpaţilor au pus concluzii pentru admiterea recursului în anulare, casarea 
hotărârilor atacate şi achitarea celor 11 inculpaţi, întrucât faptele ce li s-au reţinut în sarcină nu 
întrunesc elementele constitutive ale infracțiunilor pentru care au fost condamnați”. 

În mod special, Emanoil Mihăilescu “a cerut să se dispună achitarea sa, arătând că 
manifestările ce i s-au reţinut în sarcină nu au fost de natură a pune în pericol securitatea statului”. 

Decizia nr. 16, dosar nr. 32/1995, a Curţii Supreme de Justiţie — Secţiile unite (şedinţa 
publică de la 8 aprilie 1996), din fericire ne pune la dispoziţie şi rezumarea sentinţei nr. 125 din 8 
noiembrie 1958 a Tribunalului Militar al Regiunii a Il-a Militară (specificându-se că “au fost 
condamnaţi între alţii, următorii inculpaţi”; sublinierea îmi foloseşte pentru scoaterea în evidenţă a 

faptului că instanţa recunoaşte a nu lua în seamă întregul lotului de odinioară). Aşadar vom putea 
cântări singuri gravitatea faptelor pentru care aceşti mari duhovnici ai Ortodoxiei şi intelectuali de 
elită au suferit martiriul lui Hristos timp de atâţia ani, uitaţi de toată lumea. 

“1. Teodorescu Alexandru zis Sandu Tudor (fiul lui Alexandru şi al Sofiei, născut la 22 
decembrie 1896 în municipiul Bucureşti, stareţ, fost publicist, licenţiat în litere, divorţat, nu are 
copii, fără antecedente penale, cu ultimul domiciliu la schitul Rarău, comuna Crucea, judeţul 
Suceava, decedat în 1963) la 25 ani temniţă grea, 10 ani degradare civică şi confiscarea totală a 
averii pentru infracţiunea de uneltire contra ordinii sociale prevăzută de art. 209 pct. 1, cu aplicarea 
art. 31 din Codul penal anterior, precum şi la 15 ani detenţiune riguroasă şi confiscarea totală a 
averii pentru infracțiunea de activitate intensă contra clasei muncitoare şi mişcării revoluţionare 
prevăzută de art. 193/1 alin. 4 din Codul penal anterior, urmând să execute, în baza art. 101 din 
acelaşi cod, pedeapsa cea mai grea de 25 ani temniţă grea, 10 ani degradare civică şi confiscarea 
totală a averii; 

2. Făgeţeanu Alexandru (fiul lui Mihail şi al Aurorei, născut la 16 noiembrie 1912 în comuna 
Deleni, regiunea Cernăuţi, preot-călugăr, fost avocat, licenţiat în drept şi teologie, necăsătorit, are 
antecedente penale, cu ultimul domiciliu în Bucureşti str. Antim nr. 29, sectorul 5) la 20 ani muncă 
silnică, 10 ani degradare civică şi confiscarea totală a averii pentru infracţiunea de uneltire contra 
ordinii sociale prevăzută de art. 209 pct. 1 din Codul penal anterior, precum şi la 20 ani detenţiune 
grea şi confiscarea totală a averii pentru infracţiunea de activitate intensă contra clasei muncitoare şi 
mişcării revoluţionare prevăzută de art. 193/1 alin. 2 din Codul penal anterior, urmând să execute, 
în baza art. 101 din acelaşi cod, pedeapsa cea mai grea de 20 ani muncă silnică, 10 ani degradare 
civică şi confiscarea totală a averii; 

3. Ghiuş Vasile Benedict (fiul lui Constantin şi al Elenei, născut la 21 octombrie 1904 în satul 
Domneşti, comuna Pufeşti, judeţul Vrancea, preot călugăr, doctor în teologie, necăsătorit, fără 
antecedente penale, cu ultimul domiciliu în Bucureşti, strada Intrarea Patriarhiei nr. 7, sectorul 4) şi 

4. Braga Roman (fiul lui Cozma şi al Mariei, născut la 2 aprilie 1922 în comuna Condriţa, 
Republica Moldova, călugăr diacon, licenţiat în teologie, necăsătorit, cu antecedente penale, cu 
ultimul domiciliu în municipiul laşi, strada Ştefan cel Mare nr. 46) la câte 18 ani muncă silnică, 10 
ani degradare civică şi confiscare totală a averii pentru infracţiunea de uneltire contra ordinii sociale 
prevăzută de art. 209 pct. 1 din Codul penal anterior; 

5. Boghiu Serghie Sofian (fiul lui loan şi al Alexandrinei, născut la 7 octombrie 1912 în 
oraşul Bălți, Republica Moldova, preot călugăr şi pictor, licenţiat în teologie şi absolvent al 
Academiei de Belle-Arte, necăsătorit, fără antecedente penale, cu ultimul domiciliu la Mânăstirea 
Plumbuita din Bucureşti, strada Matei Basarab nr. 58, sector 2) şi 

6. Dubneac Felix (fiul lui David şi al Ştefaniei, născut la 29 iunie 1912 în comuna Voloavele- 
Soroca, republica Moldova, preot călugăr şi pictor, licenţiat în filosofie şi teologie şi al Academiei 
de Belle-Arte, necăsătorit, fără antecedente penale, cu ultimul domiciliu la Mânăstirea Plumbuita, în 
Bucureşti, str. Matei Basarab nr. 58, sectorul 2) la câte 16 ani muncă silnică, 10 ani degradare civică 
şi confiscarea totală a averii pentru infracţiunea de uneltire contra ordinii sociale prevăzută de art. 
209 pct. 1 din Codul penal anterior; 

7. Mironescu Alexandru (fiul lui Victor şi al Elenei, născut la 10 iulie 1903 în municipiul 
Tecuci, judeţul Galaţi, profesor, doctor în fizico-chimice şi în filosofie, căsătorit, având doi copii, 
fără antecedente penale, cu ultimul domiciliu în Bucureşti, strada Vasile Lascăr nr. 23-25, apart. 34, 
sectorul 2) la 20 ani muncă silnică, 10 ani degradare civică şi confiscarea totală a averii pentru 
infracţiunea de uneltire contra ordinii sociale prevăzută de art. 209 pct. 1 din Codul penal anterior; 

8. Văsâi Gheorghe (fiul lui Petre şi al Victoriei, născut la 23 iulie 1935 în municipiul 
Constanţa, pregătire 4 ani la Facultatea de Arhitectură, necăsătorit, fără antecedente penale, cu 
ultimul domiciliu în Bucureşti, strada Aviator Mircea Zorileanu nr. 1, sectorul 1) şi 

9. Mironescu Şerban (fiul lui Alexandru şi al Mariei, născut la 4 octombrie 1935 în comuna 
Domneşti, Sectorul Agricol Ilfov, fără ocupaţie, absolvent al Facultăţii de filologie, necăsătorit, fără 
antecedente penale, cu ultimul domiciliu în Bucureşti, strada Vasile Lascăr nr. 23-25, ap. 34, 
sectorul 2) la câte 8 ani muncă silnică, 6 ani degradare civică şi confiscarea totală a averii pentru 

infracțiunea de uneltire contra ordinii sociale, prevăzută de art. 209 pct. 2 lit. b aliniatul ultim din 
Codul penal anterior; 

10. Rădulescu Nicolae (fiul lui Marin şi al Floricăi, născut la 3 februarie 1935 în municipiul 
Bucureşti, pregătire 5 ani la Facultatea de Arhitectură, necăsătorit, fără antecedente penale, cu 
ultimul domiciliu în Bucureşti, strada Aurel Botea nr. 14, sectorul 3) la 7 ani muncă silnică, 6 ani 
degradare civică şi confiscarea totală a averii pentru infracțiunea de uneltire contra ordinii sociale 
prevăzută de art. 209 pct. 2 lit. b alineatul ultim din Codul penal anterior; 

11. Mihăilescu Emanoil (fiul lui Constantin şi al Mariei, născut la 16 decembrie 1935 în 
municipiul Bucureşti, pregătire 4 ani la Facultatea de arhitectură, necăsătorit, fără antecedente 
penale, cu ultimul domiciliu în Bucureşti, strada Popa Savu nr.22, sectorul 3) la 5 ani muncă silnică, 
5 ani degradare civică şi confiscare totală a averii pentru infracțiunea de uneltire contra ordinii 
sociale prevăzută de art. 209 pct. 2 lit. b alineatul ultim din Codul penal anterior”. 

Nu pot avea pretenţia ca un proces verbal dând seama de ce se petrece într-o şedinţă a 
Secţiilor Unite ale Curţii Supreme de Justiţie să se ocupe şi de lucruri cum este următorul. Dar nici 
nu mi se pare satisfăcător pentru justiţia postrevoluţionară să nu o specifice cu fiece prilej. La ce ne 
referim? 

În document, odată cu menţionarea condamnărilor celor în cauză, este pomenit “Codul penal 
anterior” în conformitate cu care s-au dat condamnările. Atribuirea denumirii acesteia grave ce 
presupune legalitatea (care este mai presus de perioada istorică, dar nu mai presus de epoca politică, 
dacă cea din urmă încalcă legalitatea) aruncă asupra ideii de cod penal comunist lumina legalităţii 
abia pomenite, fapt ce nu corespunde adevărului. “Codul penal anterior” a constituit un ghiveci de 
născociri anticetăţeneşti şi criminale şi era inventat pentru înavuţirea statului din resursele averii 
contribuabililor, iar prin mijlocirea statului el îngăduia ca furtul să se perpetueze în favoarea 
securiştilor şi a tuturor celor implicaţi în dispariţia dintre noi a cetăţenilor oneşti, socotiți duşmani 
de clasă, deci vrednici de a fi “aruncaţi la fiare”. Simpla lectură rapidă a celor de mai sus oferă 
căzuţi în acest proces i se confiscă total avuţia, chit că, dacă ne gândim numai la studenţi, aceştia 
erau lipsiţi de orice brumă de avere, excepţie făcând Gheorghe Văsâi. Acelaşi raport cu proprietatea 
îl aveau şi monahii. În favoarea cui se recurgea la această metodă generalizată de însuşire a bunului 
altcuiva? În folosul clasei muncitoare? Cunoaşteţi muncitori, fie ei şi fruntaşi în producţie, care să fi 
primit case, terenuri agricole, mobilă, lenjerie, veşminte, bijuterii, opere de artă, confiscate de la 
“burjui” sau moșieri, de la intelectuali sau ofiţeri? Dacă da, vestiţi-l şi pe autorul paginilor de faţă, 
pentru a nu rămâne în greşeală, ci a se dumiri asupra “realităților mai reale” decât cele cunoscute 
lui; de pildă, cazul anchetatorului care se mută în spaţiul de locuit al anchetatei, în patul şi în 
lenjeria ei de noapte. 

Ce vreau să spun cu cele de mai sus? Că mă doare sufletul că se acordă onoarea imposibilă 
unui cod penal care nu este “anterior”, pentru că nu e cod penal! Iar justiţia ce îl denumeşte 
“anterior” ei nu face decât să recunoască filiația monstruoasă de la unul la cealaltă. 

Acesta este motivul pentru care am respins sugestia ce mi s-a făcut de a accepta şi eu 
“reabilitarea”. De reabilitat “făcătorii” acelui “codul penal anterior” era cazul să se reabiliteze, nu 
deţinutul politic!... 

Şi iată acum pricina supărării pe care am pomenit-o. 

“S-a reținut că, în decursul anului 1945, inculpaţii Teodorescu Alexandru, Mironescu 
Alexandru, Braga Roman şi Ghiuş Vasile Benedict au constituit, la Mânăstirea Antim din Bucureşti, 
asociaţia cu caracter religios intitulată Rugul Aprins. 

Deşi asociaţia respectivă a fost interzisă în anul 1948, inculpaţii sus-menţionaţi au menţinut 
legăturile între ei, reorganizându-se clandestin, începând din 1955, sub conducerea inculpatului 
Teodorescu Alexandru. La această acţiune de reorganizare, în afară de Mironescu Alexandru, 
Braga Roman şi Ghiuş Vasile Benedict, au mai participat coinculpaţii Papacioc Anghel Arsenie, 
Boghiu Sofian, Dubneac Felix. 

Ulterior, au fost atraşi la activitatea ce se desfăşura în cadrul asociaţiei: Dabija Gheorghe, 
Voiculescu Vasile şi Stăniloae Dumitru, precum şi studenţii: Văsâi Gheorghe, Mironescu Şerban, 

Rădulescu Nicolae, Pistol Dan şi Mihăilescu Emanoil, cu care s-au purtat discuţii cu conţinut ostil 
regimului social-politic existent atunci în România. 

Totodată, din inițiativa inculpatului Teodorescu Alexandru au fost redactate, multiplicate şi 
difuzate materiale duşmănoase ordinii sociale din ţara noastră”. 

Nu voi comenta în nici un alt fel relatarea aceasta decât consemnând următorul citat: “s-au 
purtat discuţii cu conţinut ostil regimului social-politic existent atunci în România”. Înţeleg că se 
recunoaşte ca adevărată această incriminare, deşi de la ea şi până la recursul de faţă a trecut o 
revoluţie peste ţara noastră. lar dacă nu este adevărată concluzia mea, atunci formularea este într- 
atâta de tributară mentalităţii vechi încât nu se poate debarasa de ticurile verbale aducătoare de 
condamnări ale epocii comuniste. Remarcăm, încă o dată, nu există nici o ezitare în determinarea 
discuţiilor ca “ostile” fiind “regimului social-politic existent atunci în România”. Ce mai contează 
că asociaţia religioasă a fost interzisă şi că, la distanţă de zece ani, nişte vechi cunoştinţe “au 
menţinut legăturile între” ele, “reorganizându-se clandestin”, după cum sună explicaţiile oficiale. 

Să vedem în ce consta această “clandestinitate ostilă” comunismului. 

“Totodată, din iniţiativa inculpatului Teodorescu Alexandru, au fost redactate, multiplicate 
şi difuzate materiale duşmănoase ordinii sociale din ţara noastră”. 

Desigur că eu nu înţeleg cum se cuvine ceea ce se petrece acum, la acest recurs în anulare. 
Probabil că lucrurile trebuie expuse întocmai conform opticii de pe timpul condamnării. Însă, 
oricum, mi se pare extrem de simplu ca fraza precedentă să fi fost redactată după cum urmează, fără 
a se fi trădat înţelesul ei originar: 

“Totodată, din iniţiativa inculpatului Teodorescu Alexandru, au fost redactate, multiplicate şi 
difuzate materiale socotite de instanţa respectivă duşmănoase ordinii sociale din ţara noastră”. Nu 
este mare diferenţa, dar, calitativ, se spune altceva. 

De ce se străduie Mihai Rădulescu, autorul paginilor de faţă, să dovedească ceva inutil, căci 
reabilitarea s-a făcut, indiferent cum sună această punere în temă? — s-ar putea întreba cititorii. 
Pentru jignire, doamnelor şi domnilor, pentru jignirile aduse încă o dată acelora care nu s-au purtat 
duşmănos, nici nu au activat în clandestinitate şi sunt permanent numiţi şi socotiți "inculpaţi' încă o 
dată. Pentru scutirea lor de a fi judecaţi din nou pentru aceleaşi fapte, în aceeaşi optică, cu aceleaşi 
incriminări, după acelaşi calapod, chit că vor fi altele concluziile noii instanţe, ceea ce toată lumea 
de faţă o ştie. Pentru jignirea că nici măcar acum nu se va spune adevărul ci, în temeiul faptelor 
reținute de vechea instanţă, prin acceptarea măsluirilor securităţii, se va da o nouă interpretare unor 
minciuni acceptate de arestați numai pentru că erau torturați fizic şi/sau moral. 

Ce s-a schimbat în soarta lor? 

Schimbare vreţi? O schimbare ar fi fost să fie incriminată curtea de atunci, anchetatorii, 
justiția în totalitatea ei, pentru fiece virgulă necorespunzând adevărului celor arestaţi. ŞI, mai ales, 
să existe texte de lege în acord cu care toate cele de mai sus să fi putut fi condamnate. Simbolic sau 
oricum, numai condamnare să existe pentru autenticii vinovaţi, dintre care cel mai odios a fost 
COMUNISMUL! 

“Concretizată, activitatea stabilită în sarcina celor 11 inculpaţi vizaţi prin recursul în anulare 
constă în următoarele”. 

- Gazetarului Alexandru Teodorescu, i se impută că, în perioada 1933-1938, în calitatea sa de 
director al ziarului Credința, a redactat şi publicat articole îndreptate împotriva clasei muncitoare şi 
mişcării revoluţionare”. Dar nu se specifică în ce ţară se desfăşurau aşa-zisele “mişcări 
revoluţionare”. Bineînţeles că era vorba despre U.R.S.S., în România nimeni nevisând în anii aceia 
la atari jalnice schimbări ale puterii, cu atât mai mult cu cât “clasă muncitoare” nu prea exista în 
Bărăgan — grânarul Europei! Imediat în continuare se afirmă despre acel ziarist de stânga - la sânul 
căruia, din păcate s-au cuibărit mulți poetaştrii ce vor constitui viitoarea clientelă a regimului 
comunist — că a susținut “pătrunderea fascismului în România”, pe când Sandu Tudor — sub care 
pseudonim semna — era un la fel de acerb duşman al dreptei precum era şi al stângii bolşevice. În 
sfârşit, se ajunge şi la acuzaţia, ascunsă până aici de Justiţia vândută sovieticilor: “inculpatul 
Teodorescu Alexandru a defăimat Uniunea Sovietică şi orânduirea socială existentă în acel stat”. 
Aceasta-i rana ce doare! 

În cele din urmă vine şi rândul omului din boxă, care, să nu uităm, nu se afla arestat pentru 
scrierile sale politice din trecut, ci pentru activităţile sale desfăşurate ca monah, sub numele: Daniel, 
nume ce lipseşte cu desăvârşire din expunerea comentată acum. Se menţionează epoca tunderii sale 
(după al doilea război mondial), prezenţa lui la Mânăstirea Antim şi că, în cadrul acesteia, 
dimpreună cu “Braga Roman, Ghiuş Vasile Benedict, Anania Valerian şi Mironescu Alexandru, a 
înfiinţat (...) asociaţia Rugul Aprins...”. Urmează gogomănia gogomăniilor (continui citatul): “în 
cadrul căreia a desfăşurat în anii 1945-1948 acţiuni cu caracter religios îndreptate împotriva 
regimului instaurat în România”! 

Desigur că autorul securist al ultimei fraze era complet ignorant şi nu-şi dădea seama ce 
inepţie propunea cu acele “acțiuni cu caracter religios îndreptate împotriva regimului instaurat în 
România”. El nu ştia că termenul “religie” desemnează legătura omului cu Dumnezeu... 

Se menţionează desfiinţarea, în 1948, a tuturor asociaţiilor. Personajul Alexandru Teodorescu 
este învinovăţit că “a menţinut legătura cu ceilalți membri ai asociaţiei”, de ca şi cum această 
asociaţie ar fi fost vinovată de ceva, membrii ei nişte bolnavi de lepră, iar Părintele Daniel un 
dezumanizat ce-şi uita prietenii, când avea de ales între dânşii şi interesul imediat. Or, de membrii 
ei îl legau vechi amiciţii şi colegialitatea de altar. Îi întâlnea la orice pas în zona Antimului şi a 
Patriarhiei, unde căile tuturor clericilor se întretaie clipă de clipă şi se încalcă astăzi încă, fără ca 
nimeni să le caute vreo vină într-asta. Pe neaşteptate, gazetarul călugăr este acuzat că “începând din 
anul 1955 a trecut la reorganizarea” asociaţiei. Voi atrage atenţia că formularea nu prea este 
românească, preferându-i-se, în limba română cultă: “începând cu”, dar nu asta este grav, ci faptul 
că adevărul celor ce s-au petrecut mai departe este eludat pe de-a-ntregul, el nefiind niciodată — dar 
niciodată! — menţionat câtuşi de puţin! 

“În perioada 1955-1958, acelaşi inculpat a organizat mai multe întâlniri clandestine la 
domiciliul lui Mironescu Alexandru şi la Mânăstirea Plumbuita din Bucureşti”. De unde ideea că 
întâlnirile erau clandestine? Păi, dacă nu erau clandestine, cum mai puteau fi consideraţi 
participanţii drept delincvenţi? Întâlnirile convenind noi că erau “clandestine”, cu prilejul lor “s-au 
purtat discuţii ostile regimului existent în ţara noastră şi s-au comentat ştirile ascultate la posturile 
de radio din occident”. Ce ştiri s-au comentat? În ce fel erau discuţiile ostile regimului existent în 
patrie? Secretul rămâne pecetluit până astăzi. Adevărul pomenit mai sus trebuie căutat în cele ce 
urmează, nu că ar fi evident acolo, nu! Totuşi, el este ascuns printre cuvintele transcrise mai 
departe. 

“Tot cu ocazia acestor întâlniri, inculpatul Teodorescu Alexandru a pus în discuţie diferite 
probleme de ordin religios şi în legătură cu organizaţia legionară” (menţiunea anterioară este 
necesară doar pentru motivarea viitoarei acuzaţii că toți membrii lotului erau legionari, altfel ea 
neavând sens, Sandu Tudor neinteresându-se de Mişcare, în care nu avea încredere şi pentru care nu 
vădea nici un respect), “iar în februarie 1958 a organizat o şedinţă la domiciliul lui Boghiu Sofian, 
în cadrul căreia a prezentat mai multe materiale privind activitatea asociaţiei Rugul Aprins”. Dacă 
voim să acceptăm parţial ca adevărate acestea, suntem datori să citim în loc de “mai multe materiale 
privind activitatea asociaţiei Rugul Aprins”: fragmente din Acatistul Rugului Aprins, la care tot scria 
Sandu Tudor, ciocănind cuvintele până ajungea la cristalul din ele şi neterminând niciodată cu 
perfecționarea lui. lată pricina autentică a nevoii sale de a se întâlni cu ceilalţi: dorea să le cunoască 
opinia despre cele puse pe hârtie de el, în solitudinea schitului, deoarece era dependent, ca toți 
scriitorii lumii, de impresia lăsată de stihurile lui asupra degustătorilor de literatură sfântă, în a căror 
pregătire literar-religioasă credea. 

O altă acuză, foarte gravă de altfel, este “deformarea” tineretului, în sensul atragerii lui către 
religie, ceea ce, pentru instanţă, însemna a-l modela în spiritul ostilității faţă de regimul comunist. 
Îmi amintesc cu câtă mirare am stat să-l ascult pe un fost coleg de facultate, întâlnit pe stradă, pe 
când alerga, târâş-grăpiş, înaintea automobilului lui Ceauşescu, pentru a-şi face datoria de colonel 
paznic ce era, şi care, zărindu-mă, mi-a adresat cuvintele mânioase: “Am auzit că ai trecut de partea 
duşmanului: lucrezi pentru Biserică. Cu mine nu mai ai de-a face!”. Ca şi când aş fi avut în vreun 
fel de-a face cu el, în afara băncii şcolare împărțită frăţeşte, în perioada studiilor universitare... De 
unde se vede că, indiferent la ce nivel, pentru comunişti, Biserica reprezenta un autentic pericol, 

deşi obedienţa ei, ca instituţie, sărmana, era de pomină... Va să zică, Părintele Daniel era socotit 
vinovat pentru “căderea în misticism” a studenţilor Şerban Mironescu, Gheorghe Văsâi, Nicolae 
Rădulescu, Emanoil Mihăilescu şi Dan Pistol. Mai mult, el a fost acuzat a fi săvârşit ceva cu 
neputinţă din partea unui om cât de cât echilibrat: “I-a îndemnat să nu participe la activităţile 
politico-culturale din facultăți şi să aibă atitudini potrivnice ordinii sociale din România”!... Nu 
consider că un ins matur ar fi riscat atâtea, dându-se pe mâna unor copii, în definitiv, cum erau cei 
citați. 

Aflăm cu stupoare că “inculpatul Teodorescu Alexandru a încercat să convingă mai multe 
grupuri de studenți să se retragă în mânăstiri, de unde să acționeze împotriva regimului social- 
politic din ţara noastră”. Dar, în cadrul procesului la care asistăm, el nu este învinuit decât pentru 
grupul menţionat. Ce mărinimie din partea anchetatorului că i-a iertat tentativa de a atrage în lupta 
anticomunistă şi alte grupuri, pe care nu le mai pune în cârca candidatului la temniţă... Ori o fi o 
simplă acuzaţie mincinoasă, după cum este întregul dosar? 

Se trece cu destulă uşurinţă peste faptul că Alexandru Făgeţeanu, comisar de poliţie, a fost 
numit în anul 1939 şef al biroului siguranţă din Fălticeni, menţionându-se numai că “a participat la 
efectuarea de percheziţii la unele elemente progresiste, la arestarea şi anchetarea lor, supunându-le 
la torturi”. 

Din nou voi recurge la amintirile monahului, cum le-am reţinut pe casetă, pentru a pricepe 
cititorul ce anume căuta el în cadrele poliției. 

“Părăsind eu avocatura, m-am prezentat la un concurs dificil tare, la Bucureşti. Preşedintele 
comisiei era Preşedintele Curţii de Casaţie. S-au pus întrebări deosebit de grele acelora care voiau 
să fie angajaţi în poliție. Aceasta se petrecea în '38. Am reuşit foarte bine, încât cei din comisie şi 
şefii cei mari din poliție mi-au propus să rămân în Bucureşti. Fiindcă simpatizam o fată din 
Fălticeni, am solicitat Fălticenii. Au râs toţi de mine că alesesem un oraş de provincie, dar asta 
fusese dorinţa mea: să fiu aproape de tânăra pe care o adoram. Era săracă, din familia Băncilă, 
catihetul lui Creangă. Locuia chiar pe strada Ion Creangă din Fălticeni. Mama ei era văduvă. 
Asistasem la deshumarea catihetului, la cimitir. A fost găsit cu crucea de lemn întreagă, neputrezită. 
Şi mâna ce o ţinea, la fel, neputredă. 

Pentru că această tânără, care studiase medicina, acuma avea grijă de frăţiorii ei, pentru a-şi 
da şi ei bacalaureatul şi să ajungă şi ei studenţi, am apreciat foarte mult sârguinţa şi dragostea ei şi 
făcusem planul să-i devin soţ. 

Am intrat în poliție”. 

Nararea întâmplărilor şi petrecerilor vieţii sale, aşa cum am consemnat-o, aduce oarecare 
lumină suplimentară în această privinţă. 

“În tot timpul detenţiei mele, anchetatorii şi în special ofiţerii politici veneau cu: Uite, cutare 
a declarat despre tine. Declară şi tu despre el! Totdeauna voiau ca eu să-i implic pe alţii, în proces. 
Să-i bag şi pe alţii. Mă trimitea un anchetator la altul. “Uită-te, nu vrea să renunţe nici măcar la 
credinţa creştină!”. Mi-au smuls de zeci de ori cruciulița de la gât. Mi-o aruncau în coşul de gunoi. 
Eu iar o luam. lar mi-o luau. Iar o luam. 

Am fost bătut crunt, mai ales când m-au dus o dată la Suceava, pentru un supliment de 
anchetă. A intrat în celula mea un locotenent major şi cum a intrat pe uşă a început să-mi dea cu 
bocancii în pântece, în cap, m-a trântit jos, mă lovea la ochi. M-am uitat poate puţin cam ciudat la 
el. “Ce te uiţi aşa la mine?!”. “Păi, domnule locotenent major, dac-aţi şti că am lovit eu pe cineva, 
că am lovit un om nevinovat, că v-am lovit un cunoscut, o rudă sau ceva, şi că vă răzbunaţi, v-aş 
înţelege. Dar fără să ştiţi de mine nimic, dați cu atâta sete, cu atâta ură, cu atâta dispreţ...!”. “Ce 
crezi că noi n-avem conştiință?”. Câtă durere aveam eu atunci, câtă durere, dar tot am izbucnit în 
râs: “EI are conştiinţă!...” 

Mai târziu am aflat că era fiul unui cântăreţ din Iaşi , unul Gheran şi aşa îşi vădea că era fidel 
partidului: străduindu-se să lovească un cleric. 

Şi alții m-au bătut. Şi la Interne. Şi în Rahova. Şi chiar şi în lagărul unde am fost dus la 
sfârşitul perioadei, când s-a dat decretul cela de amnistie. Noi eram fantome, atât de slabi eram că n- 

au vrut să ne elibereze aşa. Ne-au dus acolo şi punându-ne la muncă, la canal, ne-au dat hrană mai 
consistentă, ca să ne refacem. Asta în '64. 

Şi acolo, ofițerul politic m-a bătut destul de mult. O dată poate că nu am răspuns cum îi 
plăcea lui. M-a scos afară, la o carceră în afara clădirii. M-a vârât în carceră şi pentru că tot nu 
voiam să fiu de acord cu el, a turnat două găleți cu apă (era gerul mare, mare!...) pe mine. Mi-au 
degerat mâinile pe faţă, mi-a căzut pielea şi mai am şi acuma mâncărimi. Mă mănâncă atât de rău că 
nu mă pot stăpâni să mă scarpin... Dacă aş fi fost dezbrăcat, poate mi-ar fi fost mai uşor, dar aşa 
îmbrăcat, apa s-a menţinut. M-a ţinut în carceră toată noaptea. Când am fost judecat, am declarat 
asta completului militar: am fost bătut; şi tot ce am păţit. Dar sigur că nu s-a luat nici o măsură şi, ca 
să vă spun cinstit, nici nu mă interesează. Din întâmplare am reţinut numele Gheran. Nu m-a 
interesat niciodată cine m-a bătut”. 

Revenind la textul nostru, se insistă în el asupra faptului că Alexandru Făgeţeanu “a luat 
legătura cu unele elemente legionare, iar în anul 1946 a participat la reorganizarea activităţii 
clandestine legionare în cadrul Facultăţii de teologie din Suceava”. 

Merită să aruncăm o privire asupra evenimentelor ce au sugerat atari acuzaţii anchetatorilor. 
Drept pentru care, fără jenă i-am pus întrebarea Părintelui Adrian (cum a fost acelaşi numit ca 
monah). 

- “Când am fost condamnat la douăzeci de ani temniţă grea şi muncă silnică, un ofiţer politic 
dintre anchetatori m-a acuzat că am avut legături cu legionarii şi că, în 1946, el a constatat că am 
ținut această amiciţie cu un legionar de la Facultatea de teologie din Suceava. Adevărat că mă 
împrietenisem cu un student de la Teologie, Gheorghe lonaşcu, şi-l admiram pentru cultura lui. 
Citea în limba franceză mulți dintre Sfinţii Părinţi. Chiar teza lui de doctorat era despre 
'Confesiunile' Fericitului Augustin, parcurse în original. Pentru astfel de lucruri îl prețuiam. 

Într-adevăr, mi-a spus că era legionar. S-a şi căsătorit cu o rudă de-a mea, fiica Părintelui 
Gheorghe Vlad din Suceava, care şi dânsa avea simţăminte legionare. Cu asta mi-a dovedit că era 
legionar. 

Mai târziu, însă, am aflat că acest legionar era fiul unei evreice. Se dăduse drept legionar 
numai, probabil, pentru că se temea să nu fie persecutat de naționaliști. 

Imediat ce au intrat comuniştii în ţară, s-a declarat comunist şi a ajuns preşedintele 
societăţilor culturale din Suceava. Avea poziția cea mai însemnată în cultură. Şi ca să dovedească 
faptul că ar fi fost comunist, a lăsat acea fată”. 

În schimb, aruncarea în temniță, şansa de a observa comportamentul unuia şi al altuia, 
căutarea unor pilde de vieţuire în comun, i-au oferit trepte noi ale cunoaşterii colegilor deţinuţi. 

“Dar pe alți legionari, în închisoare, i-am văzut cu ochii mei ce făceau pentru salvarea altora, 
dând din porţia lor pentru acei bolnavi care erau de altă credinţă şi de alt neam, deşi greu ajungeau 
să supravieţuiască ei înşişi; admiraţia mea a crescut pentru ei. 

Asta pentru ca să vă arăt ce legături am avut cu ei şi ce am simţit pentru dânşii. Mai mult 
decât pe toţi, l-am admirat pe un ţăran de lângă Roşiorii de Vede, care a fost de o tărie, de un calm 
şi de o înţelegere cari i-au uimit pe toţi şi toți îl preţuiau pentru faptul că nu-şi schimba atitudinea şi 
comportarea, indiferent cine-i vorbea şi cine-l înjosea”. 

Purtarea creştinească pe mulți preoţi i-a costat libertatea. Parte din încălcările de lege ale 
Părintelui Adrian este firesc a fi fost din această categorie. De pildă, i se impută că între anii 1947 şi 
1950 l-a găzduit la Mânăstirea Govora pe lulian Popovici, urmărit de securitate. Dar, cu mult mai 
periculoasă în cântărirea faptelor sale este acuzaţia că a participat în apartamentul lui Alexandru 
Mironescu “la şedinţele clandestine ale asociaţiei Rugul Aprins”! 

Ca o ultimă şi nefericită dezvăluire, aflăm că “în urma indicaţiilor primite de la Teodorescu 
Alexandru, inculpatul Făgeţeanu Alexandru a luat legătura cu mai multe elemente legionare cărora 
le-a recomandat să folosească activitatea religioasă pentru a submina regimul social-politic existent 
atunci în ţara noastră”. Care sunt acelea rămâne greu de ghicit, securiştii neizbutind să smulgă nici 
un nume, că de unde nu este nici nu ai cum cere. 

- Este de mirare să citim că Părintele Vasile Benedict Ghiuş ar fi fost membru al organizaţiei 
legionare încă din 1937, dar nu este condamnat pentru nici una dintre activitățile sale legate de 

Legiune. În schimb, este scos vinovat pentru a se fi numărat, în 1945, printre fondatorii asociaţiei 
Rugul Aprins (deci într-o epocă a libertăţii de asociere, când comunismul nu preluase frâiele 
puterii!), pentru că a participat la întrunirile de la Antim organizate de aceeaşi asociaţie. Se adaugă 
cum că, în cadrul lor, s-ar fi “purtat discuţii ostile noului regim social-politic instaurat în România”. 
Adică în una mie nouă sute patruzeci şi cinci, când nimic nou nu 'se instaurase' sub soare?! 

Ca şi în cazul Părintelui Daniel, Părintele Benedict este acuzat de a nu fi întors spatele 
prietenilor săi, după anul 1948, şi de a fi luat parte la aşa-zisa reorganizare a Rugului, în 1955. 

Aceeaşi lipsă de imaginaţie acuzatoare pentru perioada următorilor trei ani: “întruniri 
clandestine”, comentarea ştirilor transmise de posturile de radio occidentale care aveau un singur 
obiectiv: schimbarea regimului comunist din România, educarea “în spirit naționalist şi ostil 
socialismului” a studenţilor ce vor fi la rându-le condamnaţi, alături de el şi de ceilalți adulți: 
Mironescu Şerban, Văsâi Gheorghe şi Rădulescu Nicolae. 

- Roman Braga, la capătul unei condamnări de 5 ani, perioadă în care a cunoscut cele mai 
cumplite orori ale vieţii penitenciare sub comunişti, adică a fost trecut prin “reeducările” de la 
Piteşti, este acuzat numai că “începând cu anul 1953, când a fost pus în libertate (...), a menţinut 
legătura cu unele elemente ce făcuseră parte din organizaţia Rugul Aprins condusă de coinculpatul 
Teodorescu Alexandru, pe atunci stareţ al schitului Rarău”. Şi cu asta, punct. 

- Pe când vinovăția Părintelui Sofian Serghie Boghiu este una culturală: Părintele Felix 
Dubneac i-a dat să răsfoiască, în 1957, o culegere de poezii de Radu Gyr, aparţinând unui 'muncitor' 
cu care se ajuta Mânăstirea Plumbuita, nici unul dintre dumnealor neştiind că era vorba despre un 
intelectual legionar, fost deţinut politic, “un caiet cu poezii legionare (...), pe care le-a citit, după 
care a predat caietul fostului legionar Zamfiroiu Grigore”. O astfel de incriminare atârnă greu, cât o 
viaţă de om liber. 

Şi el, ca şi Părintele Benedict, a încercat, în 1958, să susţină nişte ore duhovniceşti pentru 
tinerii cunoscuţi de noi, sfătuindu-se în această privință şi cu Părintele Daniel. Asta deoarece 
Biserica Ortodoxă Română demisese de la datoria sa educativă şi de la responsabilitatea ei faţă de 
tineretul naţiei. Convorbirile aveau loc la Mânăstirea Plumbuita, al cărei stareţ era Părintele Sofian. 
Desigur că “mistica” preconizată de vorbitor era “duşmănoasă regimului”... 

Întâlnirile ce au avut loc la Plumbuita sau la profesorul Alexandru Mironescu acasă, 
descinzând de la Rarău stareţul Daniel cu noi variante ale Acatistului său, pe care le supunea rigorii 
critice ale amicilor de o viaţă, erau socotite ca prilejuind discuţii “despre posibilitatea înlăturării 
regimului social-politic existent atunci în România”. 

- Părintele Felix Dubneac era elev seminarist în anul 1940 şi a fost automat încadrat în 
organizaţia legionară, ca toţi colegii săi. Este acuzat de a fi “luat legătura, în anul 1954, pe când era 
preot călugăr la Mânăstirea Plumbuita, cu foştii legionari Braga Roman, Zamfiroiu Grigore şi 
Udroiu Constantin”. Cel dintâi îi era vechi prieten. Cu ceilalți doi avea, cum s-a arătat, relații de 
muncă, el neștiind ce trecut politic aveau faianţarii. 

Tocmai de aici derivă cealaltă culpă “majoră” a sa: citirea caietului cu poezii de Radu Gyr şi 
recomandarea aceleiaşi lecturi Părintelui Sofian. 

Restul acuzațiilor pentru care a intrat în temniţă constituie pure invenţii, ca şi în cazul 
celorlalți colegi de lot: “manifestări dușmănoase faţă de regimul social politic din România cu 
ocazia discuţiilor purtate cu Teodorescu Alexandru şi Boghiu Serghie Sofian”, participarea “la mai 
multe întruniri clandestine ale membrilor asociaţiei Rugul Aprins”, comentarii ale emisiunilor 
transmise de posturilor de radio occidentale, “împreună cu Boghiu Serghie Sofian”. 

- Este de mirare că profesorul universitar Alexandru Mironescu nu a fost încărcat şi cu faptul 
că publicase nişte cărţi în care demonstra cu argumente ştiinţifice adevărul de credinţă. Culpa sa 
începe o dată cu întemeierea, alături de “Teodorescu Alexandru, Ghiuş Vasile Benedict şi Boghiu 
Serghie Sofian”, în 1945, atunci când aceasta era legal, a asociaţiei Rugul Aprins şi de a fi 
desfăşurat o “activitate în cadrul asociaţiei respective până în anul 1948, când a fost desființată”. Se 
mai poate mira careva că socotesc justiția ce aduce atari acuzaţii ca fiind ilegală?! 

Urmează, bineînţeles, “întrunirile clandestine”, ascultarea posturilor de radio occidentale şi 
comentariile “ostile regimului existent atunci în România”. 

În sfârşit, se menţionează şi adevărul, într-un mod ciudat, adică el luând chipul minciunii. 
“Tot cu ocazia acestor întruniri, au fost citite diferite scrieri, pe marginea cărora s-au purtat discuţii 
duşmănoase regimului”. “Scrierile” sunt icoasele şi condacele Părintelui Daniel, poetul Sandu 
Tudor. Se pare că, în plus, profesorul Alexandru Mironescu şi-a vădit simpatia pentru “acţiunile 
celor care au declanşat evenimentele ce au avut loc în toamna anului 1956 în Ungaria”. Grav este că 
în apartamentul său, unde se reuneau cei câţiva prieteni, era de faţă şi fiul lui: Şerban. 

Alexandru Mironescu însuşi fiind scriitor, dădea şi el lectură compozițiilor sale, în acelaşi 
spirit al unui cenaclu religios. 

- Văsâi Gheorghe, prieten cu Şerban Mironescu, participă în anii 1955-1958 la întâlnirile din 
casa lui Alexandru Mironescu şi de la Mânăstirea Plumbuita, pe calea aceasta propunându-se 
“victimă” a “educaţiei mistico-religioase în spirit ostil regimului existent atunci în România”. 
Petrecându-şi vacanţele la Schitul Rarău, în cursul verilor 1956 şi 1957, participa la orele de 
meditaţie ale stareţului, ceea ce, în limbajul de lemn al dării de seamă, se traduce cu: “Inculpatul 
Văsâi Gheorghe a primit indicaţii de la Teodorescu Alexandru să ia parte la şedinţe de educaţie 
mistico-religioasă în grup şi a participat la mai multe meditații organizate de Teodorescu Alexandru 
şi Braga Roman. 

Conformându-se indicaţiilor primite de la Teodorescu Alexandru, inculpatul Văsâi Gheorghe 
s-a întâlnit în mai multe rânduri cu coinculpaţii Mironescu Şerban, Rădulescu Nicolae şi Mihăilescu 
Emil, purtând cu aceştia discuţii cu caracter religios şi făcând comentarii ostile regimului social- 
politic din ţara noastră. 

Totodată, inculpatul Văsâi Gheorghe a vizitat, împreună cu Mironescu Şerban, Mânăstirea 
Slatina, unde călugărul Papacioc Anghel Arsenie le-a făcut educaţie cu caracter mistic-legionar”. 
Precum se vede, “indicaţiile” priveau numai vacanţele gratuite petrecute în aerul tare al munţilor, cu 
cea mai sănătoasă hrană la dispoziţie, pe cari studenţii izbuteau să şi le asigure pe calea aceasta. 

- Şerban Mironescu a avut fericirea ca, în calitate de fiu al profesorului universitar Alexandru 
Mironescu, cel mai apropiat prieten al Părintelui Daniel, să poată participa, fără a pierde nici o 
întâlnire, la toate lecturile făcute de Sandu Tudor, ca şi de poetul Vasile Voiculescu în casa celui 
dintâi numit. 

E mai mare hazul ca blândul, aspirantul la cultura clasică, tolerantul meu prieten de odinioară 
(chiar faţă de mine), bunul Şerban Mironescu, să fie bănuit că ar fi preconizat schimbarea regimului 
politic din ţara noastră. El este acuzat de a fi atras pe toţi tinerii cunoscuţi nouă la o activitate 
“mistico-religioasă (...), manifestându-se împreună cu ei duşmănos la adresa ordinii sociale 
existente atunci în România”. 

Participant şi el la meditaţiile religioase “cu caracter duşmănos” regimului, colac peste 
pupăză şi-a şi manifestat acordul cu cei care au declanşat evenimentele din 1956 din Ungaria...! 

- În cazul lui Nicolae Rădulescu se pronunţă, în sfârşit, termenul exact şi mult aşteptat pe care 
îl subliniez: “a participat la excursia ce s-a făcut în vara anului 1956 la schitul Rarău”. Nu se putea, 
însă, să nu fie acuzat Părintele Daniel de a fi “făcut afirmaţii denigratoare la adresa regimului 
social-politic existent atunci în România”. 

Încheindu-se vacanţa, după părerea anchetei şi a instanței, Nicolae Rădulescu, 
Gheorghe Văsâi, Şerban Mironescu şi Emanoil Mihăilescu, nu găsiră nimic mai bun de făcut decât 
să poarte “discuţii ostile regimului”. 

Şi Nicolae Rădulescu, în toamna lui 1956, a fost “pentru răsturnarea regimului existent în 
Ungaria”, manifestările sale publice fiind “potrivnice socialismului”. 

- Celuilalt student la arhitectură, Emanoil Mihăilescu, nu i s-au putut născoci culpe originale. 
Aceeaşi excursie la schitul Rarău, aceleaşi meditații mistice şi duşmănoase regimului social politic 
de atunci, aceleaşi discuţii mistico-religioase, aceleaşi “afirmaţii ostile orânduirii socialiste, 
preconizând schimbarea acesteia”. 

Datorez cititorului informaţia că recursurile declarate de aceştia de mai sus au fost toate 
respinse, sentinţa rămânând definitivă, prin decizia nr. 42 din 21 ianuarie 1959 a Tribunalului 
Suprem — Colegiul Militar. 

“Împotriva celor două hotărâri, procurorul general a declarat recurs în anulare, întemeiat pe 
dispoziţiile art. 410 alin.1, partea I-a pct. 2 din Codul de procedură penală”. Urmează de necrezuta 
motivare: “susținând că faptele reţinute în sarcina inculpaţilor” (sunt enumeraţi încă o dată) “nu 
întrunesc elementele constitutive ale infracțiunilor pentru care au fost condamnaţi şi nici ale vreunei 
alte infracțiuni”. Strecurarea printre articolele Codului penal comunist se va face în ritm de slalom, 
evitându-se tot ce cu treizeci de ani în urmă constituia o crimă, pentru a se şterge cu buretele 
culoarea ei, dacă nu chiar pentru a o transforma într-o calitate a faptelor şi a făptuitorilor! 

Astfel, reiau, actele incriminate ieri “nu întrunesc elementele constitutive ale infracţiunilor 
pentru care au fost condamnaţi şi nici ale vreunei alte infracțiuni, deoarece asociaţia Rugul Aprins 
nu este din cele vizate prin art. 209 pct. 1 din Codul penal anterior, iar întâlnirile avute de inculpaţii 
ce au făcut parte din acea asociaţie, ca şi discuţiile purtate de toți cei 11 inculpaţi în cadrul 
întâlnirilor la care au participat sau în alte ocazii, chiar dacă s-au referit şi la eventualitatea 
schimbării regimului existent atunci în România, nu puteau să ducă la consecinţe de natura celor 
prevăzute la art. 209 pct. 2 lit. a sau la lit b alineatul ultim din acelaşi cod”. 

Ceea ce stupefiază este că aceiaşi indivizi sunt judecaţi din nou pentru aceleaşi fapte, în 
temeiul aceluiaşi cod penal, de data asta ieşit din uz. Nimeni nu pune sub semnul îndoielii faptele 
aşa cum sunt descrise în procesele verbale de anchetă sau în faţa instanţei care i-a condamnat inițial, 
lucru ce ar conduce implicit la punerea sub semnul îndoielii a onestităţii anchetatorilor lor de ieri şi 
a jocului murdar de acuzare şi condamnare a inocenților săvârşit de justiţia “anterioară”. Nu. Pentru 
aşa-zisa nouă justiţie, aceea de după Revoluţia din '89, anchetatorii M.A.I. şi judecătorii militari 
activând înainte de '89 sunt sacrosancţi. Şi nu este de mirare, deoarece nu a fost timp nici măcar 
pentru a răsări o nouă generaţie de judecători pe firmamentul dreptăţii româneşti, iar dacă ea ocupa 
fotoliile din tribunale, cine ar fi învăţat-o ce înseamnă Justiţia, dacă nu aceia care o încălcaseră timp 
de cincizeci de ani cu credincioşie față de Partid? 

Bâtele, vânele de bou, plasele de sârmă, morişca, bicele, câinii de pază, răngile, reflectoarele 
aţintite în pupilele anchetaţilor, betoanele celulelor, ţucalele îmbâcsite cu săruri animale depuse pe 
ele de zeci de ani, robinetele ce curg neîncetat, vară, iarnă, astfel încât preferi să te speli de-a dreptul 
cu gheaţă, pumnii, closetul rămas, în mod obligatoriu, cu uşa deschisă în timpul folosirii, cizmele 
repezite în fund, în pântec, în nas, capul izbit de pereţi, scoaterea dinţilor cu tot ce loveşte, gălețile 
de apă aruncate în plin obraz pentru a trezi victimile, zdrobirea falangelor, smulgerea unghiilor, 
şocurile electrice, ruperea din rădăcină a părului, a bărbilor, bătaia la testicole, carcerele în aer liber, 
strâmte ca să nu te poţi lăsa nici măcar pe vine, să te înşeli cu o odihnă furată preţ de câteva minute, 
“negrele” unde pardoseala e podită cu murdărie şi urină înghețate şi unde dormi pe un atare 
aşternut, dezbrăcarea la piele sub cerul liber, ca act punitiv, împiedicarea spălării timp de ani de 
zile, hrănirea cu copite, blană, şoareci, şerpi, rădăcini de papură, stoarcerea puterilor în munci 
inutile şi distrugătoare, alături de mijloacele psihologice aproape fără limită, toate conducând la 
cedarea nervilor, la cedarea onoarei, la recunoşterea înfrângerii tale, la acceptarea oricăror minciuni 
definindu-ţi existenţa, primirea soartei fără vreo nouă strădanie de a o amâna sau ocoli şi toate 
celelalte căi de obligare a personalităţii să accepte a semna orice hidoasă autoacuzare, numai să i se 
dea o clipă de răgaz să-şi tragă sufletul, să se mai creadă om. 

Nimeni nu are întrebări legate de cum s-a ajuns a se crea dosarul inculpatului, ci el este luat 
drept bun, drept perfect, drept potrivit să arunce omul după gratii pentru cât mai mulți ani, ori, 
preferabil chiar, pentru ani puţini, urmaţi de târârea în faţa plutonului şi executarea cât mai 
grabnică, mai înainte de a-şi da careva seama pe ce maldăr imund de falsificări s-a forjat. 

Ei bine, toate acestea sunt acceptate ca bune de către justiţia purificată, numai faptele 
inculpaţilor sunt valabile pentru o nouă judecare şi, în temeiul lor, procesul se ia de la început, 
ajungându-se le întrebări privind încadrarea penală: a fost ea cea potrivită unor astfel de 
comportamente sociale au ba? lar condamnatul rămâne condamnat, în temeiul unui cod penal 
incredibil în faţa lumii civilizate, în temeiul unor mărturisiri smulse prin teroare, al unor martori fie 
sufocaţi de spaimă, fie doritori de protecţie socială, în temeiul unor minciuni puse pe hârtie de către 
anchetatorii ce au alcătuit dosarul, în temeiul unor traşi-împinşi aflați la masa preşedintelui, cu 

numele de “asesori populari”, puşi să facă dreptate, şi a unor jurişti rămaşi în picioare, în urma a 
multiple epurări, sprijinindu-se pe nişte avocaţi care, în loc să apere, te acuzau. Şi aşa mai departe... 

Mai găsim o hibă în acest nou proces. Se ia drept bună credinţa că asociația Rugul Aprins a 
fost cu adevărat reînviată prin strădaniile Părintelui Daniel şi ale amicilor săi. De aceea se ajunge la 
confuzia dintre asociaţia desfiinţată cândva şi întâlnirile cu caracter de cenaclu literar desfăşurate 
după 1955, despre care se vorbeşte ca şi când ar fi avut vreun caracter politic. 

Urmează o descriere foarte sumară a faptelor lui Sandu Tudor, raportate la articolele din 
Codul penal în care au fost încadrate cândva: 

“Activitatea desfăşurată de inculpatul Teodorescu Alexandru, în calitate de director al 
ziarului Credinţa în perioada 1933-1938, nu întruneşte elementele constitutive ale infracţiunii 
prevăzute de art. 193/1 alin. 4 din Codul penal anterior, deoarece articolele publicate de el, chiar 
dacă au avut un conţinut critic la adresa realităților sovietice din acei ani, nu au fost de natură a 
dăuna intereselor de ansamblu ale mişcării muncitoreşti şi a celei revoluţionare din România, 
întrucât prin acele articole s-a urmărit doar să se scoată în evidenţă atitudinea antireligioasă a 
conducerii Uniunii Sovietice, ca şi pericolul ce-l reprezenta pentru poporul român extinderea 
concepţiilor naționalist-fasciste şi a celor comuniste”. 

Dacă înţeleg bine această explicație, articolele cu pricina nu numai că nu dăunau “intereselor 
de ansamblu ale mişcării muncitoreşti şi a celei revoluţionare din România”, ci dimpotrivă, ele 
constituiau o atragere a atenţiei asupra pericolului “ce-l reprezenta pentru poporul român extinderea 
concepţiilor (...) comuniste”. Or, cum acest pericol este pus alături de acela fascist, aspectul lui 
păgubitor neamului este limpede. O dovadă mai sigură a acestei înclinații către stânga a publicaţiei 
lui Alexandru Teodorescu, incriminată în viitorul său proces ca “fascistă”, aduce însuşi Corneliu 
Zelea Codreanu în însemnările sale din februarie-martie 1934, când se afla ascuns, intitulate de el 
sau de altcineva: “Adevăruri frânte”. Acolo notează cu obidă următoarele: 

“Încolo, nimic deosebit decât strigătele vânzătorilor ziarului Credinţa: prinderea şi asasinarea 
lui Corneliu Codreanu. Auşnit, care întreţine această foaie, a vorbit de altfel, într-un cerc de 
prieteni, spunându-le că, de Paşti 1934, subsemnatul voi fi asasinat. Acest lucru mi l-a adus la 
cunoştinţă Sergiu Leca” (din: Duiliu T. Sfinţescu, Răspuns la întrebări ale tinerilor care doresc tot 
adevărul despre Mişcarea Legionară, Crater, Bucureşti, 1996, p. 520). 

Cu alte cuvinte, Credinţa, prin lansarea acestui zvon, obişnuia masele cu ideea dispariţiei 
definitive a lui Codreanu, ce se pregătea pe faţă, după cum se vede, în cercurile conducătoare ale 
țării. 

Condamnarea de pe urma căreia i s-a tras moartea de martir ieroschimonahului Daniel nu a 
fost numai greşit pronunţată, reiese, ci activitatea sa gazetărească s-ar fi cuvenit, în loc de 
condamnare, să fi fost răsplătită cu omagierea şi alte semne ale preţuirii, materiale şi spirituale, se 
subînţelege din caracterizarea făcută de tribunal. 

“În fine, se mai susţine că instanţele, neconformându-se cerinţelor de la alineatul 4 al art. 
193/1 din Codul penal, nici nu au menţionat persoanele pe care le-a sprijinit, ajutat, favorizat sau 
instigat Teodorescu Alexandru să desfăşoare activitate intensă în sensul prevederilor acelui text de 
lege”. 

Şi atunci te întrebi, în temeiul celui mai firesc bun simţ, dacă şi în ce măsură au fost deranjaţi, 
cu prilejul judecării recursului în anulare, judecătorii de odinioară ai lui Alexandru Teodorescu şi ai 
colegilor săi de lot, precum şi şefii lor ierarhici. Au fost barem invitaţi să asiste la dezbateri, pentru 
a se lămuri şi dumnealor, în sfârşit, ce însemna adevărata justiție? Bănuiesc că nu existau articole în 
Codul penal anterior, după cum nu existau nici în cel prezent, în baza cărora să fie traşi la 
răspundere judecătorii ce au încadrat greşit faptele lui Alexandru Teodorescu, greşeală în urma 
căreia acest poet şi gazetar remarcabil a murit în detenţie, datorită condiţiilor inumane în cari vieţuia 
şi a lipsei de ajutor medical, după ce a fost înfometat, înfrigurat, umilit şi s-a chinuit îndelung. Dar, 
oare, li s-a comunicat măcar rezultatul analizei activităţii lor pseudojuridice de altcândva? S-a 
adăugat oare la această comunicare regretul instanţei de a nu se afla în posibilitatea juridică de a le 
conferi cuvenita pedeapsă pentru greşeala lor criminală? Nu s-a gândit nimeni să fie expusă pe veci, 
pe unul dintre pereţii fiecărui tribunal din ţară, lista cu numele acelor judecători şi ale altora, făptaşi 


22; 


ai unor “greşeli” similare? Pentru că o atare luare de atitudine civică ar garanta, poate, cetăţenilor 
țării, securitatea pe viitor, dacă garanție în faţa incompetenţei, a relei voințe şi a încălcării 
îndărătnice, conştiente şi inconştiente, a îndatoririlor sacre de a face dreptate, dacă garanţie, ziceam, 
există! 

“În concluzie, se cere casarea hotărârilor şi rejudecarea cauzei în vederea achitării celor 11 
inculpaţi vizaţi prin recursul în anulare. 

Recursul în anulare este fondat”. 

Se forează mai adânc neconcordanţa dintre vină şi pedeapsă. 

Potrivit art. 209 pct. 1 alin. 1 din Codul penal anterior, în baza căruia au fost condamnaţi 
inculpaţii Teodorescu Alexandru, Făgeţeanu Alexandru, Ghiuş Vasile Benedict, Braga Roman, 
Boghiu Serghie Sofian, Dubneac Felix şi Mironescu Alexandru, se consideră infracţiune de uneltire 
contra ordinii sociale “faptul de a iniţia sau constitui, în ţară sau în străinătate, organizaţii sau 
asociaţii care au drept scop schimbarea ordinii sociale existente în stat sau a formei de guvernământ 
democratice, ori de a activa în cadrul unei asemenea organizaţii sau asociaţii ori de a adera la 
acestea”. 

“Or, din actele dosarului rezultă că asociaţia Rugul Aprins, constituită în 1945 din iniţiativa 
inculpatului Teodorescu Alexandru, a avut caracter religios, fără a viza schimbarea ordinii sociale 
existente în stat sau a formei de guvernământ. 

Este adevărat că înşişi inculpaţii au recunoscut că asociaţia respectivă a fost interzisă în anul 
1948, dar au susţinut că, prin activitatea pe care au reluat-o sau la care au aderat în perioada 1955- 
1958 — nici unul, conform celor ce ni se relatează, nu a recunoscut reînvierea asociaţiei — nu au 
urmărit schimbarea ordinii sociale existente sau a formei de guvernământ, ci s-au limitat la 
dezbaterea de probleme religioase şi la inițierea unor forme de educaţie în spiritul credinţei creştine 
(filele 13-40, 69-111,187-234, 268-301, 330-343, 369-404 vol.I, 129-171 vol. II, 54-55, 56-57, 58, 
59, 60-61 şi 64-65 vol. IV), ceea ce au confirmat şi coinculpaţii Papacioc Anghel Arsenie, Văsâi 
Gheorghe, Mironescu Şerban, Rădulescu Nicolae, Pistol Grigore Dan, Dabija Gheorghe, 
Voiculescu Vasile, Stăniloae Dumitru şi Mihăilescu Emanoil, care au fost implicaţi în unele acţiuni 
desfăşurate în cadrul asociației Rugul Aprins (filele 63 şi 66-74 vol. IV). 

Pe de altă parte, din declaraţiile aceloraşi inculpaţi rezultă că discuţiile purtate între ei, fie cu 
ocazia întâlnirilor ce le aveau în cadrul asociaţiei religioase Rugul Aprins, fie cu alte prilejuri, erau 
axate în principal pe teme religioase, iar problemele de educaţie ce le abordau urmăreau 
promovarea idealurilor creştine, referirile la situația politică existentă în România fiind cu totul 
întâmplătoare şi făcute într-un cerc limitat de persoane. 

Prin urmare, nerezultând că prin activitatea desfăşurată pe linia asociaţiei religioase Rugul 
Aprins s-ar fi urmărit schimbarea ordinii sociale existente în ţara noastră sau a formei de 
guvernământ şi nici că discuţiile purtate de inculpaţii Teodorescu Alexandru, Ghiuş Vasile 
Benedict, Braga Roman, Boghiu Serghie Sofian, Dubneac Felix şi Mironescu Alexandru, sau de 
inculpaţii Văsâi Gheorghe, Mironescu Şerban, Rădulescu Nicolae şi Mihăilescu Emanoil, ar fi fost 
susceptibile de a fi apreciate ca acțiuni pentru schimbarea ordinii sociale existente în stat sau a 
formei de guvernământ democratice, sau din care să fi rezultat un pericol pentru securitatea statului, 
aşa cum se cerea prin art. 209 pct. 2 lit. a din acelaşi cod, ori că activităţile ultimilor 4 inculpaţi să 
poată fi considerate ca ajutor sau propagandă în favoarea unei organizaţii sau asociaţii subversive, 
în sensul prevăzut la art. 209 pct. 2 lit. b din Codul penal anterior în baza căruia ei au fost 
condamnaţi, este evident că, atât sub aspectul laturii obiective, cât şi sub aspectul laturii subiective, 
faptele la care s-a făcut referire nu întrunesc elementele constitutive ale vreunei infracțiuni”. 

Aceasta în privinţa acuzațiilor vizând o reînviere neadevărată a unei asociaţii desființate prin 
lege şi care, înainte de desființare, nu avusese în nici un caz de-a face cu politica anticomunistă şi cu 
nici un alt soi de politică, exceptând, cum spunea unul dintre personajele mele din altă relatare: 
“politica lui Dumnezeul...” 

“Pe de altă parte, se constată că în ceea ce priveşte pe inculpaţii Teodorescu Alexandru şi 
Făgeţeanu Alexandru, care au fost condamnaţi şi pentru infracţiunea de activitate intensă contra 

clasei muncitoare şi mişcării revoluţionare, nu sunt întrunite nici elementele constitutive ale acestei 
infracțiuni. 

În adevăr, din examinarea articolelor publicate în perioada interbelică de inculpatul 
Teodorescu Alexandru în ziarul Credinţa (filele 4-12 vol. III), rezultă că acest inculpat, susținând 
unele idei specifice religiei creştine, a combătut atitudinea atee a conducerii sovietice şi a criticat 
unele excese din politica internă a Uniunii Sovietice, ca de altfel şi fascismul, hitlerismul sau unele 
porniri naţionaliste din ţara noastră. 

Or, este evident că publicarea unor astfel de articole nu poate constitui activitate intensă 
contra clasei muncitoare şi mişcării revoluționare din România. 

De altfel, nici nu se putea reţine încadrarea în art. 193/1 alin. 4 din Codul penal anterior, în 
baza căruia a fost condamnat acest inculpat, cât timp nu s-a stabilit că el a sprijinit, ajutat, favorizat 
ori instigat o altă personaă la desfăşurarea unei activități intense contra clasei muncitoare sau 
mişcării revoluţionare, aşa cum se cere prin acel text de lege. 

În acelaşi timp, reportându-se situaţia inculpatului Făgeţeanu Alexandru la cerinţele art. 
193/1 alin. 2 dn Codul penal anterior, se constată că activitatea sa de comisar, ce a îndeplinit şi 
funcția de şef al biroului de siguranţă Fălticeni în perioada 1939-1941, nu poate fi considerată 
intensă în sensul prevederilor acelui text de lege cât timp nu s-au stabilit, pe bază de probe de 
neînlăturat, acte concrete din care să rezulte că şi-a îndeplinit în mod excesiv atribuţiile funcţiei 
respective. 

Este de relevat, în această privinţă, că inculpatul Făgeţeanu Alexandru a susţinut constant că 
a îndeplinit funcţia de şef al biroului de siguranţă din oraşul Fălticeni din vara anului 1940 până în 
ianuarie 1941, când a fost îndepărtat din această funcţie [oare instanţa nu putea solicita şi cercetarea 
arhivelor de odinioară? trebuia ea să se bizuie doar pe declarațiile inculpatului, pentru ca, după 
aceea, să nu le ia în seamă, ca “nesigure”?], fiind ulterior condamnat, trimis pe front şi apoi în lagăr, 
precizând, totodată, că nu a fost cooptat membru al organizaţiei legionare decât în anul 1946 (filele 
69-70, 71-73, 74-76, 78, 84-87, 95-100, 107-111 vol. II), precum şi că participarea sa la percheziţii 
şi arestări s-a limitat doar la câteva cazuri, fără a se referi şi la elemente progresiste, iar în urma 
descinderii pe care le-a organizat, ca şef al biroului de siguranţă, nu au fost ridicate materiale şi nici 
nu s-a manifestat exces de zel faţă de cei arestaţi (filele 120-122, 123-124, 126-127 vol. I, 56-57 vol. 
IV) [acelaşi comentariu rămâne valabil şi aici], în care sens au făcut relatări şi martorii Efsrog 
Avram, Zilberman Şloim, Struminger Leiba, Stănescu Dumitru, Stein Francisc şi Vexler Rahla 
(filele 145-146, 147-148, 149, 150, 151-152, 153-154, 155-156, 157-158, 159, 161-161, vol. I, 82, 
83, 84, 85, 86, 87, 88, 89 vol. IV)”. De data aceasta, lucrurile iau o întorsătură şi mai gravă: din 
moment ce nu s-a ţinut seama de atât de numeroase mărturii favorabile acuzatului, nu e oare 
încadrabilă fapta aceasta (că ea aparţine magistraţilor militari, anchetatorilor sau şi unora şi altora,) 
nu e încadrabilă, ziceam, conform aceluiaşi cod penal “anterior”, ca omisiune voluntară a dovezilor, 
cu scopul dăunării inculpaţilor şi înşelării justiţiei? Sau un astfel de text de lege nu există? Nu ar fi 
cazul ca el să apară acum? lar dacă a apărut, nu ar putea fi activat pentru împăcarea sufletelor 
tuturor victimelor comunismului decedate şi nu încă? 

“În atare situaţie, nerezultând aspecte de natură a confirma că activitatea inculpatului 
Făgeţeanu Alexandru, în calitate de şef al biroului de siguranţă Fălticeni, a fost desfăşurată intens 
împotriva clasei muncitoare şi mişcării revoluţionare, se impune concluzia că fapta sa nu justifică 
reținerea elementelor constitutive ale infracțiunii prevăzute de art. 193/1 alin. 2 din Codul penal 
anterior. 

Reieşind, astfel, că faptele inculpaţilor vizaţi prin recursul în anulare nu întrunesc elementele 
constitutive ale infracţiunilor pentru care au fost condamnaţi şi nici ale vreunei alte infracțiuni, se 
constată că, în aceste limite, hotărârile atacate sunt supuse cazului de casare prevăzut la art. 385 9 
alin. 1 pct. 12 din Codul de procedură penală. 

În consecinţă, faţă de dispoziţiile art. 14 alin. 1, cu referire la art. 385 15 pet. 2 lit. b din 
Codul de procedură penală, urmează a se admite recursul în anulare, a se casa ambele hotărâri cu 
privire la inculpaţii Teodorescu Alexandru, Făgeţeanu Alexandru, Ghiuş Vasile Benedict, Braga 
Roman, Boghiu Serghie Sofian, Dubneac Felix, Mironescu Alexandru, Văsâi Gheorghe, Mironescu 

Şerban, Rădulescu Nicolae şi Mihăilescu Emanoil şi a se dispune, în temeiul art. 11, pct. 2 lit. a 
raportat la art. 10 lit. d din codul de procedură penală, achitarea acestor inculpaţi pentru infracțiunile 
ce li s-au reținut în sarcină. 

Totodată, mai urmează a se dispune ca onorariile de avocat, pentru apărarea din oficiu a celor 
11 inculpaţi, să fie plătite din fondul Ministerului Justiţiei”. 

Slavă Domnului că s-a gândit instanţa nu numai la nişte greşit socotiți “bandiți”, ci şi la 
oamenii legii care nu au ştiut-o apăra la timpul cuvenit. Dacă ar fi făcut-o, astăzi nu li se mai datora 
nici un sfanţ... 

“PENTRU ACESTE MOTIVE, ÎN NUMELE LEGII, DECIDE: 

Admite recursul în anulare declarat de procuroul general împotriva sentinţei nr. 125 din 8 
noiembrie 1958 a Tribunalului Militar al Regiunii a II-a Militară şi a deciziei nr. 42 din 21 ianuarie 
1959 a Tribunalului Suprem — Colegiul Militar. 

Casează hotărârile atacate cu privire la inculpaţii Teodorescu Alexandru, Făgeţeanu 
Alexandru, Ghiuş Vasile Benedict, Braga Roman, Boghiu Serghie Sofian, Dubneac Felix, 
Mironescu Alexandru, Văsâi Gheorghe, Mironescu Şerban, Rădulescu Nicolae şi Mihăilescu 
Emanoil. 

În baza art. 11 pct. 2 lit. a raportat la art. 10 lit. d din Codul de procedură penală, achită pe 
inculpatul Teodorescu Alexandru pentru infracțiunile de uneltire contra ordinii sociale prevăzută de 
art. 209 pct. 1 din Codul penal anterior şi de activitate intensă contra clasei muncitoare şi mişcării 
revoluţionare prevăzută de art. 193/1 alin. 4 din acelaşi cod, pe inculpatul Făgeţeanu Alexandru 
pentru infracțiunile de uneltire contra ordinii sociale prevăzută de art. 209 pct. 1 din Codul penal 
anterior şi de activitate intensă contra clasei muncitoare şi mişcării revoluţionare prevăzută de art. 
193/1 alin. 2 din acelaşi cod, pe inculpaţii Ghiuş Vasile Benedict, Braga Roman, Boghiu Serghie 
Sofian, Dubneac Felix şi Mironescu Alexandru pentru infracţiunea de uneltire contra ordinii sociale 
prevăzută de art. 209 pct. 1 din Codul penal anterior, iar pe inculpaţii Văsâi Gheorghe, Mironescu 
Şerban, Rădulescu Nicolae şi Mihăilescu Emanoil pentru infracţiunea de uneltire contra ordinii 
sociale prevăzută de art. 209 pct. 2 alin. ultim din Codul penal anterior. 

Înlătură pedeapsa complimentară a confiscării averii aplicată acestor inculpaţi. 

Onorariile de avocat pentru apărarea din oficiu a inculpaţilor, în sumă de câte 30.000 lei, se 
vor plăti din fondul Ministerului Justiţiei. 

Cu opinia separată a domnilor judecători Paul Florea şi Paul Mitroi în sensul achitării 
inculpaţilor în baza art. 11 pct. 2 lit. a raportat la art. 10 lit. a din Codul de procedură penală. 

Pronunţată, în şedinţă publică azi 8 aprilie 1996. 

VICEPREŞEDINTELE CURȚII SUPREME DE JUSTIŢIE 

Leonida Pastor 

Judecători Viorel Anghel, Maior mag. Mircea Aron, Vasile Boroi...” etc. Este reluat întregul 
pomelnic de nume proprii cu care debutează Decizia nr 16 la Dosarul nr. 32/1995. 

Desigur că, față de revărsarea atât de masivei chibzuiri asupra dreptăţii ce trebuia să se facă 
ieri şi nu cu prilejul recursului în anulare, devine foarte interesant să se cunoască în ce a constat 
“opinia separată a domnilor judecători Paul Florea şi Paul Mitroi în sensul achitării inculpaţilor în 
baza art. 11 pct. 2 lit. a raportat la art. 10 lit. a din Codul de procedură penală”. 

Dar cum această altă discuţie ar necesita forțarea unei noi taine, poate, şi pesemne un spațiu 
tipografic la fel de extins ca cel de faţă, lăsăm pentru o dată nestabilită încă satisfacerea şi a acestei 
curiozităţi a observatorilor unei democraţii “originale”. 


Mihai Rădulescu 


(Rugul Aprins. Arestare. Condamnare. Achitare, Editura Agapis, 2003) 

Pe urmele deciziei de achitare 
a lotului “Rugul Aprins” 


Activitatea “mistico-religioasă” 
considerată infracţiune 
şi în România post-comunistă! 


În urmă cu mai bine de şapte ani a trecut neobservat un eveniment judiciar extraordinar, care, 
dacă ar fi fost focalizat de mass-media şi dezbătut de societatea civilă, putea însemna un pas oficial 
în declanşarea procesului comunismului din România anilor 1944-1989. 

Deşi toţi membrii grupării “Rugul Aprins” au fost achitaţi în 1996, în urma judecării unui 
recurs în anulare introdus de Procuratura Generală, la solicitarea Părintelui Adrian Făgeţeanu, la 
Curtea Supremă de Justiţie, hotărârea judecătorească este tarată de mentalitatea comunistă. 

Într-o broşură intitulată Rugul Aprins. Arestare. Condamnare. Achitare (Ed. Agapis, 2003), 
scriitorul Mihai Rădulescu a arătat drama acelui grup de autentici mistici ai ortodoxiei româneşti. 
După ce reproduce dispozitivul deciziei C.S.J. de achitare a lotului Rugul Aprins (nr. 16/1996, 
dosar penal nr. 32/1995), autorul redă o frază-cheie cu care se sfârşeşte hotărârea celor 37 de 
judecători: “...Cu opinia separată a domnilor judecători Paul Florea şi Paul Mitroi, în sensul 
achitării inculpaţilor în baza art. 11 pct. 2, lit. a, raportat la art. 10 lit. a din Codul de Procedură 
Penală”. 

Mihai Rădulescu, el însuşi fost deţinut politic, care a suferit enorm în puşcăriile comuniste, 
îşi încheie scrierea cu următoarele cuvinte: 

“Devine foarte interesant să se cunoască în ce a constat opinia separată a domnilor 
judecători Paul Florea şi Paul Mitroi”. 

Dezlegăm aici “misterul”. Ceilalţi 35 de judecători au decis achitarea membrilor lotului 
Rugul Aprins în virtutea aceluiaşi articol de lege, dar raportat la o altă literă (respectiv “d”). Aparent 
e un amănunt nesemnificativ. În fapt, diferenţa este enormă. Căci litera “d” a art. 10 CPP prevede că 
“faptei îi lipseşte unul din elementele constitutive ale infracțiunii”, iar litera “a” că “fapta nu 
există”. 

Cu alte cuvinte, celor 35 de judecători ai C.S.J. — toți numiți în funcții de preşedintele neo- 
comunist lon Iliescu — puțin le-a lipsit să nu îi condamne din nou pe “reacționarii” din Rugul 
Aprins! Ceilalți doi judecători, Florea şi Mitroi, şi-au dovedit profesionalismul şi t[ria de caracter, 
refuzând să fie părtaşi la o astfel de decizie şi precizând că fapta nu există. 

Nădăjduim că istoria recentă a României post-comuniste va reţine opinia separată a 
magistraţilor adevăraţi Paul Florea şi Paul Mitroi. Poate că, fără să realizăm, în 1996, la C.S.J., când 
a fost achitat lotul Rugul Aprins, a fost declanşat procesul comunismului, în mod subtil, într-un 
raport de forţe descurajant: de 2 la 35. Dar “cei din urmă vor fi cei dintâi”. 


Reproducem câteva din condamnările dictate de Tribunalul Militar al Regiunii a Il-a prin 
sentinţa 125/1958: 

— Teodorescu Alexandru (Sandu Tudor, stareţ, fost publicist, licenţiat în Litere), 25 de ani 
temniţă grea pentru “infracţiunea de uneltire contra ordinii sociale” şi 15 ani de temniţă grea 
şi confiscarea totală a averii pentru “infracțiunea de activitatea intensă contra clasei 
muncitoare”; 

—  Făgeţeanu Alexandru (Părintele Adrian, monah, fost avocat, licenţiat în Drept şi Teologie), 
20 de ani de muncă silnică pentru “activitate intensă contra clasei muncitoare şi contra 
mişcării revoluţionare”; 

—  Ghiuş Vasile Benedict (călugăr-diacon, licenţiat în Teologie), 18 ani muncă silnică, 
confiscarea averii, 10 ani degradare civică pentru “infracțiunea de uneltire contra ordinii 
sociale”... 

Cu pedepse asemănătoare au fost condamnaţi: Părintele Sofian Boghiu, Părintele Felix 
Dubneac, călugărul-diacon Roman Braga, profesorul universitar dr. Alexandru Mironescu, Şerban 
Mironescu (licenţiat în Filologie) şi studenţii Gheorghe Văsâi, Nicolae Rădulescu şi Emanoil 
Mihăilescu. 

O frază-tip apare în actul de acuzare întocmit de procurori tuturor celor 11 inculpaţi: “Au 
atras tinerii într-o activitate mistico-religioasă (...) manifestându-se cu ei duşmănos la adresa 
ordinii sociale existente”. O altă formulare tipică proceselor staliniste este şi această acuzaţie: 
“Educaţie mistico-religioasă în spirit ostil regimului existent şi defăimarea Uniunii Sovietice”. 


Silviu Alupei 


(Rost, anul I, nr. 6, august 2003) 

Sandu Tudor în pragul canonizării 


Sandu Tudor este de mai multă vreme propus spre canonizare, nu ca poet religios sau ca 
animator al “Rugului Aprins”, ci ca martir al dreptei credinţe în vremea prigoanei comuniste. 
Hărţuit permanent de Securitate şi arestat în mai multe rânduri, chiar după ce intrase în cinul 
monahal şi se retrăsese în inima Rarăului, el a dispărut fără urmă în temniţa de la Aiud, actul oficial 
al decesului fiind încheiat la 17 noiembrie 1962, fără să se ştie locul unde a fost îngropat. O ultimă 
fotografie ni-l înfăţişează slab şi hieratic, cu privirea de-o adâncime şi blândeţe nelumească, cu 
barba atârmându-i albă pe piept — un om prefăcut în icoană. Aşa îl evocă, înfiorat, şi Părintele 
Adrian Făgeţeanu, marele înduhovnicit, supravieţuitor al prigoanelor şi, la rândul său, arzător în 
flacăra nemistuită a “Rugului Aprins”. 

Sunt voci — bisericeşti şi nebisericeşti — care cârtesc însă împotriva memoriei sale, şi mai ales 
împotriva posibilei sale treceri în rândul Sfinţilor mărturisitori. 

Į se impută, bunăoară, o tinereţe cam intempestivă, aventuroasă şi boemă. Petre Pandrea îşi 
aminteşte câtă antipatie reciprocă era între el şi Maica Mihaela (Marieta Iordache, sora “bădiei” 
Iordache Nicoară, ea însăşi moartă în temnita de la Ciuc, în 1963), care-l socotea un dandy al anilor 
'30 şi, deci, un impostor în haină monahală, retras la Rarău mai mult de teama comuniştilor decât 
din considerente duhovniceşti. Alţii îi evocă (şi îi impută) firea dificilă, aproape ţâfnoasă, care-l 
prefăcea într-un interlocutor imprevizibil şi incomod, de o subiectivitate agresivă, insuportabil chiar 
şi atunci când avea dreptate. Nu lipsesc nici cei care să-i facă o vină din faptul că s-a călugărit prea 
târziu, după ce “şi-a făcut de cap” o viaţă întreagă, pendulând derutant între dreapta şi stînga, în 
ordinea politică, şi între cultură şi religie, în ordinea spirituală. Mai mult decât atât, un profesor de 
teologie trecut nu demult la cele veşnice (drept care nu-i mai amintesc nici numele, nici petele 
biografice) nu s-a dat înapoi să-l califice pe el drept eretic, iar “Rugul Aprins” ca pe o grupare de tip 
sectant, chiar dacă pe acolo a trecut mai toată “floarea” teologiei şi duhovniciei româneşti 
contemporane! 

Lăsând la o parte stupizenia infamă a celei din urmă acuzaţii (pentru “sectologul” respectiv, 
de altfel, toată intelighenția creştină românească stă sub semnul ereziei, de la Nae Ionescu la Petre 
Ţuţea şi de la Sandu Tudor la loan Alexandru, nefiind cruţaţi nici cei încă în viaţă, precum maestrul 
Sorin Dumitrescu şi chiar... Părintele Galeriu!), există o doză de adevăr în cele de mai sus. Chiar şi 
după ce s-a orientat sincer spre mistică şi spre Ortodoxie (primul lui Acatist, închinat Sfântului 
Dimitrie Basarabov, deşi tipărit abia în 1942, datează din 1927), Sandu Tudor a fost, încă mulți ani, 
un personaj atipic şi contradictoriu. Desăvârşirea nu este aproape niciodată un dar instantaneu: omul 
viu suie treptele ei pe rând şi anevoie, mai repede sau mai încet, mai lin sau mai contorsionat, ba 
uneori chiar prăbuşindu-se şi luând-o de la capăt. Este de-a dreptul necreştineşte să judeci un om 
numai după o fază sau numai după un aspect al vieţii lui: creştinismul este religia păcătosului 
chemat la îndreptare, a iertarii şi a răbdării, a dragostei prisositoare şi a dreptei cumpăniri. 

Da, fără să fie propriu-zis un ticălos, Sandu Tudor, mai ales în prima tinereţe, a fost un ins 
pătimaş şi oscilant. Câţi Sfinţi n-au străbătut însă un traseu asemănător, ba chiar şi mult mai sinuos? 
Şi ce vorbă e asta, că s-a călugărit prea târziu?! Un N. Steinhardt, de pildă, călugărit cu doar vreo 
nouă ani înainte de moarte, este pentru asta mai puţin monah?! Sau ce discuţii mai încap în faţa 
jertfei pentru Hristos? Sfârşitul mucenicesc spală şi păcatele mireneşti (vezi cazul Constantin 
Brâncoveanu, ca fiind cel mai la îndemână), darămite pe ale unuia care a pătimit în haina monahală, 
după ani de asceză şi meditaţie, anume pentru credinţa lui — de care nu numai că nu s-a dezis, dar pe 
care a mărturisit-o până la capăt, prin scris şi prin viu grai, trăgând după el alte zeci şi sute de 
conştiinţe, în epoca cea mai ostilă spiritualității din toată istoria românească şi europeană. 

A pune la îndoiala o astfel de viaţă încununată de mucenicie este nu doar nedrept, ci aproape 
indecent, mai ales când este vorba de oameni — o, cât de mulţumiţi de sine! — care n-au trecut prin 
nici una dintre marile încercări ale veacului şi n-au produs, în sfera teologiei sau a culturii, nici 

echivalentul unui simplu caiet cu note de lectură sau al unui singur condac din miile de pagini 
rămase de la Sandu Tudor... 

Ieroschimonahului Daniil Sandu Tudor i-ar sta bine să deschidă şirul mucenicilor români din 
temniţele comuniste recunoscuți şi cinstiți ca atare într-o lume ce duce lipsă, înainte de toate, de 
modéle curente de dăruire jertfelnică. Este jenant că până astăzi nici unul dintre “Sfinţii 
închisorilor” din România (de la Valeriu Gafencu sau Mircea Vulcănescu până la Daniil Sandu 
Tudor sau Marieta Iordache) n-a ajuns în calendar, când prin alte părți au fost canonizaţi cu sutele! 
Mă tem că acesta este semnul cel mai clar că încă n-am ieşit, nici măcar la nivel bisericesc, din 
lunga şi sinistra paranteză comunistă. 

Comunismul, cu toată otrava lui bezbojnică, nu va muri cu adevărat decât atunci când vor 
începe să retrăiască în inimile şi în conştiinţele noastre cei pe care el i-a ucis pentru credinţa lor în 
Dumnezeu şi în destinul creştin al neamului românesc. 

Fraţilor aruncători de pietre, lăsaţi-ne morţii să reînvie şi să ne însufleţească cu credinţa şi 
idealurile lor slujite pînă la jertfă! Lăsaţi-l pe Sandu Tudor să retrăiască în noi, cu lamura vieții sale, 

căci vai de poporul care nesocoteşte darurile lui Dumnezeu “Cel preamărit prin Sfinţii Lui 
Răzvan Codrescu 


(Rost, anul I, nr. 6, august 2003, p. 9) 

La ceas de Inviere, 
în sihăstria unui mare duhovnic: 
Părintele Adrian Făgeţeanu 


“Pe vremuri, oamenii aveau cruce de lemn şi inima de aur. 
Acum, au cruce de aur şi inima de lemn... ” 


Când am auzit că Părintele Adrian Făgeţeanu a părăsit Mânăstirea Antim, m-am cutremurat. 
Bucureştiul cel zgomotos, apucător şi trufaş, rămânea fără ultimul său mare duhovnic. Decizia 
Părintelui de a se retrage în munţi, la cei 92 de ani ai săi, mi s-a părut nu numai un act de mare 
curaj, dar şi o pedepsire teribil de aspră a indiferenţei, a nepăsării noastre. 

Îl ştiam, dar fără să-l cunosc. Îi vorbeam, cerându-i cuvânt, dar fără a mă apropia de el. De 
fiecare dată, îl găseam în biserică, în strana cea mai umilă, lângă intrare, lângă pangar, căutând 
umbra care să-l acopere. Mereu spovedea pe câte cineva — femei bătrâne şi tineri deopotrivă. Ore în 
şir rămânea în aceeaşi poziţie — aplecat pe o parte, nemişcat, ascultând cu toată fiinţa lui, când şi 
când tresărind tulburat de cele auzite. Nu ştiu de ce nu am îndrăznit să fac pasul necesar către el. 
Părintele avea renumele de duhovnic aspru, care dădea canoane grele, călugăreşti. Acum, îmi pare 
rău. Dârzenia lui monahală ascundea, de fapt, un suflet duios şi dulce ca mierea de pădure. La fel de 
rău îmi pare că (fie şi cu un oftat) l-am judecat că ne părăsise pentru chilia sa pustnicească. A trebuit 
să merg la noua sa casă, în tâmpla munţilor din defileul Jiului, ca să-mi dau seama că Părintele 
Adrian plecase tocmai pentru a fi mai aproape de noi. Plecase ca să se roage intens şi fără odihnă, 
pentru slăbiciunile şi mântuirea noastră. 


Platoul Pustnicilor 


Nu e uşor să-l întâlneşti şi să vorbeşti cu Părintele Adrian Făgeţeanu. Trebuie mai întâi să 
ajungi la Mânăstirea Lainici, pe valea strâmtă şi prăvălită a Jiului. Apoi, după câteva ceasuri de 
odihnă, porneşti de cu dimineaţă spre sihăstria unde Părintele s-a retras brusc, neaşteptat, fără alte 
explicaţii. Bolnav şi aproape nevăzător, şi-a găsit în coliba muntelui loc de meditaţie şi rugăciune, 
îndepărtând cu un singur gest de renunțare tot confortul bucureştean de care se bucura în chilia sa 
călduroasă de la Mânăstirea Antim. 

Drumul spre sihăstria Părintelui e un urcuş anevoios, presărat cu mărunte surprize şi 
nedumeriri vizuale. Un frate Grigorie a migălit din loc în loc mese şi bănci de popas din crengi de 
mesteacăn, în cele mai fanteziste şi neaşteptate forme. Un altul a zgânciulit pe coaja copacilor 
însemne cristice de cruce şi alungiri stilizate de peşte, dorind parcă să încreştineze pădurea, în timp 
ce săgeata unui indicator clătinat de vânt te anunţă cât de aproape eşti de “Groapa fără fund” — un 
ciudat fenomen carstic, ca o clepsidră enormă ce se coboară sute şi sute de metri spre măruntaiele 
întunecate ale pământului, fără ca cineva să-i fi aflat vreodată capătul. 

Răsplata cea adevărată e sus, pe platoul Pustnicilor. Ca să-l înţelegi pe Părintele, trebuie 
neapărat să-ţi imaginezi locul. Eşti pe streaşina lumii. Nu trebuie decât să întinzi mâna şi să atingi 
marginile de bumbac ale norilor. Cu respirația oprită o clipă, auzi totul: mişcarea de felină a 
vântului, creşterea înceată a ierbii, fojgăiala măruntelor insecte abia trezite la viaţă. În largul 
platoului, suite pe fruntea unui deal abrupt, bisericuţa şi chiliile schitului se cotlonesc îndărătul unui 
şir de pomi, al unei anexe gospodăreşti văruite în alb şi al bârnei groase, de stejar, pe care stau 
rânduite trei clopote, în trei forme diferite. O fâneaţă bogată şi prelungă te însoţeşte până la casa 
Părintelui, cu alai de toporaşi şi brânduşe, butonei şi gălbenele de primăvară. Locul pare pustiu, ca 
părăsit în grabă. Biserica e zăvorâtă şi uşa de la chilii încuiată. Durează mult până ce un călugăr mai 
tânăr apare în prag, ne cercetează scurt cu o privire şi o întrebare la care nu mai aşteaptă răspuns, 

cerându-ne apoi să aşteptăm. Părintele e la rugăciune. Nu trece mult şi uşa se deschide din nou. 
Pierdut în rasa lui largă şi cenuşie, Părintele pare şi mai mic — o mână de om. Cu un gest scurt şi 
lipsit de ezitare îşi retrage mâna. Nu ne dă voie să i-o sărutăm. În schimb, ne binecuvântează şi ne 
mângâie cu mare dragoste pe creştet. Ne cercetează o clipă cu privirea sa abia văzătoare şi, puţin 
emoţionat, se aşează cu multă cuviinţă pe stinghia patului. Nu ştie prea bine cine suntem şi ce dorim 
de la dânsul. Nici nu contează. Părintele se poartă de parcă i-ar fi intrat în chilie Hristos. Tresare 
uşor doar când îl intrebăm de ce a părăsit Antimul. De ce la 92 de ani s-a retras într-un loc pe care 
mai mult ca sigur nu-l va mai părăsi niciodată? 

Ochii lui albaştri şi bătrâni caută nehotărât în depărtarea peretelui. Cunoaşte bine răspunsul, 
dar nu găseşte cuvântul potrivit. “Pentru linişte”, zice el într-un târziu. “Pentru suflet.” 

În chilia Părintelui miroase frumos, ţărăneşte — a gutui şi tămâie. Tot aşa arată şi camera — 
simplă şi fără lucruri de prisos: o sobă de lut spoită cu var, o dormeză, o icoană deasupra ferestrei şi 
o masă pe care odihnesc o Psaltire, un Acatistier. Cărțile fac parte din decor. Când şi când, Părintele 
Adrian întinde mâna, le atinge copertele tari şi uşor zgrunţuroase, de parcă ar vrea să se convingă că 
se află la locul lor. Nu le deschide însă niciodată. Chiar şi la 92 de ani, Părintele cunoaşte toate 
rugăciunile pe de rost. 

“Aşa a vrut Dumnezeu — să mă întorc de unde am plecat”, zice Părintele, amintindu-şi cum, 
eliberat din închisoarea Aiudului (20 de ani de temniţă grea, pentru că făcuse parte din mişcarea 
ortodoxă “Rugul Aprins”), a vrut să intre în obştea monahală de la Crasna-Gorj, în chiar schitul în 
care fusese arestat Sandu Tudor, sufletul şi iniţiatorul “Rugului Aprins” de la Antim. Starețul 
Crasnei nici nu a vrut să audă. Nu numai că nu a vrut să-l primească, dar l-a şi ameninţat strigând: 
“Dacă în cinci minute nu pleci, îți rămâne capul pe tocător”. Bolnav şi slab ca o stafie, Părintele s-a 
clătinat. Viaţa era pentru el o fundătură, un tunel fără capăt. Nu ştia încotro să o apuce. A strigat în 
gând ajutor lui Hristos, când un călugăr mai bătrân s-a apropiat de el şi, trăgându-l deoparte, i-a 
şoptit la ureche: “Du-te la Mânăstirea Lainici. Acolo e omul lui Dumnezeu”. 

După o zi petrecută în tren, a ajuns. La mânăstire nu a trebuit să caute pe nimeni. Omul lui 
Dumnezeu i-a ieşit în cale, de parcă l-ar fi aşteptat de când lumea. Era Starețul Calinic Caravan — un 
sfânt şi un munte de smerenie. Văzându-l pe Părintele Adrian cum arăta, Starețul nu l-a întrebat 
nimic. L-a primit ca pe un frate, cu dragoste şi cutremur. I-a dat bani de haine şi de medicamente, 1- 
a oblojit cu mâna lui vreme de un an de zile, l-a pus apoi la muncile cele mai uşoare, să-i înveţe pe 
cei tineri tainele istoriei şi ale limbilor străine, literatura şi gramatica. Om simplu, cu doar două 
clase, Calinic Caravan nu avea lecturi filocalice. El le trăia doar, le punea în faptă. Deşi era stareţ, el 
muncea la grădină, el zidea sobe, el pregătea masa, bucurându-se ca un copil când fraţii îi lăudau 
bucatele. În tot acest timp, le cerea călugărilor să înveţe, să urmeze studii teologice, dându-le bani 
de cărţi sau bani de tren, pentru a-şi susține examenele la Craiova. 

“Ceea ce m-a impresionat la Părintele Calinic era bunătatea fără margini şi, mai ales, 
rugăciunea necontenită. Se ruga mereu, oriunde, zi şi noapte. Se ruga pentru noi, pentru toată ţara, 
pentru cei prigoniți pentru dreptate. Se ruga chiar şi pentru duşmanii văzuţi şi nevăzuţi, pentru 
comunişti, spunând: «Toţi sunt fraţii noştri. Dragostea noastră o să le înmoaie inima. Roagă-te şi tu 
pentru ei». Sincer, am zâmbit în sinea mea, după câte pătimisem de pe urma lor. Aş fi făcut orice, 
dar să mă rog pentru comunişti era peste puterile mele. Starețul Calinic nu a zis nimic — doar a 
zâmbit. 

Nu a trecut mult timp şi în faţa mânăstirii a oprit un alai de maşini negre şi luxoase. Era mare 
agitaţie grozavă la poartă şi din maşină a coborât Nicolae Ceauşescu. Îndreptându-se spre mine, m-a 
întrebat: «Dumneata eşti preot?... Am venit cu părinţii mei şi aş vrea să le citeşti nişte rugăciuni 
pentru sănătate». Cine ar fi putut crede aşa ceva? Căutând a nu mă pierde cu firea, am intrat în 
biserică împreună cu ei şi mi-am împlinit menirea de preot. M-am rugat pentru Ceauşescu şi, deci, 
pentru comunişti. Atunci am înțeles zâmbetul Părintelui Calinic. Părintele ştia totul. Avea 
rugăciunea văzătoare”. 

De şapte ori declarat mort 


Aşa cum stă pe stinghia patului, cu mâinile aşezate cuviincios în poale, Părintele aminteşte de 
o icoană. Nimic ostentativ, teatral, călugăros, nu vezi în gesturile intelectualului şcolit la cele mai 
mari universităţi, însoţitorul în discuţii filosofice al lui Noica, Anton Dumitriu, Ţuţea, Stăniloae, de 
la “Rugul Aprins”. Pe pervazul ferestrei, gutuile rânduite cu grijă, mari şi parfumate, miros a 
copilărie. Puțin tulburat, Părintele scoboară câteva clipe în trecut. Îşi aminteşte de Bucovina sa 
natală, de părinţi, de ţăranii pe care nu a încetat nici o clipă să-i iubească, spunând cu o sinceritate 
tulburătoare: “Singurul lucru bun din viaţa mea este că am îndrăgit ţăranul român — răbdătorul lui 
Dumnezeu, persecutat de toată lumea şi în toate vremurile”. 

Aşa, înstăpânite şi ţinute sub obroc cum sunt, gândurile lucrează, se caută, răscolind dureri şi 
uimiri ce păreau demult uitate. De şapte ori a trecut Părintele pe lângă moarte. De şapte ori i-a simțit 
răsuflarea grea, urâtă, de necuprins în cuvinte. Odată, a murit la modul cel mai concret cu putinţă. 
Avea cinci ani şi era în timpul refugiului din Bucovina. Suit într-o căruță împreună cu părinţii şi tot 
avutul lor de ţărani mijlocaşi, se purta de parcă ar fi plecat la târg, într-o excursie. Copil şi fără 
minte, nu înţelegea ce se întâmplă, ce tragedie trăiau familia şi oamenii din satele învecinate. Avea 
chef de joacă şi, atras de zgomotul prundişului peste care călcau caii, s-a aplecat mai mult peste 
coviltirul căruţei. O clipă de neatenţie şi nenorocirea s-a produs: “Fără să-mi dau seama ce se 
întâmplă, roata carului mi-a trecut peste burtă”, povesteşte Părintele. “Am murit pe loc. Spre groaza 
părinților, nu mai suflam. Aveam abdomenul spart şi mi se vedeau intestinele risipite pe prundiş. 
Mama, săraca, era disperată. Plângea tânguindu-se de durere, în timp ce ceilalți refugiaţi, oprind 
căruțele în dreptul nostru, o acuzau că totul se petrecuse din vina ei, că nu avusese grijă de mine. 
Tot ei au sfătuit-o să nu mai poarte cadavrul cu ea, ci să mă înmormânteze în primul sat. Satul se 
numea Hliniţa. Aşa a făcut. Răvăşită de durere, a oprit în dreptul Bisericii, dar pentru că preotul 
paroh de acolo era plecat, m-a lăsat în seama unui diacon şi a plătit o babă să mă spele, să facă toate 
cele necesare pentru înmormântare, ea plecând mai departe, de teamă să nu piardă convoiul 
refugiaților. 

Într-adevăr, bătrâna s-a apucat de treabă după datină. M-a spălat, m-a îmbrăcat în straie 
curate, m-a aşezat pe masă, mi-a pus lumânarea sub formă de colac pe piept şi a început să-mi 
citească din Psaltire. Trecuse deja o zi, noaptea se înstăpânea peste încăpere şi, cum bătrâna 
continua să citească rugăciunile pentru mort, cineva a zis: «Babo, închide fereastra». Femeia s-a 
mirat. Fereastra era închisă, uşa, la fel. «Atunci de ce clipoceşte lumânarea pe pieptul mortului? », a 
mai întrebat omul care priveghea în încăpere. Apropiindu-se de mine, a văzut că respiram. 
Nu ştiu dacă a fost cu adevărat o minune sau că baba, frecându-mă apăsat, mi-a pus inima în 
mişcare. Ştiu doar că oamenii au trimis vorbă prin alți refugiați să o găsească pe mama şi să-i 
transmită că băiatul ei a înviat. Să nu vă spun ce bucurie au trăit părinții mei. Pentru că nu puteau 
întoarce căruţa din cauza puhoiului ce venea din spate, s-au întors în Hliniţa pe jos, m-au dus la 
Suceava şi, la spital, un medic m-a cusut, spunând că în viaţa lui nu mai văzuse aşa ceva”. 


x 


O altă moarte clinică avea să-l aştepte pe Părintele mulți ani mai târziu, la Stalingrad. Plecase 
voluntar pe front şi, plin de elanuri tinereşti, dorea recâştigarea Basarabiei. Tot voluntar s-a 
prezentat la generalul Dragalina, oferindu-se pentru o acțiune plină de primejdii. Nu a mai revenit la 
unitate. Din nou, viața lui a rămas suspendată de un iluzoriu fir. Explozia unui şrapnel l-a rănit grav. 
Era plin de sânge şi toată falca de jos abia se mai ţinea într-un rest de cartilaj. Era desfigurat şi cu 
greu mai respira din cauza hemoragiei. Medicii îi dădeau două-trei ore de supraviețuire. Nu aveau 
cum să-l ajute. Nu aveau cu ce. Singura şansă erau un spital şi un chirurg priceput. Acolo, în câmp 
deschis, nu se putea face nimic. Atunci s-a petrecut minunea. În aer s-a auzit un zgomot întrerupt, 
de motor cu probleme, şi, câteva secunde mai târziu, un avion nemțesc de vânătoare a aterizat, 
oprind chiar lângă rănit. Avionul nu mai putea zbura. Avea o defecțiune la rezervorul de benzină. 
Nu era ceva grav, căci neamțul a şurubărit o vreme pe sub burta avionului şi motorul a pornit. 

Văzând că vrea să plece, un ofiţer român, Ciurea (maramureşean), l-a rugat pe pilot să ia rănitul, să- 
l ducă la un spital. Neamţul a refuzat. Nici un regulament din lume — nici omenesc, nici militar — 
nu-l putea obliga să transporte un rănit. Era un avion de două locuri (pentru pilot şi observator) şi 
orice kilogram în plus reprezenta o catastrofă. Atunci, fără să mai stea pe gânduri, ofiţerul Ciurea a 
scos pistolul şi l-a pus la tâmpla aviatorului. Ori îl lua şi pe rănit, ori îl împuşca. Situaţia era pe 
muchie de cuţit. Cei doi nemți s-au tras deoparte şi s-au sfătuit. Voiau să suie rănitul în cabină, să 
ruleze câteva sute de metri şi apoi să-l arunce din mers. Într-adevăr, rănitul a fost urcat cu chiu cu 
vai în carlingă, observatorul s-a chircit (numai el ştie cum) pe scaunul din dreapta şi avionul a 
pornit. După câteva minute, rănitul l-a auzit pe observator spunându-i pilotului să nu-l mai 
abandoneze pe câmp. Avionul îşi recâştigase stabilitatea şi motorul funcţiona bine. Zborul a decurs 
fără probleme. În două ore, avionul a parcurs 600 de kilometri, după care rănitul a fost dus repede la 
un spital, unde aştepta deja pregătită sala de operaţie şi toate cele necesare. 

“În tot acest timp, m-am gândit la multe”, îşi aminteşte Părintele. “Mi-am revăzut viaţa, mi- 
am pus întrebări. Nu era vorba de frica morţii, de durere fizică sau altceva. Era vorba de Dumnezeu. 
Mi-am dat seama că, şi dacă aş fi fost împărat sau celebru şef de stat, nimeni nu m-ar fi putut salva 
în pustietatea câmpiei ruse. Această întâmplare mi-a schimbat viaţa din temelii. După ce am ieşit 
din spital, în concediu fiind, primul meu drum a fost la Putna, unde în faţa altarului mi-am închinat 
viaţa lui Dumnezeu, Salvatorul meu”. 


“Hristos a înviat!” în temniţă 


Părintele Adrian a trecut prin multe. Îşi aminteşte, dar nu insistă. Despre suferinţă şi moarte 
vorbeşte cumva în treacăt, ca despre o prietenă din copilărie. Arestat în 1958, la interogatoriul de la 
Suceava, un securist pe nume Blehan (fiu de cantor bisericesc) l-a bătut cu bocancul în cap, încât 
cheagurile de sânge i-au afectat iremediabil nervul optic. La Aiud, gardienii nu s-au mulţumit să-l 
pedepsească băgându-l la carceră. Deşi era un ger de crăpau pietrele, au turnat două găleți cu apă 
peste trupul lui plăpând. În câteva ore apa a îngheţat, transformând pielea într-o coajă, până la os. 

Din toate, Părintele îşi alege amintirile cele mai frumoase: figura serafică a Părintelui Sofian, 
fineţea absolută şi de neegalat a Părintelui Ghiuş, ţinuta morală fără cusur a ţăranului Ilie din Săcele 
(pe care Părintele îl pomeneşte şi astăzi la rugăciune, dimpreună cu soţia, Păuna, şi copilul, Toader), 
dârzenia teologică a lui Sandu Tudor, care a murit asasinat chiar în celulă. 

“Nu o să mă crezi, frate, dar în închisoare am fost cel mai aproape de Dumnezeu”, zice 
Părintele Adrian. “Acolo, preţuiai tot darul lui Dumnezeu. Preţuiai aerul, pe care, într-o celulă 
suprapopulată, îl căutai câteva secunde, cu rândul, stând cu nasul sub crăpătura uşii. Preţuiai pâinea 
(două felii prin care întrezareai lumina soarelui), alături de mierea unei vorbe bune. Eram slabi, dar 
ne ajutam între noi. Lui Vasile Voiculescu i-am dat din porția mea. Firav şi abia ţinându-se pe 
picioare, era pus să ducă nişte hârdaie mai mari decât el. Nu putea să le ridice şi atunci gardienii îl 
pedepseau tăindu-i raţia de mâncare... În închisoare aveai nevoie de hrană, dar, mai presus de toate, 
de Cuvântul lui Dumnezeu. Prin El ne-am arătat puterea. 

Îmi amintesc că, la Aiud, îmi făcusem un calendar pe degete, după metoda Gauss. Am 
calculat data Paştelui şi mi-am dat seama că era exact în acea noapte. Fără să mă mai gândesc la 
urmări, am început să strig: «Hristos a Înviat!» şi imediat din toate celulele a început să răzbată spre 
cer cântarea cea minunată: «Hristos a înviat din morți cu moartea pre moarte călcând şi celor din 
morminte viaţă dăruindu-le!». Răsuna Aiudul de chemarea speranţei, de strigătul nostru de bucurie, 
spre disperarea gardienilor, care credeau că am început o revoltă. Alergau nebuneşte prin curte şi 
trăgeau focuri de avertisment, dădeau telefoane şi cereau întăriri. Erau speriaţi de glasurile noastre 
reunite, de forța spirituală a credinţei, pe care nici o fereastră zăbrelită nu o poate opri. 

Sunt multe lucruri pe care nimeni altcineva nu le poate înţelege. Tăria pe care ţi-o dă 
Dumnezeu ar fi unul din ele... Când am fost arestat, anchetatorul mi-a smuls crucea de la gât şi a 
aruncat-o în lada de gunoi. Eu am luat-o de acolo. El m-a bătut crâncen şi a aruncat din nou crucea 
la gunoi. Eu nu m-am lăsat. Iarăşi am ridicat crucea şi el m-a călcat în picioare. După 8-9 încercări, 
ofițerul a cedat. M-a lăsat în pace... Fiind în camera de tortură, îmi spuneam: «Rezistă! Nu-L face 

de râs pe Hristos!»; şi poate nu o să mă crezi, frate, dar după 60 de lovituri nu mai simţeam nici o 
durere. Corpul singur lucra fără voia mea, parcă se autoanestezia. 

În închisoare încetezi să exişti, doar Hristos te ţine în viaţă. La ieşirea din Aiud, am aflat că 
sărmana mea mamă, atunci când scria acatistul pentru preot, îmi trecea numele şi la vii, şi la morţi, 
neştiind nimic despre mine. Avea mare dreptate — în puşcărie eram şi viu, şi mort, deopotrivă”. 

În încăperea țărănească, plină de gutui şi icoane, Părintele ne priveşte abia zărindu-ne. Nu e 
un vorbăreţ de felul lui. Doar noi l-am stârnit cu amintiri şi întâmplări demult încheiate. Cumpătat şi 
firesc în toate (în ezitări, în laudă sau în mustrare), Părintele revine în prezent, cu un suspin abia 
perceptibil. Repetă frumoasa lui zicere, că singurul lucru din viaţa lui e ţăranul român, şi se 
gândeşte că în urma sa nu va rămâne decât gândul că a ridicat — cu ajutorul multora — două 
mânăstiri închinate Sfântului Andrei (una la Lacul Morii şi alta la Piscul Crăsani), acelaşi mare 
Apostol căruia nimeni din Bucureşti nu i-a ctitorit vreo Biserică. 

Deşi nu o recunoaşte de-a dreptul, Părintele e îngrijorat. Când îi cerem cuvânt de folos, parcă 
ezită, nedorind să supere pe nimeni. În orice caz, vin vremuri grele peste noi, şi unii (monahi fiind) 
prind a rătăci. “Mulţi se gândesc a se salva prin mijloace proprii, cumpărând loc de retragere în 
munte. Alţii, zicând că vine sfârşitul lumii, le cer fetelor să nu se căsătorească, să nu le prindă clipa 
cea grea alăptând... E trist ce se întâmplă. În loc de dragoste şi încredere, unii monahi induc frica de 
lume, de viitor, de aproapele... Ne lipsesc teologii. Sunt întrebări la care nici marii noştri Părinți nu 
ştiu a răspunde. Speranţa stă în tineri şi în învăţătură. De ce ne temem de ştiinţa cărții? Când Maria 
Magdalena şi-a dat seama că Iisus e Hristosul, I-a zis: Învăţătorule!, iar când Hristos i-a trimis pe 
Apostoli, le-a zis: Mergând, învăţati toate popoarele. Ca să înveţi pe alţii trebuie să fii tu însuţi 
învăţat... Să nu dispreţuim cartea. Mai mult fac pentru Biserica noastră Marele Vasile, Grigore şi 
loan Gură de Aur decât un pustnic. Acum, mai mult ca oricând, ne trebuie autoritate teologică şi 
duhovnicească... Pe vremuri, creştinii aveau inimă de aur şi cruce de lemn. Acum, crucea e de aur şi 
inima de lemn”. 


Părintele se opreşte, obosit. A sosit timpul ceasurilor de pravilă şi de rugăciune şi pregăteşte 
Psaltirea din care îi va citi mai târziu ucenicul său Macarie, nu fără a constata ca pentru sine, cu 
uimire: “Ştiu Psaltirea pe de rost, dar de fiecare dată mă minunez de sensurile ei. Mereu descopăr 
ceva nou. Mereu aud lucruri pentru prima dată. Am 92 de ani şi tot neştiutor sunt”. 

E vremea să ne luăm rămas bun. Părintele Adrian ne sărută părinteşte pe frunte şi ne conduce 
în veranda ce dă spre largul pădurii. Nu vede nimic din răbufnirea primăverii. Îşi imaginează doar: 
solaritatea mestecenilor, pâlcurile de ghiocei ca nişte troiene de zăpadă vegetală, verdele grăbit al 
primelor flori de spânz. “E multă linişte aici... E bine”, mai zice Părintele şi se retrage în chilia sa de 
anahoret. 

În curte, în dreptul bucătărioarei de vară, tânărul ucenic Macarie pregăteşte într-un bol câteva 
linguri de miere cu sevă de mesteacăn pentru Părintele. Schimbăm câteva cuvinte cu dânsul şi un 
amănunt anume ne atrage atenţia — ca şi Părintele Adrian, ucenicul său e pentru prima oară la 
Schitul Locurele. Aici îi este dat să petreacă primul post pustnicesc, prima sărbătoare a Paştelui, 
prima bucurie a primăverii. Atât cât vrea Dumnezeu, vor sihăstri împreună. Părăsind forfota şi 
nebunia Bucureştiului, Avva Adrian şi ucenicul lui s-au legat să ia totul de la capăt. Unul — la 92 de 
ani, altul — la 33. 


Sorin Preda 


(Formula AS [2004]) 

Daniil Tudor — Floarea de foc a Ortodoxiei 


În data de 17 noiembrie 1962, în jurul orei unu din noapte, se muta la viaţa veşnică Starețul 
Mânăstirii Rarău, leroschimonahul Daniil Tudor, lungind cu suferința şi martiriul său lunga listă a 
crimelor comise de comunismul ateu. Decesul a survenit în închisoarea Aiud, după ce Părintele 
fusese, din nou, zdrobit în bătăi cu pumnii, bocancii şi bastoanele de “omul nou” al orânduirii 
socialiste. Fişa medicală a spitalului închisorii consemnează, cu toate erorile şi omisiunile, starea 
bolnavului, diagnosticul şi cauza morţii — hemoragie cerebrală. Nu şi cauza reală a morții, 
documentul în cauză neconsemnând dacă hemoragia a fost provocată de vreo agresiune, însă 
având în vedere “antecedentele ” Securităţii, se poate afirma cu certitudine că Părintele Daniil a 
fost bătut cu bestialitate, în repetate rânduri. El s-a învrednicit de moarte mucenicească, 
mărturisindu-L până în ultima clipă pe Mântuitorul lisus Hristos. 


Alexandru Teodorescu, Sandu Tudor, 
fratele Agaton sau Părintele Daniil — 
etape ale trecerii de la mirean 
la scriitorul îndumnezeit şi slujitorul lui Dumnezeu 


Până să ajungem la ultimul capitol al vieţii celui care a fost Alexandru Teodorescu, Sandu 
Tudor, fratele Agaton sau Părintele Daniil, se cuvine să cercetăm biografia acestei complexe 
personalităţi care a marcat veacul său şi ne-a lăsat moştenire “Rugul Aprins” al credinţei. 

El a văzut lumina zilei pe 22 decembrie 1896 la Bucureşti, în casa soţilor Sofia şi Alexandru 
Teodorescu. Copil fiind, urmează clasele primare la Bucureşti, iar studiile liceale le face la Ploieşti, 
unde tatăl său e numit preşedinte al Curţii de Apel. În ultimul an de liceu, în 1914, tânărul 
Alexandru e mobilizat, iar în 1916 este concentrat şi avansat, pe front, la gradul de sublocotenent. 

După primul Război Mondial, Sandu Tudor studiază pictura la Academia de Arte Frumoase, 
iar între anii 1922-1924 se îmbarcă pe vasul Dobrogea, ca ofiţer asistent, navigând pe mările şi 
oceanele lumii. După anul 1924 revine la Bucureşti, unde continuă studiile universitare şi predă la 
Liceul din comuna Pogoanele. 

Activitatea literară începe în 1925, odată cu publicarea volumului de versuri Comornic, 
eveniment consemnat de critica literară, însă fără entuziasm. Totuşi, Constantin Gane va scrie în 
Convorbiri literare că autorul are “stofa marilor înzestrați ai marii poezii”. În prealabil, în anul 
1923, în poezia “Patos şi Patmos”, ofițerul de pe vasul Dobrogea afirmă că a văzut arătarea 
străvezie a “Insulei Apocalipsului”, poezie care poate fi considerată prima creaţie de factură mistică 
a sa. Perioada 1925-1927 e deosebit de efervescentă din punct de vedere jurnalistic, el colaborând la 
revistele literare Gândirea, Convorbiri literare, Cuvântul artistic, Familia, Contemporanul ş.a. Din 
ianuarie 1927 lucrează la revista Gândirea, sub conducerea lui Nichifor Crainic, director al 
publicaţiei la vremea respectivă. Aproape firesc, am putea spune acum, după atâţia ani, se apropie 
de literatura mistică, publicând în acelaşi an (1927), într-o primă formă, “Acatistul Preacuviosului 
Părintelui Nostru, Sfântul Dimitrie cel Nou, Bouarul de la Basarabov”. Această lucrare va apărea în 
volum în anul 1942, sub egida Fundaţiei Regale pentru Literatură şi Artă. 

În 1928 Sandu Tudor obţine binecuvântarea Sfântului Sinod al Bisericii Ortodoxe Române, 
iar în perioada imediat următoare desfăşoară o intensă activitate profesională în domeniul teologic — 
subdirector al Institutului de Teologie din Chişinău, unde decan era la vremea respectivă Gala 
Galaction, apoi secretar al Oficiului universitar la Universitatea Bucureşti — şi literar-jurnalistic. 


Călătoria în Sfântul Munte Athos, 


minunile şi semnele dumnezeieşti — 
jaloane în drumul spre o trăire îndumnezeită 

Anul 1929 reprezintă pentru Sandu Tudor un an de cotitură majoră, prin călătoria făcută în 
Sfântul Munte Athos. Acolo, călăuzit de Dumnezeu şi îndrumat de călugări, cunoaşte în profunzime 
viaţa monahilor athoniţi, soarbe nectarul dulce al rugăciunii curate şi smerite a inimii şi se întoarce 
pătruns de “duhul curat şi duhovnicesc” al Athosului, după cum va consemna el însuşi într-un 
material de presă. 

Călătoria lui Sandu Tudor stă sub semnul minunii. În momentele cruciale din viaţa sa, mâna 
lui Dumnezeu şi ajutorul Maicii Domnului l-au sprijinit şi l-au izbăvit, deschizându-i, în acelaşi 
timp, sufletul spre trăirea inimii, întru mântuirea sufletului său, pentru că cei chemaţi, dar întârziaţi 
în păcate, au nevoie de o chemare mai puternică, de semne mai mari. 

Astfel, Sandu Tudor scapă dintr-o tentativă de asasinat, în timpul celui de al doilea război 
mondial, într-o localitate din Ucraina, când un plutonier încearcă să-l ucidă cu o rafală de pistol 
automat, în timp ce dormea. Dumnezeu i-a dat gândul cel bun să se mute din patul în care dormea 
de obicei, cu câteva minute înainte de a porni rafala ucigaşă. Apoi, scapă cu viaţă dintr-un accident 
aviatic, pe care-l descrie el însuşi: “Într-o zi, pe când zburam, m-am îndreptat spre pista de aterizare, 
angajându-mă într-o vrilă, din care nu am putut redresa aparatul. Văzând că avioneta se prăbuşeşte, 
am strigat către Dumnezeu: Doamne Iisuse Hristoase, Fiul lui Dumnezeu, miluieşte-mă pe mine 
păcătosul! Am rugat pe Dumnezeu să mă scape. Asta am cerut, cu lacrimi în ochi, când veneam 
spre gura căscată a morţii care mă aştepta jos. lar Mântuitorul lisus Hristos m-a auzit şi mi-a salvat 
viaţa. Avioneta, în cădere, s-a zdrobit de pământ. A fost o mare minune dumnezeiască că am scăpat 
cu viață. Mi-am muşcat doar buza de jos în timpul accidentului”. 

Atunci s-a hotărât să vândă întreaga avere, şi-a luat crucea şi a urmat Domnului. Însă, până să 
ajungă să facă acest pas, Sandu Tudor a fost încercat de Dumnezeu şi chemat să-L caute pe El. 
Călătoria din anul 1929, în Sfântul Munte Athos, este o astfel de încercare. Această călătorie este 
descrisă în cartea Viaţa ieroschimonahului Daniil Tudor, apărută la Editura Panaghia sub îngrijirea 
ierodiaconului Cleopa Paraschiv, din care am preluat câteva fragmente. 

“În anul 1929 o ziaristă franceză a scris câteva articole defăimătoare la adresa călugărilor din 
Sfântul Munte Athos, minţind că a vizitat Sfântul Munte, travestită în bărbat. Intrigat de acest lucru 
şi ahtiat, ca orice ziarist, după noutăţi, Sandu Tudor s-a hotărât să viziteze Sfântul Munte Athos. 

În timpul călătoriei sale se încredinţează de purtarea de grijă a lui Dumnezeu, care la fiecare 
pas îi scoate în cale omul cel mai potrivit. Astfel, în Tesalonic, îl întâlneşte pe Părintele Bridu, 
preotul aromânilor, care-i facilitează obținerea vizei de intrare în Sfântul Munte. Tot aici se 
întâlneşte cu schimonahul atonit Elisei, originar din Oltenia, care-i va fi însoțitor şi povăţuitor în 
Sfântul Munte. Diavolul îl ispiteşte, sub chipul negustorului grec Alecos Papaiani, care-i descrie 
Sfântul Munte ca pe un loc «unde nu există nimic altceva decât sărăcie, sălbăticie şi murdărie» şi-i 
recomandă să călătorească în Apus. Lămurirea vine tot de la Părintele Elisei: «Cu ochii lumeşti şi 
păcătoşi atâta se vede. După judecata păcătoasă, nu se vede decât întunericul. Nu uita că Biserica 
Ortodoxă, care este Trupul Domnului lisus Hristos, nu va fi distrusă niciodată. Biserica Ortodoxă 
este în mare luptă cu păcatele şi moartea. Dar de fiecare dată iese biruitoare şi cântă Hristos a 
înviat». Sub îndrumarea Părintelui, Sandu Tudor îşi lasă barbă şi vieţuieşte opt luni în Sfântul 
Munte, urmând îndemnul «Ceea ce fac cu să faci şi tu». Astfel, află miezul arzâtor, viu, al 
Ortodoxiei, iar prin faţa lui se perindă tinereţea lui, cu deşertăciunile ei lumeşti — Capşa, cluburile 
de noapte, cabaretele, femeile în toalete elegante, şedinţele literare, petrecerile... 

Toată trăirea spirituală din Sfântul Munte Athos se poate concentra într-o frază, zicere a 
Părintelui Elisei: «Lumea asta întreagă, dacă se mai ţine şi nu cade sub blesteme, e fiindcă se 
sprijină pe rugăciunile Muntelui Sfânt. Pe când lumea stă la adâncul nopţii, culcată în moliciunea 
patului, în dulceaţa somnului, şi furii, răii şi tâlharii blestemăţesc, iar desfrânaţii se îndulcesc stricat 
din pofte spurcate, Muntele stă treaz şi bate mătănii, cu oftări»”. 


x kK k 


În anul 1930 editează revista săptămânală Floarea de foc, care va apărea până în 1936, iar în 
1933 scoate cotidianul Credința — ziar independent de luptă politică şi spirituală — care va fi 


36 


ulterior interzis de Guvernul Goga. În jurul acestor publicaţii se grupează tinerele condeie ale 
vremii (Alexandru Sahia, Ion Călugăru, Eugen Ionescu, Mircea Vulcănescu, Zaharia Stancu, 
Cicerone Theodorescu, Eugen Jebeleanu ş.a.) care duc o acerbă luptă antihitleristă şi împotriva 
antisemitismului. 

În anul 1939 Sandu Tudor este concentrat şi trimis pe frontul de est. Se întoarce în 1941 şi e 
numit profesor la o şcoală tehnică de motomecanizare, unde îndeplineşte şi funcția de comandant. 
În luna noiembrie a anului 1942 e arestat şi internat în lagărul de la Târgu Jiu, împreună cu alţi 
scriitori, considerându-se că are convingeri de stânga; este eliberat la intervenţia Ministerului de 
Război, Direcţia Motomecanizare, care reclama prezenţa acestuia în unitate. Sandu Tudor rămâne 
sub arme până la sfârşitul războiului. La întoarcerea acasă, în 1945, va constata falimentul celei de a 
treia căsătorii. Acest fapt îl determină să se dedice vieţii monahale, după care tânjea de mult şi spre 
care se poate aprecia că a făcut primul pas prin călătoria din 1929 la Sfântul Munte Athos. Urmând 
întru totul porunca Mântuitorului, şi-a vândut maşina personală, casele de pe Calea Victoriei, 
împreună cu alte bunuri personale de mare valoare, şi a contribuit la renovarea Mânăstirii Antim, 
unde a intrat ca frate în acelaşi an 1945. Pe 3 septembrie 1948, fratele Sandu a primit tunderea în 
monahism din partea ÎPS Firmilian, Arhiepiscopul Craiovei, şi o dată cu aceasta, numele Agaton. 
După doi ani, în 1950, Părintele Agaton este hirotonit leromonah (preot) la Mânăstirea Crasna, 
judeţul Gorj, de Mitropolitul Olteniei, Firmilian. 


Mişcarea spirituală Rugul Aprins — 
“nucleu de iradiere duhovnicească” 
Începând cu anul 1945, “în jurul Mânăstirii Antim s-a constituit, discret, un grup spiritual al 
unei elite intelectuale bucureştene, care-şi propunea — prin Părinţii Filocalici şi Părinţii Pustiei — 
bucuriile Duhului Sfânt, redescoperirea adevăratei trăiri ortodoxe. Astfel s-a constituit, la inițiativa 
scriitorului Sandu Tudor şi cu binecuvântarea Părintelui Stareţ, apoi şi a Patriarhului Nicodim, 
mişcarea spirituală Rugul Aprins — nucleu de iradiere duhovnicească, în care se implicau Părinţi şi 
mireni: Arhim. Benedict Ghiuş, Părintele Dumitru Stăniloae, Al. (Codin) Mironescu, Paul Sterian, 
Vasile Voiculescu, Paul Constantinescu, Constantin Joja, Alexandru Elian, Arhim. Sofian Boghiu, 
Arhim. Felix Dubneac, Arhim. Andrei Scrima, Ion Marin Sadoveanu ş.a. 

Cum toţi participanţii erau interesaţi de trăirea intensă a credinţei, lucrarea principală s-a 
rânduit a fi Rugăciunea Inimii, mai ales după venirea providenţială a părintelui rus loan Kultghin, 
adevărat trăitor al rugăciunii, care a devenit părinte spiritual al Rugului Aprins şi care a fost, pentru 
grupul constituit la Mânăstirea Antim, străinul trimis, purtător al Moştenirii Binecuvântării”. 

Rugul Aprins, care ardea şi nu se mistuia, după interpretarea dată de părintele Daniil Tudor, 
simbolizează rugăciunea neîncetată a lui lisus. Rugul Aprins, mişcare spirituală de influență 
isihastă, a fost frecventat de creştini şi clerici care, întăriţi de puterea credinţei, au încercat să se 
opună, prin rugăciune şi mijloace intelectual-culturale, invadatorului ateu, nivelator de conştiinţe. 
Acest lucru s-a petrecut o perioadă de timp în libertate, iar apoi în închisorile comuniste. Scopul 
duhovnicesc al Rugului Aprins era să sporească focul credinţei pe altarele inimilor credincioşilor, în 
perioada de prigonire atee. După un timp, autoritățile comuniste au interzis mişcarea Rugului 
Aprins şi au trecut la arestarea participanţilor. 

În anul 1950 începe calvarul arestărilor, când grupul e acuzat de fascism — leitmotivul anilor 
"50 — şi atitudine ostilă faţă de orânduirea comunistă. Părintele Agaton a fost condamnat la 5 ani de 
muncă silnică, pedeapsă pe care a executat-o în diverse lagăre de muncă, inclusiv la Canalul 
Dunăre-Marea Neagră, cimitir al elitei româneşti. După eliberarea din detenţie, Părintele Agaton s- 
a mutat la Mânăstirea Sihăstria — Neamţ, fiind hirotonit schimnic de Părintele Arhimandrit Cleopa 
Ilie şi ulterior numit Stareţ al Mânăstirii Rarău, pe 15 noiembrie 1953, sub numele Daniil Tudor. El 
a avut o trăire duhovnicească foarte înaltă şi a fost caracterizat de Părintele Gheorghe Calciu- 
Dumitreasa astfel: “Intrând în monahism de două ori, prima dată pe poarta mai largă, ca monahul 
Agaton, apoi pe poarta mai strâmtă, ca leroschimonah, schimbându-i-se numele în Daniil, Sandu 
Tudor s-a mistuit pe sine într-un urcuş al înduhovnicirii, învingându-şi limitele, transfigurându-le, 

ajungând la Schitul Rarău poate cel mai aproape de inima lui Dumnezeu şi luminând de aici, prin 
candela făpturii sale, până departe, spre ungherele ţării”. 


Ultima arestare, mutarea la viaţa veşnică 


A doua arestare, produsă în noaptea de 13/14 iulie 1958, a avut loc la Bucureşti, în casa 
prietenului său Alexandru Mironescu; Părintele plecase de la Rarău pentru ca vieţuitorii mânăstirii 
să nu aibă de suferit din cauza arestării sale. Fiind văzător cu duhul, el fusese vestit de Dumnezeu, 
astfel că la începutul lunii iunie 1958, după ce a slujit utrenia, şi-a cerut iertare de la toţi vieţuitorii 
schitului şi i-a întărit duhovniceşte. După aceasta, le-a spus că Dumnezeu i-a vestit că va fi arestat 
de cei necredincioşi şi că va muri în închisoare, mărturisindu-l pe Mântuitorul. 

A fost judecat şi condamnat la 25 ani temniţă grea pentru activitate mistică duşmănoasă 
împotriva clasei muncitoare. Însă principala vină, formulată de atei, a fost, după cum a vorbit 
diavolul printr-un anchetator: “Ai vrut să dai foc la comunism cu Rugul tău Aprins”. 

În celula umedă, rece şi întunecoasă a închisorii, torturat şi înfometat, leroschimonahul 
Daniil a ajuns pe treptele înalte ale rugăciunii inimii. Având lumina lui lisus Hristos în inima sa, 
Starețul Daniil va scrie aici ultima variantă a “Imnului Acatist al Rugului Aprins al Maicii 
Domnului”. A murit, după 4 ani de bătăi şi lanţuri, fiind printre puţinii preoți care au purtat lanţuri 
la picioare pe toată perioada cât a fost închis. În ciuda detenţiei, torturilor şi sălbăticiei sistemului 
concentraţionar românesc, Părintele Daniil Sandu Tudor a rămas un model de verticalitate morală şi 
duhovnicească, lucrând, atât în libertate, cât şi în închisoare, la “Imnul Acatist al Rugului Aprins al 
Maicii Domnului”, ca armă de foc pentru înduhovnicire şi alungarea vrăjmaşilor văzuţi şi nevăzuţi. 
Avea inima atât de trează încât se cutremura la gândul că ar putea ceda, câtuşi de puţin, din 
slăbiciune. Prin mărturisirea credinţei — cu refuzul oricărui compromis — s-a învrednicit de moarte 
mucenicească. 


Silviu Aroneţ 


(http://ro.altermedia.info/religietraditii/daniil-tudor-floarea-de-foc-a-ortodoxiei_2471.html, iulie 2005) 

Părintele Adrian Făgeţeanu: 
“Părintele Daniil era cel mai dârz 
dintre toţi cei din închisori” 


Părinte Adrian Făgeţeanu, ce ne puteţi spune despre personalitatea Părintelui Daniil Sandu 
Tudor? Dar despre Mişcarea “Rugul Aprins”, pe care acesta o anima? Care au fost motivele 
pentru care intelectualii s-au apropiat de Biserică şi mai ales cum a reuşit Părintele Daniil să facă 
acest lucru? 

Părintele Daniil era directorul ziarului Credința şi a făcut un pelerinaj la Sfântul Munte Athos 
ca să se adape din trăirea părinţilor de acolo şi să dea şi altora ce a dobândit, observând viaţa, 
comportarea, faptele, trăirea părinților de la Athos, sporindu-le şi în ţara noastră. Intelectualii din 
Bucureşti au simţit că marxismul, mai bine spus Marx, vrea să pedepsească popoarele cu doctrina 
lui. El n-a sporit-o în ţara lui, şi nici Engels în ţara lui, ci numai în ţările ortodoxe ca Rusia, 
Bulgaria, România, unde au vrut să distrugă credinţa. Părintele Daniil a luat legătura cu ÎPS Tit 
Simedrea, care era cel mai cult dintre toţi ierarhii noştri din vremea aceea, şi au hotărât cum să 
procedeze practic la rugăciuni după modelul Athosului, care e rânduiala definită a rugăciunilor. S-a 
făcut o retragere la Mânăstirea Govora, unde am fost hirotonit eu ierodiacon, apoi ieromonah. 
Acolo au început să se facă primele retrageri de rugăciune, de noapte în special. 

Pe urmă, la Antim, au venit şi intelectuali şi clerici, între care cel mai pregătit era Părintele 
Benedict Ghiuş, apoi Părintele Sofian, stareţul mânăstirii; a venit şi Părintele Ioan Kulighin, din 
Rusia, fugit din închisorile de acolo ca să trăiască în România, fiindcă auzise că în Carpaţi sunt 
mulți sihaştrii rugători. Deci venise şi el să se roage pentru milioanele de ortodocşi pravoslavnici 
omorâţi în închisorile ruseşti. 

Ştiţi Rugul Aprins din Vechiul Testament, când Moise a văzut un arbust care ardea cu o 
flacără mult mai puternică decât o flacără materială şi nu se mistuia, ci dimpotrivă, era viu, mult 
mai verde, mult mai plin de viaţă, decât ceilalți arbori dimprejur. Acesta preînchipuia pe Maica 
Domnului, Născătoarea de Dumnezeu. Ea a născut pe veşnicul Cuvânt al Tatălui. Această putere a 
flăcării iubirii dumnezeieşti nu numai că nu distruge, ci dimpotrivă, ea dă mai multă viaţă, cum 
spune psalmistul “Înnoise-vor ca ale vulturului tinerețile tale”. Sau, cum a spus şi Mântuitorul, “nu 
doresc moartea păcătosului, ci să se întoarcă şi să fie viu” pentru viaţa veşnică. De asta S-a întrupat 
Mântuitorul, ca să ne mântuiască, să ne dăruiască tuturor împăcarea cu Dumnezeu, viaţa veşnică. 

Pe Părintele Daniil l-am cunoscut de la începuturile lui şi el m-a folosit ca pe un fel de Martă. 
El venea cu rugăciunea, cu ale Mariei, iar eu trebuia să pregătesc toate, ca să vină lumea să asculte 
conferințele la Antim, la retragerile de la Govora şi altele. Ultima a fost la Schitul Rarău — Suceava, 
unde a fost stareţ până în clipa când a fost arestat. Eu am fost arestat în noaptea Ajunului 
Crăciunului, în biserică, şi am fost condamnaţi la temniţă grea cu muncă silnică, 25 ani — el şi 20 ani 
— eu. Cu voia lui Dumnezeu, l-am întâlnit la Aiud, când ne-au scos la baie, un duş rapid, şi fiind 
chemat militarul la cancelarie, a venit altul să-l înlocuiască. Acela n-a ştiut că în baie era deja o 
serie de deţinuţi şi a dat drumul şi celor din celula în care era el. Eu eram în baie şi a venit şi 
Părintele Daniil în baie şi aşa ne-am întâlnit pentru câteva secunde. El mi-a strâns mâna şi m-a 
încurajat să nu cedez nimic din adevăr. 

În ce fel s-ar fi putut să cedaţi? 

Eram supuşi la chinuri foarte mari, erau camere de tortură, şi vă spun că îmi impusesem să nu 
tremur, ca să nu mă fac de râs, dar trupul omului este neputincios. Oricât aş fi vrut să par de viteaz, 
de statornic şi de hotărât, trupul meu tremura numai când eram dus în camera de tortură. 

Ce urmăreau să obţină ei prin torturi? 

Ei voiau să bage şi pe alţii în puşcărie. Acesta era scopul lor. Noi, care am fost arestaţi, eram 
acolo. Ei voiau să sporească numărul celor arestaţi şi voiau ca noi să denunțăm oameni, chiar 

nevinovaţi, în urma unor bătăi insuportabile. De multe ori cădeam în neştire şi mă puneau în 
cearşafuri ude şi-mi mai reveneam. 

Or, Părintele Daniil era foarte hotărât şi mereu îi acuza de nedreptăţi, ceea ce noi, ceilalți, nu 
aveam curajul să o facem. Le spunea care va fi sfârşitul lor, că acum sunt la putere, pentru că 
Dumnezeu îngăduie cernerea prin biciul lui Attila şi al altora, dar până la urmă adevărul va birui. 
Deci, ne-am întâlnit câteva clipe în baie, ca după câteva zile să aud bătăi în perete şi în calorifiere, 
transmise prin alfabetul Morse, şi să aflu că a fost bătut până l-au omorât [pe Părintele Daniil Sandu 
Tudor — n. red.]. Atunci, în baie, era încă sănătos şi mi-a strâns mâna cu putere. Ştiţi că doctorii, 
când vor să vadă dacă cineva mai are putere de viaţă, te pun să-i strângi mâna. Deci el era încă în 
putere, pentru ca după câteva zile să fie omorât în bătăi. 

Părintele mereu se ruga şi era foarte smerit, dar vorbea cu cea mai mare putere dintre cei care 
erau la Antim, la “Rugul Aprins”. Într-o zi mi-am permis şi o glumă necuviincioasă faţă de 
Părintele, dar el mă ştia şi ştia că nu o fac din răutate, ci din dragoste. I-am spus că un sihastru nu 
are voie să vorbească mai mult de şapte cuvinte pe zi, iar mulţi n-au vorbit nici atât — s-a adunat un 
tezaur de mii de cuvinte nespuse, nevorbite. Am zis: “Părintele Daniil acum trebuie să le epuizeze 
pe toate”. Au râs toţi, dar el nu s-a supărat, ştia că îl iubesc, şi poate îl iubeam mai mult ca toţi, 
pentru că Părintele fiind foarte drept şi aspru cu cei ce îşi permiteau să spună vorbe necuviincioase, 
nu prea era iubit. Era ascultat, dar nu iubit pe cât ar fi meritat. Eu fiind mereu lângă el am ştiut să-l 
preţuiesc mai mult. Şi am ştiut să îngădui şi asprimea lui; era aspru mai întâi cu el, nu cu noi. 

Cum a avut forța să convingă intelectualii să vină la rugăciune? Prin ce s-a impus? 

Întâi, legătura cu Tit Simedrea, cel mai cult vlădică. Printre noi erau mari oameni de trăire, de 
rugăciune, ca Părintele Benedict Ghiuş, Arhimandritul Sofian şi foarte mulţi scriitori, oameni culți. 

Ca Vasile Voiculescu, de pildă? 

Da. Mulţi dintre cei mai culţi oameni din Bucureşti veneau la rugăciune şi se adunau în 
biblioteca mânăstirii. 

Ce ne puteţi spune despre programul de rugăciune? 

Eram după modelul Athosului. Erau teologi mari printre noi, ca Părintele Stăniloae, de pildă. 
Părintele Daniil nu permitea doamnelor să vorbească prea mult în timpul conferinţelor, de aceea era 
socotit aspru. Nu numai după citatul din Scriptură — femeia trebuie să tacă în biserică — ci fiindcă 
dumnealor îşi permiteau multe lucruri, puneau întrebări ce nu aveau legătură cu scopul nostru, cu 
rugăciunea. Toţi membrii au fost arestaţi, a scăpat doar vlădica Tit Simedrea nearestat, şi asta mai 
mult din tactica politică a comuniştilor, să nu se spună că Biserica a fost prigonită prin capii ei. 

Sfinția Voastră aţi purtat lanţuri, ca Părintele Daniil? Întreb pentru că am aflat că cei 
periculoși purtau lanţuri? 

Da, el îi mustra şi striga la ei că trec peste orice lege. Eu nu am purtat lanţuri, însă am fost 
bătut mai rău ca alţii. Un comandant îi spunea altuia: “Ăsta face pe leul, nu vrea să vorbească nimic. 
Poate ai tu mijloace mai convingătoare, să-l baţi mai bine, ca să scoţi ceva de la el”. Şi insinuau 
multe lucruri, precum că am luptat în munţi contra armatei comuniste şi contra securiştilor, şi prin 
multe loviri voiau să mă silească să fiu de părerea lor. 

Eraţi asimilați cu legionarii; ei considerau că aţi fost un grup legionar? 

Am fost acuzaţi şi de asta. Unul din colegii mei de la Teologie spunea: “Eu am strămoşi 
legionari, pentru că în istorie se spune că în Dacia a venit Legiunea a XIII-a Gemina (Palestiniană)”, 
şi cum mama lui era evreică, din Viena, în timpul unei bătăi am spus şi eu că am fost prieten cu 
legionarul cutare. Şi asta a rămas până acum în actele mele, în dosarul meu, că am fost prieten cu un 
legionar, deci sunt şi eu legionar. 

Deci v-aţi permis o glumă, o glumă care v-a costat. 

Da. M-a costat. A fost mai mult o încercare de ironie, care este permisă şi în creştinism, pentru 
că şi Sfântul Ilie le-a spus popilor idoleşti: “Strigaţi mai tare, poate doarme dumnezeul vostru!”. Vă 
spun că Părintele Daniil era cel mai dârz dintre toţi cei din închisori, şi tot timpul le spunea adevărul 
în faţă şi îi acuza că încalcă orice lege şi orice omenie. 

În predicile sale, pe ce punea accentul Părintele Daniil? Ce socotea că trebuie făcut ca 
societatea să devină mai bună? 

El spunea întâi că fiecare din noi trebuie să fie mai bun, ca să putem îmbunătăţi şi pe alții. lar 
singura metodă de a-i face pe alţii mai buni este să-i iubeşti. Părintele era împotriva mustrărilor pe 
care le adresează credincioşii unii altora, sau chiar duhovnicii credincioşilor. Spunea: “Singura 
armă, singura metodă care biruieşte este iubirea. Pentru că, dacă iubeşti, trebuie să priveşti în 
celălalt. Mustrarea trebuie făcută cu multă milă şi iubire, ca să înţeleagă cel mustrat că n-o faci din 
lipsă de iubire, ci spre îndreptare”. 

Credeţi că azi mai pot fi puse în practică unele din ideile pe care le-a cultivat “Rugul 
Aprins”? Mai sunt ele valabile acum? 

Da, mai sunt valabile. Părintele Daniil era împotriva comodităţii, spunea că nu trebuie să stăm 
nepăsători. Repeta mereu cuvintele Mântuitorului, adresate ucenicilor: “Mergând, învăţaţi toate 
popoarele!”. Şi înţelegea prin toate popoarele marginile lumii. Deci, şi credincioşii, dar mai ales 
preoţii, să nu aştepte să vină credincioşii la ei când au nevoie, ci să meargă ei în casa fiecăruia, să 
nască şi trăirea celuilalt, să propage adevărul, dacă nu până la marginile lumii, măcar până la 
marginea parohiei. 

Membrii Rugului Aprins erau practicanți ai rugăciunii inimii? 

Da. Mulţi erau. Cea mai mare minciună pe care au scris-o unii despre Părintele Daniil a fost că 
era legionar. Nu-i adevărat. N-a fost; era împotriva lor. 

Era de stânga? Ziarele pe care le-a condus erau de stânga? 

Cineva mi-a adus aici o carte în care scria — s-au luat după securişti — că el a fost legionar. Nu- 
i adevărat. El însă făcea deosebirea între întemeietorul mişcării şi cei care i-au urmat. Pentru că 
întemeietorul a făcut-o numai pentru creştinism şi nu pentru a-şi face dreptate cu violenţă. Deci, a 
pornit mişcarea numai pentru apărarea credinţei ortodoxe. 

În închisoare aţi întâlnit şi alți membri ai “Rugului Aprins” în afară de Părintele Daniil? 

Am stat în celulă chiar cu Vasile Voiculescu. Era un om firav, nu era voinic. ŞI a fost pus în 
puşcărie să ducă nişte hârdaie mari, mai mari decât el, şi el n-avea putere. Şi atunci i-au luat dreptul 
să mănânce, chiar mâncarea aceea cu care trăia de pe o zi pe alta. Era foarte deprimat. Noi, ceilalţi, 
l-am ajutat, dându-i câte o bucăţică din porţia noastră ca să supravieţuiască. Era un om foarte fin, se 
ruga mult, aşa că am amintiri foarte frumoase despre el. 

Acolo, în închisoare, aveaţi posibilitatea să vă împărtăşiţi? 

Nu. Mai târziu, la Canal, cu părinții, mai ales cu Părintele Sofian, care făcea şi Sfânta 
Liturghie — o ştia pe de rost — am putut să ne împărtăşim. 

Ați fost la Canal împreună cu Părintele Sofian Boghiu? 

Da, la sfârşitul închisorii. 

În momentele acelea când eraţi torturați, bătuţi, la ce vă gândeaţi ca să rezistaţi acelor 
torturi? 

Vă spun sincer că, după ce leşinam şi îmi reveneam, nu aveam nici un gând împotriva 
torturanţilor. 

Adică să-i urâţi? 

Nu. Am să vă spun o întâmplare hazlie. Odată, m-au dus la închisoarea din Suceava ca să facă 
şi acolo nişte cercetări; şi a intrat pe uşă un ofiţer, un securist, şi cum a intrat a început să mă 
lovească cu bocancii şi cu o bâtă în piept, în cap, în pântece, peste tot, pentru distrugere. M-am uitat 
puţin cam ciudat şi el m-a întrebat: “Ce te uiţi aşa la mine?”. Zic: “Dacă aş şti că v-am lovit pe 
cineva, vreo rudă sau un cunoscut, şi vă răzbunaţi, v-aş înţelege. Dar aşa, abia ați intrat pe uşă şi mă 
distrugeţi”. La care el răspunde: “Ce crezi, că eu n-am conştiință?”. Cu toată durerea, am început să 
râd... 

Credeţi că ar trebui canonizat Părintele Daniil? 

În privinţa asta nu-mi dau nici o părere. Cunosc dorința multor creştini care vor să fie 
canonizat un Părinte care n-a putrezit [e vorba de Părintele Ilie Lăcătuşu, care are Sfinte moaşte 
întregi — n. red.]. Şi Biserica nu are curajul să facă acest lucru. Eu, până nu aflu că iniţiativa a luat-o 
Dumnezeu, cum a fost la Neamţ când pământul s-a ridicat [e vorba de Sfântul Necunoscut de la 
Mânăstirea Neamţ — n. red.], nu sunt de acord. 

Mulţi dintre membri “Rugului Aprins” au fost nişte forțe, au rezistat la mari torturi, au 
mărturisit pe Dumnezeu în condiţii deosebite. 

Să vă spun ce m-a uimit cel mai mult. Mai mult decât preoţii, mai mult decât toţi, a mărturisit 
credinţa un ţăran din comuna Sălcetu, de lângă Roşiorii-de-Vede. Un ţăran-ţăran. Se ruga zi şi 
noapte, era pildă pentru noi toți. Indiferent cât era bătut, chinuit, el nu şi-a modificat atitudinea şi 
rugăciunea. A fost mai tare ca mulți preoţi care s-au dezis. 

Cum se numea ? 

Ilie. Numele de familie nu-l mai ştiu. El ne-a întărit pe toţi în rugăciune, pentru că era 
imposibil să schimbi atitudinea lui. 

Vă mulțumim. În încheiere, aţi putea da un îndemn credincioşilor, care să-i călăuzească la ei 
acasă? 

Cred că aţi observat la intrare inscripția: Schitul nostru are hramul “Schimbarea la Faţă”. Să 
realizăm, fiecare înlăuntrul nostru, Schimbarea la faţă. 

În vremurile care vor urma în curând, şi la noi şi în toată lumea, ortodocşii vor fi prigoniți 
foarte aspru. Pe timpurile împăraţilor creştinii erau omorâţi prin sabie, prin foc, prin tortură. Acum 
vor fi chinuri mari şi dezbinare şi mai mare. Biserica Ortodoxă se roagă aşa: “Izbăveşte-ne, 
Doamne, de ciumă, de potop, de foamete, de venirea altor neamuri şi de cel mai mare rău — 
dezbinarea”. Dezbinarea dintre copii şi părinţi, dintre generaţii; se vor acuza unii pe alţii. Cei care 
sunteţi familişti veţi putea spune adevărul în casa voastră, copiilor şi celor apropiaţi. Vor veni 
vremuri când şi clericii vor fi persecutați dacă vor spune adevărul. Atunci să vă gândiţi puţin la 
convorbirea dintre Mântuitorul şi femeia samarineancă, atunci când El i-a spus: “Nu vă rugaţi nici 
în Ierusalim, nici în muntele Garizim, ci numai în duh şi în adevăr”. Legătura cu Dumnezeu se va 
putea face numai în taină, cu cei mai apropiaţi, copiii dumneavoastră şi cei dragi. Atunci să vă 
rugaţi, spunând ca Petru: “Tu, Doamne, întăreşte-ne, învaţă-ne, luminează-ne ca să nu părăsim nici 
pe Hristos, nici Biserica Lui cea sfântă!”. Amin. 


A consemnat 
Preot Teodor Ciontu 


(Schitul Locurele, noiembrie 2005) 

Aşteptând eternitatea 
lângă Sfânta Mânăstire Lainici: 
Părintele Adrian Făgeţeanu 


O zi de vară, caniculară. Pornisem de dimineaţă pe Valea Jiului, la îndemnul unui prieten de 
a-mi regăsi “bunicul copilăriei mele”, Părintele Adrian Făgeţeanu, izolat lângă Sfânta Mânăstire 
Lainici, la Schitul Locurele. 

Jiul curgea liniştit, boarea dimineţii îmi aducea amintiri bucovinene legate de pribegie, de 
acea lacrimă ce se prelinge pe obrazul tuturor celor dezrădăcinați. Eram emoţionată de această 
întâlnire, aveam o teamă ce mă înfrigura, că poate, ajungând “acolo”, nu-l voi mai regăsi. Am 
răsuflat uşurată în momentul în care un copil, coborând pe scările de lemn uzate de vreme, c-un 
zâmbet angelic, mi-a confirmat că Părintele Adrian trăieşte. 

Nu am avut răbdare să mai facem încă 5 kilometri pe jos, deşi se cuvenea. Am mers pe un 
drum forestier până la schit. Era dimineaţă, ora la care rugăciunea te mângâia la fiecare freamăt de 
frunză. N-am avut răbdare să-mi aştept soţul. Am fugit prin iarba udă spre prima căsuță modestă din 
incinta schitului. Mă descălţasem ca să simt roua dimineţii binecuvântată şi să admir peisajul 
mioritic, care iarăşi mă ducea în gând spre Bucovina. Am fost îndrumată de un călugăr tânăr spre 
casa Părintelui Adrian. O casă aşa cum sunt cele din satele bucovinene. Am urcat scările cu inima 
tremurând şi, auzind voci înălțătoare, am intrat şi am îngenuncheat, împietrită de imaginea preotului 
modest şi cucernic ce, îngenuncheat, îşi făcea rugăciunea. Părintele care oficia slujba dimineţii, un 
tânăr călugăr bucovinean care-l îngrijeşte pe bunul ieromonah, m-a privit pentru o clipă şi, cu 
aceeaşi evlavie, şi-a continuat rugăciunea. Părintele nu-şi ridica ochii. Îngenuncheat, cu inima spre 
Dumnezeu, cu inima spre iubirea faţă de omenire, îşi lăsa cuvântul în rugăciune din tot sufletul. 
Pentru moment, vocea sa m-a cutremurat, mă făcuse să mă simt aproape de cer, aproape de 
Dumnezeu. 

Ochii săi nu mai sunt ca altădată. Aceeaşi sclipire, acelaşi albastru, aceeaşi agerime, dar vede 
mai mult cu sufletul. L-a început nu mă recunoscuse. Am început să-i povestesc de vremuri trecute, 
când corespondam, când îl vizitam la mânăstirile unde era obligat să meargă. Evita să-mi 
pomenească de ceea ce eu atunci sesizasem. Mutat de la o mânăstire la alta, citirea corespondenţei 
şi altele... 

l-am vorbit despre “Rugul Aprins”, de poziția intelectualilor pentru cei care încă mai 
suferă... Ocolea subiectul — discret, se îmbufnase când i-am spus că este considerat unul dintre 
“înţelepţi părinţi” şi “apostol” al bucureştenilor. Mândria nu i se potriveşte. Chiar dacă a construit 
două mânăstiri, nu vorbeşte prea mult. Legătura sa cu Dumnezeu este ceea ce îl interesează. În 
profunzime se simte neputincios că nu poate lupta pentru biserica ortodoxă, împotriva celor care vor 
destrămarea ei. Nu are altceva de făcut decât să se roage. În momentul în care i-am vorbit de 
intelectualii din toată lumea, care pledează pentru integritatea bisericii noastre, a tresărit uşor şi şi-a 
făcut semnul crucii. 

Am vorbit despre dulcea Bucovină. O temă caldă şi dragă bunului meu bunic. Ţara fagilor, 
cu lanuri de in înflorit, cu scoarţe frumoase, cu mirosuri de fructe şi flori de câmp, cu oameni 
inimoşi... Acolo, în odaia sa, m-am simţit acasă. Acasă în Bucovina. Simplitate, aer proaspăt, 
spiritualitate. Pentru el, copiii înseamnă foarte mult. Ține la unitatea familiei, la ceea ce Duhul Sfânt 
ne dăruieşte. Şugubăț din fire, ne-a vorbit în pilde, zicând că aşteaptă să se alăture celorlalți şapte 
monahi ce odihnesc la umbra brazilor în curtea bisericii. Am învăţat că apropierea curată de 
Dumnezeu, ocolirea păcatelor, ne face sănătoşi şi eterni. Ne-a mărturisit îngrijorat de numărul 
scăzut al ortodocşilor, de practica unora de a-i convinge pe alţii să treacă la alte religii, nemulţumit 
pentru cei care consideră că în România sunt “prea multe ciori negre”, adică prea mulţi călugări. De 
ce-i deranjează pe unii faptul că noi avem multe mânăstiri? l-am simțit amărăciunea când ne-a 
vorbit despre “popi” şi preoţi... 

“Pe vremuri, oamenii aveau cruce de lemn şi inimă de aur. Acum, au cruce de aur şi 
inimă de lemn”. L-am simţit trist o clipă. Răscolisem prea mult şi poate nu a fost înţelept. Ne-a 
povestit despre anii studenției, despre detenţie, despre puterea credinţei în cele mai cumplite 
momente. Trecuse pe lângă moarte de şapte ori, în închisoare el a fost cel mai bătut, dar... credinţa 
şi crucea sa de lemn l-au salvat. Dar, fiind “bunicul” meu dintotdeauna, deoarece pe ceilalţi nu i- 
am cunoscut niciodată, am primit la plecare o binecuvântare. 

Ar fi dorit să-mi dăruiască ceva, aşa cum se obişnuieşte în Bucovina... S-a uitat lung la mine 
şi, zambindu-mi duios, mi-a spus că singurul său dar este rugăciunea sa pentru mine şi familia mea. 
Un dar minunat, pe care îl preţuiesc. M-am despărţit cu greu de acea parte mirifică de lume. Îmi 
lăsasem bunicul trist şi abătut. Trist pentru o lume neascultătoare, abătut pentru ceea ce se întâmplă 
înlăuntrul nostru. Am ajuns acasă obosită, răvăşită, şi totuşi alta. Primisem o lecţie de viaţă, o lecție 
de istorie, o bucată de pace. 

Eram fericită, îmi văzusem bunicul! Da, la plecare, întrebându-l ce să-i aduc când mă voi 
întoarce, simplu, mi-a răspuns: O BUCATĂ DE PACE! 


Mariana Gurza 


(AGERO, 2006) 

Un mare duhovnic văzut prin ochii Securităţii: 
Părintele Adrian Făgeţeanu, mărturisitorul 


Cu ocazia unei conferinţe la care am avut plăcerea să particip, un tânăr studiosum, de altfel 
foarte inteligent şi capabil, a realizat o halucinantă incursiune a presupuselor relaţii existente între 
legionarism şi Biserica Ortodoxă, din perioada interbelică şi până în zilele noastre, acreditând ideea 
că azi, prin Biserică, mai ales prin monahi, s-ar produce o recuperare a spiritului legionar, 
naţionalist, antieuropean şi antiecumenic. 

În sprijinul argumentaţiei sale, el amesteca de-a valma numele diverselor grupuscule de azi, 
care se pretind legionare, cu ale unor pseudomonahi care, în opinia mea, prezintă grave tulburări 
mentale, dar şi cu personalităţi duhovniceşti de prim rang, precum Arsenie Papacioc, Justin Pârvu 
sau Adrian Făgeţeanu, cunoscuţi pentru faptul că în tinereţe au avut de-a face, într-un fel sau altul, 
cu mişcarea legionară. Ei erau prezenţi în acest amestec heteroclit tocmai ca să confere legitimitate 
tezei conform căreia “bătrânii” legionari, deveniți monahi, sub masca religiei, predau făclia 
legionarismului tinerei generaţii. Faptul aminteşte izbitor de tehnicile Securităţii de a crea grupuri 
criminale, pe baza motivului că în rândurile acestora s-ar afla legionari, chiar dacă aceştia se 
deziseseră de mişcare, nu făcuseră nimic care să justifice arestarea sau mai fuseseră condamnaţi 
pentru fapte pentru care Securitatea acum îi aresta din nou. 

Cocktailul expus de tânărul istoric are şi o altă miză. Prin oferirea unei explicaţii extrem de 
şubrede aşa-zisului conflict existent între “tradiționaliştii” şi “ecumeniştii” din Biserica Ortodoxă 
Română (pun noţiunile în ghilimele deoarece personal cred că grupurile care-şi arogă aceste 
denumiri nu sunt pur şi simplu apărătorii acestor concepte). Chipurile, lupta împotriva 
“ecumeniştilor” este dusă de aceşti călugări legionari, calitatea lor de legionari (deci naționaliști 
înguşti) oferind o circumstanţă agravantă care face criminal “tradiţionalismul” şi justifică orice fel 
de acţiune represivă împotriva celor care apără această idee. 

În fapt, cei ce se opun ideii ecumenice nu sunt mai diferiţi de Părinţii athoniţi din veacul al 
XIV-lea care luptau împotriva unirii cu Roma, dar poate şi aceştia erau protolegionari. Nu voi 
insista mai mult asupra acestor aspecte, extrem de controversate, care reclamă o examinare atentă. 
Revin la lista lipsită de relevanţă a acelor “legionari” enumeraţi de tânărul meu confrate. Şi spun, 
cum am făcut şi cu altă ocazie, pentru cei ce consideră simplul nume de legionar un stigmat din cele 
mai ruşinoase, ce marchează întreaga existenţă a unui om, că destinul fiecărei persoane care a avut 
un trecut legionar trebuie discutat în mod separat şi că trebuie să evităm abordări de genul celor 
făcute de Securitate, mai ales în cazul în care vorbim de oameni care au intrat mai apoi în cinul 
monahal. Cu câteva numere mai înainte am oferit exemplul Părintelui Arsenie Papacioc, care, deşi 
cu o tinereţe politică tumultoasă, odată intrat în rândul monahilor a avut o existenţă creştină 
exemplară, netributară nici unei doctrine politice, decât marii Tradiţii a Bisericii. La fel este şi cazul 
Părintelui Adrian Făgeţeanu, a cărui biografie “din dosare” o reconstituim în cele ce urmează. 


Activist politic şi cultural 


După cum se ştie, Părintele Făgeţeanu a fost parte a grupului “Rugul Aprins”, iar revista Rost 
a prezentat, cu alte ocazii, şi alte personalități ale acestei mişcări spirituale: Daniil Sandu Tudor, 
Vasile Voiculescu sau Arsenie Papacioc. Prin urmare, nu voi insista în mod deosebit asupra acestui 
fenomen, presupunându-l cunoscut. Expunerea ce va urma va părea unora uscată, incapabilă să 
ofere dimensiunea adevărată a personalităţii marelui duhovnic, precum şi suferinţele pe care le-a 
îndurat de-a lungul vremii. Aceste lucruri pot fi regăsite în cele câteva admirabile interviuri pe care 
Părintele Făgeţeanu a binevoit să le acorde. Aici recurgem la documentul frust din dosarele 
Securităţii, periculos de interpretat în multe cazuri, dar în acelaşi timp şi foarte necesar pentru 
lămurirea unor date şi fapte precise. 

Părintele Făgeţeanu (Alexandru pe numele de botez) s-a născut pe 16 noiembrie 1912, în 
comuna Deleni din preajma Cernăuţilor. Calitatea de preot a tatălui său, Mihai, l-a aşezat pe tânărul 
Alexandru de timpuriu alături de cele sfinte, dar deocamdată se simţea atras de un alt drum. Astfel, 
după ce termină Liceul “Aron Pumnul” din Cernăuţi, se înscrie în 1931 la Facultatea de Drept din 
cadrul universităţii cernăuţene. Anii studenţiei sunt pentru Făgeţeanu o perioadă extrem de intensă 
din punct de vedere al activismului politic şi cultural. El face parte din Asociaţia Cultural-Naţională 
“Junimea” şi participă la congresele studenţeşti de la Sibiu, Braşov şi Craiova. În același timp se 
simte tot mai apropiat de mişcarea legionară (fapt destul de firesc având în vedere zona de unde 
provenea), ale cărei idei le-a cunoscut pentru prima dată, conform propriilor mărturisiri, pe când era 
elev de liceu, din revista Pământul strămoșesc. Participă la un congres legionar la Suceava, în 1935, 
însă nu va deveni membru al mişcării, unul din motive fiind disciplina militară pe care legiunea o 
impunea şi cu care tânărul Făgeţeanu nu era de acord. 


Agent al Siguranţei 


După terminarea facultăţii şi o perioadă de timp petrecută acasă, Alexandru Făgeţeanu pleacă 
la Fălticeni, unde unchiul său avea o funcție importantă în poliţie, ca să-şi facă stagiul în avocatură 
în cadrul Baroului Baia. Nu s-a adaptat vieţii de avocat stagiar şi atunci a preferat să dea concurs 
pentru unul din posturile din Ministerul de Interne. A reuşit printre primii şi a cerut să fie numit 
într-un post în oraşul Fălticeni. A fost comisar la Biroul Administrativ, a trecut apoi la Judiciar, 
pentru ca în 1939 să fie numit şeful biroului de Siguranţă, unde a lucrat până în anul 1941. 

În acea perioadă Siguranţa avea un caracter accentuat de poliţie politică, urmărind fără 
excepţie pe toţi cei care erau consideraţi periculoşi pentru securitatea statului sau a regimului 
existent. Printre cei mai vizaţi erau cei bănuiţi că ar desfăşura activitate comunistă. Conform 
mărturisirilor pe care a fost nevoit să le facă la anchete, în calitate de şef al biroului de Siguranţă 
Făgeţeanu avea următoarele atribuţii: “de a aresta şi cerceta pe toţi cei ce activau pe linie comunistă 
şi muncitorească; de a face percheziţii la toţi cei suspecți; de a face razii şi a raporta zilnic starea de 
spirit şi a face dare de seamă lunar; de a supraveghea şi fila pe cei suspecți din raza poliţiei Fălticeni 
sau cei semnalaţi de forurile superioare că vor veni pe raza noastră; de a supraveghea activitatea pe 
care o desfăşoară unele elemente din fostele partide burgheze”. În ceea ce priveşte “persoanele 
urmărite de biroul de siguranţă pentru activitate comunistă şi muncitorească erau împărţite în două 
categorii, adică unii care fuseseră condamnaţi, iar alţii care fuseseră trimişi în judecată pentru 
activitate comunistă, dar nu fuseseră condamnaţi, astfel că aceste categorii de suspecți, ştiind că 
sunt urmăriţi şi că li se fac percheziţii domiciliare, luau măsurile necesare ca organele de siguranţă 
să nu mai găsească la ei nimic compromiţător”. 

Pentru cei care ştiu cum acționau organele polițienești interbelice, nu reprezintă un secret 
metodele destul de dure care erau folosite şi controlul sistematic care era exercitat asupra unor 
persoane care erau bănuite de diverse infracțiuni contra ordinii sociale. Alexandru Făgeţeanu îşi 
exercita atribuţiile sale, trasate prin ordin, în rând cu alți agenţi, aşa cum erau acestea atunci: 
anchetează, face percheziţii, trimite în judecată pe cei consideraţi vinovaţi. Aceste activităţi care, 
repetăm, nu erau câtuşi de puţin singulare şi erau parte a obligaţiilor de serviciu, ar putea fi un 
motiv de reproş la adresa sa, din perspectiva a ceea ce azi numim drepturile omului. În epocă 
acţiunile sale numai din această perspectivă nu vor fi interpretate, ci, în funcţie de context, ele vor fi 
valorificate în diverse moduri pentru ca viitorul monah să fie închis iarăşi şi iarăşi, pentru aceeaşi 
faptă. 

Deşi a rămas un simpatizant legionar, Alexandru Făgeţeanu nu s-a înscris în mişcare cât a 
fost poliţist deoarece obligaţiile de serviciu îi interziceau (în timpul dictaturii carliste putea fi scos a 
doua zi din funcţie dacă se afla acest lucru). Însă nici dupa instaurarea regimului antonesciano- 
legionar în septembrie 1940 el nu va face acest gest, alții fiind cei care vor prelua, din partea 
legionarilor, funcţii de conducere în cadrul poliției Fălticeni. Astfel, şef al poliţiei Fălticeni este 
numit de legionari un anume Emanoil Tăgâră. Acesta, în ianuarie 1941, primeşte o sesizare că în 
Fălticeni s-a răspândit zvonul că guvernul Antonescu a căzut şi că ar fi revenit la putere Carol al I- 

lea, ordonând lui Făgeţeanu să aresteze şi să ancheteze un număr de unsprezece persoane, în 
majoritate evrei, cunoscute ca fiind simpatizante comuniste. 

Alexandru Făgeţeanu face cele ordonate, anchetează pe cei arestaţi şi întocmeşte acte de 
trimitere în judecată pentru câţiva dintre ei, toate aceste lucruri suprapunându-se însă cu 
evenimentele legate de rebeliune, fapt care va avea consecinţe funeste mai târziu. 


In linia întâi a frontului 


În timpul desfăşurării rebeliunii el primeşte ordin de la subprefectul legionar să reţină în 
cadrul secției un număr de cadre de poliţie, fapt care va constitui motivul pentru arestarea şi 
trimiterea sa în judecată pentru motivul de “acte pregătitoare la rebeliune”. Pentru aceasta, el este 
condamnat de Tribunalul Militar al Corpului 4 Armată Iaşi, prin sentinţa 68 din 17 februarie 1941, 
la cinci ani de închisoare corecțională. Este deţinut până în iunie 1941, trecând prin închisoarea 
militară A.C.A., Galata, Văcăreşti şi Braşov. În urma cunoscutului decret al lui Antonescu prin care 
duşmanii politici aveau şansa să scape de închisoare luptând în linia întâi, Făgeţeanu alege să plece 
pe front. Este rănit grav la Stalingrad (este la un pas de moarte) şi revine în ţară, fiind internat în 
lagărul de la Târgu Jiu, de unde este eliberat în 1943. 

Se pare că experienţa traumatică suferită pe front l-a făcut pe Alexandru Făgeţeanu să apuce 
în mod hotărât calea credinţei. Imediat după eliberare el pleacă la Cernăuţi şi se înscrie la Facultatea 
de Teologie. În plus, Mânăstirea Putna devine locul unde Alexandru Făgeţeanu se transformă în 
monahul Adrian. Perioada studiilor nu este deloc una lipsită de griji. În faţa înaintării sovietice, 
universitatea cernăuţeană este evacuată, iar Făgeţeanu se retrage la Râmnicu Vâlcea, de unde va 
reveni la studii în momentul în care noul sediu al Facultăţii de Teologie este stabilit la Suceava. În 
vara anului 1945, monahul Adrian este arestat de autorităţi pentru activitatea sa de poliţist şi este 
internat în lagărul de la Slobozia-lalomiţa, de unde este eliberat în august 1946. 


Lupta anticomunistă de la Teologie 


Revenind la Universitate, el o găseşte sub asediul forțelor “democratice” comuniste. Abia în 
aceste momente grele se produce înregimentarea lui Făgeţeanu în mişcarea legionară, prin 
înfiinţarea împreună cu alţi doi colegi a unui cuib, “Reînvierea”, care-şi propunea să lupte împotriva 
comunismului şi se opunea îndemnurilor făcute de unii lideri legionari de a găsi un modus vivendi 
cu noua putere. În acelaşi timp, îndemna şi alţi studenţi să se implice în lupta anticomunistă. 
Conform mărturiei unui prieten, arestat la rându-i în 1958, “în cadrul Facultăţii de Teologie din 
oraşul Suceava, Făgeţeanu Alexandru a fost organizatorul unei echipe artistice religioase, 
ocupându-se personal de aprobările oficiale de funcționare şi de ieşire în teren pe motive că luptă 
împotriva sectelor, însă după punctul său de vedere pe care şi-l afirma era (sic!) de a sustrage 
studenţii de la o activitate democrată, ca şi de la distracţii în societate... Acest lucru este întărit şi de 
faptul că în vara anului 1946, prin luna iunie, venind de la laşi o delegație de studenți pentru a 
forma în cadrul facultății noastre organizaţia democratică (U.N.S.R.), Făgeţeanu, înainte de 
întrunire, a adunat studenţii într-un dormitor şi aproximativ două ore a căutat să-i convingă să lupte 
împotriva acestei organizaţii pentru a nu lua ființă. Îmi amintesc că a propus ca nici un student să nu 
se prezinte la adunare. Totuşi, văzând că nu reuşeşte, a participat şi el la adunare, unde, luând 
cuvântul, a cerut reînfiinţarea asociaţiei studenţeşti «Academia ortodoxăy”. 

În cele din urmă “organizaţia democratică” nu s-a mai înfiinţat în acea şedinţă. Un alt coleg 
de facultate relata că Făgeţeanu îi avertiza pe ceilalți studenți că “dacă vor rămâne comuniştii la 
conducerea statului, atunci facultatea de teologie nu va mai avea nici o valoare şi noi trebuie să 
împiedecăm venirea comuniştilor la putere”. Aşadar, tânărul monah intra ca militant în rândurile 
mişcarii legionare nu pentru profit în momentele de triumf ale acesteia, ci atunci când era mai greu, 
luptând cu arma cuvântului împotriva pericolului comunist. 


Sub influenţa lui Sandu Tudor 

În februarie 1947, după absolvirea Teologiei, Adrian Făgeţeanu pleacă la Bucureşti ca să 
studieze filosofia. În lipsa unor mijloace materiale, el urmează cursurile acestei facultăţi până în 
iunie. La facultate îl întâlneşte pe Danciu Agenor, tânăr legionar care se va converti mai târziu la 
catolicism, cu care are numeroase discuţii despre rolul religiei şi misiunea preoţilor şi credincioşilor 
în rezistenţa împotriva comunismului. Eşecurile succesive ale luptei politice împotriva 
comunismului îl făcuseră pe Făgeţeanu să fie tot mai convins că doar religia poate fi acel element 
capabil să asigure supraviețuirea individului în mediul social din ce în ce mai sufocant, iar aceste 
discuţii îi întăreau convingerea. 

În iunie, primind acceptul stareţului Vasile Vasilache să locuiască la Mânăstirea Antim, 
Părintele Făgeţeanu are ocazia să asiste la celebrele conferinţe ale “Rugului Aprins” şi să-l cunoască 
pe Sandu Tudor, care va exercita asupra lui o influență covârşitoare. Viitorul martir a aflat de 
trecutul legionar al tânărului monah şi i-a spus că la conferințele de la Antim vin numeroşi studenţi 
cu simpatii legionare, frământaţi de destinul pe care trebuie să şi-l asume. Sandu Tudor era convins 
că “pentru a continua lupta împotriva concepţiei materialiste nu-şi mai au rostul metodele folosite 
de mişcarea legionară pe plan organizatoric, iar singura posibilitate de a lupta împotriva concepțiilor 
materialiste este cea pe plan religios, iar în cadrul Bisericii cea mai bună pregătire pentru o astfel de 
luptă se poate face în monahism”. După cum se vede, Sandu Tudor făcea saltul de la planul politic 
la cel spiritual, cerând tuturor, indiferent de opţiunile lor politice, să se înarmeze cu armele 
Sfântului Duh. Aşa s-a comportat cu acei tineri legionari amintiţi mai sus, cărora le-a spus să lase 
politica şi să aprofundeze calea lui Dumnezeu. 

Este o cale pe care va apuca cu entuziasm şi Făgeţeanu, chiar în iulie 1947 el participând la 
retragerea pe care Sandu Tudor a organizat-o la Mânăstirea Govora. Au mai luat parte Virgil 
Stancovici, Valeriu Străinu, Andrei Scrima, Benedict Ghiuş, Sofian Boghiu şi Felix Dubneac. 
Retragerea a durat aproape o lună şi a constat în exerciţii spirituale. Cum încă din martie 1947 
Părintele Făgeţeanu primise acceptul din partea Mitropoliei Bucovinei să se transfere la Mânăstirea 
Govora, el alege în urma acestei experienţe să renunţe la facultate şi să se stabilească la această 
mânăstire începând cu data de 14 octombrie 1947. Înainte de aceasta, mai face un drum la Suceava, 
unde se întâlneşte cu un fost coleg de cuib, devenit profesor de religie şi limba română la o şcoală 
normală. Înainte de despărţire, Părintele nu uită să-i ceară prietenului să educe elevii, viitorii 
învăţători, “în spiritul religiei creştine”, semn al asumării depline a spiritului “Rugului Aprins”. 

La Govora a stat în preajma unui mare stareţ, Gherasim Bică, zăbovind până în martie 1950, 
când răspunde chemării lui Sandu Tudor de a veni la Schitul Crasna, unde fostul ziarist intenționa 
să creeze o mânăstire de monahi intelectuali “pentru a-i pregăti în scopul luptei pentru combaterea 
concepției materialiste”. Din păcate, visul lui Sandu Tudor va fi întrerupt brutal de intervenția 
Securităţii, care-l arestează în iulie 1950. Adrian Făgeţeanu împărtăşea aceeaşi soartă în luna 
decembrie, fiind depus iniţial la închisoarea Făgăraş, de unde a fost transferat după o lună şi 
jumătate la Jilava. 


Condamnat pentru crime de război 


Pentru incriminarea celor doi monahi vor fi scoase de la naftalină fapte vechi, care primesc o 
nouă interpretare. Dacă în cazul lui Sandu Tudor sunt aduşi drept acuzatori doi soldaţi pretins 
democrați care fuseseră pedepsiţi de acesta în timpul războiului pentru că erau hoţi, în cazul lui 
Adrian Făgeţeanu este reactivată chestiunea celor 11 presupuşi simpatizanți comunişti care fuseseră 
anchetați de el în preajma rebeliunii legionare. Adrian Făgeţeanu era condamnat pe 31 martie 1952, 
prin decizia penală 1391, “pentru faptul prevăzut şi pedepsit de dispoziţiile articolului 3 lit. a,b,c din 
Decretul 207/1948 privitor la crime de război, combinat cu art. 4 din acelaşi decret, la 8 ani temniţă 
grea şi 5 ani degradare civică, dispunând totodată confiscarea averii acestuia”. 

De la Jilava, în mai 1952, Părintele Făgeţeanu este transferat la Canal, unde a cunoscut mai 
mulţi legionari pe care i-a îndemnat să apuce calea monahismului. În 1953 este transferat la Aiud, 

pentru ca în iunie 1954 să revină la Făgăraş, este adus din nou la Jilava, de unde este eliberat pe 28 
septembrie 1956. 

Halucinant este modul în care s-a justificat eliberarea sa. Astfel, “prin decizia nr. 766 din 22 
martie 1956, Tribunalul Suprem — Colegiul penal a admis recursul în supraveghere introdus de 
preşedintele Tribunalului Suprem şi a dispus desfiinţarea deciziei penale nr. 1391/1952 pronunţată 
de fosta Curte Bucureşti, secția I, prin care Făgeţeanu Alexandru fusese condamnat la opt ani 
temniţă grea pentru crime contra umanităţii, prevăzută de art. 3 lit a,b şi c din Decretul nr. 
207/1948, şi a trimis cauza pentru o nouă judecată, calificarea justă fiind aceea prevăzută de art. 
193, alin. 1 Cod Penal”. 

Prin urmare, era greşit să fie acuzat Făgeţeanu că ar fi maltratat cetăţeni de naţionalitate 
evreiască şi era mai corect ca aceştia să fie încadraţi ca “luptători progresiști”, iar fostul polițist să 
fie acuzat de acţiune împotriva mişcării muncitoreşti! Prin sentinţa nr. 1415/ 26 septembrie 1956, 
Tribunalul Militar al Regiunii a II-a Militare, care a judecat cauza, “din neglijenţă” l-a achitat pe 
inculpat “pe considerentul că faptele lui nu întrunesc elementele constitutive ale infracțiunii 
prevăzute de articolul 193, alin. 1 Cod Penal, deoarece cetăţenii respectivi au fost arestaţi în 
legătură cu lansarea zvonurilor despre căderea guvernului Antonescu şi niciunul dintre ei nu făcea 
parte din clasa muncitoare şi nu avea contingenţă cu mişcarea muncitorească”. 

“Împotriva acestei sentinţe, Procuratura Regiunii a Il-a Militare Suceava a declarat recurs, 
care a fost respins prin decizia nr. 414 din 2 noiembrie 1956 a Tribunalului Suprem — Colegiul 
Militar, motivându-se că situaţia de fapt avută în vedere de Tribunalul Suprem — Colegiul Penal s-a 
schimbat, şi că niciunul din cei arestaţi nu a avut legătură cu P.C.R.-ul, mişcarea revoluţionară sau 
alte organizaţii progresiste”. Vom reveni asupra acestor jonglerii judiciare în momentul în care vom 
discuta despre arestarea din 1958 a Părintelui Făgeţeanu. 


Arestat din nou pentru “Rugul Aprins” 


Deocamdată acesta, din nou liber, doreşte să revină la Mânăstirea Antim, însă interdicția ce-o 
avea de a sta în Bucureşti l-a împiedecat să facă acest lucru. Atunci, el a plecat şi s-a stabilit la 
Mânăstirea Lainici, loc care va juca un rol aparte în viaţa sa. În acest timp, a făcut călătorii la 
mânăstirile Slatina şi Rarău, precum şi la Bucureşti, unde a luat legătura cu vechii prieteni din 
grupul “Rugul Aprins” şi cu foşti tovarăşi de detenţie care se hotărâseră să apuce calea 
monahismului. În tot timpul până la o nouă arestare, Părintele Făgeţeanu a militat pentru întărirea 
credinţei şi atragerea de noi oameni spre monahism, motivând că “toate cazematele sunt cucerite, 
singura posibilitate de a lupta este în cadrul bisericii”, iar “otrava materialismului” trebuie 
împiedicată să se răspândească. Un exemplu în acest sens este discuţia pe care a purtat-o cu preotul 
Moise Victor din comuna Strunga din judeţul Iaşi, căruia i-a repetat că singura posibilitate de a 
combate materialismul este linia Bisericii, recomandându-i să-şi ia doctoratul în teologie “ca să 
poată avea o situație de influenţă asupra celorlalți preoți, prin cercurile pastorale, în cadrul 
conferințelor şi la parohie prin predici”. 

Întâlnindu-l la Rarău pe Sandu Tudor, devenit ieroschimonahul Daniil, acesta l-a convins pe 
Părintele Adrian să se stabilească la Mânăstirea Slatina, unde nu a mai ajuns deoarece a fost arestat 
în ziua de 25 februarie 1958 şi depus pentru anchetă la penitenciarul Suceava, fiind bănuit de 
“infracțiune contra ordinei sociale, faptă prevazută şi pedepsită de art. 209 pct. 1 C.P.P. al R.P R.”. 
Arestarea sa este în strânsă legătură cu măsurile care sunt luate împotriva foştilor legionari la 
începutul anului 1958 (printre altele, decretul 89/17 februarie 1958). Securitatea îl urmărea deja pe 
Făgeţeanu în urma mărturisirilor unor foşti colegi de la Facultatea de Teologie care, la sfârşitul 
anului 1957, erau deja arestaţi, incluzându-l în baza de date cu legionarii care urmau să fie arestaţi. 

Hilar este faptul că, în aceeaşi perioadă, cei de la procuratură lucrau şi ei la cazul Făgeţeanu, 
găsind o altă modalitate de a-l aresta, anume introducerea de către Procurorul General a recursului 
în supraveghere împotriva sentinţei nr. 1415 din 26 septembrie 1956 şi a deciziei nr. 414 din 2 
noiembrie 1956. Se argumenta acest gest prin nepăsarea acestor instanţe de a aduce mai mulţi 
martori care să demonstreze că cei arestaţi au fost comunişti, cerându-se de urgenţă anchetarea 

tuturor persoanelor implicate. În urma şedinţelor din 20 şi 27 februarie 1958, plenul Tribunalului 
Suprem al R.P.R admitea recursul în supraveghere şi trimitea cauza Procuraturii Regiunii a Il-a 
Militară “pentru completarea cercetărilor”. 


“Conducătorul rebeliunii” din... Fălticeni 


În tot acest timp, Securitatea din Suceava îl ancheta netulburată pe Părintele Făgeţeanu, cu 
mijloace specifice (într-un interviu, Părintele a mărturisit ce bătăi cumplite a primit în timpul 
anchetelor de la un anume Blehan, fiu de cantor bisericesc, fapt care evident nu se găseşte nicăieri 
în dosarul penal), fără a avea habar de preocupările procuraturii. Se trece uşor peste episodul celor 
11 şi se insistă pe continuitatea activităţii legionare a lui Făgeţeanu de-a lungul întregii perioade. De 
altfel, ordonanța de punere sub învinuire din 16 martie 1958, care încheie cercetările de la Suceava, 
nu aminteşte decât participarea lui Făgeţeanu la rebeliunea de la Fălticeni şi condamnarea de cinci 
ani. Tocmai pe 20 martie 1958 Procuratura Militară a Regiunii a I-a Militară trimitea 
anchetatorului penal de securitate de la Direcţia Regională M.A.I. Suceava ordinul de a completa 
cercetările în ceea ce priveşte pe cei 11 arestaţi, dar nici acum nu se preocupă cineva pentru a-i 
interoga pe cei implicaţi. Materialele care vin de la alte regionale şi care completează dosarul 
priveşte aceeaşi chestiune a continuității activităţii legionare a Părintelui Adrian, mai ales sub masca 
religiei (între timp fuseseră arestaţi Gherasim Bică, stareţul de la Govora, şi Veniamin Nicolae, 
stareţul de la Polovragi, apropiat de Făgeţeanu, care au fost anchetați şi asupra activităţii 
“legionare” desfăşurate de acesta în perioada când a activat în Oltenia). 

Abia în iunie, când se conturează ceea ce este cunoscut în general ca lotul “Rugul Aprins”, 
Părintele Făgeţeanu este trimis la Bucureşti şi este pus laolaltă cu Daniil Sandu Tudor şi ceilalți 
arestaţi. Pentru că acuzaţiile erau extrem de şubrede, s-a găsit soluţia să se înnegrească excesiv unii 
dintre membrii lotului, iar infamia lor să se reflecteze şi asupra celorlalţi. Unul dintre cei vizaţi a 
fost Părintele Adrian. În perioada 23-24 iulie, o parte din cei 11 arestaţi erau convocați la 
Securitatea Fălticeni şi “rugaţi” să spună ce s-a întâmplat. În declaraţii parcă trase la indigo, toţi s- 
au declarat mari “luptători progresişti”, pentru a justifica astfel recursul în supraveghere, deşi ei 
scăpaseră în 1941 de tribunal pentru că negaseră vehement calitatea de comunist. Dar acest lucru nu 
a fost de ajuns, apărând noutăţi. Făgeţeanu devenea conducătorul de facto al rebeliunii din Fălticeni, 
un antisemit însetat de sânge, care este în stare să se lupte cu garnizoana pentru a executa pe evrei. 

După cum se poate vedea, anchetatorii, ca să fie siguri, subliniază deopotrivă dimensiunea 
antisemită, dar şi cea antimuncitorească, a presupuselor acțiuni ale lui Făgeţeanu. Din cele 
prezentate în dosarul penal din 1958 este imposibil să stabileşti ce s-a întâmplat de fapt la Siguranţa 
din Fălticeni în ianuarie 1941. Este foarte posibil ca acei oameni să fi avut de suferit, dar nu 
suferința aceasta interesa pe comunişti. Ei au fost puşi să dea declaraţii nu pentru a li se face 
dreptate, iar cel vinovat să fie pedepsit în mod just, ci pentru a înfunda cât mai mult o persoană 
percepută ca un pericol pentru regimul comunist, care este condamnată pentru aceeaşi faptă 
(reinventată) de mai multe ori, lucru care desfide orice principiu de drept. Este încă un exemplu 
despre ce a însemnat “justiția” comunistă care, după cum am văzut, aplică mai mult decât dialectic 
prevederile legii. 


Încă şase ani de închisoare 


Pe baza acestor date, lui Adrian Făgeţeanu i se pune în faţă o nouă ordonanţă de învinuire pe 
1 septembrie 1958, în care toate acuzaţiile vechi dispăreau ca prin farmec, locul articolului 209 fiind 
luat de 193, deoarece “din materialele de anchetă penală rezultă că numitul, în perioada 1937-1940 
fiind şeful Siguranţei Fălticeni, a filat, percheziționat şi arestat persoane progresiste, pe care le-a 
bătut şi schingiuit, pentru ca aceştia să denunțe legăturile cu organizaţiile muncitoreşti”. La proces 
însă cele două învinuiri vor fi alăturate. 

Prin sentinţa 125/ 1958, Tribunalul Militar al Regiunii a I-a Militare condamnă pe Făgeţeanu 
Alexandru (Adrian) la “20 (douăzeci) ani muncă silnică şi 10 (zece) ani degradare civică, pentru 


50 


infracțiunea p.p. de art. 209, pct. 2, C.P., art. 58, pct. 2-5, C.P.” Mai era condamnat la “20 
(douăzeci) ani detenţiune grea pentru crima de activitate intensă contra clasei muncitoare şi mişcării 
revoluţionare, p.p. de art. 193/1, alin. 2 C.P., prin schimbarea de calificare, conf. art. 292 c.j.m., art. 
193/1, al. 1 C.P. Conform art. 25, pct. 6, se dispune confiscarea totală a averii”. Potrivit art. 101 
C.P., Părintele Adrian urma să execute 20 ani muncă silnică, 10 ani degradare civică, cu confiscarea 
totală a averii. Această hotărâre a rămas definitivă, prin respingerea recursului, conform deciziei nr. 
42, din 21 ianuarie 1959, a Tribunalului Suprem, Colegiul Militar. Majoritatea anilor de detenţie i-a 
petrecut la Aiud, unde, în pofida torturilor la care a fost supus, L-a purtat permanent pe Dumnezeu 
în suflet. Iarăşi este un aspect asupra căruia nu insist, ci îi invit pe cei interesaţi să caute interviurile 
Părintelui. Este eliberat în urma Decretului Consiliului de Stat al R.P.R., nr. 411/1964 şi va încerca 
să revină în viaţa monahală. 

Activitatea sa de după 1964 nu este limpede expusă în diversele documente consultate. Se 
pare că a slujit la Turda şi în parohia Piatra Fântânii, Bistriţa, trecând şi pe la Mânăstirea Cheia din 
judeţul Prahova. Un sprijin deosebit l-a găsit în monahii de la Mânăstirea Lainici (închisă în 1961 şi 
redeschisă în 1970) şi de la schitul Locurele, fiind un apropiat al stareților Caliopie Georgescu şi 
Calinic Caravan. Mai târziu va reveni în Bucureşti la Mânăstirea Antim, unde a slujit ani 
îndelungaţi, înconjurat de dragostea a mii de credincioşi. În 2003 s-a retras la Schitul Locurele, în 
vârful muntelui, unde speră să găsească liniştea de care atât de puţin a avut parte în viaţă. 


George Enache 


(Rost, nr. 42-43, august-septembrie 2006) 


Anexă: 
PROCES VERBAL DE INTEROGATORIU 


Arestat Făgeţeanu Alexandru, născut la 16 decembrie 1912, în comuna Deleni-Cernăuţi-U.R.S.S., 
fiul lui Mihail şi Aurora, preot-călugăr, cu ultimul domiciliu în comuna Moara Săracă — Mânăstirea 
Căldărușani, raionul Snagov, Bucureşti. 


12 martie 1958. 

Oraşul Suceava. 

Interogatoriul a început la ora 8,00 
P s-a terminat la ora 13,00 


Întrebare: În continuarea procesului verbal de interogatoriu din 4 martie 1958 arată activitatea pe 
care ai desfăşurat-o începând din anul 1947? 

Răspuns: În anul 1947 prin luna iunie m-am stabilit în București la Mânăstirea Antim. La această 
mânăstire l-am cunoscut pe Sandu Tudor care era frate la această mânăstire. Sandu Tudor mi-a spus că a aflat 
de la Lecca Pavel că eu am fost condamnat pentru activitate legionară. Sandu Tudor mi-a spus că... singura 
posibilitate de a lupta împotriva concepțiilor materialiste este cea pe plan religios, iar în cadrul Bisericii cea 
mai bună pregătire pentru o astfel de luptă se poate face în monahism. 

Sandu Tudor mi-a spus că pentru a putea să-mi dau seama de această pregătire să iau parte la ciclul 
de conferințe ce sunt ținute la biblioteca mânăstirii la care am participat. Aceste conferințe erau ținute de 
Sandu Tudor, de mitropolitul Tit Simedrea, Benedict Ghiuş, profesor Alexandru Mironescu şi un funcționar 
de la Academia Română pe care nu l-am cunoscut. 

Prin iulie 1947 Sandu Tudor mi-a spus că a organizat o retragere a unor călugări şi credincioşi la 
Mânăstirea Govora, unde m-a invitat să iau parte şi eu. Am luat parte la această retragere împreună cu 
magistratul Alexandru Teodorescu, Stancovici Virgil, Străinu Valeriu, Andrei Scrima, Benedict Ghiuş, 
Sofian Boghiu, Felix Dubneac, Sandu Tudor şi subsemnatul. 

Această retragere a durat aproape o lună şi a constat într-o experienţă pentru a înlocui ritualul de zi 
cu cel de noapte. 

Cu ocazia retragerii care s-a făcut la Mânăstirea Govora, Sandu Tudor mi-a spus că intenționează să 
înjghebeze o mânăstire cu monahi intelectuali, pentru a-i pregăti în scopul luptei pentru combaterea 
concepţiei materialiste. 

La 14 octombrie 1947 subsemnatul am plecat la Mânăstirea Govora, unde am stat până în anul 1950, 
când am fost chemat de Sandu Tudor la Schitul Crasna. 

Venind la schitul Crasna, Sandu Tudor mi-a spus că vrea să-şi realizeze planul vechi de a înjgheba 
acea mânăstire de intelectuali. Mi-a spus să pregătesc cele necesare pentru cazarea intelectualilor ce vor fi 
aduşi la acest schit. 

Chemarea mea a fost cu scopul de aşi pune în practică înjghebarea schitului cu intelectuali şi Sandu 
Tudor să ne pregătească în această acţiune. La acest schit a mai fost călugărul Plămădeală Leonid-Antonie, 
care a cunoscut despre acţiunea lui Sandu Tudor, a fost de acord cu ea şi a acceptat venirea la acest schit la 
chemarea lui Sandu Tudor. Au mai fost invitaţi la acest schit de Sandu Tudor, în acelaşi scop, călugării 
Iuvenalie Ceanvic de la Mitropolia Craiovei, Moldovan Titus de la Mânăstirea Polovragi — Craiova şi un 
călugăr Cristofor, stupar la Mânăstirea Lainici. 

Nu cunosc ce a discutat Sandu Tudor cu aceştia, dar nu au acceptat să rămână la Schitul Crasna, 
părăsindu-l după vreo 3-4 zile. Menţionez că aceştia au luat parte la conferințele serale ţinute de Sandu 
Tudor. 

În iunie 1950 Plămădeală Leonid a plecat de la schit şi ulterior am aflat că s-a stabilit la Mânăstirea 
Slatina — Fălticeni. La începutul lunii iulie 1950 a fost arestat Sandu Tudor, iar în decembrie 1950 am fost 
arestat şi eu. 

M-am eliberat la 28 septembrie 1956 şi m-am dus la Mânăstirea Antim, unde m-am consultat cu 
Paulin Popescu, în ceea ce priveşte la ce mânăstire să mă stabilesc. Acesta m-a îndrumat să mă stabilesc la 
Mânăstirea Putna unde era stareţ Dosoftei Moraru, întrucât aceasta este mânăstirea mea de călugărie, iar 
intenţia mea era ca să rămân la Mânăstirea Antim. Însă nu am primit viza de a sta în Bucureşti şi astfel am 
plecat la Mânăstirea Lainici unde m-am stabilit. În decembrie 1956 am mers la Mânăstirea Slatina pentru a 
vedea dacă pot fi primit la această mânăstire. 

De la această mânăstire am plecat la Schitul Rarău, unde l-am găsit pe Stoianovici loan, cu care am 
fost arestat în 1953 la canal, el fiind condamnat pentru activitate legionară. 

Stoianovici loan mi-a spus că el a venit la Schitul Rarău în luna august 1956, fiind îndemnat de 
Sandu Tudor, stareţul Schitului Rarău, că iniţial a vrut să meargă la Mânăstirea Slatina fiind îndemnat de 
Benedict Ghiuş şi Sofian Boghiu, însă Sandu Tudor nu l-a lăsat să se prezinte la conducerea Mânăstiri 
Slatina şi l-a oprit la Schitul Rarău. 

La Schitul Rarău l-am căutat pe Sandu Tudor pe care l-am găsit fiind plecat la Bucureşti... Aflând că 
Sandu Tudor se află la patriarhie, am plecat la Bucureşti, unde l-am găsit şi m-a invitat să mă stabilesc la 
Schitul Rarău. Eu nu am acceptat invitaţia lui Sandu Tudor şi i-am spus că sunt hotărât să rămân la 
Mânăstirea Lainici, unde am plecat. 

În luna aprilie 1957 am plecat la Bucureşti la Institutul teologic pentru a găsi material necesar 
întocmirii tezei de licenţă. 

Aici m-am întâlnit cu Plămădeală Leonid, Teodosie Tcaciuc şi loasafie Popa, care erau la institut la 
studii. 

La sfârşitul lunii mai 1957 a venit la mine Stoianovici loan spunând că a părăsit Schitul Rarău... 

Mergând în mai multe ori la domiciliul său din Bucureşti i-am spus lui Stoianovici loan, că, chiar 
dacă a plecat de la Rarău, să nu părăsească monahismul, întrucât în cadrul monahismului se poate pregăti ca 
luptător pentru combaterea concepţiei materialismului. Deoarece părea nehotărât am mers de mai multe ori la 
el să se hotărască pentru această acţiune. Stoianovici loan a acceptat acest lucru şi că se va duce în acest scop 
la Mânăstirea Cernica. 

Întrebare: Alte indicaţii i-aţi mai dat lui Stoianovici loan? 

Răspuns: l-am spus lui Stoianovici loan să se pregătească, ca pe lângă slujbele şi muncile de atelier, 
să devină un bun intelectual, bine pregătit pentru ca monahul să poată duce lupta împotriva comuniştilor. 

Întrebare: Arată în continuare activitatea pe care ai desfăşurat-o? 

Răspuns: Împreună cu Stoianovici loan, am mers la Zamfiroiu Grigore căruia i-am propus să se facă 
preot, întrucât avea teologia la bază, în acelaşi scop, ca pe linia credinţei ca preot să combată materialismul. 
Zamfiroiu Grigore a fost de acord cu concepţiile mele de a lupta împotriva comunismului, motivând însă că i 
s-a respins teza de licenţă şi va încerca să se prezinte din nou la examen. 

Lui Constantin lulian, student la Construcţii, pe care l-am cunoscut la canal, i-am propus să intre în 
monahism ca pentru de aici să lupte împotriva materialismului spunându-i textual „Toate cazematele sunt 
cucerite, singura posibilitate de a lupta este în cadrul Bisericii”. Constantin lulian a răspuns că într-adevăr s- 

ar putea lupta în acest domeniu al Bisericii, dar că el nu doreşte să intre nici în monahism, nici în cler, 
deoarece nu are această convingere. 

După terminarea cursurilor pe la sfârşitul lunii iunie 1957, m-am întors la Mânăstirea Lainici. Starea 
reumatică agravându-se, am plecat la Petroşani la mama mea pentru îngrijire medicală. De aici i-am scris lui 
Paulin Popescu de la Mânăstirea Antim, care m-a sfătuit şi i-a scris lui Moise Victor, preot din regiunea laşi, 
comuna Strunga-Tg. Frumos, pentru a mă găzdui, cât timp voi face tratamentul la băile Strunga. 

Între timp am primit şi o scrisoare de la Moise Victor care m-a invitat să merg la el. 

Am plecat la începutul lunii august 1957 la Moise Victor şi împreună cu el am făcut slujbe la 
biserica parohială. 

La acesta am stat de la 12 august până la 24 august 1957. I-am recomandat să-şi i-a doctoratul în 
teologie ca să poată avea o situaţie de influență asupra celorlalți preoţi, prin cercurile pastorale, în cadrul 
conferinţelor şi la parohie prin predici să propage acelaşi lucru. 

De la acesta am plecat la schitul. La acest schit am găsit un număr de circa patru tineri studenţi din 
Bucureşti dintre care l-am recunoscut pe Şerban Mironescu, fiul profesorului Alexandru Mironescu, care 
ţinea conferințele în 1947 la Mânăstirea Antim. Şerban Mironescu pe care l-am recunoscut mi-a spus că au 
venit de mai multe zile la Schitul Rarău şi au luat parte la conferințele ţinute de Sandu Tudor. 

Conferinţele pe care le-a ţinut Sandu Tudor cu aceşti tineri, sunt continuarea activităţii desfăşurate 
de Sandu Tudor la Mânăstirea Antim în anul 1947 la care au participat: Roman Braga, Neofit Nica, Virgil 
Stancovici, Gheorghe Carcaliteanu, Străinu Valeriu, Benedict Ghiuş, Tit Simedrea, Mironescu Alexandru, 
Sofian Boghiu, Veniamin Gavrilovici, fostul general Tetrat, Felix Dubneac, Vasile Vasilache, Nicodim Bujor 
şi un grup de doamne de ale căror nume nu-mi amintesc. 

Sandu Tudor după ce şi-a dat seama că nu vreau să rămân la Schitul Rarău m-a îndrumat să mă 
stabilesc la Mânăstirea Putna sau Slatina, deoarece are convenţie cu conducerile de la aceste mânăstiri: 
Emilian stareţ, Petroniu ajutor, Benedict secretar şi Papacioc, egumen de la Mânăstire Slatina, Dosoftei 
Moraru de la Mânăstirea Putna şi CLEOPA de la Mânăstirea Sihăstria, ca să-i îndrumeze acolo pe cei care nu 
vor să rămână la Rarău. 

De la Schitul Rarău am plecat la Mânăstirea Slatina, cerând să fiu primit acolo, lucru ce a fost 
acceptat de conducerea mânăstirii... 


Ancheta se întrerupe. 


După ce am citit prezentul proces verbal de interogatoriu cuvânt cu cuvânt şi am constatat că cele 
consemnate sunt reale cu cele declarate de mine îl susţin şi semnez. 


Anchetatori, 
Lt. Major, Waxman S. 
Lt. Fodor Vasile. 
Învinuit, 
FĂGEŢEANU ALEXANDRU 


(Arhivele Ministerului de Justiţie, Fond Penal, dosar 113668, vol. 1, f. 101-106) 

Crucile de aur 


În 1995, Părintele Adrian Făgeţeanu s-a desprins din mirosul plăcut de gutui, tămâie şi 
psaltiri vechi al chiliei sale de la Mânăstirea Lainici, spre a merge la Bucuresti, la Parchetul 
General, cu o cerere de rejudecare a dosarului lotului Rugul Aprins, care a fost readus astfel în faţa 
instanţei supreme. 

Ulterior, în mod straniu, deşi toţi cei condamnaţi în urmă cu aproape trei decenii au fost 
achitați şi reabilitați juridic în urma acestui demers, decizia instanței a continuat să considere 
“activitatea mistico-religioasă”, calificată astfel de Securitate, ca o posibilă infracțiune. Căci 
achitarea a fost pronunţată de Curtea Suprema de Justiţie pe recursul în anulare al procurorilor “în 
baza art. 11 pct. 2, lit. d, raportat la art. 10 lit. a din Codul de procedură penală”, care prevede că 
“faptei îi lipseşte unul din elementele constitutive ale infracțiunii”, iar nu în temeiul inexistenței 
acesteia, prevăzută de litera “a” a aceluiaşi articol. 

Doar doi judecători din cei 37 au luat în considerare faptul că tot ce se petrecuse în 1958, 
când intelectuali, prelați şi studenţi fuseseră arestaţi de Securitate şi condamnaţi, a fost de la un 
capăt la altul o înscenare judiciară, restul păstrându-şi rezerva faţă de “caracterul infracțional” al 
activităţii celor din Rugul Aprins — aceea de a te ruga, din toată puterea inimii, lui lisus Mântuitorul. 
Din nefericire, cei vii şi cei morţi (dintre morţi ar trebui menţionat măcar poetul Vasile Voiculescu), 
toţi aceia care au îndurat ancheta Securităţii şi anii grei de închisoare, au avut doar în parte câştig de 
cauză la Curtea Supremă de Justiţie a României noastre, care i-a rejudecat la şapte ani de la căderea 
oficială a comunismului. 

Deşi i-au eliberat de povara unui cazier (pe unii după moarte), prin sentinţa dată judecătorii 
au păstrat şi aruncat din nou asupra lor suspiciunea vinovăţiei. Rosturile acestei sentinţe îndoielnice 
nu sunt greu de aflat. Unul dintre supraviețuitorii acelui proces şi ai anilor de închisoare, Emanoil 
Mihăilescu, nota în zilele noastre că “pe parcursul anchetei, încercarea de a stigmatiza grupul, ca 
având o orientare de dreapta, a fost vizibilă. De fapt, obsesia legionarismului a fost şi a rămas o idee 
fixă pentru securişti”. După cum se vede, a rămas şi pentru judecătorii Curţii Supreme de Justiţie, 
care au luat în considerare acelaşi caracter de “complot legionar” al grupului Rugul Aprins. 

Căci care a fost şi a rămas, în fond, vina? Nici una, în afara trecutului lor. Adrian Făgeţeanu, 
Arsenie Papacioc şi Roman Braga au oferit pentru anchetatori, prin simpatiile şi legăturile lor din 
tinereţe, argumentul de a transforma Rugul Aprins într-un complot legionar. Părintele Adrian a fost 
supus unui interogatoriu extrem de dur. Vizitat de scriitorul Sorin Preda în chilia sa de pustnic de 
lângă Lainici, unde s-a retras din 2003, la 91 de ani, “despre suferinţă şi moarte vorbeşte cumva în 
treacăt, ca despre o prietenă din copilărie. După ce a fost arestat în 1958, la interogatoriul de la 
Suceava, un securist pe nume Blehan (fiu de cantor bisericesc) l-a bătut cu bocancul în cap, încât 
cheagurile de sânge i-au afectat iremediabil nervul optic”. 

Motivele acestei bătăi sunt astfel înfăţişate de Părintele Adrian: 

“Când am fost arestat, anchetatorul mi-a smuls crucea de la gât şi a aruncat-o în lada de 
gunoi. Eu am luat-o de acolo. El m-a bătut crâncen şi a aruncat din nou crucea la gunoi. Eu nu m- 
am lăsat. Iarăşi am ridicat crucea şi el m-a călcat în picioare. După 8-9 încercări, ofiţerul a cedat. M- 
a lăsat în pace...”. 

Apoi a urmat supliciul bătăii la tălpi: “Fiind în camera de tortură, îmi spuneam: «Rezistă! Nu- 
L face de râs pe Hristos!». Şi poate nu o să mă crezi, frate, dar după 60 de lovituri nu mai simţeam 
nici o durere. Corpul singur lucra fără voia mea, parcă se autoanestezia”. 

La ani buni de la căderea comunismului, în vremea în care se întâmpla ca judecătorii Curţii 
Supreme de Justiţie a României să considere încă de nuanţă subversivă Rugul Aprins, arhimandritul 
Roman Braga socotea la rândul său că temeiurile care au stat la baza procesului lotului din care a 
făcut parte au fost acestea: “Guvernul de la Bucureşti intrase în panică. S-a speriat de Rugul Aprins 
mai mult decât de toate centrele de rezistenţă din Carpaţi. Pentru revoluționari exista pedeapsa cu 
închisoarea şi moartea. Dar ce te faci cu acel centru din om pe care nimeni nu-l poate controla şi 

despre care Lunacearski îi spunea lui Lenin într-o scrisoare: «Dacă vrei să-l stăpâneşti pe om, ucide- 
i intimitatea!». Toate acestea au dus la marea lovitură dată Bisericii Româneşti în anul 1958. Era al 
doilea mare val de arestări. Primul începuse la 15 mai 1948, împotriva rămăşiţei partidelor istorice 
şi pentru distrugerea aşa-zisei mentalități burgheze, iar acum atacul era îndreptat direct împotriva lui 
Dumnezeu”. 

Când, în 1996, Curtea Supremă de Justiţie de la Bucureşti îi scotea din cauză pe cei implicaţi 
în Rugul Aprins, dar cu jumătate de măsură, pentru că au preluat falsurile Securităţii, rugăciunea 
rămânea condamnată în sine. Nevinovaţi în faţa Domnului, toţi cei condamnaţi pe vremuri au rămas 
pe jumătate vinovaţi în faţa oamenilor. Cum bine spunea Părintele Adrian Făgeţeanu, cel ce ieşise 
din tihna aromei de tămâie, gutui şi vechi psaltiri a chiliei sale pentru a mai da o dată piept cu 
judecata, “pe vremuri, oamenii aveau cruce de lemn şi inimă de aur. Acum, au cruce de aur şi inimă 
de lemn”. 


Marius Oprea 


(Ziarul de Diminică [2007]) 

Patriarhul de la Locurele 


Părintele Adrian Făgeţeanu a rămas un adevărat bucovinean, chiar dacă viaţa l-a îndepărtat de 
“dulcea Bucovină”. Când vine vorba de Țara Fagilor, bătrânul îşi aduce aminte şi de bunica sa 
dinspre mamă, care, atunci când venea de la Bosanci, îi aducea atâtea dulciuri că abia le termina 
într-un an. A studiat Dreptul la îndemnul tatălui său şi Teologia la îndemnul stareţului de la Putna — 
mânăstirea sa de metanie, unde a ajuns drept mulţumire că Dumnezeu l-a scăpat cu viaţă de la 
Stalingrad, unde fusese grav rănit. De atunci a mai trăit multe bătrânul, inclusiv ani grei de detenţie 
pentru “Rugul Aprins”, două lagăre şi multe bătăi comuniste. ŞI cu toate acestea a rămas un suflet 
bun şi tare în credinţă. lar, pe deasupra, cu acel bun-simţ firesc al românului de altădată, care l-a 
făcut să nu mă primească în chilia sa de la Locurele — unde vieţuieşte retras de mai mulţi ani — până 
ce nu a măturat pe jos şi nu a dereticat-o cu grijă... 

Să găseşti cuvintele potrivite pentru cei 95 de ani petrecuţi “întru Domnul” de Părintele 
Adrian Făgeţeanu e un lucru foarte greu şi niciodată nu poţi avea mulţumirea de a fi putut reda fidel 
măcar o clipă de sfinţenie din viaţa lui. De aceea am crezut că e mai bine să-şi aducă aminte 
bătrânul de anii săi de nevoinţă, de sus, din chilia sa de la Locurele — locul plin de verdeață unde s-a 
aşezat să convorbească cu Dumnezeu, parcă pe muchia dintre veac şi veşnicie. 

Mărturisesc sincer că, pentru mine, este suficient să întâlnesc “oameni ai lui Dumnezeu” aşa 
cum e gheronda; nu trebuie neapărat să vorbesc cu ei, fiindcă înţeleg în acele momente de ce ne mai 
îndură Domnul pe pământ. Dar fiindcă mi s-a umplut inima de bucuria întâlnirii, am vrut să arăt şi 
altora că, într-adevăr, mai există adevăraţi creştini printre noi. Aşa că am urcat la munte... 

Nu m-a primit gheronda în chilie până nu şi-a terminat pravila şi până ce nu şi-a măturat 
odăiţa, pentru că “în Bucovina e o vorbă care zice: «Casa nemăturată musafiri aşteaptă» — mi-a 
spus părintele după ce m-a binecuvântat. 

Fiindcă nu sunt prea priceput într-ale interviurilor şi nu-mi place să umblu cu reportofoane 
(care, cred, inhibă interlocutorul), m-am silit să-l ţin minte pe bătrân aşa cum mi se povestea el 
însuşi, într-o zi de mai, pe când se scutura floarea din merii Gorjului. 

Şi bineînţeles că l-am întrebat mai întâi cum a ajuns călugăr... 

- Păi, inițial am studiat Dreptul la Cernăuţi — mi-a răspuns gheronda. De ce? Fiindcă voiam 
să-i apăr pe cei ce nu puteau să se descurce în meandrele justiției, adică pe ţărani. Tata m-a încurajat 
să urmez avocatura. Teologia am studiat-o mai târziu şi tot la Cernăuţi, la îndemnul stareţului 
Mânăstirii Putna — mânăstirea mea de metanie, unde am ajuns adus de Dumnezeu, pentru că El m-a 
salvat de la moarte la Stalingrad. 

Fusesem împuşcat în cap şi maxilarul inferior îmi atârna, iar infirmierul spunea că mai mult 
de două ore nu pot supravieţui. Şi totuşi, Dumnezeu a făcut ca atunci să aterizeze forțat acolo un 
avion de recunoaştere. Pilotul şi observatorul n-au vrut să mă ia, dar locotenentul meu — pe care cu 
câteva zile înainte îl salvasem eu de la moarte, dezgropându-l din ţărână — le-a pus pistolul la cap şi 
i-a forţat să mă urce-n avion. Şi ca să fie sigur că n-o să fiu aruncat din avion, a anunţat baza că 
avionul se va întoarce cu un muribund. Aşa că m-au aşteptat medicii şi în câteva luni m-am 
însănătoşit. lar dacă am scăpat de la moarte, i-am mulţumit Domnului şi m-am închinoviat la 
Mânăstirea Putna. 

- Părinte, erau oamenii altcumva în vremurile acelea? S-au mai schimbat românii între timp? 

- Da. Tare mult! Au o lipsă a cuvântului şi a fricii de Dumnezeu! Erau oameni de onoare cei 
de odinioară! Adevărat cum zice Mântuitorul: “Cuvântul vostru să fie: ceea ce este da, da; şi ceea ce 
este nu, nu; iar ce e mai mult decât acestea, de la cel rău este”. Şi cred că astăzi e mai mult decât 
acestea, aşa încât e vremea celui rău... 

Tace puţin bătrânul, ca vorbele să-şi facă efectul, şi apoi, puţin şugubăţ, mă întreabă: 

- Dar dumneata cum se face că nu întrebi nimic de Rugul Aprins? Că de când s-au prăpădit 
toţi, au început să mă caute pe mine, ca pe un vultur împăiat... 


cca 

- Nu, părinte. Ştiu că aţi făcut şi multă temniţă pentru asta, aşa că mai bine spuneţi-mi ceva 
despre Piscul Crăsani... 

- Piscul Crăsani este “copilul meu din flori” — mi-a repetat de două ori bătrânul, aşa că n-am 
mai insistat. 

- Dacă ar trebui să-mi daţi o singură povaţă, părinte, ce sfat mi-aţi da pentru restul zilelor? 

- Că lucrul cel mai bineplăcut Domnului este rugăciunea. Statul de vorbă cu Dumnezeu 
mântuieşte omul! 

- Însă ce să fac când îmi neglijez rugăciunea din cauza lucrurilor lumii acesteia, care mă ţin 
mereu departe de Dumnezeu? 

- Simplu! Este adevărat că lumea Vechiului Testament dădea zeciuială din toate ale sale? 
Bineînţeles! Dă şi tu Domnului măcar a zecea parte din timpul tău, în rugăciune! 

Într-adevăr, simplu şi frumos spus! 

Când vine vorba despre viitor, Părintele îmi spune senin că lângă poteca schitului sunt doar 
şapte morminte, iar el “iubeşte octavele”... 


Cum se poate recunoaşte un duhovnic bun? 

Duhovnic bun e numai acela rău! Numai cel riguros, care ţine cont de ce învățături i-a dat 
Duhul Sfânt, în Molitfelnic, în Aghiasmatar şi-n toate cărţile noastre. Ala care-ţi dă împărtăşania 
prea deasă, să iei împărtăşania cum iei ciorba, în fiecare zi, ăla nu-i duhovnic. 

Nu numai despre asta e vorba, părinte. 

Nu, nu numai atât. Cel care te povăţuieşte. Capul familiei trebuie să răspundă de mântuirea 
tuturor din familie, numai atunci se mântuieşte. Se spune în cartea noastră că Dumnezeu a crescut-o 
pe Fecioara, pe Prunca aceea, până ce a ajuns Maica Domnului. Creşterea înseamnă educaţie în 
sensul mântuirii, nu? 

Un duhovnic trebuie să-ţi simtă sufletul, să-ţi simtă rana, sau să simtă prin Duhul Sfânt... 

Nu, nu! Numai ce spui din gură. El, din ceea ce spui, trebuie să deducă, să intuiască în ce 
stare eşti. Pentru că un medic veterinar are o sarcină mult mai grea decât cel uman. Pacientul uman, 
ori e copil, ori e matur, spune: “Mă doare aici, sau aici, sau aici!” — nu? Dar vita nu-i spune, el 
trebuie să constate. Or, el, fiind duhovnic, noi suntem ca un fel de mieluşel în faţa lui, sau purcel, el 
trebuie să ştie ce mă doare sau unde trebuie să pună medicamentul. Canonul nu-i pe viaţă pentru 
păcat, este medicamentul ca să-ţi revii la Hristos. 

Și, prin spovedanie, prin părintele duhovnic, ne vorbeşte Dumnezeu, prin Duhul Sfânt. Dar 
există situaţii în care nu poate fi aşa? Dacă, poate, credinciosul... nu ştiu... 

Da, există! Multe! Şi foarte mulți duhovnici, săracii, trec alături, adică Mântuitorul a spus că 
atunci când a căzut un om între tâlhari, întâi a trecut un preot şi nu s-a interesat de el. Pe urmă, un 
levit, care e un fel de ajutor de preot, cum e asistentul la un doctor, a trecut alăturea. Abia un 
samarincan, adică din altă lume [Mântuitorul], a venit, i-a turnat vin şi untdelemn — vinul înseamnă 
nădejde, untdelemnul înseamnă milă —, pe urmă l-a dus la o casă de oaspeţi şi a dat doi dinari — 
înseamnă să-i îngrijească şi trupul, şi sufletul, şi abia acela l-a salvat. Tot Dumnezeu. 

Pocăința cum se începe, părinte? 

În momentul în care îţi dai seama că nu eşti mai bun decât vameşul. Dacă fariseul n-ar fi spus 
nebunia aceasta: “Mulţumescu-ţi Ție, Doamne, că nu-s ca acesta”, poate că s-ar fi mântuit şi el. Dar, 
când s-a comparat că-i mai bun — “Mulţumesc, Doamne, că nu-s ca vameşul” — a mers în fundul 
iadului. Deci, pocăinţa în care-ţi dai seama că nu eşti mai bun ca altul, ci dimpotrivă. Pentru că, 
atunci când te împărtăşeşti, ce spui: “Dintre păcătoşi, cel dintâi sunt eu”. 

Tăierea voii nu e numai pentru monahi, e şi pentru mireni? 

Da. 

Și dacă e tăierea voii, de cine să ascultăm, ca mireni? 

Vă spun: dacă nu cunoşti bine voia lui Dumnezeu, caută-ţi un duhovnic bun. Pentru că nu toţi 
au posibilitatea să cunoască şi Scriptura şi scrierile Sfinților Părinţi, nu? Dar să ai un duhovnic... 

Orice creştin are dreptul să-şi aleagă duhovnicul, nu e obligat să meargă la preotul care l-a botezat 
sau la cel de parohie, nici la instituţia unde aparține, nici nicăieri. Poate să găsească pe cine vrea el, 
în care are încredere. 

Și dacă nu ştim ce să alegem, căsătorie sau cale monahală? 

Acum vă spun ceva, dacă nu ştii să alegi, nu e greu să mai întrebi şi pe alții — rudă, prieten, 
vecin: “Măi, pe cine ai duhovnic? Şi e duhovnic bun?”. Am să vă spun ceva ce n-o să vă placă 
acuma. Dintre toţi duhovnicii mari şi buni care sunt aici, la Lainici, eu mă spovedesc la cel mai 
tânăr. O să mă întrebaţi de ce. Pentru că e singurul care nu-şi dă aere de duhovnic. V-am spus că 
duhovnicii care sunt filmaţi, dau interviuri, sunt fotografiaţi şi se scrie despre ei nu ştiu pe unde, nu- 
s cei mai buni duhovnici, nu-s cei mai smeriţi, cei mai duhovniceşti şi cei mai plăcuţi de Dumnezeu. 
Eu, dintre toți duhovnicii din ţara noastră, am considerat că cel mai iubit de Dumnezeu este 
părintele Macarie de la Pasărea. N-a dat niciodată interviuri, nu s-a lăsat fotografiat, nu s-a 
pronunţat că cuvântul lui e suprem. 

Da, dar nu mai primea lume. 

Blând şi smerit, blând şi smerit. Aşa a fost şi părintele Sofian de la Antim, blând şi smerit. 

Ce alți duhovnici de la noi mai iubiţi, părinte? 

Păi, nu contează aprecierea mea, v-am spus: Dumnezeu îi iubeşte pe cei blânzi şi smeriţi. Aşa 
nu are rost şi nici nu-i bine să vă înşir eu pe cineva. 

Părinte, dar cum putem şti că duhovnicul căruia ne-am încredinţat sufletul ne duce pe calea 
cea bună? 

Orice creştin nu e obligat să meargă nici la parohul care l-a botezat, nici la cel de la 
mânăstire, ci la cine crede că poate avea încredere. 

De exemplu, la noi în mânăstire, părintele nostru nu e de acord — este tânăr, are 30 ani — nu 
este de acord ca maicile să meargă să se spovedească la un părinte mai bătrân. Nu a interzis, dar 
atitudinal, este împotrivă. 

Eu am spus: orice creştin de pe lume îşi alege duhovnicul pe care-l vrea el, nu pe care i-l 
impune cineva. Eu, aici, din câţi părinţi sunt la Lainici, îi trimit pe toţi la cel mai tânăr — dacă vrei, 
mergi şi sfinţia ta. 

Dar maica îl are duhovnic pe părintele Arsenie Papacioc... 

Bine. De trei ori în viaţa mea am fost împreună — şi-n puşcărie, şi-n alte împrejurări, şi am 
mare respect pentru el. El a avut o condamnare mai mare ca a mea, a fost bătut mai rău ca mine, a 
suferit mai mult ca mine. 


George Crasnean 


(Lumea Credinței, nr. 6/47, iunie 2007) 


58 


Amintiri dintr-o “carte vorbită”: 
Părintele Adrian Făgeţeanu 
despre Mitropolitul Tit Simedrea 


“Sunt unii care îi atribuie Mitropolitului Tit Simedrea rolul de a fi 
inițiat mişcarea «Rugului Aprins» de la Mânăstirea Antim, legându-l 
de prezenţa neobişnuită a Mitropolitului Nicolae al Rostovului (exilat 
la Cernica în vreme de război) şi a însoțitorului acestuia, profeticul 
călugăr loan Kulighin «cel Străin», cel ce desluşea viitorul. Alţii sunt 
de părere că întâile îndemnări în vederea acestei «renaşteri neo- 
bizantine» s-ar documenta în epoca păstoririi de la Cernăuţi, unde 
Mitropolitul ar fi primit, la începutul anilor '40, pe Sandu Tudor şi 
alți cărturari dedicați «trăirii mistice» şi i-ar fi instruit, creând un 
program ce a fructificat ulterior... Mareşalului Antonescu i-ar fi stat 


E] 


aproape şi l-ar fi sfătuit cu înţelepciune şi solidar...” 


Artur Silvestri 


Acestor detalii stranii, ce ar trebui legate altfel spre a fi clarificate, li s-a adăugat într-o vreme 
încă unul, absolut tulburător. În vara lui 2007, la câteva săptămâni după ce publicasem o mică 
broşură cu titlul Regula Chiliei Luminate, am primit un mesaj de la Schitul Locurele, unde se 
retrăsese venerabilul călugăr Adrian Făgeţeanu, care plecase de câţiva ani de la Mânăstirea Antim, 
părând a dori să îmbrace “marea schimă” (o treaptă a esoterismului ortodox despre care se vorbeşte 
prea puţin şi nu se ştie aproape nimic). 

Deşi nu îşi luase “Marele chip îngeresc” după tipic, era evident că trăia în pustnicia mărilor 
mistici şi că, ajuns la o vârstă de patriarh biblic, ar fi voit să comunice altceva decât se spune în mod 
curent. Ceea ce aflasem m-a descumpănit căci, ştiind că îi sunt “rudenie” Mitropolitului Tit, se 
hotărâse să îmi destăinuiască profeția acestuia despre viitorul României. Insă, deşi aş fi dorit, nu am 
urcat în munte să-l întâlnesc, căci mi-am dat seama că nu eram nici pregătit şi cred că nici vrednic 
să o ascult. Abia am reuşit să scriu câteva întrebări oarecare şi să i le trimit printr-un mesager, care a 
şi înregistrat cele ce Părintele socotise util să răspundă şi le-a transcris întocmai aşa cum sunt aici: 

“În anul 1942 eram pe frontul de răsărit, luptam ca ostaş. Mă apropiam cu regimentul meu de 
Stalingrad. Sus comanda generalul Dragalina, fiul eroului. 

Până atunci am înaintat mereu, zi de zi, însă la Stalingrad am fost respinşi. Dar nu de armata 
regulată, ci de cadeţii şcolii militare, aşa cum a fost în Bucureşti când au venit turcii, pe care nu i-a 
respins armata, ci pompierii — adică au plecat cu entuziasm să apere oraşul. Atunci mi-am dat seama 
că ruşii erau mult mai bine pregătiți ca până atunci, pentru că americanii le dăduseră armament nou, 
sofisticat, aveau arme cu lunetă, puteau repera inamicul la mare distanță. 

Prima dată când am fost respinşi la Nistru, am înaintat foarte uşor până la Stalingrad. Acolo 
am fost respinşi, repet, de cadeţii şcolii militare. Pe urmă ruşii au început mereu să ne atace şi să 
înainteze ei. 

Eu conduceam atunci un grup de tunuri grele nemţeşti; nu erau foarte performante, nu 
reperau anumite obiective şi bariere şi făceau mai multă panică. Atunci am fost reperat de ruşi, au 
tras asupra mea cu schije şi am fost rănit grav; mi-a fost rupt maxilarul inferior cu totul. Totul s-a 
întâmplat dimineaţa, la răsăritul soarelui. În unitate mai erau nişte medici ca ostaşi în linia I (nu ca 
medici) din Ardeal — voluntari. Ei au apreciat că mai am vreo 2 ore de viaţă. Nu mi-a spus nimeni, 
dar i-am auzit eu când spuneau altora. 

În clipa aceea am auzit un zbârnâit de motor de avion ce ateriza forţat, ca şi când ar cădea, un 
avion de vânătoare. Pilotul şi observatorul au reparat în câteva minute fisura de la rezervorul de 
benzină, că altfel, dacă nu aterizau, se aprindeau în aer. Şi un ofiţer din Maramureş, Ion Ciurea, pe 
care-l dezgropasem cu câteva zile înainte când a fost acoperit de pământul spulberat de căderea unei 
bombe — îl dezgropasem cu lopata din nămol — a vrut atunci să mă salveze, spunându-le celor cu 
avionul să mă ia şi pe mine, cu toate că ei nu aveau voie să mai ia la bord în avion ceva cu o 
greutate mai mare de 10 kg. EI a îndreptat pistolul spre pilot şi observator şi le-a spus că trebuie să 
mă salveze. Ei au spus «bine», dar au şoptit între ei, spunându-şi să mă ia câteva sute de metri şi 
apoi să mă arunce de la bord. 

Dar după cele câteva sute de metri nu m-au aruncat. Când pilotul a spus observatorului 
«Aruncă-l!», acesta i-a răspuns: «Nu-l arunc, pentru că şi noi am fost în primejdie de moarte, când 
era să se aprindă avionul în aer, şi am fost salvaţi; acum n-am curajul să-l arunc pe el, n-am curajul 
să-l omor. De ce să o fac? Şi văd că avionul nu şi-a pierdut stabilitatea». Şi nu m-au aruncat, mi-au 
spus: «N-ai nici o grijă, nu te aruncăm, vom anunţa Crucea Roşie că eşti cu noi». 

Şi peste 600 km aterizam. Şi când am aterizat, într-adevăr, Crucea Roşie ne aştepta cu 
maşina. O doamnă m-a dus direct la spital. La spital, medicii nici nu au apucat să mă verifice 
minuţios, căci era aşa de urgentă intervenţia, m-au luat cu o targă şi m-au dus direct pe masa de 
operaţie; aproape 2 ore a durat intervenţia. Am fost salvat de medicii chirurgi militari la o distanţă 
de peste 600 kilometri de locul unde am fost rănit. 

După aceea oarecum m-am vindecat, mi s-a dat un concediu de odihnă; la spital am fost 
examinat şi de comisia de clasare pentru invaliditate. O dată ieşit din spital, m-am dus la Mânăstirea 
Putna, ca să-mi închin şi eu viaţa Celui Care m-a salvat. 

Aşa am ajuns la Mitropolitul Tit Simedrea. De ce? Nu aveam nici o idee despre mânăstire. 
Nu ştiam dacă tineri ca mine, necredincioşi şi plini de greşelile tinereţii, sunt primiţi; pentru că eu 
am dus o viaţă de Heidelberg cât am fost student la drept, numai cu băutură, femei şi distracții 
dintre care nu toate erau după ideea creştină. Şi am căutat un fost coleg al meu de liceu şi de joacă, 
care fusese profesor de filosofia creştină — cred că acum nici nu se mai predă — şi m-am dus la el şi 
i-am spus că nu pricep cum ar trebui să vorbesc cu un stareţ sau cu un episcop sau mitropolit. 

Când am ajuns la uşa lui Vasile Boacă, am ciocănit şi a ieşit alt arhimandrit şi m-a întrebat: 
«Pe cine căutaţi?». I-am răspuns: «Pe părintele Vasile Boacă». L-am întâlnit, i-am spus ce am păţit 
şi că vreau să ajung la mânăstire şi sunt dezorientat, nu ştiu la cine să mă duc şi cum să fac. I-am 
spus că am studiat dreptul şi literele şi mi-a spus că nu mă sfătuieşte să merg acum la mânăstire, 
pentru că un tânăr cu studii nu e bine primit, pentru că este acum o stare, aşa, de nu se ştie cu ce 
scop ai venit, nu se are încredere în stareţ, în noii veniţi, chiar dacă au studii multe, nici că vor 
asculta, nici că vor munci. 

În acest timp, duhovnicul cu care discutam este chemat de Mitropolitul Tit Simedrea la 
Cancelaria Mitropoliei. Îmi zice: «Uite, mă cheamă Î.P.S. Mitropolitul Tit Simedrea, mă cheamă la 
Cancelarie; cu ocazia asta, vino cu mine şi am să-l rog pe el să-ţi dea un răspuns la ceea ce vrei tu». 

M-a luat aproape cu sila, eu eram mai timid, aşa, nu îndrăzneam să merg; şi m-a dus acolo. 
Când i-a spus Mitropolitului Tit Simedrea că vreau să merg la mânăstire, acesta i-a zis, foarte 
interesat: «Vorbim mai târziu de problemele Cancelariei, acum lasă-mă cu el şi ne vedem mai 
târziu. Acum nu vreau să fiu deranjat: vreau să vorbesc cu el». 

Pe masă avea nişte cărţi. A deschis în faţa mea două volume de istoria creştinismului şi mi-a 
spus că le ţine în faţă şi, de câte ori le citeşte, lăcrimează, când ştie ce a fost creştinismul la noi în 
țară, secole întregi. Uneori, traversând Carpaţii, veneau din alte ţări călugări sihaştri să întâlnească 
sihaştrii noştri, veneau din Rusia, din Grecia, să asculte sfaturile, şi din cauză asta lăcrimează; a 
repetat de câteva ori această idee, că veacuri de-a rândul, în Carpaţii noştri, a fost o viaţă adevărată, 
creştinească. Şi monahii acum nu mai au încredere unii în alţii şi sunt dezbinaţi. Aproape două ore 
m-a ţinut, explicându-mi aceeaşi problemă, dar cu alte cuvinte. Şi apoi mi-a spus: 

«Mi-a spus şi părintele arhimandrit şi alţii, şi îţi spun şi eu, că poţi să mergi, dar nu la orice 
mânăstire. Acum am treburi urgente cu nişte şedinţe aici, la mitropolie, dar peste două săptămâni eu 

merg la Mânăstirea Putna şi atunci vino, că te iau şi pe tine. Te duc acolo, că acolo sunt eu stareţ, că 
nu strică când cineva îmi ia locul». 

Atunci ne-am luat rămas bun şi, repet, în aceste două ore de multe ori a oftat Tit Simedrea 
amintindu-şi de viaţa trecută. După ce am ieşit, m-am gândit: Ce să mai aştept eu două săptămâni şi 
să-l deranjez pe Mitropolit. M-am dus la gară, la Cernăuţi, şi am întrebat când este tren spre 
Mânăstirea Putna. Mi s-a răspuns că seara târziu, după miezul nopţii: ajungi cu trenul de persoane 
până la Rădăuţi, iar de acolo mai departe cu un tren de munte. 

Am luat bilet, am plecat şi am ajuns, într-adevăr, după miezul nopții la Putna, pe la ora 3 
noaptea. Nu ştiam drumul spre mânăstire, am stat în sala de aşteptare a gării până dimineaţa, când 
m-am dus spre mânăstire. Şi când am ajuns acolo, mânăstirea era plină de credincioşi, căci eu nu 
ştiam că era Hramul mânăstirii, şi erau o mulţime de ţărani care aduceau de toate la mânăstire. 
Slujba m-a impresionat mult, ca de altfel şi tot ceea ce am găsit la Putna; iar după slujbă toți au fost 
invitaţi la masă. Eu însă am rămas în biserică, fiindcă, de, nu adusesem niciun dar. Îmi spuneam că 
eu n-am ce căuta la masa tuturor de vreme ce nu adusesem nimic. 

Un călugăr a venit peste vreo jumătate de oră în biserică să ia o carte şi, văzâdu-mă, îmi zice: 
«De ce staţi aici? De ce nu veniţi la masă?». «Păi, dacă n-am adus nimic?!». 

M-a luat cu forța când a auzit. Mi-a spus: ««»Nu-i nimic!»”. 

De ce credeţi că Mitropolitul Tit Simedrea a vorbit cu dumneavoastră două ore acelaşi 
lucru, dar de fiecare dată cu alte cuvinte? V-a pus la încercare? 

“Cred că m-a pus la încercare şi a dorit să vadă dacă doream sincer să merg la mânăstire, sau 
mă socoteam inapt pentru alte funcţii sau vieţuiri. Şi abia când şi-a dat seama că nu mă interesează 
alte funcții — cu toate că aveam destulă pregătire, că ocupasem funcţii destul de importante — s-a 
convins că nu mă mai interesa altceva, nici căsnicia, nici familia, ci numai să răspund cu 
recunoştinţă lui Dumnezeu că m-a salvat de la moarte. 

Auzisem că, din toţi episcopii şi mitropoliţii ţării, Tit Simedrea era cel mai cult. M-am 
convins de aceasta după opt ani, când l-am cunoscut pe Părintele Daniil [Sandu Tudor], care era la 
Mânăstirea Antim. El mi-a spus că toată lumea ştie de la el că s-a convertit din cauza unei vizite pe 
care a făcut-o la Sfântul Munte Athos. Mie însă mi-a spus în particular că, pe el, Vlădica Tit 
Simedrea l-a convertit cu adevărat, şi că el l-a îndemnat la lucrarea Rugului Aprins, care s-a 
desfăşurat câţiva ani la Antim şi la Govora, şi ne-a folosit pe noi ca pe un fel de comensori, 
administratori, ca să pregătim toate cele necesare, în mod special pentru slujbele de noapte, după 
rânduiala Sfântului Munte, aşa cum s-a făcut la Antim şi la Govora”. 

Ce ştiţi dumneavoastră despre Rugul Aprins şi dacă există un secret al Rugului Aprins? 

“În Biblie scrie foarte clar că Moise, când s-a urcat în muntele unde a primit poruncile de la 
Dumnezeu, a văzut un rug, un arbust, care ardea cu o flacără diferită, specială, neasemănătoare cu 
flacăra pe care o vedem când arde orice lucru, şi totuşi nu se prefăcea în cenuşă, ci era mult mai 
verde, mai viu ca alți copaci. Şi acesta era înţelesul: atunci când focul este dumnezeiesc, există ceva 
ce nu putem percepe, ceva frumos, care te întinereşte, te înviorează, cum s-ar zice, te face cum erai 
în tinereţe, asta simți. 

În perioada marxistă creştinismul era pus la mare încercare. Erau mulţi care se erijau în atei şi 
preferau să spună că nu mai sunt credincioşi, numai ca să se pună bine cu regimul. Chiar copiii cei 
mai mici erau învăţaţi să vorbească urât bunicelor, zicându-le babe fără minte. Din această cauză, 
educaţia creştină a copiilor a rămas cu totul neglijată ani de zile. Şi azi se simte că până şi fiii celor 
de atunci nu sunt credincioşi, deşi au fost botezați. 

De aceea cred că, la sugestia Î.P.S. Tit Simedrea, Sandu Tudor a pornit această mişcare a 
Rugului Aprins. Dar pe urmă toţi au fost arestaţi şi condamnaţi. Sandu Tudor a fost bătut şi chiar a 
murit în timpul bătăilor la închisoarea de la Aiud, unde trebuia să ispăşească o condamnare de 25 de 
ani. Eu am fost al doilea, cu maxim de condamnare 20 de ani de temniţă grea şi muncă silnică”. 

Cum l-aţi ajutat pe Tit Simedrea la înfăptuirea mişcării Rugului Aprins? Concret, ce făceaţi 
dumneavoastră? Cum aţi participat? 

“Vlădica Tit Simedrea a fost cel care l-a trimis la noi pe Părintele Daniil Sandu Tudor, care 
era acum monah. El ne-a spus cum s-a convertit şi a ispășit. Înainte, Sandu Tudor avusese un 

anumit entuziasm pentru marxism. Iniţial el se dusese în Sfântul Munte cu un gând urât; avea un 
mare talent ca scriitor şi a scris nişte cărți foarte căutate de cei care îşi băteau joc de credință. A 
câştigat avere cu aceste cărți — deşi nu aşa mare cum a câştigat cu alte câteva cărţi. I-a povestit 
mitropolitului cum a fost un refugiat în viaţa veşnică, când s-a convertit, descriindu-i frumos, literar, 
viaţa în Sfântul Munte. Vlădica i-a spus că altul este rostul cărților, şi ca în rândul monahilor să 
înceapă într-adevăr o viaţă duhovnicească superioară”. 

După ce s-a inițiat mişcarea Rugului Aprins, cum era Î.P.S. Tit Simedrea? 

“Vlădicul Tit Simedrea era foarte iubit de subalterni, nu din respectul pentru rang, ci cu toată 
dragostea sinceră pe care o aveau cei care erau conduşi de mitropolit. El nu îngăduia să spunem 
formula asta, Înalt-Preasfinţite, pentru că spunea că nu poate fi el cel prea mare, prea bun, pentru că 
doar Dumnezeu e atotbun. 

Era singuratic şi rugător. Aşa mi-au spus toţi pe care i-am cunoscut şi cu care am vorbit 
despre el, că — ziua fiind foarte ocupat cu subalternii — mai ales noaptea se trezea şi scria. Dormea 
foarte puţin şi mai toată noaptea scria, pentru că noaptea se simţea liniştit”. 

Avea ceva special, ceva al lui, aparte, care-l inspira? Credeţi că pogorâse Duhul Sfânt 
asupra lui? 

“Ceea ce mi se pare şi mie şi altora li s-a părut că avea ceva deosebit, era că făcea totul din 
dragoste; adică voia să facă şi el şi aprecia foarte mult pe cei care nu erau egoişti şi care făceau bine 
altora”. 

Când l-aţi văzut ultima dată, vă aduceți aminte ce aţi vorbit, cum vi s-a părut după anii 
trecuţi? 

“El a mai venit la Mânăstirea Antim, unde era mişcarea Rugului Aprins, şi când am fost 
arestaţi şi condamnaţi, eram sigur că îl vor aresta şi pe el. Dar comuniştii aveau o practică 
diplomatică deosebită, pe Vlădica nu l-au arestat, ca să nu se spună în străinătate că biserica e 
persecutată de sus în jos. Nici un mitropolit de-al nostru, nici patriarhul, n-au suferit aceasta, dar 
erau mii de închisori şi lagăre, aşa că pe el l-au căutat numai din punct de vedere diplomatic şi nu 
l-au arestat”. 

Ați avut o discuţie specială cu el? 

“Nu, n-am avut, dar mereu repeta Părintele Sandu Tudor că lui îi datorează toată revenirea la 
adevăr. Ceea ce v-am spus eu acum nu avea cine să-i spună domnului Silvestri. Că ea nu e rodul 
Sfântului Munte, nu e rezultatul poveștii lui Sandu Tudor, nu-i Sfântul Munte în orice caz, deşi toți 
spun acest lucru, ci al Mitropolitului. Ne-am confesat când eram împreună la Schitul Crasna-Gorj în 
'47, numai noi doi eram aici“. 

Dacă nu se întâmpla nimic şi totul mergea bine conform planului stabilit şi scopul mişcării 
Rugului Aprins se materializa, ce se întâmpla? 

“Scopul acestei mişcări era duhovnicesc şi, într-adevăr, şi Părintele Daniil, şi Mitropolitul 
Olteniei, Firmilian, au spus că vom organiza întâlnirea tuturor călugărilor din ţară ca să schimbe 
rânduiala. Că fiecare mânăstire avea regula ei, şi se dorea ca toate mânăstirile să aibă aceeaşi 
rânduială, aceeaşi regulă, cea din Sfântul Munte. Pentru asta a fost numit Părintele Daniil la Crasna- 
Gorj şi pe mine m-a pus să chem şi să pregătesc chemarea tuturor călugărilor. Şi Mitropolitul 
Firmilian, care-mi fusese profesor la seminar înainte, ştia de acest lucru. Tot la sugestia Vlădicului 
Tit Simedrea se făcea o singură rânduială pentru toate mânăstirile din ţară”. 

Deci ideea mişcării Rugului Aprins aparţine, clar, Mitropolitului Tit Simedrea? 

“Da. El a făcut tot ce s-a putut face ca acest scop să fie atins, dar nu s-a putut din cauză că toţi 
am fost arestaţi. De la Crasna-Gorj a fost arestat Sandu Tudor şi, în scurt timp, şi eu”. 

Ce credeți că s-ar fi întâmplat în Biserica Ortodoxă şi în România de azi dacă atunci această 
mişcare se concretiza? 

“După părerea mea, ar fi fost un impuls ce s-ar fi simţit extraordinar în câteva decenii, 
producând o schimbare majoră în Biserica română”. 

În ce ani s-a desfăşurat ce mi-aţi spus dvs., mişcarea Rugului Aprins? 

“Au fost anii 50”. 

Dacă ați fi în puterea vârstei acum, aţi încerca o reiniţiere a mişcării Rugului Aprins? Cât de 
bună ar fi pentru România materializarea mişcării Rugului Aprins? 

“Ar fi bine pentru România să se concretizeze acest lucru, dar în împrejurările şi stadiul în 
care a ajuns acum Biserica nu-i poţi uni nici pe monahi, nici pe creştini, nici pe vlădici. Nu-i poţi 
uni. Chiar pentru mine e un fel de semn de întrebare dacă în viitor se va face ceva sau nu. Eu am un 
fel propriu de înţelegere a lucrurilor, astfel: când o furtună puternică face dezastre, întotdeauna sunt 
loviți copacii din vârf, nu cei de jos. Deci întâi lovirea se face împotriva capului Bisericii şi a celor 
apropiaţi lor, ca ei să conducă haosul, şi nu politicul”. 

Eu zic că întotdeauna răul ar trebui îndepărtat de la rădăcină! 

“Da. S-a exprimat acest lucru şi în creştinism: ucideți păstorul şi i se va risipi turma. De 
aceea, Biserica Ortodoxă are o rugăciune întâi pentru capii Bisericii şi apoi pentru noi ceilalți”. 

Credeţi că Rugul Aprins va înflori vreodată în România? 

“Abia după ce Dumnezeu va interveni ca domnia lui Antihrist să se termine”. 

Credeţi că se va mai naşte în viitor un Tit Simedrea care să concretizeze mişcarea Rugului 
Aprins? 

“Cred că nimeni nu poate să prevadă acest lucru. Dar, atunci când proorocul Ilie vedea că în 
jurul lui e haos, a cerut lui Dumnezeu povaţă, iar Dumnezeu i-a răspuns. Cine ştie căile Lui? Sunt în 
munţi necunoscuţi care au pusă nădejdea în Dumnezeu...” 


A consemnat 
Artur Silvestri 


(Secretul “Rugului Aprins”. Pornind de la câteva documente 
despre Mitropolitul Tit Simedrea, Carpathia Press, Bucureşti, 2007, pp. 17-23) 

Rugul aprins al inimii. 
Exemplaritatea unui duhovnic contemporan: 
Părintele Adrian Făgeţeanu' 


“Fiecare inimă a unui tânăr e, aevea, o floare de foc 
din marele rug înflăcărat şi nemistuit 

al Vieţii care aprinde întunericul” 

(Părintele Daniil Sandu Tudor) 


Amurgul valorilor 


Ar fi greu de contestat faptul că ne aflăm azi într-o criză profundă, pe multiple planuri. Criza 
politică şi cea socială sunt doar expresii ale unei alte crize, mai greu de perceput la o privire 
superficială, dar mult mai gravă: cea moral-axiologică. 

Confuziile ce proliferează în sfera politicului, a culturii, în societatea românească în general, 
nu fac decât să reflecte confuzia ce domneşte în planul valorilor. Pentru că un popor are forţa şi 
vitalitatea sistemului de valori ce structurează sufletul său naţional. Corect ierarhizate, aceste valori 
compun un întreg organic, un “trup axiologic” echilibrat, a cărui forță şi armonie se vor vădi în 
legile, instituţiile, obiceiurile, standardele morale, cultura politică, creația culturală, în întreaga viaţă 
şi întocmire socială, până la nivelul fiecărui act individual al fiecărui cetăţean al acelei ţări. 

Pe de altă parte, absenţa acestei corecte ierarhizări duce la o degringoladă a valorilor, tradusă 
printr-o relativizare generală a principiilor etice şi normelor comportamentale. Este de altfel exact 
ceea ce se petrece în lumea secularizată de azi. Nu întâmplător paradigma postmodernă respinge 
orice ierarhie, postulând echivalenţa tuturor valorilor, din perspectiva unei abordări abuziv 
antropologizante. 


Modelul ca exponat de muzeu 


Dar o criză a valorilor implică şi o criză a modelelor. Nu e vorba de faptul că dintr-o anumită 
societate ar ajunge să lipsească modelele. Căci, chiar când situația pare fără speranţă, drepţii vor 
continua să existe. “Am puşi deoparte 7000 bărbaţi”, îi dezvăluie Dumnezeu profetului Ilie — 
îngrijorat că rămăsese ultimul din Israel cu credință monoteistă?. 

Se petrece însă alt fenomen: modelele existente nu mai sunt recunoscute ca atare. 
Exemplaritatea lor e ignorată, ori în cel mai bun caz redusă la nivelul unei “curiozităţi”, aproape al 
unui tip de “devianţă”, în sine poate benignă, sau chiar cumva admirabilă, dar care în nici un caz nu 
poate fi luată în serios, ca termen de comparaţie emulativă. În faţa ei poţi spune eventual: “Ia te 
uită! Ce interesant!”, poţi chiar exclama: “Da, aşa ceva mai rar vezi!”, dar nici nu-ţi pui problema să 
imiţi acel tip de atitudine, să o propui ca model vrednic de urmat, sau măcar să meditezi la sistemul 
de valori pe care-l promovează şi să-l compari cu cel propriu. 


“Elite” şi pseudo-valori 


Desigur, unii (mai mult sau mai puţin) erudiţi intelectuali postmoderni vor nega vehement 
premisele implicite ale acestui text, caracterizându-le cu dispreţ drept “fundamentaliste”, 
anacronice, intolerante, în ultimă instanţă “incorecte politic”. Pentru că o lume care îşi recunoaşte în 


! Părintele leromonah Adrian Făgeţeanu a trecut la cele veşnice pe 27 septembrie 2011. Pe 16 noiembrie 2012 ar fi 
împlinit 100 ani. Articolul a fost scris în 2007. 
2 3 Regi 19:18 “Eu mi-am oprit dintre Israeliţi şapte mii de bărbaţi; genunchii acestora nu s-au plecat înaintea lui Baal”. 

ei elita intelectuală este, din punctul lor de vedere, una în care valorile sunt, în mod evident, “corect 
ierarhizate”. De vreme ce ei sunt apreciaţi, recunoscuţi ca elite, totul e OK. Aşa şi trebuie să fie! 
Toate sunt la locul lor... 

— Criză? — întreabă ei miraţi. Care criză? A valorilor? A căror valori? Oare n-avem şi noi 
valorile noastre? 

Iată, avem Libertatea, în primul rând libertatea de a contesta orice (...dar nu şi premisa 
nihilistă pe care stă întreaga paradigmă postmodernă — negarea lui Dumnezeu). 

Avem Umanismul (...un umanism secular, epurat de orice referire la Creatorul omului şi la 
Chipul divin din acest om tot mai reificat). 

Avem apoi Statul de Drept şi Egalitarismul Democratic (...dar o “demo[|nolcraţie” în care unii 
sunt, la fel ca în Ferma animalelor a lui Orwell, “mai egali decât alţii”, datorită unui clivaj 
economico-social ce polarizează societatea în prosperi şi pauperi, între care prăpastia se adânceşte 
necontenit...) 

Mai avem Emanciparea Femeilor şi a Minorităţilor de orice tip (...chiar dacă asta înseamnă 
legalizarea prostituţiei în văzul tuturor, încurajarea avortului — văzut cam la fel cu o operaţie de 
apendicită —, promovarea paradelor ostentative de homosexuali şi lesbiene...) 

Avem şi Toleranţa, relativizantă până la responsabilitate (... “Totul e Relativ!” — sună 
axiomaticul “adevăr absolut” — cu excepţia chiar a postulatului care îl enunţă). 

Mai sunt Pluralismul, Libera Concurenţă, Statul Bunăstării, Economia de Piaţă (de altfel 
foarte discutabile, chiar la ele acasă) — şi lista începe sa cadă în economic, unde... se cam 
epuizează. 

— Aaa, vor replica ei — e vorba de o criză a valorilor creştine? Atunci cu atât mai rău pentru 
ele, şi pentru “prăfuiţii” lor adepţi, dacă refuză să se convertească la “evangheliile” postmodernităţii 
(fie ele “clasice” ca Aşa grăit-a Zarathustra, Originea speciilor, Dincolo de principiul plăcerii sau 
Manifestul comunist, fie mai recente precum — luând la întâmplare — Codul lui Da Vinci, A Course 
in Miracles, cărțile lui Carl Gustav Jung, Pascal Bruckner, Paolo Coelho, David Spengler, David 
Bohm, Rupert Sheldrake, Ken Wilber, Stanislav Grof sau Jasmuheen). 

Dar, ne întrebăm, oare aici trebuie căutate adevăratele elite? Şi ce înseamnă elită? Oare 
exemplaritatea unui model uman se determină în funcție de gradul de sofisticare a discursului? Sunt 
oare erudiţia sau talentul oratoric suficiente pentru a propulsa o personalitate în rândul elitei unei 
naţiuni? 

Desigur, nu înseamnă că printre universitari sau academicieni nu pot exista personalităţi de 
referinţă ale neamului. Dar care sunt criteriile ce pot face dintr-o personalitate un model? 


Un model. Unul adevărat, în carne şi oase 


Sunt, în primul rând, valorile pe care acel om le-a asumat, le-a întruchipat în persoana sa, şi 
măsura în care viaţa sa le ilustrează cu consecvență. Suprapunerea între ideile supraordonatoare care 
l-au guvernat şi viaţa dăruită acelor idei. 

Privind din această perspectivă, vreau să vă propun un asemenea model: Părintele Adrian 
Făgeţeanu. 

Viaţa sa întreagă este o exemplificare şi o aplicare a ideilor cărora li s-a dedicat până la jertfă: 
ideea creştină şi ideea naţională. Nu idei enunțate doar retoric, în texte sau discursuri, ci un crez 
pentru care a suferit 14 ani în închisorile comuniste, la Suceava, Târgu Jiu, Rahova, Jilava, 
Periprava, Canalul Dunăre-Marea Neagră şi, mai ales, Aiud. Pentru cei mai mulți dintre noi sunt 
simple toponime, dar oare ne putem imagina încărcătura de groază şi durere pe care ele o ascund? 

Desigur, Părintele Adrian n-a fost singurul. Închişi au fost şi Daniil Sandu Tudor, Vasile 
Voiculescu, Sofian Boghiu, Benedict Ghiuş, Arsenie Papacioc, Dumitru Stăniloae, Alexandru 
Mironescu, Petroniu Tănase şi alţii din “Lotul Rugului Aprins”, sau Nicolae Steinhardt, Mircea 
Vulcănescu, Valeriu Gafencu, Radu Gyr, Dinu Pillat, Constantin Noica, Constantin Galeriu, şi mii 
de alţi clerici şi mireni, dintre care mulți au sfîrşit prin moarte martirică în temniţă, iar alţii, ieşind, 
şi-au continuat viaţa jertfelnică de mărturie şi slujire lui Dumnezeu şi semenilor, până la capăt. 

L-am ales pentru că e printre extrem de puţinii care încă n-au plecat din această lume. Îl 
putem încă vedea, asculta, îi putem pune întrebări şi, la cei 95 ani ai săi, încă ne poate răspunde, cu 
o extraordinară luciditate critică, o înţelepciune şi un discernământ de duhovnic cu decenii de 
experienţă, şi mai ales cu o nesfârşită bunătate şi iubire de oameni, sub aparenta severitate şi 
fermitate a celui ce ştie că doar spunându-ţi adevărul te poate ajuta. 

Prin ce este Părintele Adrian exemplar? Mai întâi prin aceea că în cazul său vorba şi fapta 
sunt în desăvârşită armonie. Spre deosebire de noi ceilalți care, nu rareori, “una vorbim şi alta 
fumăm”, la el cuvânt şi act au purces mereu din acelaşi izvor: credinţa în Dumnezeu şi iubirea 
pentru neamul românesc. 


Patriotism şi ortodoxie versus nihilism 
sau despre idealuri şi manipulare 


Poate părea anacronic a vorbi de iubirea de ţară în “noua eră” a globalizării. Şi totuşi azi, 
când presiunile dezumanizante ameninţă să reducă omul la condiţia de contribuabil sau consumator 
anonim, printre miliarde de alte ființe asemănătoare, simple cifre în statisticile Produsului Intern 
Brut “pe cap de locuitor”, nu persoane ci doar indivizi depersonalizaţi de tăvălugul omogenizant al 
unei “culturi” globale de masă, conştiinţa religioasă şi cea naţională sunt, în mod paradoxal, mai 
necesare ca oricând. 

Scopul vieţii — spune simplu Sfântul Serafim de Sarov — e dobândirea harului Duhului Sfânt. 
Atât! Omul a fost creat pentru a spori mereu în asemănarea cu Creatorul său, întru cunoaşterea şi 
iubirea lui Dumnezeu. Adică — folosind un cuvânt prea puţin înţeles azi şi devenit desuet — pentru a 
se mântui. 

Pierzând acest sens profund al vieţii sale, evident oricărui creştin, totuşi ignorat de atâţia 
celebri filosofi sau psihanalişti, “omul recent” al vremurilor noastre cade uşor pradă mhilismului 
politrop şi dizolvant ce-l asaltează din toate părțile, începând cu şcoala şi terminând cu mass media. 
Nimic nu-l mai protejează de percepția unui univers absurd, ce nu pare guvernat de nici o 
raționalitate, şi în care propria sa viaţă apare la fel de absurdă. 

La rândul său, un popor format din asemenea “oameni recenți” devine o simplă piaţă de 
desfacere, o masă de consumatori nediferențiați, fără credinţe şi fără idealuri, şi tot mai uşor de 
manipulat. Spun “fără idealuri” deoarece prosperitatea — ce pare a fi devenit un deziderat universal, 
necontestat de nimeni, obiect al unui consens general — nu poate fi un ideal, ci doar un jalnic surogat 
de ideal, al unor oameni ce “nu sunt decât trup”. 

În aceste condiţii, credinţa în Dumnezeu şi conştiinţa naţională devin efectiv, atât la nivel 
individual, cât şi colectiv, factori de supravieţuire. 


Triumful victimei asupra călăului 


“Învins nu eşti atunci când sângeri” — spune într-un poem Radu Gyr — “nici dacă ochii-n 
lacrimi ţi-s; / adevăratele înfrângeri / sunt renunţările la vis” !. 

Astfel văzută, viaţa Părintelui Adrian este viaţa unui om care n-a fost învins niciodată. Căci 
niciodată n-a renunţat la vis. 

Vis înţeles nu ca reverie sterilă, ca evaziune într-un spaţiu oniric sau ficțional, ci ca ideal în 
acelaşi timp creştin (aşa cum ne apare din Evanghelii, din învăţătura Sfinților Părinţi şi a Bisericii), 
şi naţional (în cea mai curată tradiţie a românismului misionar, a preţuirii valorilor sale autentice). 

Un ideal îngemănat, urmărit cu dragoste, inteligenţă, tenacitate, credinţa şi forța de a merge 
până la capăt. Cu hotărârea de a duce jertfa până dincolo de limitele îndurării omeneşti. Limite pe 
care numai o conştiinţă luminată de har, şi un trup întărit de Hristos Însuşi, le pot depăşi. 

Astfel, de pildă, odată, în timp de era bătut cu bestialitate într-o închisoare comunistă, 
anchetatorul i-a smuls cruciuliţa de lemn de la gât şi a aruncat-o la coş. Cu greu, Părintele Adrian a 


! “Cântec de luptă”, în revista Rost, nr. 14-15 / 2004, p. 4 

izbutit să se târască şi s-o ia înapoi. Bătându-l în continuare, securistul i-a luat-o şi a aruncat-o din 
nou. Şi din nou monahul a luat-o din gunoi. Vrând pesemne să vadă câtă bătaie va putea îndura 
victima, torţionarul a continuat “jocul” cu cruzime. De 8-9 ori, în ciuda loviturilor inumane, cel 
bătut s-a târât unde-i fusese aruncată crucea şi şi-a recuperat-o. Până la urmă, impresionat sau doar 
plictisit — nu vom şti niciodată — securistul a fost cel ce a renunţat, lăsându-și victima să-şi păstreze 
odorul. 

Astfel victima şi-a învins călăul. Câţi oare dintre noi am fi putut face la fel? 


Sobrietatea eroismului 


Nimic patetic în povestirea acestor episoade de către Părintele Adrian. Nimic melodramatic, 
doar relatarea sobră a unor întâmplări reale, cu grijă pentru respectarea adevărului, fără emfază, fără 
nici o nuanţă de autocompătimire, nici o umbră de modestie ipocrită, sub care să se ascundă orgoliul 
unui “vedeţi cine sunt eu?” La cei 95 ani ai săi, bătrânul duhovnic e dincolo de orice dorinţă de 
slavă deşartă — de care, de altfel, a fugit toată viaţa. Chiar şi când, cu câţiva ani în urmă, în semn de 
preţuire, un ierarh a vrut să-l “avanseze” la rang de protosinghel, Părintele a găsit mijlocul de a 
evita, din pură smerenie, ascunzându-se în porumb — episod hazliu, luat parcă din Pateric. 

Intenţia relatării acestor întâmplări — la care nu mai există alți martori — e aceeaşi cu cea cu 
care s-au scris vieţile sfinţilor: doar aceea de a ne folosi noi de aceste exemple de credinţă şi 
bărbăţie, în slujba lui Hristos. 

Altă dată, la Aiud, a fost scos din celulă în toiul iernii, pe un ger cumplit. După ce torționarii 
au turnat două găleți de apă rece peste el, l-au ţinut o noapte întreagă în curtea închisorii, într-o 
carceră de scânduri, strâmtă încât deţinutul să nu se poată nici măcar lăsa pe vine. Apa a îngheţat pe 
trupul lui firav, zeghea de puşcăriaş s-a lipit de pielea devenită o crustă rigidă, iar mâinile au rămas 
numai o rană mult timp după aceea. 


“Rezistă! Nu-L face de râs pe Hristos!” 


La interogatoriul de la Suceava, în 1958, a fost atât de crunt bătut de un securist, un anume 
Blehan (istoria va consemna numele acestei brute, care ar fi rămas altminteri un simplu anonim, 
doar pentru că victima sa a fost, spre deosebire de el, un om adevărat), cu bocancul în cap, încât 
cheagurile de sânge i-au afectat iremediabil nervul optic. 

“Rezistă! — îşi spunea călugărul sub tortură. Nu-L face de râs pe Hristos!”. 

Mijloacele de schingiuire folosite de Securitate împotriva acestor bieți prizonieri fără apărare 
sunt pentru noi inimaginabile. lată câteva — deşi cu greu ne putem închipui suferinţa din spatele 
acestor cuvinte: 

“Bâtele, vânele de bou, plasele de sârmă, morişca, bicele, câinii de pază, răngile, reflectoarele 
aţintite în pupilele anchetaţilor, betoanele celulelor, ţucalele îmbâcsite cu săruri animale depuse pe 
ele de zeci de ani, robinetele ce curg neîncetat, vară, iarnă, astfel încât preferi să te speli de-a dreptul 
cu gheaţă, pumnii, closetul rămas, în mod obligatoriu, cu uşa deschisă în timpul folosirii, cizmele 
repezite în fund, în pântec, în nas, capul izbit de pereţi, scoaterea dinţilor cu tot ce loveşte, găleţile 
de apă aruncate în plin obraz pentru a trezi victimele, zdrobirea falangelor, smulgerea unghiilor, 
şocurile electrice, ruperea din rădăcină a părului, a bărbilor, bătaia la testicole, carcerele în aer liber, 
strâmte ca să nu te poţi lăsa nici măcar pe vine, să te înşeli cu o odihnă furată preţ de câteva minute, 
«negrele» unde pardoseala e podită cu murdărie şi urină îngheţate şi unde dormi pe un atare 
aşternut, dezbrăcarea la piele sub cerul liber, ca act punitiv, împiedicarea spălării timp de ani de 
zile, hrănirea cu copite, blană, şoareci, şerpi, rădăcini de papură, stoarcerea puterilor în munci 
inutile şi distrugătoare, alături de mijloacele psihologice aproape fără limită, toate conducând la 
cedarea nervilor, la cedarea onoarei, la recunoşterea înfrângerii tale, la acceptarea oricăror minciuni 
definindu-ţi existenţa, la primirea soartei fără vreo nouă strădanie de a o amâna sau ocoli şi toate 

celelalte căi de obligare a personalităţii să accepte a semna orice hidoasă autoacuzare, numai să i se 
dea o clipă de răgaz să-şi tragă sufletul, să se mai creadă om”. 
Cum a putut rezista? “De obicei, după 60 lovituri — istoriseşte senin bătrânul ieroschimonah — 


nu mai simţeam nici o durere. Corpul singur lucra fără voia mea, parcă se autoanestezia”. 
Morţii vii 


“În închisoare — mărturiseşte Părintele — am fost cel mai aproape de Dumnezeu. Acolo 
preţuiai tot darul lui Dumnezeu: aerul, pe care, într-o celulă suprapopulată, îl căutai câteva secunde, 
cu rândul, stând cu nasul sub crăpătura uşii; pâinea (două felii străvezii), alături de mierea unei 
vorbe bune. Eram slabi, dar ne ajutam între noi. Lui Vasile Voiculescu i-am dat din porția mea. 
Firav şi abia ţinându-se pe picioare, era pus să ducă nişte hârdaie mai mari decât el. Nu le putea 
ridica şi gardienii îl pedepseau tăindu-i raţia de mâncare... În închisoare aveai nevoie de hrană, dar 
mai presus de toate, de cuvântul lui Dumnezeu. Prin El ne-am arătat puterea. 

Îmi amintesc că, la Aiud, îmi făcusem un calendar pe degete, după metoda Gauss. Am 
calculat data Paştelui şi mi-am dat seama că era exact în acea noapte. Fără să mă gândesc la urmări, 
am început să strig: Hristos a înviat! şi imediat din toate celulele a început să răzbată spre cer 
cântarea cea minunată: Hristos a înviat din morţi cu moartea pre moarte călcând şi celor din 
morminte viaţă dăruindu-le! Răsuna Aiudul de chemarea speranţei, de strigătul nostru de bucurie, 
spre disperarea gardienilor, care credeau că e o revoltă. Alergau nebuneşte prin curte şi trăgeau 
focuri de avertisment, dădeau telefoane, cereau întăriri. Erau speriaţi de glasurile noastre reunite, de 
forţa spirituală a credinţei, pe care nici o fereastră zăbrelită n-o poate opri... 

În închisoare încetezi să exişti, doar Hristos te ţine în viaţă. La ieşirea din Aiud am aflat că 
sărmana mea mamă, când scria acatistul pentru preot, îmi trecea numele şi la vii şi la morţi, neştiind 
nimic despre mine. Avea dreptate — în puşcărie eram şi viu şi mort, deopotrivă”. 


O minune şi un jurământ 


Promettre c'est noble, tenir c’est bourgeois — sună un dicton francez, apologie a făţărniciei. 

Nimic mai departe de spiritul monahului bucovinean. În timpul războiului, în 1942, aflat pe 
frontul de Est, undeva lângă Stalingrad, în timp ce conducea o grupă de tunari, tânărul de 30 ani 
(vârsta la care Mântuitorul Şi-a început lucrarea) a fost grav rănit de o mitralieră rusească. Din 
cauza hemoragiei, şansele de supravieţuire, acolo în plin câmp, erau nule. Era nevoie de o 
intervenţie chirurgicală complexă, la un spital, în maxim 2 ore. 

În acel moment s-a petrecut ceva echivalent cu o minune: un avion german de recunoaştere 
aterizează forțat chiar lângă el, din cauza unei avarii minore. După remediere, avionul — de numai 2 
locuri — decolează cu pilotul, observatorul şi rănitul la bord, deşi iniţial pilotul refuzase să-l ia, şi 
chiar şi acum avea de gând să-l arunce din avion imediat ce ieşea din bătaia armei ofițerului român 
ce-l somase să-l ia pe muribund. Totuşi, observatorul refuză să-şi arunce semenul în agonie, şi în 2 
ore avionul parcurge 600 km, rănitul e dus la un spital militar anunţat prin radio, unde aştepta deja 
pregătită sala de operaţie. 

“În acest timp — îşi aminteşte Părintele — mi-am revăzut viaţa, mi-am pus întrebări. Nu era 
vorba de frica morţii, de durere fizică sau altceva. Era vorba de Dumnezu. Mi-am dat seama că şi 
dacă aş fi fost împărat sau celebru şef de stat, nimeni nu m-ar fi putut salva în pustietatea câmpiei 
ruse. Această întâmplare mi-a schimbat viaţa din temelii”. 

Din acel moment, tânărul promite să-şi dedice restul vieţii lui Hristos. Şi chiar îşi ţine această 
făgăduință dată lui Dumnezeu. În 1943, eliberat din lagărul de la Târgu Jiu, merge la Putna unde, în 
faţa altarului, îşi închină efectiv viaţa Celui Care-l salvase. 


! Mihai Rădulescu, Arestare, condamnare, achitare, http://w ww .iteraturasidetentie.ro/detentia/carte_3_1.php 

Astfel, Alexandru Făgeţeanu devine monahul Adrian — în loc să se întoarcă acasă, la 
Fălticeni, şi să se căsătorească cu fata iubită, care-l aştepta. Din nou, câţi dintre noi am avea această 
forță morală, această tărie de caracter? 


Autoritatea duhovnicească 


Absolvent a două facultăţi, Dreptul şi Teologia, şi cursant, o perioadă, la Facultatea de 
Filosofie din Bucureşti, Părintele Adrian e un intelectual autentic. 

“Speranţa stă în tineri şi în învăţătură — spune el azi. Ne trebuie teologi. De ce să ne temem 
de ştiinţa cărţii? Lui Hristos I se zicea Învăţătorule!, iar când El i-a trimis pe Apostoli, le-a zis: 
Mergeţi, învățând toate popoarele! Ca că înveţi pe alţii trebuie să fii tu însuţi învăţat. Să nu 
dispreţuim cartea. Acum, mai mult ca oricând, ne trebuie autoritate teologică şi duhovnicească”. 

lar Părintele are această autoritate — câştigată într-o viaţă de luptă, de jertfă, rugăciune şi 
slujire lui Dumnezeu şi aproapelui. 

Cunoscut ca “duhovnic al Bucureştiului” în anii '80 şi '90, la Mânăstirea Antim, alături de 
Părintele Sofian Boghiu, ca şi Părintele Galeriu şi alții, mult prea puţini, Părintele Adrian a spovedit 
mii de oameni, mai ales tineri, ce veneau la el ca la o oază duhovnicească, pentru poveţe, îndrumări 
şi alinare în suferinţă, pentru rugăciune şi întărire în credință. Aşa cum fac şi azi cei ce vin la el, la 
Schitul Locurele, sau ca cei ce merg la Părintele Iustin Pârvu la Petru-Vodă, la Părintele Teofil 
Pârâianu la Sâmbăta de Sus, ori la alți mari duhovnici. Căci e specifică Ortodoxiei această relație 
personală, de la părinte duhovnic la fiu duhovnicesc. 


Imortalitatea cuvintelor 


Absent din viaţa publică şi din mass media!, el este însă prezent în inimile şi conştiinţele 
miilor de oameni din întreaga ţară, pe care i-a ascultat, povăţuit, dezlegat şi împărtăşit, cu infinită 
răbdare şi dragoste părintească. 

Şi-mi amintesc de Părintele Galeriu, care ne spunea: “Slovele din cărţi [desigur, nu se referea 
la Scriptură] dăinuiesc o vreme mai lungă ori mai scurtă. Dar cuvintele pe care omul le păstrează în 
inima lui vor trăi veşnic. Căci sufletul omului e nemuritor”. 

Astfel, poveţele şi învăţăturile Părintelui Adrian vor rămâne pentru totdeauna în sufletele 
celor pe care i-a ajutat a dobândi mântuirea, după ce va fi pierit de mult chiar şi pulberea şi 
amintirea cărților scrise de “înţelepţii acestui veac”, ce propovăduiesc în termeni corecți politic 
dogmele nedemonstrate ale evoluţionismului “ştiinţific” sau axiomele “esoterice” ale New Age-ului 
născut în laboratoarele teosofiei. 

Aşadar, este Părintele Adrian un model pentru noi cei de azi, şi pentru cei de mâine? Cu 
mâna pe inimă răspund: Da! Un model de bun simţ, de înţelepciune şi smerenie, de integritate şi 
consecvență, de fermitate şi tărie de caracter, de credinţă şi frumuseţe morală şi spirituală, de iubire 
şi jertfă pentru Dumnezeu şi pentru acest neam din care s-a născut. 


Idolii postmodernităţii. 
Cenzura mediatică sau “obrocizarea” luminii 


Desigur, mass media nu pridideşte să ne inunde cu tot soiul de alte modele (unele aproape 
anti-modele): vedete de moment fără consistenţă, politicieni la putere sau în opoziţie, rockeri, 
jurnalişti fără deontologie, fotomodele, bancheri gen Bilderbergi-de-Dâmboviţa, oameni de afaceri 
din topul celor 300 mari averi din România, manageri corporatişti de succes, parlamentari, actrițe, 
prezentatoare TV şi realizatori de talk-show-uri, starlete, ghicitoare în cafea, dandy la modă... Fără a 


! Cu excepţia unor articole şi interviuri pe internet şi în câteva publicaţii precum revistele Rost, Lumea monahilor şi 
Lumea Credinței ori Formula AS. 

generaliza, ceea ce au de obicei în comun e un anume şarm dezinvolt şi reuşita pe plan “lumesc”, 
secular. 

De altfel, relația între mediatizarea unei “personulităţi” — cum zicea cineva — şi recunoaşterea 
sa ca personalitate de către publicul larg e o temă ce merită în sine o tratare separată. De pildă, 
protagoniștii ineptei emisiuni TV Big Brother — în fond nişte mediocri anonimi — au fost o vreme, 
prin forţa mediatizării agresive, proiectaţi în prim planul conştiinţei publice, fără a merita prin nimic 
această proeminenţă. 

În schimb, adevăratele modele, nu ne sfiim s-o spunem, sunt ignorate, evitate cu grijă, ba 
chiar — am zice — supuse unui fel de embargou mediatic. De ce mass media ocoleşte aceste repere 
morale şi spirituale, care ar putea aduce un aer proaspăt, o lumină autentică în societatea noastră atât 
de poluată moral? Doar pentru că n-ar aduce audiență? Cred că e mai mult decît atât. Dar e cu 
siguranţă o dezbatere ce merită lansată. 


Rugăciunea ca loc de întâlnire 
a culturilor paralele 


E de altfel timpul unei alt fel de comunicări între cultura laică şi cea eclezială, ce azi par a trăi 
şi evolua în lumi paralele. Şi nu e un subiect ales întâmplător, vorbind despre un teolog de 
anvergura Părintelui Adrian. 

Să nu uităm că în 1958 el a fost arestat ca “mâna dreaptă” a Părintelui Daniil Sandu Tudor, în 
Lotul Rugului Aprins. lar ceea ce-şi propunea această mişcare era tocmai de a creea un spațiu 
eclezial deschis, unde intelectualii celor două lumi — cultura seculară şi cea teologică — să se 
întâlnească sub semnul sacru al isihasmului, al rugăciunii inimii. Al tradiției de taină, în 
descendența starețului Vasile de la Poiana Mărului şi a lui Paisie Velicikovski, dar şi cu 
binecuvântarea stareţilor de la Mânăstirea Optina, adusă de călugărul rus loan Kulighin, refugiat în 
anii '40 din Siberia, ca însoțitor al Mitropolitului Nicolae al Rostovului, exilat la Cernica. 

În doar câţiva ani, înainte de a fi interzisă de autorităţile comuniste, iar apoi membrii săi 
arestaţi, mişcarea Rugul Aprins a izbutit să marcheze pentru totdeauna viețile celor ce au intrat în 
contact cu ea, să aprindă în inimile lor “focul adus de Hristos pe pământ”. 

De altfel, se impune aici o constatare tulburătoare: Părintele Adrian Făgeţeanu se află la 
intersecția a două mişcări, având legături adânci cu tradiția ortodoxă românească, şi care, prin 
roadele lor, au marcat istoria României din anii '30 şi până azi. Destinul lui a purtat pecetea 
întâlnirii cu cele două personalităţi enigmatice care le-au iniţiat. Nu putem să nu observăm acest 
fapt, ale cărui implicaţii, deşi remarcate în trecere de unii autori, încă îşi aşteaptă tâlcuirea deplină. 
Mai trebuie amintit că ambele mişcări au fost curmate de acelaşi adversar comun, reprezentat în 
plan politic de comunism. 


“Toate cazematele sunt cucerite”. 
Paideea Rugului Aprins 


Cineva ar putea întreba ce relevanţă mai poate avea modelul unei vieţi de luptă anticomunistă 
— fie ea şi de o intransigență dusă până la jertfă — acum, la două decenii de la căderea 
comunismului? 

Şi totuşi, chiar dacă azi comunismul nu mai reprezintă o ameninţare directă, materialismul, 
ateismul, evoluționismul, sunt mai răspândite ca oricând, într-o lume în care “Dumnezeu a murit”, 
iar noua paradigmă stă sub semnul secularismului radical. 

Convingerea monahului Adrian din 1947 că doar religia poate fi acel element capabil să 
asigure supraviețuirea omului în mediul social tot mai sufocant, e azi mai actuală ca oricând. lar 
motto-ul lui din 1957: “toate cazematele sunt cucerite, singura posibilitate de a lupta este în cadrul 

bisericii”, iar “otrava materialismului trebuie împiedicată să se răspândească”!, devine şi el tot mai 
valabil, în ciuda libertăţii de expresie de care (încă) pare a se bucura Ortodoxia. 

Calea pe care a ales-o Părintele Adrian pentru a lupta pentru crezul său, alături de Daniil 
Sandu Tudor —centrul mişcării Rugului Aprins — educaţia, în primul a tinerilor, trezirea conştiinţei 
printr-o paidee creştină, orientată spre formarea unei personalităţi libere, trăitoare în Hristos, 
purificate de zgura ideologiilor materialiste — e la fel de necesară şi azi, în faţa metodelor tot mai 
sofisticate şi agresive de manipulare şi uniformizare, într-o lume dominată de materialismul 
consumerist. 

Mai mult, nu mai e suficientă afirmarea preeminenţei spiritului asupra materiei. Deoarece 
sutele de forme de expresie ale New Age-ului par a afirma azi aceeaşi preeminenţă. E adevărat, 
postulatul New Age: “Totul e spirit, Universul e de natură spirituală” e de sorginte budistă şi esență 
pur panteistă. Dar câţi sesizează diferenţa faţă de învăţătura ortodoxă? 

La fel ca în cazul Rugului Aprins, e nevoie de o mişcare a unor intelectuali de elită, care să 
cultive discernământul teologic deopotrivă cu vieţuirea vrednică. Şi astfel, înarmaţi cu “roadele 
Duhului Sfânt”, să poată îndruma oamenii în duhul adevărului. 

Este ceea ce a făcut Părintele Adrian Făgeţeanu timp de 65 de ani, de când a intrat în 
monahism, în vremurile de cumplită prigoană ale totalitarismului marxist, şi plătind un preţ de 
imense suferinţe, asumate cum puţini au ştiut să le asume, într-un duh mucenicesc. 


“Lăsaţi-ne morţii să reînvie!” 


Este vremea — şi datoria noastră — să recunoaştem, în aceşti puţini, modelele exemplare ale 
neamului nostru. Poate că discuţiile despre canonizarea unor martiri precum Părintele Daniil Sandu 
Tudor, Mircea Vulcănescu, Valeriu Gafencu şi alţii, se vor concretiza în sfârşit în decizii ale 
Sfântului Sinod al B.O.R., după ce în alte ţări ex-comuniste “sfinţii închisorilor” au fost deja 
canonizaţi cu sutele. 

Aşa cum scria Răzvan Codrescu: “Comunismul nu va muri cu adevărat decât când vor începe 
să retrăiască în inimile şi conştiinţa noastră cei pe care el i-a ucis pentru credinţa lor în Dumnezeu şi 
în destinul creştin al neamului românesc. Fraţilor aruncători de pietre, lăsaţi-ne morţii să reînvie şi 
să ne însufleţească cu credinţa şi idealurile lor slujite până la jertfă. Căci vai de poporul care 
nesocoteşte darurile lui Dumnezeu!”?. 

Într-adevăr, vai de poporul care nu-şi preţuieşte modelele. Căci conştiinţei tinerilor săi nu-i 
mai rămâne atunci decât să se hrănească cu surogatul pseudomodelelor, iar din aceste “exemple” nu 
se vor putea naşte decât competenţi şi poate prosperi consumatori, eventual intelectuali erudiți sau 
artişti cu talent, dar numai cu greu eroi sau sfinţi. 


Tradiţia vie 


Ni s-a dat (de ce nu ştiu; poate pentru rugăciunile Sfinților Părinților noştri, ştiuți şi neştiuţi) 
şansa extraordinară de a avea alături de noi o tradiţie vie, întrupată în oameni de o înălțime 
duhovnicească uimitoare, cum rar se mai află în lumea modernă. 

Că Occidentul laicizat duce mare lipsă de ei, e deja aproape un clişeu al unui anume gen de 
triumfalism ortodox — chiar pornit din cele mai bune intenţii. Dar oare noi, românii declaraţi 
ortodocşi în proporţie de vreo 85%, ştim cu adevărat să ne apreciem învățătorii neamului? 

Ei nu ne cer nimic. Depozitari ai unei tradiţii inestimabile, transmise neîntrerupt încă de la 
Părinţii Apostolici, ei aşteaptă cuminţi doar să dea mai departe comorile de înţelepciune şi sfinţenie 


! Cf. George Enache, “Un mare duhovnic vazut prin ochii Securităţii: Părintele Adrian Făgeţeanu, mărturisitorul”, în 
Rost, nr. 42-43, august-septembrie 2006, la http://www.rostonline.org/rost/aug-sep2006/fageteanu-marturisitorul.shtml 


A 


2? “Sandu Tudor în pragul canonizării”, în Rost, nr. 6, august 2003, p. 9. 

moştenite de la înaintaşi, şi rodite prin viaţa lor de nevoinţă şi rugăciune. În dar aţi primit, în dar să 
daţi! a spus Hristos. Şi ei asta fac — cu condiţia să vrem să primim ceea ce ei ne dăruiesc. Nu ei au 
nevoie de recunoaşterea noastră, ci noi avem nevoie de ei. Ei sunt adevărații noştri maeştri, 
învățătorii şi părinţii spirituali ai națiunii. Ştim oare să-i preţuim cum se cuvine, să le dăm locul 
meritat, alături de marii oameni ai istoriei noastre? Nu pentru ei, ci pentru noi. Ei sunt “abisuri de 
smerenie”, călugări înduhovniciţi, “pnevmatizaţi” (de la pnevma, duh), care au întrezărit poate slava 
lui Dumnezeu, “lumina cea neapropiată” a Împărăției Lui, dar se sfiesc să vorbească despre asta. 

Şi Occidentul are nenumărate biblioteci cu scrieri patristice, colecţii uriaşe cu studii şi opere 
ale Sfinților Părinţi dinainte de Schismă — rod al unui travaliu filologic impresionant pentru a 
traduce şi păstra acest tezaur al gândirii creştine de o valoare nepreţuită. Şi totuşi, aceste texte scrise 
n-au fost de ajuns pentru a împiedica ateizarea în masă a unei bune părți din populaţia unor ţări 
cândva creştine, precum Franţa, Anglia, Olanda, Elveţia şi altele. 

Pentru că ceea ce a lipsit a fost tocmai tradiția vie a unei Biserici rămase în comuniune cu 
duhul şi învăţătura originară a primelor decenii şi veacuri creştine. O tradiţie personificată 
întotdeauna prin Sfinţi Părinţi, mari trăitori şi duhovnici, pe a căror autoritate s-au întemeiat 
hotărârile Sinoadelor ecumenice, care au ferit mereu Biserica Ortodoxă de erezii şi abateri de la 
dreapta credinţă. 

Avem la îndemână lumina acestei tradiţii vii, arzătoare şi pline de iubire. Depinde de noi să 
ne facem fii ai ei, întorcându-ne — fii rătăcitori ce ne căutăm încă norocul şi salvarea prin străini — la 
părinţii noştri ce ne aşteaptă pentru a ne dărui intrarea la ospăţul euharistic. 


Andrei Dîrlău 


(Tomis, septembrie 2007) 

Părintele Adrian Făgeţeanu — 
un veac de duhovnicie 


Deasupra Mânăstirii Lainici, înspre munte, se află schitul Locurele. Aici, de câţiva ani, s-a 
retras Părintele Adrian Făgeţeanu. A plecat din Antimul Bucureştiului pentru a se retrage în 
singurătate. Când am intrat în chiliuţa Sfinţiei Sale m-a uimit vigoarea lui. Nu m-am abținut şi l-am 
întrebat câţi ani are. Mi-a răspuns sec: “95”. Obişnuit cu relaţiile formale, i-am răspuns automat: 
“Mulţi înaite...”, la care Părintele Adrian mi-a răspuns: “Asta nu e treaba ta!”. Iniţial m-am blocat, 
apoi am înţeles: anii omului sunt doar în mâna lui Dumnezeu. Şi Părintele înţelesese pe deplin taina 
acesta. Are 95 de ani! (V. A.) 


Părinte Adrian, ce înseamnă monahul? Ce face un monah? 

Monah înseamnă “însingurat”. Ăsta-i sensul cel mai uşor de înţeles. “Însingurat”... 
Mântuitorul vorbeşte de mai multe ori despre acest cuvânt şi cel mai clar a explicat acest cuvânt 
când a vorbit cu samarineanca Fotini, la fântână. Când Mântuitorul a venit la ea, nu ea la El. 
Mântuitorul a venit să-i ceară apă de băut. Samarineanca ştia că iudeii niciodată nu cer nimic de la 
samarineni, pentru că îi disprețuiesc. Întâi Hristos a cerut apă; ea s-a mirat. Mântuitorul i-a spus: 
“Cheamă pe bărbatul tău”, iar ea a răspuns “Nu am bărbat”. Mântuitorul i-a clarificat mai bine ce 
înseamnă “n-am bărbat”: “Cinci ai avut fără binecuvântarea lui Dumnezeu şi ăsta e al şaselea, la 
fel”. Ea ţinea totu-n secret; nu ştiau rudele, nici prietenii, nici vecinii, nici nimeni, că trăieşte fără 
binecuvântarea lui Dumnezeu. Când a văzut că Mântuitorul îi spune ceea ce ea ţinea cel mai secret, 
şi-a dat seama că e prooroc. Însă când Mântuitorul a continuat discuţia cu ea şi i-a vorbit de apa cea 
vie, ea şi-a dat seama că nu e numai prooroc, că este Însuşi Mesia. Ea a întrebat: “Voi, iudeii, 
spuneţi că rugăciunea e primită când ne rugăm în Ierusalim, nu aici în Garizim”. Mântuitorul i-a 
spus: “Va veni vremea...”, şi s-a referit la vremea pe care o trăim acum, “...când nu ne vom putea 
ruga în comun, de obşte”, nici în Ierusalim, nici în Garizim, nici în Bucureşti, nici în Lainici, nici 
într-o biserică, ci numai în Duh şi în Adevăr. Ori tocmai asta înseamnă “însingurat”, monah. 

Mult poate rugăciunea dreptului! Dacă mult poate, înseamnă că-i atotputernică rugăciunea. Şi 
chiar dacă ai fi de un milion de ori mai bogat ca Becali, nu poţi să dai hrană la toți săracii; dacă ai fi 
de o mie de ori mai savant decât domnu” doctor în teologie, nu poţi să dai sfaturi, că nu ai timp şi 
putere ca să dai sfaturi la toți; dar ca să te rogi pentru toţi, asta poate oricine. 

Și asta poate să facă mai ales monahul? 

Şi monahul, şi bătrânul, şi tânărul, şi bolnavul, şi muribundul. Mântuitorul chiar precizează: 
“Cine se roagă numai pentru mântuirea lui, o va pierde”. Numai cine se roagă pentru toți, pentru că 
sunt în aceaşi osândă cu el, acela se va mântui. Hristos de aceea e Mântuitorul lumii, pentru că S-a 
jertfit pentru mântuirea tuturor. De ce e El Capul Bisericii? Că S-a jertfit pentru toți! Tot El este 
capul familiei şi al mânăstirii şi tot El este capul pentru cei care se adună în numele Lui: “unde sunt 
doi sau trei în numele Meu”. Acela e cap, care se jertfeşte pentru mântuirea celorlalți. 

Părinte, faţă de cine face monahul “ascultare”? 

Numai de Dumnezeu. Şi de cei care sunt puşi de Dumnezeu peste el. 

Și poate să se împotrivească vreodată? 

Poate să se împotrivească nu o dată, ci ori de câte ori ceea ce îi spune superiorul lui, nu e de 
la Dumnezeu. 

Și cum îşi dă seama că nu e de la Dumnezeu? 

Sf. Atanasie ce era la sinoade? Un diacon, nu? Şi nu s-a împotrivit? Şi celor mari! Un Sfânt 
adevărat are mai mare putere decât cel mai mare şef din toată lumea. Sfântul Atanasie a fost mai 
mare decât toţi, decât sinodalii, decât toţi vlădicii. 

Părinte, cum află monahul voia lui Dumnezeu? 

Dacă tot ce află, gândeşte sau se roagă, îl duce la smerenie — e de la Dumnezeu. Tot ce-l 
îndeamnă să-şi facă voia lui şi la mândrie, nu-i de la Dumnezeu. Au ajuns antihriştii să spună: “Eu 

nu-s antihrist, eu nu-s francmason, eu nu-s ateu...”. Diavolul spune: “Eu nu exist, voi de unde l-ați 
inventat?”. Dumnezeu, Singurul Care spune Adevărul, spune “Eu sunt Cel ce sunt”, adică evidenţa 
cea mai puternică şi în timp, în veşnicie, şi în spaţiu, “Sunt Cel Ce Sunt”. Diavolul ar vrea să nu ştii 
că există. Francmasonii de astăzi spun: “Domnul Virgil Cândea a dus o viaţă minunată, a făcut bine, 
bine, bine, numai bine; acuma este în neant. În neființă”. Dumnezeu vorbeşte de existenţa cea mai 
evidentă! Iar antihriştii şi francmasonii vorbesc de neființă, de non-existenţă. 

Părinte, monahul află voia lui Dumnezeu şi prin citire? 

Nu ne interesează citirea! Odată cineva mi-a spus că “Eşti cel mai de compătimit, Părinte, 
pentru că ai ajuns să nu mai vezi; omul trebuie să fie atent la ochii lui mai mult ca la orice, ochii din 
cap!”. Şi eu i-am spus că nu-i adevărat: “Cât timp mai aud cuvântul lui Dumnezeu, nu-s cel mai 
necăjit, cel mai nenorocit, pentru că credinţa vine şi prin auz”. Şi Sfântul Apostol Pavel spune şi 
mai clar: “Tot ce-ţi voi spune pe înţeles, e mai de folos decât dacă ai vorbi în limbi!”. 

Dar ce trebuie să facă monahul? 

Noi, în Mărturisirea de credinţă, spunem un lucru mare, mare de tot: că “Duhul Sfânt a grăit 
prin prooroci”. Deci n-a învăţat carte nici proorocul David, nici Isaia, nici leremia! Chiar s-au mirat 
toţi bătrânii din sinagogă, când un tânăr de 12 ani, lisus, le-a tâlcuit din Scriptură. Şi spuneau: 
“Neînvăţat fiind, cunoaşte Adevărul”. 

Noi, românii, avem o virtute nativă de a putea înţelege uşor Adevărul; avem şi cel mai mare 
defect pe care poate să-l aibă un neam sau omenirea: dezbinarea. Eu am studiat, cam mult, pe 
Herodot şi pe istoricii antici, şi ei spuneau că dacii, geții, dacă ar fi fost uniţi, nici un împărat roman, 
nici Alexandru Macedon, nici orice alt împărat pe lume, n-ar fi putut să-i biruiască. Asta-i cea mai 
bună dovadă că suntem descendenţii lor, suntem dezbinaţi. Nu ne putem uni, românii, nici în 
credință, nici în alte idei care ar putea să rodească. În schimb, noi am înţeles mai bine decât toţi 
traducerea rugăciunii pe care Mântuitorul, la cererea Apostolilor, i-a învăţat: Tatăl Nostru, 
rugăciunea domnească. Toate popoarele din lume au tradus: “şi ne izbăveşte de cel rău”. Românii 
sunt singurii care au înţeles cel mai bine adevărul: “de cel viclean”, că “cel viclean” e mult mai rău 
decât “răul”... 

Și viclenia e mai rea? 

Mai rea decât răutatea în sine! Mântuitorul, când i-a făcut observaţie lui Iuda, nu i-a făcut că 
“de ce M-ai vândut?”. “De ce prin vicleşug, de ce prin sărutare, vinzi tu pe Fiul Omului "”?... De ce 
ai viclenit? 

Părinte Adrian, aţi vorbit de rugăciune. Cât de mult îl ajută rugăciunea pe un monah? 

Mai mult ca orice. Eu am mai multe preocupări aici, vin mulţi să-mi ceară sfat, chiar au venit 
preoţi, au venit cu vlădicii lor cu tot să îmi ceară nişte sfaturi. Poate nu ne potriveam în convorbiri 
la sfaturi, dar când mă rog pentru cineva, n-am nici o contradicţie, niciodată, cu nimeni. 

Trebuie să te rogi într-un anumit fel, sau oricum? 

Nu, cel mai simplu este să nu bravezi. Să nu faci ca Petru: “Dacă toţi Te vor părăsi, eu nu”. 
Prima dată când a sporit numărul creştinilor, în Antiohia Mare, atunci s-au numit “cristiani”. Pe 
urmă, numărul lor a sporit în Miazănoapte, când Imperiul Roman de Răsărit a avut în Miazănoapte 
conducerea. În Apus nu propovăduirea a sporit numărul creştinilor, cât exemplul martirilor. 
Fiindcă în martiri a fost sămânţa creştinismului. Pentru că Imperiul Roman cucerise de mult Sudul, 
nu-i mai interesa ce se întâmplă acolo. Şi atunci creştinii s-au înmulţit fără prigoană. Dar ei şi-au 
spus: “Noi n-avem nici un mucenic”, au bravat, s-au dus singuri la Roma să declare că-s creştini, iar 
Biserica din Răsărit, care conducea atunci toată creștinătatea, nu numai că nu i-a recunoscut ca 
martiri, dar i-a excomunicat pentru bravadă. S-au dus la sinucidere. Nu i-a prigonit nimeni! Deci nu 
bravăm la rugăciune, dar nici nu ne lepădăm de rugăciune. Şi n-avem voie să spunem ca Petru: 
“Dacă toţi Te vor părăsi, eu nu”, ci: “Doamne, ajută-mă, învaţă-mă, înţelepţeşte-mă, luminează-mă, 
întăreşte-mă, să nu Te părăsesc!”. 

Părinte, monahul trebuie să practice rugăciunea lui lisus? 

Teologii ruşi spun că da. Eu nu-s de acord cu ei şi vă spun de ce: eu am fost cel mai bun 
prieten al Părintelui Paulin Lecca. El a tradus în româneşte şi Spovedania unui pelerin rus, şi Sbor- 
nicul cel mare, rusesc, care-i un fel de totalitate a Filocaliilor. Deci era în măsură să dea sfaturi 

despre rugăciune. Şi el era de părerea teologilor ruşi, că rugăciunea inimii e cea mai importantă. Eu 
zic aşa: dacă spun “Doamne, Iisuse Hristoase, Fiul lui Dumnezeu, miluieşte-mă pe mine, 
păcătosul”, ce fac? Vorbesc doar de mine? Pentru că Tatăl Nostru e pentru toţi! 

Și cum ar trebui să sune rugăciunea? 

Păi, să ne rugăm pentru toți. Cine vrea să se mântuiască numai el, nu se mântuieşte. Numai 
cine se roagă pentru toţi se mântuieşte. Să vă spun o întâmplare “hazlie” de la Aiud. Odată ne-a 
adunat pe mai mulți într-o cameră mare, cu paturi de fier, suprapuse. Şi erau doi cu acelaşi nume: 
Popescu Victor. Şi unul se roagă aşa într-o seară: “Doamne, Tu poţi să faci ce voieşti. 
Eliberează-mă de la Aiud, să merg acasă, să am şi eu un salar, să-mi văd de muncă şi de treburile 
mele. Dar Doamne, îţi atrag atenţia, eu sunt Popescu Victor ăla care dorm jos, nu în patul de fier, de 
sus...””. E hazlie, dar e foarte de plâns: un creştin care habar n-are că Dumnezeu e atotştiutor. 

Evreii au spus lui Pilat: “Noi n-avem voie să omorâm pe nimeni. Dar tu trebuie să-L omori pe 
lisus, că dacă nu-L omori tu, te spunem Împăratului că eşti prieten cu Împăratul Iudeilor şi te 
omoară Roma”. O fi logică a unui om sănătos?! Spune Noul Testament: dacă tu nu omori, dar pui 
pe altul să omoare, ai aceeaşi osândă. Aşa-i şi la rugăciune. Să te rogi pentru toţi, dacă ei nu se 
roagă, roagă-te tu pentru ei şi vor avea şi ei dar de la Dumnezeu. Roagă-te pentru toţi. Deci, cum 
ne-a învăţat Mântuitorul la cererea apostolilor: “Învaţă-ne să ne rugăm”, Tatăl nostru e pentru toţi. 
E mult mai completă Tatăl nostru decât rugăciunea inimii. 

Părinte, ce mântuieşte: singurătatea sau comunitatea? 

Cei din singurătate iubeau mai mult pe ceilalți, decât cei care erau în lume. Dar pentru binele 
tuturor, rugăciunea celui din singurătate e mai primită decât cea de comunitate. Cu cât e mai plină 
biserica, eşti mai puţin atent la cuvântul slujbei, la rugăciune. Şi nu muzica şi alte lucruri fac 
înţelesul, ci atenţia la fiecare cuvânt. 

Și monahul trebuie să aleagă locul unde se mântuieşte? 

Nu, nu, în orice loc. “Omul sfințește locul”, nu? 

Fie că e Bucureşti, fie de-i pădure? 

Fie de-i oriunde... O să vă spun ceva care poate o să vă pară un paradox. Dacă cineva merge 
acum, aşa cum ne învaţă, cum ne sfătuiesc Părinţii de la Athos, să ne-alegem un loc singuratic într-o 
pădure, să ne facem undeva o groapă sau un loc sigur. Pe vremea comuniştilor îi trimiteau pe 
jandarmi peste tot să întrebe cine ne-a autorizat să mergem în pădure. Cel mai des codru acum ştiţi 
care e? Bucureştiul, Timişoara, Clujul... Vecinul nu ştie cine eşti. Poţi să mori şi el habar n-are cine 
eşti şi ce faci. Pe când, dacă eşti în altă parte, în pădure, retras, te întreabă toată lumea: cine-i ăsta, 
de ce a venit şi ce face aici? Dar să ştiţi că nu locul mântuieşte. 

În privinţa luxului, părinte, cât îi trebuie unui monah să trăiască şi să se roage? 

Eu am fost în puşcărie cu un filosof, care a scris o carte: “Îndemn la simplitate”. Diogene a 
fost socotit filosof nu pentru că a făcut mare filosofie ca Aristotel sau ca Platon, ci pentru că trăia în 
simplitate. Singurul lucru pe care îl avea în proprietate era o cană de lut pentru băut apă, şi când a 
văzut odată un copilaş că merge la un izvor şi ia apă în mâini şi bea aşa, a trântit cu ciudă cana: 
“Uite, copilul ăsta e mai înţelept ca mine!”. Şi când a venit împăratul să-l întrebe ce să-i facă, 
văzând că trăieşte într-un butoi, i-a zis: “Cere-mi ce vrei să-ţi fac, şi-ţi fac!”. “Dă-te deoparte din 
soare, eu vreau să mă folosesc de razele soarelui”, i-a spus Diogene. 

Părinte, un monah e bine să se gândească la preoție? 

Nu e rău, dar e o îndrăznire! Mântuitorul a spus: “Îndrăzniţi... Eu am biruit lumea, îndrăzniți 
ŞI voi, şi biruiţi”. Deci există îndrăzneală cu obrăznicie, cum a fost a diavolului, dar există “şi ne 
învredniceşte cu îndrăznire, fără de osândă”, să spunem Tatăl nostru. Mântuitorul ne îndeamnă: 
“Îndrăzniţi şi voi să biruiţi pe diavol, nu cum am biruit Eu, Singur, ci cu ajutorul lui Dumnezeu”. 

Se spune: “Să fugi de preoție”. 

Nu, nu. Este o smerenie falsă, a trebuit să renunţe la ea şi Sfântul loan Gură de Aur. Pentru că 
el a fost mai de folos ca preot decât când voia să nu fie preot. Cu cât eşti mai util altora, cu atât faci 
voia lui Dumnezeu. 

De ce nu mănâncă un monah carne? E îngăduit să mănânce carne un monah? 

Cei mai mari sfinţi, pe care îi ştim noi, n-au mâncat carne. Nici loan Botezătorul, nici loan 
Feciorelnicul, nici alții n-au mâncat. Pentru că, dacă un tânăr mănâncă carne şi bea băutură 
ameţitoare, are poftă trupească. O să spun acum ceva despre olteni. Eu îi respect foarte mult pe 
olteni, dar nu-mi place ce fac ei, şi bunica, şi naşa fac foarte rău că dau la copil să bea, că atunci lui 
îi vine imediat pofta. Mama însăşi a fost mai rea ca diavolul, copilul ei a fost îngeraş până ce l-a 
stricat ea. Din asta deducem că monahul nu trebuie să mănânce carne. Te dispune la sex: dacă ai 
mâncat carne şi ai băut băutură, vrei să ai relaţii trupeşti. 

Părinte, care este rânduiala de chilie a unui monah cu rugăciunea? Cum şi-o stabileşte? 
Cine i-o hotăreşte? 

La noi, în Ortodoxie, s-a lăsat la discreția fiecărei mânăstiri să-şi facă rânduiala ei. În Apus 
sunt acele ordine călugăreşti, care nu sunt după tradiţia primei Biserici. Hristos nu s-a împărțit în 
mai multe feluri. Însă nici asta nu-i bună: că fiecare mânăstire îşi face regulamentul ei. De aceea 
mulți părinți, printre care şi părintele Daniil, fostul Sandu Tudor, precum şi fostul Mitropolit al 
Olteniei, Firmilian, au vrut de mai multe ori să ne adunăm toţi monahii din ţară, să stabilim un 
singur regulament monahal. N-au reuşit pentru că, v-am spus mai înainte: românii sunt descendenţii 
geților şi dacilor. Nu se pot uni în numele unei idei, cât ar fi de bună. 

Ce rânduială să aibă un monah? O stabileşte mânăstirea în care intră? 

Da... De aceea e foarte grea tunderea în monahism: tăierea voii. 

În fața cui? A stareţului şi a lui Dumnezeu?! 

A lui Dumnezeu. Pentru că “făgăduinţele”, voturile monahale, nu s-au făcut stareţului. Sunt 
făcute înaintea lui Dumnezeu. 

Părinte, între duhovnic şi stareţ, cine primează? 

Eu cred că duhovnicul. El răspunde mai mult de mântuire decât stareţul. De multe ori, unii 
călugări n-au acceptat să fie numiţi stareţi, spunând: “Eu nu mă pricep la gospodărie, la cancelarie, 
la relaţiile cu oamenii, să merg mereu la episcopie, eu mă pricep numai la duhovnicie şi la 
rugăciune, la altar”. Deci, în ce priveşte mântuirea, are mai mare rol duhovnicul decât stareţul. 

Și dacă ascultarea faţă de stareţ intră în conflict cu cea a duhovnicului? 

Aici poate n-o să vă placă ce răspund — unele probleme rămân în “rezervaţia lui Dumnezeu”. 
Aşa cum, după dispariția zimbrilor din pădurile Moldovei şi întregii ţări, avem numai o rezervaţie 
de zimbri la noi. De exemplu, pentru copiii avortaţi, n-are voie nici preotul care slujeşte la 
proscomidie, nici alţii, să se roage. Ei sunt în “rezervaţia lui Dumnezeu”. Aici a greşit chiar cel mai 
bun prieten al meu, părintele Arsenie Papacioc, când a afirmat odată că el se roagă la proscomidie 
pentru cei avortaţi. N-are voie! Orice am face, n-are valoare ce ne rugăm noi. 

Mă întorc, părinte, la stareţ şi la duhovnic: ce face monahul când se află între cei doi? 

Aşa cum s-a dat dispoziție: dacă un episcop nu respectă rânduiala lui Dumnezeu, atunci 
preotul nu e obligat să-l asculte. Aşa nici călugărul nu e obligat să asculte de stareţ, dacă nu e în 
rânduiala lui Dumnezeu. Să vă citesc un canon. Am să deschid unde vorbeşte Mântuitorul către 
Apostoli, înainte de Înălţarea la Cer. Ce le spune? “Rugaţi-vă, rugaţi-vă aici în Ierusalim până veţi 
primi putere de Sus, de Sus, cel mai Sus. Luaţi Duh Sfânt, celor ce le veţi ierta păcatele, se vor ierta 
şi în Cer, iar pe care le veţi ţine, vor fi ţinute, şi în Cer...”. Cine e autorul canoanelor? Duhul Sfânt, 
nu Apostolii. Deci în Ziua Cincizecimii sau a Rusaliilor, Duhul Sfânt a venit în chip de limbi de foc 
peste fiecare Apostol şi le-a spus cât canon să se dea pentru fiecare păcat. Aici spune un lucru 
important, foarte important: “Dacă vreun episcop sau preot va boteza a doua oară pe cel ce era 
botezat adevărat, sau nu va boteza pe cel botezat de eretici, care nu se botează în numele Sfintei 
Treimi, să se caterisească ca unu ce-şi bate joc de Crucea şi de moartea Domnului, nefăcându-se 
demn de preot adevărat, ci popă mincinos”. Deci cine spune cuvântul ăsta “popă mincinos”? Duhul 
Sfânt! Poate să fie stareţ, episcop, patriarh, sau orice ar fi. Atunci poţi ieşi de sub ascultarea lui. 

Părinte, aţi fost vreodată la Ierusalim? 

Nu. Să ştiţi că sunt mulţi monahi care îşi doresc să ajungă acolo. Se pot folosi? 
Se pot folosi, dar nu Ierusalimul le foloseşte. Dacă ei sunt aici şi gândul şi inima lor ajunge la 
Ierusalim să se închine la locurile unde s-a închinat să spunem, de exemplu, mama împăratului 

Constantin, Elena, nu-i primită rugăciunea ca şi când ar fi acolo? Eu cred că da! Asta am făcut şi eu: 
merg la Ierusalim cu inima, cu închinăciunea, cu evlavia, cu gândul. Şi are acelaşi efect. 

E folositor dorul acesta de pelerinaje al monahilor? 

Şi s-au îndreptat toţi? Şi cei care merg numai până la Sfântul Munte, se întorc şi nu-şi 
schimbă viaţa. Ce le-a folosit? Mai bine să stea în chilia lui şi să se schimbe aici. 

ÎI ajută mult chilia? 

Da, îl ajută. Eu, ca student, am dus o viaţă de “Heidelberg”. Între colegii mei, am avut tot un 
student în Drept, coleg cu mine, care nu mergea nici la bere, nici la alte distracţii, nici la dans, la 
nimic. ÎI chema Gherasim. S-a căsătorit, dar după ce a văzut că fata îl ascultă, a ajuns şi ea într-o 
rânduială creştină bună, educată bine, a pus-o în rânduială şi pe soţia lui, şi pe fata lui, şi s-a dus la 
Mânăstirea Sitaru. S-a rugat, s-a rugat, s-a rugat tot timpul. Avea cele mai mari înfăptuiri pe plan 
administrativ: altare, biserici, renovări, de toate. La sfârşit, când a simţit că-i slăbesc puterile, a dorit 
să meargă la Cernica, la Sfântul Calinic. S-a dus acolo, s-a împărtăşit; după Împărtăşanie a murit. A 
murit ca un sfânt adevărat. Fără să-l doară nimic, fără nimic. El îmi spunea cum îl ajută chilia. 
Pentru că te apără ca şi cum ai închide ochii. Când închizi ochii nu vezi nici femeie, nici alte lucruri 
să te ducă la ispită, şi zidul chiliei te apără, să nu vezi toate fărădelegile făcute în afară. Şi tu să-l 
chemi tot timpul pe Dumnezeu şi mai ales pe Îngerul Păzitor. Mai e ceva ce te ajută mult în 
mânăstire: strana. Eu când m-am dus prima dată la Putna, m-au pus părinţii să citesc la strană. Am 
citit în ziua când era prăznuit Moise: “Tu, Moise, n-ai supt de la mama numai laptele, ci şi 
înţelepciunea lui Dumnezeu”. Eu cred că la strană se învață mult mai multă teologie decât în 
Facultatea de Teologie şi la doctorat. Şi sunt date adevărate învățături de credinţă în cărțile noastre 
de tipic. Înainte de a merge la mânăstire eu credeam că Arhanghelul Mihail e cel mai mare strateg 
din Ceruri. Dar nu e aşa! Maica Domnului e, pentru că i se spune “Ocrotitoare neînfricată şi 
nebiruită”. “Ceea ce eşti bună, întăreşte viaţa de obşte a creştinilor, mântuieşte pe cei ce i-ai rânduit 
să conducă şi biserica, şi pe creştini, dă-le biruinţă din Cer, că Tu ai născut pe Dumnezeu, ceea ce 
eşti una, unică în binecuvântare...”, că nu există mai binecuvântată ca ea... Deci nu-i mai mare ea ca 
Arhanghelul Mihail ca strateg, ca biruitor al iadului? Că ea a biruit pe tot iadul, pentru că tot iadul a 
vrut să o ispitească, când a văzut-o. Un diavol când vede că nu poate singur să te biruiască, cheamă 
alți şapte diavoli, mai răi ca el. Or, la ea a chemat tot iadul şi n-au biruit-o. Singura care n-are păcat 
personal. 

Părinte Adrian, un monah trebuie să fie trist sau bucuros? 

Să fie bucuros, dar în monahism cuvântul “bucuros” e legat de “desăvârşire”. Veselia 
înseamnă fericirea veşnică. La fericirea veşnică ajungi prin bucurie, prin desăvârşire treptată. 

Și asta se vede şi pe chip? 

Da, şi pe chip. Monahul trebuie să fie senin şi bucuros că i-a ajutat Dumnezeu în orice minut, 
în orice ceas, în orice clipă, în orice zi, în orice noapte, să biruiască iarăşi pe diavol. 
Monahul află, din Pateric, de la Avva Arsenie, aşa: “Fugi de oameni şi te vei mântui!”. Să fugă? 
Am spus clar: să fugă de lume în ceea ce are lumea atractiv, toată civilizația lumească să o lepădăm 
ca să ne mântuim. Să nu fugă de durerea oamenilor, din contră, să se roage pentru toți. Să-i 
primească pe oameni, atâta timp cât nu-i prejudiciază lui pacea şi echilibrul. 

Cum se face privegherea, părinte? Cu cafea? 

Nu. Aici am avut o discuţie cu un pseudoteolog, care a venit să-mi spună că icoanele nu 
trebuiesc sfinţite şi mi-a citat din mai multe locuri că ele se sfinţesc prin faptul că pictezi pe cel 
Sfânt. Şi i-am spus nu! Nu, pentru că pictorii vechi, ca Sfântul Luca şi alți pictori, pictau cu penelul 
Duhului Sfânt. Pe când pictorii moderni, dacă pictează picior peste picior, cu ţigara în gură şi cu 
tuica lângă ei, nu mai e sfântă lucrarea lor şi trebuie sfințită. Cafeaua nu sfințește omul la 
priveghere, ci stăruința lui. Rugăciunea şi străduinţa lucrează mai mult decât a face şi biserici şi 
orice ar face, şi case pentru alţii, şi — să spunem — azile de bătrâni sau pentru fel şi fel de copii 
părăsiţi, sau alte lucruri pentru săraci, pentru neputincioşi, pentru bolnavi — orice ai face. 

Părinte, de câte ori să se spovedească un monah? 

Să facă cel puţin ca tâlharul din dreapta, că el nu prin împărtăşanie a intrat în Rai, ci prin 
mărturisire cu pocăință. Aici, iarăşi, spune foarte frumos şi foarte clar cuvântul duhovnicului: 

“Fiule, atâţia ani poruncesc dumnezeieştii Părinţi să nu te împărtăşeşti cu Sfintele Taine, ci numai 
să bei aghiazmă mare. Şi de vei ţine să nu te împărtăşeşti, ţi se vor dezlega păcatele tale”. Deci 
tâlharul din dreapta, prin mărturisire a intrat în Rai. Şi continuă cuvântul duhovnicului: “Iar de vei 
îndrăzni peste porunca Sfinților Părinţi ca să te împărtăşeşti, atunci te vei socoti al doilea Iuda”. 
Deci, Iuda, din cauză că s-a împărtăşit cu nevrednicie a “câştigat” spânzurătoarea şi fundul iadului. 
Dacă se mărturisea, intra în Rai. Mântuitorul, când a spus “Mi-e sete”, spun mulți Sfinți Părinţi, a 
spus: “Mi-e sete de întoarcerea lui Iuda”. Dar Iuda s-a încăpățânat şi n-a vrut să facă această 
smerenie a mărturisiri cât trăia încă Mântuitorul pe Cruce. 

Vă întreb pentru că, de exemplu, în Grecia lumea se împărtăşeşte fără să se mai 
spovedească... 

Asta e modă din Apus. Iar, în Franţa, creştinii ortodocşi români fac împărtăşire foarte deasă. 
Da. La mine a venit Înalt Prea Sfinţitul Iosif, cel din Franţa, de două ori. “Părinte Adrian, am auzit 
că te împărtăşeşti prea rar. Să te împărtăşeşti măcar ca Părinţii de la Athos”. I-am spus: “Prea 
Sfințite, când oi trăi ca ei, m-oi împărtăşi ca ei. Deocamdată, ţin cont de ce spune în Carte. 
Spovedanie deasă, nu împărtăşire deasă”. 


A consemnat 
Preot Visarion Alexa 


(Lumea Monahilor, anul I, nr. 5, noiembrie 2007) 


78 


Mânăstirea Crăsani: 
visul împlinit al Părintelui Adrian 


Într-un loc izolat, de o frumuseţe sălbatică, departe de tumultul vieţii laice, unde numai 
oamenii chemaţi de credință se încumetă să vină şi să rămână, ascunsă de pintenii malului 
neaşteptat de înalt al râului Ialomița, se ridică sfioasă biserica Mânăstirii “Sfântul Apostol Andrei” 
— Crăsani. 

Situată la 2 km sud față de Mânăstirea Balaciu şi la 1 km sud faţă de satul Crăsani (Crăsanii de 
Jos), pe malul drept al râului Ialomița, nu este o întâmplare existenţa ei pe aceste meleaguri, ci este 
ridicată cu bună ştiinţă în preajma locului unde a existat, conform descoperirilor arheologice, o davă 
a dacilor, una dintre cele mai înfloritoare aşezări geto-dacice. La 25 km sud-est de Urziceni, la 1 km 
pe drumul ce leagă satul Crăsani de Copuzu, aşezarea este identificată de unii istorici cu Netindava 
amintită de Ptolemeu în sud-estul Daciei, iar de cei mai mulți cu Helis, “Cetatea Luminii”, reşedinţa 
lui Dromichete în secolele IV-III î. Hr. 

Cetatea naturală de la Piscul Crăsani domina împrejurimile, apărată de râpele abrupte ce o 
înconjurau, aşezată strategic la răscruce de drumuri: drumul greco-getic de-a lungul râului, de la est 
la vest, şi drumul stepei, dinspre Moldova spre Dunăre, de la nord la sud. 

Primele cercetări au fost făcute în 1870 de Dimitrie Butculescu. Dar atenția lumii ştiinţifice a 
fost reţinută în urma săpăturilor efectuate aici de loan Andrieşescu în 1923 şi a referirilor lui Vasile 
Pârvan la această aşezare în lucrarea sa “Getica. O protoistorie a Daciei”. 

Bogăția materialului arheologic stă mărturie pentru varietatea ocupaţiilor locuitorilor, pentru 
importanţa economică şi comercială, pentru prosperitatea aşezării în timpul domniei lui Burebista, 
până către mijlocul secolului I î. Hr., când aşezările deschise şi acropola de la Crăsani au fost 
distruse de un incendiu puternic, probabil în urma expediției la nord de Dunăre a generalului roman 
Sextus Aelius Calus, guvernator al Moesiei. Populaţia geto-dacă nu a dispărut, ci s-a retras la 
poalele piscului, sub protecția pădurii şi a tufişurilor dese.Aici este posibil să-i fi găsit Sfântul 
Apostol Andrei, conform tradiţiei, în peregrinările sale pentru propovăduirea credinţei întru Hristos. 

În apropierea Piscului Crăsanilor, spre Copuzu, urmele arheologice stau dovadă continuității 
aşezărilor, în secolul IV d.Hr., în perioada medievală timpurie. În secolul al XIV-lea, în părţile 
Crăsanilor exista un şir întreg de comunități de moşneni, de-a lungul malului drept al Ialomiţei. 
Crăsani apare cu prima atestare la 9 septembrie 1579, prin care voievodul Mihnea Turcitul întărea 
acolo ocină lui Dan şi Fiera, nepoţii logofătului Stan. 

Luând cunoştinţă de încărcătura istorică a locurilor, marele duhovnic de la Antim, Părintele 
Adrian Făgeţeanu, şi-a dorit să ctitorească aşezământ de credinţă pe aceste meleaguri binecuvântate. 
A împărtăşit acest vis cu Părintele Stareţ Pamvo de la Schitul “Daniil Sihastru” de la Putna, căruia i- 
a solicitat să-l sprijine în ridicarea unei biserici din lemn de brad pentru Aşezământul Studenţesc cu 
hramul Sfântul Apostol Andrei. Este numai începutul unui proiect grandios pe care îl gândea pe 
atunci: “Un orăşel monahal cu biserică, spaţii de cazare, biblioteci în toate limbile, fiindcă doar aşa 
putem spori în apropiere şi în iubire faţă de ceilalți”. 

P.C. Protosinghel Pamvo a făcut şi primele donaţii pentru constituirea aşezământului, 
împreună cu credincioasa Ileana Ungureanu. Terenul aşezământului, aflat lângă incinta fostului 
CAP Crăsani, a fost donat de credincioasa Aurica Lazăr. 

Biserica de lemn este terminată către sfârşitul anului 2000 şi este sfinţită pe 30 noiembrie de 
P.S. Dr. Damaschin Coravu, Episcopul Sloboziei şi Călăraşilor. Conform şi cu dorinţa Părintelui 
Adrian Făgeţeanu, a fost înfiinţat în 2001 Schitul Crăsani, cu hramul Sfântului Apostol Andrei, cu 
destinaţie pentru maici, în şedinţa Consiliului Eparhial din 12 iulie 2001. 

Părintele Adrian Făgeţeanu a dorit ca la Mânăstirea Crăsani să se construiască o nouă biserică, 
înconjurată de chilii, după modelul Schitului Maicilor din Bucureşti, demolat în timpul regimului 
comunist. Aceste planuri au fost abandonate atât de Părintele Adrian, cât şi de Aşezământul 

Studenţesc, după retragerea Părintelui la Schitul Locurele — Lainici, din Arhiepiscopia Craiovei, dar 
au fost reluate ulterior de stăreția mânăstirii. 

În anul 2003 Schitul Crăsani a fost transformat în Mânăstirea Crăsani, cu hramul Sfântul 
Apostol Andrei, cu destinație pentru călugăriţe, potrivit hotărârii Sinodului Mitropolitan al Sfintei 
Mitropolii a Munteniei şi Dobrogei, în şedinţa din 3 martie 2003. În anul 2005 biserica a fost 
tencuită. 

Pentru a duce mai departe dorinţa Părintelui Adrian, din hala de reparaţii a maşinilor agricole 
a fostului SMA, în cursul anului 2006, a apărut un corp de chilii, pentru maici şi oaspeţi, sfințit în 
14 octombrie 2006. În preajmă au fost renovate anexele care adăpostesc bucătăria şi magaziile. În 
interior se găseşte trapeza, cu hramul Sfinții Arhangheli Mihail şi Gavril, pictată într-o singură lună, 
şi sfinţită pe 4 martie 2007. 

La 3 decembrie 2006, în prezenţa şi cu binecuvântarea P.S. Dr. Damaschin Coravu, Episcopul 
Sloboziei şi Călăraşilor, s-a pus piatra de temelie a bisericii mari, de zid, cu hramul Sfântul Apostol 
Andrei şi Cuvioasa Parascheva. În 2007 s-a săpat fundaţia bisericii, iar la începutul anului 2008 a 
fost deja turnată fundaţia de beton. 

Comunitatea monahală cuprinde patru vieţuitoare, sub îndrumarea P. Cuv. Arsenia Cozma, 
Stareța mânăstirii, ce slujesc din zori şi până noaptea târziu cu credinţă în suflet şi dragoste de 
Dumnezeu. Ele au în grijă şi o gospodărie anexă, cu ajutorul căreia îşi asigură o parte din nevoile de 
hrană ale maicilor, ale muncitorilor care lucrează pe şantierul viitoarei biserici şi ale oaspeţilor pe 
care îi primesc întotdeauna cu bucurie. Sunt ajutate adesea de credincioşi prin donaţii sau prin 
muncă, fie în construcţii, fie la bucătărie sau în grădina de zarzavat. Credincioşii care doresc să se 
reculeagă în acest colţ de Bărăgan, găsesc adăpost în câteva chilii deja amenajate la parterul 
arhondaricului şi linişte printre florile care inundă coridoarele, îngrijite cu multă dragoste de maica 
doctor Paraschiva. Şi încet-încet credincioşii încep să descopere drumul spre această oază de linişte 
şi credinţă, binecuvântată de trecerea Sfântului Apostol Andrei, pe înălțimile bătute de vântul aspru 
şi neobosit al Bărăganului, arsă de arşiţa verii şi de gerurile iernii, înmiresmată de florile de salcâm 
ale primăverii şi străjuită de piscurile istoriei nostre străvechi. Ei se reunesc în număr din ce în ce 
mai mare cu ocazia sfintelor sărbători religioase şi ale sfintelor liturghii duminicale, pe care le 
petrec alături de cinul monahal al Sfintei Mânăstiri Crăsani. 

Fără îndoială, întreaga lucrare care străjuieşte Piscul Crăsanilor este legată şi se datorează unui 
mare duhovnic, aspru şi blând în poveţe deopotrivă, Părintele Adrian Făgeţeanu. S-a născut la 16 
noiembrie 1912 în comuna Deleni, regiunea Cernăuţi. Licenţiat în Drept şi Teologie, petrece 20 de 
ani de temniţă grea, la Suceava şi Jilava, eliberat de la Aiud în 1964. Face parte din mişcarea 
ortodoxă Rugul Aprins, alături de alte nume de valoare ale Ortodoxiei: Vasile Voiculescu, Arsenie 
Papacioc, Dumitru Stăniloae, Petroniu Tănase, Sofian Boghiu, Daniil Sandu Tudor etc. Îşi începe 
viaţa închinată lui Dumnezeu la Mânăstirea Lainici, cu sprijinul Stareţului Calinic Caravan, de la 
care a învăţat cea mai importantă lecţie de teologie: numai cine se roagă pentru toţi, prieteni sau 
duşmani, se mântuieşte. Se mută mai târziu la Mânăstirea Antim, în tumultul capitalei, de unde 
sprijină, ajutat de mulţi, ridicarea a două mânăstiri închinate Sfântului Apostol Andrei: Lacul Morii 
şi Piscul Crăsani. În anul 2003 se retrage în pustie, în Schitul Locurele, lângă Mânăstirea Lainici. A 
trecut de şapte ori pe lângă moarte şi de tot atâtea ori a revenit la viaţă, dovadă vie că Dumnezeu 
există! Şi-a purtat cu demnitate şi smerenie crucea, întristat poate numai de schimbarea ce se 
petrece în oameni: “Pe vremuri, creştinii aveau inima de aur şi cruce de lemn. Acum, crucea e de 
aur şi inima de lemn”. 


(Episcopia Sloboziei şi Călăraşilor, 2009) 

ADDENDA 


leromonah Adrian Făgeţeanu 
Ieromonah Mihail Stanciu 


DE CE CAUTĂ OMUL CONTEMPORAN 
SEMNE, MINUNI ŞI VINDECĂRI PARANORMALE? 


Un răspuns ortodox 


“Ei [preoţii] trebuie să înveţe pe poporul Meu a deosebi ce 
este sfânt de ce nu este sfânt şi să le lămurească ce este 
curat şi ce este necurat, în pricinile nehotărâte, ei trebuie să 
ia parte la judecată şi vor judeca după aşezămintele Mele şi 
legile Mele vor păzi...” (Jezechiel 44, 23-24) 


Cuvânt înainte! 


Precum ştim, “diavolul umblă, răcnind ca un leu, căutând pe cine să înghită” ( Petru 5, 8). În 
setea lui neostoită de a amăgi pe cât mai mulţi, tatăl minciunii şi urzitorul vicleniei îşi întinde 
răutățile chiar şi sub masca binelui, încercând (prin această stratagemă) să-i abată pe oameni de la 
Calea Adevărului şi a Vieţii, pe numeroasele căi ale minciunii şi ale pierzării. Şi nu sunt puţini cei 
care-l urmează spre iad, fermecaţi de seducătoarele lui viclenii. 

Să luăm aminte! 

“...mulți prooroci mincinoşi se vor scula şi vor amăgi pe mulți” (Matei 24, 11). 

Cuvintele Mântuitorului nostru lisus Hristos avertizează întreaga omenire despre pericolul 
căderii în amăgirea spirituală pe care diavolul, de la început, s-a străduit să o instaureze şi s-o 
întrețină pe pământ ca mediu propice al propagării în mentalitatea omului a înstrăinării de 
Dumnezeu. Cu atât mai actuale sunt aceste cuvinte în zilele noastre, cu cât diavolul şi-a înmulțit 
“proorocii” şi şi-a rafinat metodele satanice de înşelare, ştiind că nu mai are multă vreme la 
dispoziţie. 

În urma multor sfătuiri cu Părinţi duhovnici şi profesori cu experiență? ai Bisericii Ortodoxe 
Române, am inițiat redactarea acestei mici lucrări apologetice, forţaţi şi de necesitatea lămuriri 
urgente a unor aspecte practice ale vieţii religioase creştin-ortodoxe, aspecte care adeseori sunt 
răstălmăcite şi greşit aplicate. 

Încercăm, aşadar, prin scrierea de faţă să atragem atenţia credincioşilor ortodocşi care vor 
mântuirea că numai prin relaţia vie cu Iisus Hristos, Cel ce este “Calea, Adevărul şi Viaţa”, şi prin 
Biserica Lui, dobândim unirea iubitoare cu Dumnezeu şi viaţa veşnică, nicidecum altfel, prin vreo 
tehnică automată sau reţetă magică, eretică şi păgână. Astfel, vom întări pe parcursul lucrării 


! Varianta iniţială a volumului din care a fost reprodusă secţiunea de faţă a fost elaborată în 2001, având binecuvântarea 
Prea Sfinţitului Părinte Damaschin, Episcopul Sloboziei şi Călăraşilor. Versiunea actualizată a apărut la Editura Sophia, 
Bucureşti, 2004, şi în ediție electronică pe  APOLOGETICUM, 2006.  http://apologeticum.neţ; 
http://www.angelfire.com/space2/carti/apologeticum2003 Q yahoo.com. 

2 P.C. Părintele Arhimandrit Sofian - Mânăstirea Antim, P.C. Părintele leromonah Macarie — Mânăstirea Pasărea, P.C. 
Părintele Protosinghel Justin Pârvu — Mânăstirea Petru Vodă, Părintele Diacon prof. univ. dr. Petre David ş.a. 

învățătura ortodoxă despre unirea cu Dumnezeu, unire care se realizează prin împletirea harului 
dumnezeiesc cu nevoinţa omului, unire dialogală, conştientă şi plină de libertate. 

Lucrarea de faţă este structurată în două mari părţi. În prima parte tratăm cauzele şi formele 
falsului misticism, aflat astăzi într-o extindere alarmantă, apoi tipologia proorocilor mincinoşi, mai 
mult sau mai puţin “paranormali”, arătând şi unele practici eronate care întreţin falsul misticism şi 
care, din nefericire, se săvârşesc şi în unele biserici ortodoxe. Am folosit pentru documentare şi alte 
lucrări teologice în care este tratată tema falsului misticism, lucrări din care am citat uneori în bloc, 
pentru a arăta că tema atacată de noi a fost abordată mult mai devreme şi mult mai pe larg de alte 
personalităţi marcante ale Ortodoxiei româneşti. 

În partea a doua a lucrării dăm un răspuns ortodox la provocarea lansată de apariţia unei cărţi 
în care “minunile şi experienţele” demonice sunt oferite publicului larg printr-un urât amestec cu 
credinţa şi practica ortodoxă, compromiţând sensul autentic al religiei şi al spiritualităţii. 

În general, “experienţele spirituale” circumscrise falsului misticism şi oferite omului 
contemporan de tot felul de “prooroci” reprezintă o reală provocare şi chiar o profanare adusă 
credinţei creştine cu care sunt deseori amestecate, sfidând logica şi însuşi bunul-simţ elementar. De 
aceea, se cuvine să le recunoaştem şi să le combatem îndată ce apar, demonstrându-le iraţionalitatea 
principială şi inutilitatea într-o viaţă duhovnicească echilibrată. 


Partea I 
Forme eronate de evlavie 


Cu toate că majoritatea românilor se declară creştini ortodocşi care ţin la tradiţia şi cultura 
strămoşească, evlavia multora dintre ei este deviată spre forme eronate de manifestare a ei. Mai 
mult, există şi în motivaţia lor religioasă o anumită obsesie terorizantă a “farmecelor” şi 
“făcăturilor” necurate, obsesie care deseori îi paralizează în demersul lor raţional-iubitor către 
Dumnezeu. Relaţia de iubire cu Dumnezeu, liberă şi conştientă, este astfel dispreţuită şi chiar 
înlocuită cu una contractuală, magică, marcată pregnant de o frică de natură ocultă. De aceea 
creştinii trebuie lămuriţi în credinţă ca să nu se lase intimidaţi de meşteşugirile diavolului şi ale 
proorocilor lui. 


1. Credinţă şi credulitate 


“Credinţa este o putere de legătură care înfăptuieşte unirea desăvârşită, nemijlocită şi mai 
presus de fire a celui ce crede cu Dumnezeu Cel crezut”!. Ea presupune deci deschiderea omului, 
prin puterea harului dumnezeiesc, către dialogul iubitor cu Dumnezeu. lar actul de credință 
angajează omul întreg, cu tot sufletul şi cu tot trupul. Credinţa nu e doar o adeziune intelectuală la 
învăţătura creştină despre Dumnezeu, ci este un mod de viaţă susţinut de harul divin. De fapt este 
răspunsul mulţumitor al omului la chemarea iubitoare a lui Dumnezeu, Cel ce ne-a iubit mai întâi şi 
S-a descoperit nouă. Credinţa se bazează, aşadar, pe acceptarea făgăduinţelor lui Dumnezeu Care ni 
Se descoperă prin lisus Hristos şi pe împlinirea poruncilor Lui în viaţă. 

Credinţa foloseşte puterile rațiunii, dar descoperă omului taine, realități duhovniceşti şi 
dumnezeieşti superioare raţiunii şi, prin aceasta, dă omului un nou orizont în cunoaşterea lui 
Dumnezeu şi a lumii zidite de El. Prin “credinţa lucrătoare prin iubire” (Galateni 5, 6), omul ÎL 
întâlneşte pe Dumnezeu, Cel ce este mai presus de toate, se uneşte iubitor şi înțelegător cu El, se 
face el însuşi templu sfinţit al lui Dumnezeu şi centru de iradiere a iubirii Lui între semeni. 

Credulitatea însă, ca stare de acceptare simplă, fără discernământ şi fără rezerve a unor 
învățături, este o atitudine nefirească şi păguboasă a omului leneş faţă de cele ale vieții spirituale. 
Acesta caută şi aşteaptă mereu soluţii ieftine, fără nevoinţe, fără Cruce adică, nu-şi foloseşte trezvia 
şi rațiunea în posibilitățile lor fireşti, ci şi le adoarme printr-o nepunere a lor în lucrare, devenind 
astfel o ţintă foarte uşor de atins de către cei care nu doresc mântuirea oamenilor. 


11 Sf. Maxim Mărturisitorul, Răspunsul 33 către Talasie, în Filocalia, vol. 3, Bucureşti, 1993, p. 131. 

Astfel, speculând neştiinţa şi naivitatea multora în materie de viaţă religioasă, numeroşi 
prooroci, mediumi şi vindecători, apăruţi mai ales în ultimii paisprezece ani, unii mai exotici, alții 
mai tradiționalişti, le exploatează credulitatea, într-un mod plin de viclenie. lar oamenii slabi şi 
neştiutori, care cad în plasa înşelării aruncată de aceşti impostori, pe lângă paguba materială suferită 
- nu mică -, deseori îşi pierd şi sănătatea fizică şi spirituală. Şi încă nu sunt puţine cazurile de 
deznădejde, de lepădare de Ortodoxie! şi, deci, de mântuire, prin care diavolul şi ucenicii lui îşi 
măresc palmaresul criminal. 


2. Falsul misticism 


“Este semnul ruşinos al unei stări religioase înapoiate sub raport intelectual şi moral, mai 
bine zis tristul certificat al decăderii de la însăşi starea de religiozitate la aceea de magie, 
caracteristică popoarelor primitive stăpânite de pâcla groasă a ignoranței, de marasm moral. De 
aceea, în primul rând, este nevoie ca aceste suflete să fie ridicate la adevărata credinţă, la 
spiritualitatea autentică, la o viaţă morală superioară şi ca Biserica să urmărească permanent, cu 
străşnicie, purificarea de falsul misticism a vieţii religioase a credincioşilor din sânul ei. 

Ca să dăm o definiție aproximativă a falsului misticism, am putea spune că el este o 
dispoziție a sufletului, care aşteaptă sau vede la tot pasul un miracol, caută sau vede necontenit 
vedenii şi îmbracă pe fiecare persoană mai deosebită în aureolă supranaturală”. 

Departe de aparențele atractive şi performanţele metafizice senzaţionale oferite de falsul 
misticism, viaţa spirituală în Ortodoxie presupune o creştere morală a omului credincios, creştere 
fără de care orice experienţă religioasă îşi pierde legitimitatea. Sfinţii Părinţi au formulat cel mai 
limpede învățătura despre treptele desăvârşirii creştine sau ale urcuşului duhovnicesc?. Cea dintâi 
treaptă, întotdeauna ocolită sau doar simulată de falşii mistici, este curățirea sufletească şi trupească 
de patimi (treapta nevoinţelor ascetice), fără de care nimeni nu poate spori şi nici nu-L poate vedea 
(cunoaşte, înţelege) pe Dumnezeu. Urmează treapta contemplării duhovniceşti a raţiunilor divine 
din natură şi din Scriptură. Elanul minţii în cunoaşterea iubitoare a lui Dumnezeu, după ce au fost 
depăşite toate piedicile păcatului, se intensifică progresiv, pe măsura unirii cu Mântuitorul Hristos 
prin rugăciune neîncetată. Astfel, intrând în odihna iubirii dumnezeieşti, omul păşeşte pe treapta a 
treia, a îndumnezeirii prin har, a părtăşiei tot mai depline la viaţa şi fericirea dumnezeiască. 

Pe de altă parte, “credinciosul angajat de dezechilibrul său într-o experienţă falsă stabileşte 
relaţii arbitrare între cauze şi efecte, face abstracție de corelația obiectivă şi raţională dintre 
fenomene şi se antrenează în excese şi generalizări unilaterale. Mizează şi pe false intuiţii şi 
principializează sentimente nebuloase, accentuând până la exclusivitate pe afectivitate, în dauna 
vieţii raționale, a simţirii raţionale de care vorbesc Părinţii. Ortodoxia a pus un accent deosebit pe 
paza minţii şi a inimii, pe introducerea minţii în inimă, care are şi acest sens de colaborare a 
intelectului cu simţirea”*. Plecând de la acest dezechilibru duhovnicesc între rațiune şi simtire, între 
cunoaşterea (şi împroprierea trăirii) Tradiţiei Bisericii şi simularea ei fragmentară la exterior, 


! Sunt oameni (tineri mai ales) care, după ce trec prin fel de fel de “experienţe spirituale”, ajung la o stare critică de 
disperare şi de neîncredere în ceilalţi, stare ce le produce o izolare de semeni şi un dezechilibru psihic adesea ireversibil. 
Sunt tineri care, din neştiinţă, din exaltare sau din mândrie, îşi ruinează viaţa, epuizându-şi energiile sufleteşti şi trupeşti 
prin yoga şi prin alte practici oculte, ajungând fie în robia patimilor şi a ereziilor, fie la boli psihice, fie chiar la suicid. 
Însă şi pentru ei oricând este timp de pocăință, de înviere din păcat, prin Hristos şi în Biserică. 

2 Preot Prof. Dumitru Stăniloae, “Formele şi cauzele falsului misticism”, în revista Studii Teologice, nr. 5-6 din 1952, p. 
251. Am preluat expresia fals misticism, deoarece serveşte mai bine expunerii noastre, în sensul în care l-au folosit atît 
Părintele Stăniloae, cât şi Î.P.S. Antonie Plămădeală. Termenul misticism s-a acreditat în afara Bisericii, însemnând o 
experienţă spirituală de obicei contrafăcută, iraţională, dezechilibrată, în teologie, se foloseşte specificarea de fals 
misticism pentru a se ocoli confuzia cu viaţa mistică autentică trăită prin Sfintele Taine şi prin celelalte rânduieli ale 
Bisericii. 

3 În Ortodoxie, creşterea spirituală a omului spre măsura bărbatului desăvârşit — Iisus Hristos — nu se săvârşeşte doar 
prin puterile omeneşti limitate, ci printr-o neîncetată sinergie (conlucrare) între nevoinţa omului şi harul dumnezeiesc. 

4 Î.P.S. Antonie Plămădeală, “Falsul misticism, încercare de tipologie”, în volumul Zradiţie şi libertate în spiritualitatea 
ortodoxă, Colecţia Axios, Ed. Pronostic, Bucureşti, 1995. p. 326. 

“credinciosul” angajat în false experienţe mistice se îndepărtează de reperele unei vieţi religioase 
sănătoase, luându-şi libertatea nu numai de a crea alte repere (cele proprii îi devin singurele 
normative), ci şi de a le propaga între apropiații lui. Aşadar, cunoaşterea şi asimilarea Tradiţiei 
ortodoxe autentice fereşte orice credincios ortodox de excese, de exagerări şi de erori dogmatice şi 
mistice, uneori chiar fatale mântuirii personale şi comunitare prin Biserică. 


2.1. Cauzele falsului misticism 


Cauzele falsului misticism sunt multiple. De cele mai multe ori ele se conjugă în proporții 
diferite de la caz la caz, nuanţând într-un fel specific fiecare deviere mistică. Le putem totuşi 
prezenta în felul următor: 

a) Unele sunt cauze ivite dintr-o viaţă spirituală degenerată în superstiții şi practici oculte. 
“Mulţi dintre cei care practică formele magiei şi ale superstiţiei socotesc că nu păcătuiesc față de 
Dumnezeu, ci chiar Îl servesc. Ceea ce dă practicilor magice un caracter de fals misticism este 
convingerea celor ce recurg la ele că intră oarecum în contact cu lumea de dincolo, supranaturală”. 
Tocmai această ofertă a contactului şi a ajutorului imediat ce vine din lumea nevăzută atrage mulți 
oameni spre respectivul domeniu. Superstiţia împreună cu erezia şi ateismul formează triada 
infernală cu care diavolul ameţeşte minţile oamenilor, deviindu-i de la dreapta credinţă în 
Dumnezeu spre căile pierzării veşnice. 

b) Alte cauze sunt cele patologice, bolile şi deranjamentele psihice, care produc şi 
alimentează deseori falsul misticism. Unele tulburări şi stări de boală se datorează multora dintre 
aşa-numitele viziuni şi comunicări cu fiinţe din alte lumi. “Ele sunt susţinute însăşi de o frământare 
religioasă în cei ce le produc, ca şi în cei care le acceptă, spre deosebire de manifestările 
ocultismului, care sunt lipsite de o frământare religioasă, deşi sunt însoţite şi ele de un fior al 
întâlnirii cu nevăzutul. Dar, dacă privim atent, observăm că şi frământarea religioasă la subiectele 
producătoare de false viziuni este bolnăvicioasă”?. 

c) Între cauzele morale ale evlaviei false amintim ienoranţa, lăcomia şi prezumția 
(închipuirea de sine). Deseori azi, mentalitatea magică, lăcomia şi prezumția se întâlnesc în unul şi 
acelaşi impostor, care, exploatând ignoranţa creştinilor, devine promotorul pe scară largă al unor 
experienţe şi fenomene paranormale”. Însă “formele epidemice ale falsului misticism sunt un semn 
trist de înapoiere religioasă generală şi un certificat ruşinos pentru păstorii sufleteşti ai unui popor. 
C...) 

Neştiinţa este, aşa cum spunea Sfântul Marcu Ascetul, maica tuturor relelor. Ea este unul 
dintre cei trei uriaşi puternici ai diavolului (alături de uitare şi nepăsare), sub ocrotirea cărora se 
furişează toate patimile în suflet. De aceea, omul are datoria să lupte necontenit pentru alungarea 
din sine a neştiinţei. (...) La adăpostul ignoranței se instalează în suflet şi falsul misticism’. Din 
ignoranță şi neştiința crasă a naturii şi legilor ei apare o gravă confuzie între lumea naturală şi cea 
supranaturală, depreciindu-le pe amândouă şi neapreciind niciodată raportul just dintre ele. Or, a 
pune intervențiile supranaturale şi personale ale lui Dumnezeu în rând cu manifestările unei naturi 
impersonale înseamnă a uita că trebuie să trecem prin granița învierii cu Mântuitorul Hristos pentru 
a ne întâlni cu lumea supranaturală. Iar cine consideră obiecte şi lucrări ale naturii drept acțiuni 
“divine” supranaturale, făcând o totală abstracție de relația sa şi a lumii cu Hristos, acela nu se 
ridică la Dumnezeu adevărat, Cel mai presus de natură, ci se închină la idoli şi, prin ei, la demoni. 

“Dar falsul misticism e alimentat nu numai de o ignoranță de ordin intelectual, ci şi de o 
ignoranță de ordin moral. Datorită acestei ignoranțe, credinciosul aşteaptă scăparea de anumite 
greutăţi nu de la o îndreptare a vieţii sale, ci de la miracole care îl dispensează de eforturi morale în 
vederea îndreptării vieţii sale. Asemenea miracole i se promit nu numai de vrăjitori, ci, din păcate, 


! Preot Prof. Dumitru Stăniloae, op. cit., p. 252. 
> Ibidem, p. 257. 

3 Vezi şi partea a doua a lucrării de faţă. 

4 Preot Prof. Dumitru Stăniloae, op. cit., p. 263. 

şi de unii păstori sufleteşti, care prezintă rugăciunea lor ca deplin eficace prin ea însăşi, fără să fie 
însoţită şi de rugăciunea şi îndreptarea morală a credincioşilor. (...) Rugăciunea îşi are totuşi rolul 
principal tocmai în faptul că se face piatră de hotar pentru o viaţă îndreptată sau susţine o astfel de 
viaţă. De aceea, e necesară şi rugăciunea credinciosului, nu numai a preotului, pentru scăparea de 
necazuri. 

Orice preot ar trebui, prin urmare, să facă ceea ce fac cei mai mulţi: să folosească prilejurile 
când credincioşii vin să-i ceară ajutorul pentru a scăpa de necazuri pentru a le da o învăţătură despre 
viaţa pe care trebuie să o ducă. Sfinţii Părinți arată necontenit cum întreaga fericire şi mântuire a 
oamenilor depinde de virtuțile lor. (...) Trebuie să judecăm lucrurile cu sinceritate şi să răspundem 
cinstit la întrebarea: în ce proporţie se află în credincioşii noştri preocuparea pentru Jertfa şi învierea 
lui Hristos, pentru mântuirea prin împreuna-răstignire cu El faţă de patimi, faţă de omul păcatului şi 
al egoismului, cu preocuparea pentru scăparea din diferitele necazuri ale vieţii prin tot felul de 
practici care nu au nici o legătură cu opera de răscumpărare a Domnului şi cu angajamentele morale 
care decurg din ea? Să recunoaştem că toţi avem o parte de vină pentru această situație, dacă nu 
pentru promovarea pozitivă a acestor practici şi preocupări, semne ale necunoaşterii înaltei esențe a 
creştinismului, cel puţin pentru puţina noastră râvnă în opera de luminare a credincioşilor! 

O a doua cauză morală, care creează fenomene de fals misticism, este lăcomia. Lăcomia 
susține practicile vrăjitorilor!, dar o întâlnim, din păcate, şi la unii slujitori ai altarelor, care 
tolerează ignoranţa religioasă a credincioşilor, dându-se drept făcători de adevărate miracole, 
învăţarea credincioşilor că scăparea de necazuri depinde, în primul rând, de o viaţă de muncă şi 
seriozitate morală, nu convine nici acestor falşi păstori, (pentru că pierd rolul de fac-rotum bine 
remunerat), nici credincioşilor (căci le pune povara unor îndatoriri de viaţă şi a unor responsabilități 
al căror gust nu se capătă decât cu vremea, după o anumită creştere moral-spirituală a omului). 
Predica stăruitoare, învăţarea, sfătuirea credincioşilor nu sunt însoțite sau urmate numaidecât de o 
monedă, ca hârtiuţa de la acatist. Şi se preferă moneda credinciosului în locul mântuirii lui. Astfel, 
credinciosul e lăsat în întuneric, în loc să fie luminat necontenit asupra însuşirilor lui Dumnezeu, 
asupra jertfei lui Hristos, asupra condiţiilor morale cu ajutorul cărora omul poate creşte în unirea cu 
Hristos şi se poate mântui. Fără multă greutate, creându-şi o faimă din interesele materiale, aceşti 
falşi păstori încep să creadă ei înşişi că au puteri miraculoase. 

Şi iată cum o a treia cauză morală care susține falsul misticism este prezumția! Prezumția 
este specifică oricărei mentalități magice. Căci, în vreme ce mentalitatea religioasă cere smerit 
ajutorul lui Dumnezeu, mentalitatea magică, necunoscând pe Dumnezeu ca Persoană liberă, ci 
crezând doar în forţe impersonale, deci lipsite de libertate, socoteşte că poate dispune de ele, deci îl 
face pe credincios să se creadă superior lor. Dar, în păcatul acesta cad uşor şi unii monahi. (...) 
Puterea lui Dumnezeu e cerută cu smerenie, rămânând ca Dumnezeu să o dea sau nu, după 
bunăvoința Lui. Cine se bizuie pe puterile supranaturale ca pe nişte puteri ce stau la dispoziţia lui se 
arată ca fiind stăpânit de o mentalitate vrăjitorească. Când vreun preot sau călugăr cere unei mame 
să-i aducă fotografia fiului dispărut şi când, după ce 1 se aduce şi priveşte la fotografie, declară pe 
un ton sigur «Ți-l aduc!» se comportă nu ca un reprezentant al religiei, ci al magiei, adică se 
socoteşte nu slujitorul smerit al lui Dumnezeu, ci dispunătorul anumitor puteri obscure”?. 

Odată cu invazia sectelor neoprotestante s-a extins şi la noi în ţară mentalitatea pasivismului 
moral ce-şi trage seva din teoria răscumpărării din protestantism: Mântuitorul Hristos a săvârşit 
totul pentru om, acesta neavând altceva de făcut decât să-L accepte formal ca Domn, fără nici o 
străduinţă către sfinţenie. Dar în Ortodoxie Părinţii insistă pe virtutea trezviei, care fereşte sufletul 
de încolăcirile duhului viclean şi-l ţine pe om cu mintea la Dumnezeu şi cu picioarele pe pământ. 
Toată viaţa morală a acestor “creştini” este dominată, dacă nu şi de patimi grosolane, cel puţin de 
mândrie şi închipuire de sine. Sunt îmbătaţi de lăudăroşenie. Tocmai de aceea îi dispreţuiesc pe 
ceilalți care nu sunt ca ei şi în rugăciunea lor colcăie duhul necurat. Nelucrându-şi credinţa prin 


! Şi ale altor “prooroci” care se declară făcători de minuni (n. n.). 
2 Preot Prof. Dumitru Stăniloae, op. cit., pp. 267-269. 
3 Nu numai a sectanţilor, ci chiar şi a unora dintre cei care se declară “ortodocşi”. 

fapte bune faţă de semeni (deoarece le consideră inutile mântuirii), ei se refugiază într-o lume 
imaginară, considerându-se “aleşi” şi mereu demni de mesaje şi intervenții speciale ale lui 
Dumnezeu. 

Din cele prezentate până aici se poate observa clar “o oboseală, o lipsă de curaj în faţa vieţii, 
o teamă de viaţă, un refugiu în falsa mângâiere că Dumnezeu sau cine ştie ce forță supranaturală 
face totul în locul omului. E a patra cauză a falsului misticism. E un alt aspect al stării nesănătoase 
pe care o susţine. (...) Omul trebuie să îmbrăţişeze realitatea şi în ea să lucreze. E greşit să o lase pe 
aceasta în seama lui Dumnezeu, iar el să se refugieze fricos în lumea ireală a visurilor. Falsul 
misticism este în definitiv fuga de realitatea creată de Dumnezeu într-una visată de om, o fugă de 
realitatea prin care se ajunge la Dumnezeu în una care nu are nici o ieşire, nici un drum spre 


Dumnezeu”!. 


2.2. Formele falsului misticism 


Formele falsului misticism sunt şi ele multe. Trăgându-şi puterea din izvoarele prezentate 
până acum, falsul misticism se ramifică totuşi în trei direcţii principale de manifestare. Le vom 
expune în continuare pe scurt, insistând asupra detaliilor doar acolo unde este nevoie. 

a) Domeniul ocultismului, al magiei şi al superstiției”, cu următoarele forme: practicile 
vrăjitoreşti, descântecele, ghicirile şi prezicerile (prin cuvânt, fie în stare de transă, fie pe baza 
interpretării unor semne şi a visurilor), considerarea unor zile, numere sau evenimente ca norocoase, 
purtarea de talismane, astrologia, horoscopul, spiritismul, teozofia, bioenergia, radiestezia, 
parapsihologia. 

Dumnezeu a interzis sub grele ameninţări, aceste practici încă din Vechiul Testament”: “Să 
nu alergaţi la cei ce cheamă morţii, pe la vrăjitori să nu umblaţi şi să nu vă întinaţi cu ei. Eu sunt 
Domnul Dumnezeul vostru. ” (Levitic 19, 31) 

“De se va ridica în mijlocul vostru un prooroc sau văzător de vise şi va face înaintea ta semn 
şi minune, şi se va împlini semnul sau minunea aceea, de care ţi-a grăit el, şi-ţi va zice atunci: să 
mergem după alți dumnezei, pe care tu nu-i ştii şi să le slujim acelora, să nu asculţi cuvintele 
proorocului aceluia sau ale acelui văzător de vise, că prin aceasta vă ispiteşte Domnul Dumnezeul 
vostru, ca să afle de iubiți pe Domnul Dumnezeul vostru din toată inima voastră şi din tot sufletul 
vostru. Domnului Dumnezeului vostru să-l urmaţi şi de El să vă temeți; să păziţi poruncile lui şi 
glasul lui să-L ascultați; Lui să-I Slujiţi şi de El să vă lipiţi. lar pe proorocul acela sau pe văzătorul 
acela de vise să-l dați morţii, pentru că v-a sfătuit sa vă abateți de la Domnul Dumnezeul vostru, 
Cel ce v-a scos din pământul Egiptului şi v-a izbăvit din calea robiei, dorind să te abată de la calea 
pe care ţi-a poruncit Domnul Dumnezeul tău să mergi, pierde dar răul din mijlocul tău” 
(Deuteronom 13, 1-5). 

Întâlnim şi astăzi aceste practici demonice (poate chiar mai rafinate ca prezentare) amestecate 
deseori cu unele practici necanonice“, pe care toți impostorii şi proorocii diavolului le fac publice 
prin mijloace de comunicare în masă. Sesizăm astfel o ofensivă susținută a demonismului şi a 
păgânismului care asaltează azi, mai mult ca oricând, spiritualitatea creştină (în general) şi cea 
românească (în special). 

Fel de fel de vrăjitori, de ghicitori şi de prezicători sau de posedaţi ai unor “puteri 
paranormale” îşi oferă serviciile pentru a dezlega farmece”, blesteme!, drumuri” şi cununii”, pentru a 


! Preot Prof. Dumitru Stăniloae, op. cit., pp. 271-272. 

> Se prezintă ca o cale comodă, pentru că nu cere nici un efort moral, dar tocmai de aceea este o pantă pe care omul 
decade de la demnitatea de fiinţă liberă şi spirituală. 

3 Vezi şi I Paralipomena 33, 1-6, unde sunt arătate păcatele apostaziei lui Manase: idolatrie, magie, fermecătorie, 
vrăjitorie, chemarea duhurilor morţilor. 

4 Vezi şi Capitolul 5 al prezentei lucrări. 

5 După ce le spun oamenilor că au asemenea “făcături” necurate, şarlatanii se şi oferă să-i ajute să iasă din starea 
disperată pe care le-au inoculat-o prin sugestie. Deseori, sugestia vrăjitorului rămâne fixată în mintea omului vreme 

descoperi autorii unor furturi, pentru a prezice viitorul“, pentru a-i ajuta pe oameni să iasă rapid din 
încurcături financiare sau de sănătate şi pentru multe alte “rezolvări” ale problemelor familiale şi 
sociale. Circulă şi azi printre credincioşi încă multe superstiții şi idei fixe, care duc oamenii la mari 
confuzii şi buimăceli în credinţă. Exemplificăm câteva dintre ele: 

1) legate de existența predestinaţiei (soarta), a horoscopului sau zodiacului, care ar dicta 
implacabil viitorul şi viaţa omuluis; 

2) legate de unele zile (că marți sunt trei ceasuri rele), numere” (ca 13 aduce ghinion) sau 
evenimente (că dacă te întorci din drum sau vezi un preot sau îţi taie o pisică neagră calea îţi va 
merge rău, că dacă auzi o cucuvea cântând va muri cineva, ca dacă treci pragul casei cu piciorul 
stâng sau dacă “te mănâncă nasul” nu vei reuşi în ce vei face etc), considerate aducătoare de 
pagubă”; 

3) legate de unele obiecte care, atunci când sunt păstrate, “poartă noroc 

Explicitarea bolilor trupului pe baza filosofiiilor orientale, ca fiind cauzate de “dezechilibre şi 
gâtuiri ale circulaţiei energiilor yin şi yang” sau pe baza speculațiilor radiesteziste ca fiind produsul 
influenţei unor “interferenţe malefice ale energiilor cosmice şi telurice” nu are nimic comun cu 

îndelungată, întreţinându-i acestuia o stare de frică aproape paralizantă, o dependență aproape psihotică de vrăjitor. 
Apare şi aici intervenția nevăzută a duhurilor rele, care-i domină atât pe vrăjitor, cât şi pe clienții lui. 

! Orice om care săvârşeşte păcatul cade sub blestemul lui Dumnezeu (ca şi Adam) şi sub farmecele diavolului. De aceea 
este nevoie de o purificare morală, de un efort fizic şi spiritual pentru ca omul să iasă de sub dominaţia păcatului. 
Vrăjitorii vorbesc oamenilor de nişte blesteme omeneşti care îi apasă, dar nu le spun nimic de blestemul păcatelor 
proprii. Astfel, ei deturnează atenţia omului de la relaţia lui cu Dumnezeu la orizontala lumii acesteia. Or, pentru a ieşi 
de sub blestemul păcatelor este nevoie de Spovedanie la preot, de rugăciune şi de împlinirea canonului cuvenit pentru 
îndreptare. 

> 21 După spusele acestor speculanţi, dacă cineva “are drumurile legate” în viaţa înseamnă că “nimic: nu i se leagă”, 
deoarece alţii i-au făcut vrăji, iar el trebuie să scape de ele tot printr-un apel la vrăjitorie. Se vede şi aici tendința de 
evitare a îndreptării morale a vieţii. Or, pentru păcatele noastre ne îngăduie Dumnezeu tot felul de încercări şi obstacole 
în viaţă, ca prin ele să ne oprească de pe calea pierzării şi să ne aducă pe calea mântuirii. 

3 22 “A dezlega cununiile” cuiva înseamnă, în înţelesul total deformat al vrăjitoriei, a-i ajuta pe cineva să iasă de sub 
“legătura” unor farmece sau vrăji făcute de alții şi să se (re)căsătorească mai repede. Unii tineri, după ce divorţează 
(neştiind că divorţul nu e o soluţie, ci un eşec), caută să fie dezlegată legătura Cununiei lor de la Biserică prin vrăjitorie 
(numai ideea este în sine o gravă abatere, darămite practica!). Fetele sunt cel mai adesea victimele acestor impostori, ele 
alunecând rapid într-o stare de frică şi deznădejde, motiv pentru care umblă disperate din vrăjitoare în vrăjitoare. Or, 
înţelesul creştin real al dezlegării cununiilor este slujba de binecuvântare a tinerilor căsătoriţi, care se săvârşeşte în a 
opta zi de la Cununia lor, în unele părţi ale țării, la nuntă, mirii îşi pun pe cap cununii (coroniţe) din flori, flori ce 
simbolizează fecioria lor şi prospeţimea noi familii. Aceste cununii sunt purtate de tineri până în a opta zi de la nunta 
lor, când merg la biserică şi preotul li le desface de pe cap, citindu-le rugăciunile de binecuvântare. Observăm cum 
diavolul a reuşit să devieze în mintea omului de azi sensul creştin adevărat ai “dezlegării cununiilor” spre un înţeles 
total pervertit şi opus. 

4 Unii prezicători folosesc metode “consacrate” de ghicit (în cărţi, în bobi, în palmă, în cafea, în vise etc.), alţii le 
deschid cartea (vezi capitolul cu practici necanonice), alţii intră într-o transă din care “le spun totul”. Oricum, sunt şi 
acestea o sugestionare a “clientului” şi o înşelare a lui. 

5 De aceea mulţi consultă horoscopul zilei sau prezicătorul, pentru a şti de ce să se ferească sau ce să facă. Este şi aici o 
formă de manipulare psihică a maselor prin sugestie şi autosugestic. 

€ Toate zilele sunt create de Dumnezeu şi sunt sub pronia Lui. Este o gravă eroare considerarea că ziua de marţi e “mai 
puţin bună” decât celelalte. Iar diavolul şi propria lor ignoranță îi pot ţine pe oameni chiar toată viaţa întro asemenea 
stare de rătăcire şi frică. O altă greşeală este aceea că pe acatistele date vineri şi duminică la biserică oamenii se roagă 
ca unei persoane “la sfânta zi de azi”, în loc să se adreseze tui Dumnezeu, Creatorul şi Stăpânul timpului. 

7 Dintr-un asemenea fixism s-a născut ideea că unele numere sunt mai “norocoase” decât altele. Găsim şi în unele 
“reţete duhovniceşti” asemenea cifre magice ataşate lumânărilor, picăturilor de ulei sfinţit şi bucăţelelor de anafura, 
cifre care neapărat trebuie să fie respectate, fiind mai importante decât însuşi actul de cult, care trebuie săvârşit cu 
sfială, cu credinţă şi cu dragoste. 

8 Vedeţi ce pervertire a întâlnirii cu preotul? Or, preotul, care e trimisul lui Dumnezeu, aduce prin prezenţa şi 
binecuvântarea lui prezenţa şi binecuvântarea lui Dumnezeu. 

” Tocmai pentru a preveni o eventuală întâmplare rea unii “bat în lemn” (altă superstiție destul de răspândită). 

10 În vechime, aceste obiecte erau idolii, amuletele, fetişii, medalioanele unor zei etc. Azi, ceea ce e foarte grav, unii 
cred că şi iconiţele şi cărticelele religioase de buzunar au aceeaşi folosință. Nu mai văd în ele sensul de a-i ajuta spre o 
relaţie personală de rugăciune şi iubire către Dumnezeu, ci socotesc că simpla lor prezenţă în buzunar îi scuteşte de 
orice demers moral şi duhovnicesc. 

Adevărul, deoarece omul nu este la discreția energiilor cosmice impersonale care-i strivesc 
existenţa şi libertatea, ci este persoană infinit superioară lumii neraţionale. Iar a susține predestinaţia 
cosmică dictată de stele (cum susţine astrologia, cu variațiunile ei pe aceeaşi temă - zodiacul şi 
horoscopul) este o gravă erezie întrucât: a) îl face pe om inferior lumii neraţionale, care-i anihilează 
orice tendinţă de libertate, şi b) omul nu ar mai avea răspunderea păcatului, deoarece stelele i-au 
impus cu necesitate să facă totul!. 

Este departe de cei care practică şi promovează formele de spiritism şi parapsihologie 
intenţia de a-L chema pe Dumnezeu cel Adevărat în ajutor. Dată fiind prezenţa în doctrina acestora 
a multor erezii (contrare învăţăturii lui lisus Hristos şi a Bisericii Ortodoxe) şi superstiții, este 
limpede că ei nu lucrează cu Dumnezeu cel viu, ci cu un “dumnezeu” care i-a şi inspirat în 
învăţătura lor pierzătoare de suflet şi îi şi ajută în “lucrătura” lor. De aceea, pentru a fi credibili în 
faţa oamenilor care mai ştiu ceva despre Dumnezeu, aceşti prooroci ai satanei se îmbracă în “haine 
de oi, iar pe dinăuntru sunt lupi răpitori” (Matei 7, 5), afişându-şi “credinţa” prin icoane pe pereţi, 
prin diverse rugăciuni spuse la începutul şedinţei şi chiar prin sfătuirea clienţilor de a merge mai 
întâi la Biserică, pentru ca “tratamentul” să aibă efect deplin?. Diavolul, invocat prin diverse practici 
şi mantre? rostite de ei într-o atmosferă hipnotică, nu întârzie nici el să-şi facă simțită prezenţa şi 
acţiunea. Deseori, însuşi “proorocul” intră în extaz sau în transă”, inducându-le prin sugestie aceeaşi 
iluzie şi stare psihică şi celor care-i suportă “tratamentul spiritist”. Cu toate că unii dintre cei care-l 
consultă simt o aparenţă de bine şi chiar îi mulţumesc “proorocului” pentru aceasta, totuşi succesul 
aparţine diavolului care urmăreşte pierderea sufletelor prin erezii şi prin patimi, chiar în ciuda unui 
folos trupesc al omului consultat. Iată ce zice însuşi Mântuitorul Hristos referitor la asemenea 
prooroci: 

“Mulţi îmi vor zice în ziua aceea: Doamne, Doamne, au nu în numele tău am proorocit şi nu 
în numele Tău am scos demoni şi nu în numele Tău minuni multe am făcut? Şi atunci voi mărturisi 
lor: Niciodată nu v-am cunoscut pe voi. Departaţi-vă de la Mine cei ce lucraţi fărădelegea ” (Matei 
7, 22-23). 

Profeţiile, semnele şi minunile “paranormale” săvârşite de aceşti înşelători se pot explica prin 
aceea că ei folosesc conjugat mai multe metode: frauda (trucajul, scamatoria), sugestia şi iluzia 
colectivă şi chiar conlucrarea directă cu diavolul’. “Este un păcat grav pentru un creştin, fiu al 
Bisericii şi al lui Hristos, să creadă că Dumnezeu are nevoie, pentru a Se descoperi oamenilor, de 
mesageri care ciocănesc în pereţi şi în mobile, fac să danseze mesele şi să alerge paharele sau se 
pretează la cele mai ridicole şi uneori, dezgustătoare exhibiţii. Nu numai doctrina revelată, dar şi cel 
mai elementar bun-simţ respinge astfel de lucruri”. 

b) Domeniul patologicului, cu forme mai uşoare sau mai puţin grave de manifestare, cu 
tendinţe de extindere mai mult sau mai puţin accentuate. 

Boala psihică, fie moştenită genetic, fie instalată prin educaţie (teroare în familie ori răsfăţ), 
fie dezlănţuită în urma unor şocuri emoţionale (bucurii euforice, crize sentimentale, rateuri în viaţă), 
generează în imaginaţia omului unele idei fixe, obsesii, halucinaţii şi viziuni mai mult sau mai puţin 
religioase. Caracteristică psihopatologiei este prezența halucinaţiilor, a vedeniilor cu conţinut 
fantastic. “Dar, falsul misticism se întreține nu numai prin halucinaţii, ci şi prin iluzii. La 
halucinație este mai întâi ideea, reprezentarea mintală, apoi senzaţia, sau imaginea cu aparenţă de 
realitate. La iluzie este întâi o senzaţie reală şi apoi o idee, o reprezentare falsă despre ea, o 


1 În acest caz, vina păcatului este aruncată chiar asupra lui Dumnezeu, Cel ce a creat stelele şi mişcarea lor. Aici se vede 
inspiraţia şi intenţia diavolului, care-L urăşte pe Dumnezeu şi vrea ca şi oamenii să-l urmeze în ura lui. 

? Mulţi bioenergeticieni şi radiestezişti fac aşa. 

3 Cuvinte a căror repetare se consideră că provoacă imediat un efect sigur. 

4 La mulţi se poate distinge clar fenomenul posesiei demonice datorită unor mişcări rapide şi unor cuvinte necontrolate. 
Asemenea transă o trăiesc şi sectanţii penticostali când “vorbesc în limbi” inexistente şi fără nici un folos. 

5 Unii vrăjitori sunt efectiv vânduți diavolului, care îi ajută din plin la realizarea scopurilor propuse în şedinţa de 
vrăjitorie. 

$ Diac. Prof. Emilian Vasilescu, “Spiritismul. O primejdie religioasă, morală şi socială”, în revista Studii Teologice, nr. 
7-9,1953, p. 467. 

interpretare greşită a ei. Dacă halucinaţia este mai ales, apanajul celor bolnavi, iluzia nu presupune 
numaidecât o boală”!. Ea apare în general acolo unde este o percepţie superficială a realităţii şi a 
vieții religioase, o confuzie şi o ignoranță propice răspândirii falsului misticism. 

Totuşi, în unele forme patologice de fals misticism un rol important în întreţinerea acestei 
atitudini îl deţine folosirea substanţelor halucinogene (băuturi, droguri) şi a muzicii psihedelice), 
prin care “misticii” îşi provoacă rapid şi-şi întreţin vedeniile şi extazurile. Cu toate că unii mistici 
psihopaţi îşi cunosc şi recunosc starea de boală?, sunt printre ei şi unii care devin de bunăvoie 
înşelători ai bunei credinţe a oamenilor, promovându-şi în public, cu mare avânt, “profeţiile 
apocaliptice”. 

c) Domeniul ignoranței şi al relei credinţe, cu nenumăratele lui expresii, atât la nivel 
individual, cât şi social. Ca o consecinţă firească a secularizării globale, tot mai mulţi oameni se 
complac într-o stare “căldicică”, fără nici o angajare susţinută în viaţa morală şi rațională. E mult 
mai comod să împlineşti formal şi exterior nişte rituri de cult decât să te străduieşti să înţelegi şi să 
trăieşti curat credinţa ortodoxă. De aceea, foarte mulți impostori, mânaţi de rea-credinţă, propun azi 
o serie de “reţete sigure”, care în mod automat îl pun pe omul credul într-o bună relaţie cu 
Dumnezeu sau îi rezolvă imediat toate problemele”. 

Deseori azi, aceste tendinţe de fals misticism sunt atât de amestecate, încât este foarte greu să 
le distingi originile şi scopurile după care se desfăşoară în societate, mai ales când în spatele multor 
mişcări de degenerare religioasă” sunt şi cercuri politice internaţionale anticreştine€. 

Pe baza premiselor expuse mai înainte, se profilează pe plan mondial o altă formă a falsului 
misticism, o formă cosmopolitistă, o revigorare şi o integrare globalizantă a tuturor 
“spiritualităților” păgâne (tradiționale, orientale şi occidentale) în felurite sincretisme filosofico- 
religioase, care exaltă mândria antropocentrică şi spectacolul. Într-adevăr, este o mare performanţă 
să aduni în aceeaşi “nouă spiritualitate” raționalismul sufocant şi sentimentalismul nebulos, 
activismul social şi imoralitatea, umanismul ateu şi panteismul dezumanizant, reunind teorii 
doctrinare contradictorii într-o sinteză care se propune treptat lumii ca “religia viitorului”, ca 
“religia” cea fără Dumnezeu a unei noi ere mondiale. Aceasta este, de fapt, perspectiva tristă a unei 
lumi tot mai secularizate, tot mai descreştinate: instalarea urâciunii pustiirii în locul cel sfânt. Or, 
Ortodoxia are de spus un cuvânt greu la această grea cumpănă a istoriei, ea fiind singura cale de 
mântuire şi de unire a oamenilor cu Dumnezeu prin Mântuitorul lisus Hristos, Capul şi Mirele 
Bisericii. 


! Preot Prof. Dumitru Stăniloae, op. cit., p. 262. 

? Deseori, boala psihică se instalează într-un om împătimit, ca urmare a păcatelor personale sau ale părinţilor, păcate 
repetate până la stadiul de “a doua natură”. Degenerarea psihică şi fizică ce o produc patimile, cumulată cu şocurile 
emoţionale, poate fi cauza multor devieri mistice de natură patologică. Unii dintre aceşti oameni bolnavi sunt conştienţi 
de păcatele lor şi luptă cu ele, încercând să riposteze la obsesiile ce le revin din subconştient şi la sugestiile 
înfricoşătoare ale diavolului, căruia nu-i convine să piardă pe cineva de client. Aici se poate vedea răutatea şi viclenia 
duhurilor rele care “vătăma şi schimbă mintea omenească” (Molitva a patra a Sfântului loan Gură de Aur, vezi în 
Aghiazmatar). 

3 Ca în cazul “profeților” Hâncu şi Istrate, cei care au creat o mare panică între oameni tot proorocind cutremure din 
2000 încoace. Sectanţii sunt dominați şi ei de aceeaşi teroare a sfârşitului cu care îi molipsesc şi pe prozeliţii lor. Ei sunt 
mai degrabă făcători de tulburare decât făcători de pace. Iar cei ce fac yoga spun că prin anii 2100 un asteroid uriaş va 
lovi Pământul şi va provoca un adevărat dezastru cosmic, motiv pentru care ei se mobilizează într-o acţiune colectivă de 
respingere a asteroidului, aşezându-se toţi la fiecare 3 ore cu faţa şi cu palma dreaptă întinsă spre nord. E într-adevăr 
ridicol. De ce nu se roagă la Dumnezeu, Cel ce are toată puterea în cer şi pe pământ, şi se amăgesc cu ideea că ar putea 
rezolva ei singuri problema (care, real, nici nu există)? Din mândrie, bineînţeles. Însă tema cataclismelor apocaliptice 
este reluată obsesiv şi în filmele americane, unde sfârşitul iminent al omenirii este evitat prin intervenţia “minunată” a 
unor supereroi, salvatori ai Pământului. 

4 Conştient sau nu, şi sectanţii neoprotestanţi se numără printre aceştia. 

5 Ca, de exemplu, mişcarea sincretistă New Age, care amestecă rătăcirile păgâne cu învăţăturile creştine, diluând şi 
relativizând Adevărul Revelaţiei dumnezeieşti. 

€ Nu este nevoie să mai spunem că Masoneria are obiective clar anticreştine, sprijinind şcoli şi inițiind adevărate curente 
de manipulare psihică prin hipnoză şi sugestie în masă. Scopul acestora este scopul diavolului: abaterea de la calea 
mântuirii prin lisus Hristos şi pierzania oamenilor. 

3. Tipuri de persoane pseudoduhovnicești! 


Promotorii unor învățături şi practici noi, exponenţi ai falsului misticism, străini de Tradiţia şi 
de Duhul Bisericii Ortodoxe, sunt adesea oameni nelămuriți în probleme de morală, de credinţă şi 
de viaţă bisericească. Alteori însă ei sunt de-a dreptul impostori, care folosesc minciuna ca metodă 
de îmbogăţire materială şi de alterare a bunei credinţe a oamenilor cu care vin în legătură?. 


3.1. Tipul patologic 


Tipul patologic, psihopatul, a cărui vocaţie mistică apare datorită unor deranjamente psihice 
personale, este un tip de obicei activ, având numeroase “convorbiri cu Dumnezeu” şi “vedenii de 
sus”, prin care îşi alimentează mândria cu învestirea unor misiuni importante chiar pentru omenirea 
întreagă. 

Între aceşti autointitulaţi “prooroci”, unii sunt psihopaţi confirmaţi de ştiinţa medicală, iar 
tratarea lor necesită şi o intervenţie clinică (tratament, internare în spital). Alţii însă, a căror boală 
nu e întotdeauna şi pentru toţi evidentă, se dau drept reprezentanţi ai unei spiritualități autentice, 
cucerindu-şi adepţii prin convingerea puternică în ceea ce spun, convingere susținută şi prin 
manifestări exterioare agresive, uneori chiar ridicole, şi prin “reţete” proprii de spiritualitate. 

Totdeauna se dau pe sine drept mari personalităţi” şi ţin neapărat să fie consideraţi ca atare, 
mergând uneori până la sacralizarea propriilor persoane şi obiecte (delir de grandoare). Au adesea 
“vedenii în duh” sau “convorbiri cu îngeri”, despre a căror importanţă nu se consultă niciodată cu 
Biserica şi pe care niciodată nu le raportează la reperele dumnezeieşti ale Sfintei Scripturi şi ale 
Sfintei Tradiţii. Duhurile cu care comunică le dau un fel de autonomie în cele spirituale, întărindu-le 
convingerea propriei infailibilități astfel încât ajung să se propovăduiască pe ei înşişi şi nu pe 
Dumnezeu“. Unii ca aceştia nu cunosc nimic despre smerenia adevărată, despre dreapta socotinţă, 
despre deosebirea duhurilor, virtuţi absolut necesare oricărui creştin drept-măritor. 

Toţi aceşti “prooroci”, având “comunicări directe cu Dumnezeu”, se cred mai presus chiar şi 
de Sfânta Scriptură, pe care o folosesc ca să-şi argumenteze “misiunea”, făcând de obicei, 
propagandă de grup, sacrificând orice pentru grup, chiar logica, bunul simţ şi omenia, provocând 
mari crize sufleteşti în ascultătorii naivi şi nepregătiți şi aproape terorizându-i cu propriile lor 
obsesii şi nelinişti. Lângă ei nu ai sentimentul seninătății, al odihnei şi al bucuriei pe care-l trăieşti 
la întâlnirea cu un om îmbunătăţit, ci o teribilă încrâncenare şi teamă; sunt făcători nu de pace, ci de 
panică. Apogeul dezechilibrului îl ating fanaticii, manevraţi clar din umbră de duhurile viclene, 
care-i aruncă în excese şi exagerări cu totul străine de viaţa Bisericii. 


3.2. Tipul primitiv, credulul 


Tipul primitiv, credulul, este omul sănătos la minte şi la trup, dar care din motive de 
neputinţă intelectuală este aproape totdeauna ignorant; deseori se mulţumeşte cu “lămuriri” strâmbe 


! Clasificarea prezentată mai jos este rezumată din lucrarea Î.P.S. Antonie Plămădeală, op. cit., pp. 345-355. Noi ne vom 
ocupa în continuare numai de devierile mistice şi practice prezente în “evlavia” pe care unii şi-o declară drept ortodoxă, 
deşi ele sunt valabile şi pentru alţii. 

2 În general, proorocii mincinoşi aduc cu ei o serie de erezii doctrinare şi de practici cu care se manifestă în public. De 
exemplu, cei cu iz oriental aduc cu ei teoriile eretice ale predestinaţiei şi reîncarnării, teorii nelipsite din suportul 
doctrinar al celor care se ocupă cu yoga, astrologia, bioenergia, radiestezia, parapsihologia etc.; pentru toţi aceşti 
oameni rătăciţi există încă şansa şi calea revenirii în sânul Bisericii: lepădarea definitivă de diavol (şi de toate lucrurile 
lui) şi unirea cu Mântuitorul Hristos prin Sfintele Taine şi virtuțile creştine. 

3 Mesageri, trimişi speciali, mediumi etc. 

1 “Profeteasa” Vassula este un exemplu grăitor. Toate cărţile ei sunt pline de manifestările unui duh care are nevoie să 
se prezinte de fiecare dată şi care o încurajează, stimulându-i mândria. Toţi aceşti “aleşi” ignoră voit sau nu mărturisirea 
Sfântului Apostol Pavel: “Nu ne propovăduim pe noi înşine, ci pe Hristos” (II Cor. 4, 5). 

şi poate fi ucenic credincios al unui “prooroc” de tipul întâi. Totuşi se poate îndrepta mai uşor, se 
poate educa prin cateheză. 

În predicile lui, acordă prioritate unor lucruri minore, ca regulile de mâncare, de somn, de 
îmbrăcăminte, de respectare ad litteram a unor rânduieli bisericeşti; obsedat de tipic, are o credinţă 
neluminată de rațiune, consumând excesiv cărți şi cărticele apocrife (gen Epistolia, Talismanul 
Mântuitorului, Visul Maicii Domnului, îndoielnica scriere Evanghelia după Toma etc.). De aici, 
groaza aproape paralizantă care-l îndeamnă să execute, fără vreo cercetare lucidă, tot felul de “reţete 
sigure”, care circulă între cei de o stare cu el. 

Credinciosul “primitiv” este robul formelor care fără Duh sunt moarte, fără sens; iar 
practicarea automată, exterioară, riguroasă şi fără cârtire a acestor reţete devine atunci un act de 
magie, în fond, atenţia omului îi este deviată de la întâlnirea conştientă şi vie cu Dumnezeu, cu lisus 
Hristos, la simple practici, care prin ele însele pot oferi senzația falsă a unei vieţi cât se poate de 
religioase. Astfel, omul se poate desfigura treptat, reducându-şi demersul duhovnicesc doar la 
repetarea exterior-formală a unor rânduieli (mai mult sau mai puţin bisericeşti), fără a-şi lumina 
gândirea cu înţelesul lor. Se crede lesne împăcat cu Dumnezeu prin execuţia corectă şi la timp a 
formulelor din reţetă, după care îşi poate lua libertăți morale, apărat de faptul ca această împăcare e 
astfel sigură şi uşoară. Tipul primitiv, frecvent printre habotnici şi neinstruiţi, printre sectanţii 
extremişti şi adepţii vechiului calendar la noi, nu-i poate afecta totuşi pe oamenii care au o cultură şi 
pregătire religioasă cât de mică şi obişnuitul bun-simţ românesc. El poate antrena însă mulțimi 
rămase încă la o mentalitate înapoiată şi poate da mult de lucru slujitorilor Bisericii, deoarece 
deturnează cu totul spiritul larg, înţelegător şi iubitor al Ortodoxiei. 

“Dacă tipul patologic trebuie internat şi vindecat, tipul primitiv trebuie lămurit prin 
mijloacele pe care Biserica le are la îndemână.” Deseori credincioşii cu cunoştinţe religioase 
reduse, mai ales femeile exaltate şi căutătorii de sfinţi la tot pasul, incapabili să discearnă duhurile, 
îl ajută pe un astfel de “propovăduitor” să ajungă “vedetă duhovnicească”, mai ales dacă cel urcat în 
“top” e călugăr. Reţetele lui sunt mult mai bine primite decât ale preoților mireni (chiar dacă aceştia 
sunt trăitori autentici, ireproşabili, ai Ortodoxiei), iar numele-i ajunge unitate de măsură a evlaviei. 


3.3. Impostorul 


Impostorul sau “misticul” mascat vine cu gândul precis de a induce în eroare asupra 
persoanei şi valorii sale, simulând sfinţenia pe care, de fapt, n-o poate realiza şi prin aceasta 
asemănându-se cu întâiul impostor, ocrotitorul lui (diavolul). Precum acela a vrut să fie ca 
Dumnezeu, aşa şi acesta vine ca (un) Hristos, ca profet, ca om sfânt şi luminat. Impostorul şi 
făţarnicul, “lupi îmbrăcaţi în haine de oi” (Matei 7, 15), simulează şi, totodată, deformează 
(discreditează) conţinutul doctrinar al Ortodoxiei, urmărind intenționat înşelarea buneicredinţe a 
celorlalți. Resortul interior care-i stimulează în avânt şi în perseverenţă, uneori chiar în eforturi 
ascetice exagerate, e un orgoliu nemăsurat, o sete demonică de celebritate, pe lângă interese 
materiale, ce nu sunt deloc de neglijat. Prin felul de a vorbi, de a se mişca, de a simula minuni, de a 
profeţi, impostorul face “scamatorie” spirituală, dezbinând credinţa şi derutând pe credincioşi; el 
începe în Biserică, dar sfârşeşte în afara ei. Impostorul se foloseşte de Evanghelia lui Hristos nu 
pentru folosul Bisericii şi al credincioşilor, ci doar pentru folosul propriu.? 

Toate persoanele pseudoduhovniceşti care apar peste noapte, provocând şi promovând 
curente (mişcări) de evlavie falsă, se “recrutează”, în general, prin imitație; cei care cad victime 
învățăturilor şi practicilor unor asemenea prooroci mincinoşi fac dovada credulităţii şi a comodităţii 
(leneviei) lor duhovniceşti, a necunoaşterii elementare a dreptei credinţe, a Tradiţiei ortodoxe 
autentice şi a netrăirii ei. 


4. Demascarea şi combaterea “falşilor mistici” 


! Ibidem, p. 346. 
2 Ibidem, pp. 347-354. 

Omul cu adevărat duhovnicesc nu-şi face şi nici nu încurajează la alții reclama propriilor 
virtuți; “poziţia sigură în spiritualitatea ortodoxă este cea din smerenie; aceasta este, de fapt, 
criteriul ei absolut. Cei care au fost şi au rămas în smerenie au putut să se bucure de daruri 
duhovniceşti reale, au putut să le păstreze şi au putut folosi şi pe alţii cu ele. Pe aceştia îi impune 
însuşi Duhul Adevărului, Duhul Bisericii întregi Care lucrează printr-înşii. Duh care respiră nevăzut 
şi discret prin toată lucrarea lor, iar sentimentele pe care le angajează în credincioşi nu cad sub 
cenzura îndoielii. Dacă un asemenea om are şi o vocaţie misionară, el o întreprinde cu sfat, fără 
grabă, desfăşurând-o progresiv, în timp, fără publicitate, fără “eu” la orice pas şi fără adunare de 
“partizani”!. 

De aceea, din momentul apariţiei unui nou “prooroc”, se cuvine ca Biserica, prin preoții şi 
învățătorii ei, să-l cerceteze şi să-l caracterizeze în public imediat, după criteriile următoare: 

1) în legătură cu persoana lui: dacă este sau nu sănătos la minte, smerit, evlavios, bun 
cunoscător al Ortodoxiei, lipsit de patimi; 

2) în legătură cu mesajul lui: dacă nu e în contradicţie cu datele Revelaţiei dumnezeieşti, dacă 
nu are contradicții interne, dacă nu inovează, dacă e moral, dacă e serios şi limpede; 

3) în legătură cu urmările prezente sau eventuale pe care le-ar putea avea promovarea şi 
propovăduirea lui. 

Biserica nu trebuie să tolereze sau să aştepte maturizarea cazurilor de fals misticism; 
extinderea unor asemenea cazuri poate genera secte şi chiar erezii. Nu trebuie îngăduit (atenţie!) ca 
turma lui Hristos să fie dezbinată! 

Primul lucru care trebuie făcut după identificarea falsului este contracararea lui cu toate 
mijloacele misionare pe care rânduiala bisericească le prescrie. Tratativele politicoase şi aşteptarea 
ca aceşti “prooroci” să dea singuri faliment nu sunt indicate, întrucât le prelungesc autorizația de a 
înşela. Dialogul şi cateheza cu cei căzuţi în rătăcire sunt metodele principale pentru aducerea lor în 
perimetrul Ortodoxiei, metode trăite şi explicitate de Sfinţi. În general, într-o formă de fals 
misticism, inspirată sigur nu de Duhul Adevărului, oamenilor li se oferă noutatea, senzaţionalul, 
mirajul unor experiențe deosebite, accesul la unele “taine” descoperite doar câtorva “aleşi”, 
aflarea unor profeții şi chiar exersarea unor “semne şi minuni” paranormale. Aceste experienţe, 
precum vedem, nu intră în viaţa normală a unui bun creştin ortodox, luminat, care-şi păzeşte sufletul 
pe drumul lin şi drept al sfinţeniei. Ele, de fapt, nu sunt cuprinse în cele nouă Fericiri ale 
Mântuitorului. 


5. Unele practici necanonice 


Dacă în evlavia sănătoasă atenţia omului este centrată pe relaţia lui de iubire cu Dumnezeu şi 
cu semenii, pe prețuirea celuilalt prin smerirea de sine, în falsul misticism în centru nu mai e loc 
nici pentru Dumnezeu, nici pentru semeni, deoarece totul este ocupat de propria persoană închisă în 
sine?, suficientă sieşi, separată de semeni prin mândrie. Iubirea conştientă a lui Dumnezeu şi a 
semenilor e înlocuită, în consecință, şi în planul trăirii liturgice cu anumite practici şi “ritualuri de 
cult” noi şi nerecunoscute de întreaga Biserică. 

În Ortodoxie, toate rânduielile liturgice, fiind actualizări ale momentelor principale din istoria 
mântuirii noastre, sunt creatoare de smerenie şi de comuniune între oameni căci aduc credincioşilor 
conştienţi harul Duhului Sfânt, harul Duhului Iubirii dumnezeieşti, în toate rânduielile de cult 
lucrează însuşi Mântuitorul Hristos — izvorul harului — printr-un dialog iubitor şi raţional cu noi, şi 
ne angajează şi pe noi la iubire unii pentru alţii. 

De aceea, să fim clar înţeleşi că nu aprinsul mecanic a 9 lumânări sau acatistele date la 7 
biserici simultan sau împlinirea strictă a pravilei de post şi rugăciune cu gura sau intrarea în vreo 
grupare de “elită duhovnicească” ne ajută automat la mântuire, ci păzirea poruncilor lui Hristos în 


! Ibidem, p. 356. 
? Şi în propriile interese pământeşti. 

Duhul întregii Biserici. Mulţi evită pe cât pot Taina Spovedaniei, canonul de pocăință şi virtuțile 
creştineşti absolut necesare mântuirii şi se îndreaptă spre “reţete sigure” de genul “9 Masluri”!, 
“rugăciuni de 9 zile consecutive”, descântece şi tratamente pe la tot felul de ţigănci, prooroci, 
paranormali etc. Cu durere, sesizăm astăzi în Biserică o adevărată invazie a păgânismului prin 
mentalitatea magică, prezentă la tot mai mulţi credincioşi. 

Evitând intenționat (din motive pur pământeşti) sau nu catehizarea credincioşilor în direcția 
creşterii lor morale şi duhovniceşti, unii păstori sufleteşti acreditează şi întreţin o serie de practici 
necanonice, practici care, pe de o parte, le duc faima de mari “făcători de minuni”, iar pe de altă 
parte ţin oamenii într-o stare de confuzie spirituală, ce degenerează treptat într-o mentalitate magic- 
fetişistă. “Prin practici de felul acesta nu se mai serveşte opera de educare şi spiritualizare a 
sufletelor prin religie, ci sub forme creştine se serveşte opera de scufundare a lor în imoralitate şi în 


întunericul şi robia unor puteri obscure, care se dezlănţuie prin practici de sugestie şi de magie”. 


5.1. Exemple 


Poate unora dintre practicile enunțate mai jos nu li se poate nega un oarecare folos de 
moment (e mai mult o autosugestie), totuşi ele nu pot fi acceptate ca autentic bune, întrucât sunt fie 
riscante, fie deviante de la sensul lor real, fie chiar profanatoare ale Tradiţiei autentice. Unele dintre 
aceste practici sunt întreţinute de către unii preoți sau călugări, altele de creştini mireni, bineînţeles 
promotorii lor încadrându-se în tipologia expusă mai înainte. 

Unele sunt inovaţii şi improvizații liturgice” sau deformări voite ale rânduielilor liturgice 
consacrate în Tradiţia Bisericii Ortodoxe, altele sunt de-a dreptul “reţete băbeşti” cu origini în 
vrăjitoria populară. 

Iată o enumerare a câtorva dintre cele dintâi: 

- deschiderea cărţii (sau a Pravilei sau a Psaltirii sau a Sfintei Evanghelii, uneori la sfârşitul 
Sfântului Maslu) pentru a iscodi viitorul”, urmată de tâlcuirea fragmentului de text ce cade mai întâi 
sub ochii “credinciosului”, care eventual a ţinut trei zile de post negru”; 

- împărţirea de părticele (miride) luate de pe Sfântul Disc şi date “credinciosului” cu 
menţiunea că “ele sunt mai mari în sfinţenie decât aghiazma şi anafura şi se iau după o zi de post 
total” (de unde invenţia asta?!); 

- oficierea unor “rugăciuni şi slujbe speciale” pentru cei care s-au sinucis”, pentru cei morţi în 
erezie, pentru pruncii avortaţi!O, lucru neadmis de Biserică; 

- omiterea exorcismelor de la Botez; 

- săvârşirea, din comoditate, a Tainei Botezului numai prin stropire sau turnare!; 


! Mulţi cred că numărul 9 este mai important decât atenţia lor la slujbă şi decât urcuşul lor moral absolut necesar. 

2 Preot prof. Dumitru Stăniloae, op. cit., p. 267. 

3 Vezi şi articolul Pr. prof. dr. Nicolae Necula, “De ce este necesară şi obligatorie uniformizarea liturgică în Biserica 
Ortodoxă Română”, în Vestitorul Ortodoxiei, nr. 225, 15 iunie 1999. 

4 Toate putând fi denumite generic “născociri popeşti”, nu toate având însă aceeaşi gravitate 

5 Practică destul de răspândită şi încurajată chiar prin unele mânăstiri. Vezi un răspuns detaliat la Pr. prof. dr. Nicolae 
Necula, Biserică şi cult pe înţelesul tuturor, Ed. Europartner, Bucureşti, 1996, p. 175. 

€ Sensul corect este “credulului”. 

7 Vezi şi la Părintele Ilarion Argatu, Sfaturi duhovniceşti, p. 12 (material bătut la maşină, circulă printre credincioşi; 
acest material se găseşte publicat selectiv şi în Porunca iubirii, revistă de spiritualitate creştin ortodoxă, nr. 5, 6/1999 şi 
1/2000, editată la Sibiu de Asociaţia pentru Isihasm). Practici eronate de felul acesta sunt promovate şi de Preot 
Alexandru Argatu în Viaţa Arhimandritului Ilarion Argatu, Ed. Plumb, Bacău, 2000. Sfaturile date la paginile 92-95 şi 
120-125 întreţin în gândirea oamenilor ideea unei salvări automate, magice, doar prin respectarea cu strictele a regulilor 
exterioare ale unui canon. 

8 Ibidem, p. 1. 

” Pentru alte detalii puteți consulta Pr. prof. dr. Nicolae Necula, Tradiţie şi înnoire în slujba liturgică, Editura Episcopiei 
Dunării de Jos, Galați, 1996, p. 269. 

10 59 Părintele Ilarion Argatu, op. cit., pp. 9-11. Mai circulă pintre creştini un “Acatist de pocăință” pentru femeile care 
au făcut avort. Şi prin această producție specializată pe un singur păcat se poate ajunge la o repetiție mecanică, 
exterioară, care creează ideea că prin ea se pot ocoli căința inimii, înnoirea vieții în Hristos şi canoanele Bisericii. 

- rebotezarea celor bolnavi de epilepsie sau a copiilor “pentru a se alunga răul din om şi casă” 
sau scoaterea copilului din casă printr-un geam spart, dându-i un alt nume”; 

- “botezul” morţilor“ sau al unor păpuşi sau cârpe pe 7 ianuarie în locul copiilor avortaţi care- 
şi “primesc” un nume fictiv de lon-loana (această invenţie este opera “babelor” care descântă şi 
ghicesc pe la ţară, invenţie preluată şi de unii “popi mincinoşi” care câştigă bine de pe urma ei); cei 
ce fac un lucru ca acesta sunt aspru mustraţi de către Biserică, prin Canonul 47 al Sfinţilor Apostoli, 
“ca unii ce-şi bat joc de crucea şi moartea Domnului”* (practica aceasta este un adevărat sacrilegiu 
adus Tainei Botezului); 

- săvârşirea Spovedaniei în grup la adulţi, uneori rostindu-se doar dezlegarea cea mare, 
urmată chiar de Sfânta Împărtășanie, fără nici un canon dat cuiva, deşi unii dintre ei nu s-au 
spovedit niciodată în viaţăs; 

- săvârşirea mărturisirii păcatelor în faţa icoanei Mântuitorului, fără preot, acesta citind doar 
dezlegarea finală; 

- folosirea doar a epitrahilului la Proscomidie, la Botez sau la Spovedanie de către preotul 
duhovnic (lucru contrar rânduielii din Aghiazmatar, care specifică limpede ca fiind obligatorie 
îmbrăcarea felonului, ca la orice Sfântă Taină); 

- împărtăşirea cu Sfintele Taine a celor ce sunt în comă sau în agonie sau tocmai au murit (un 
adevărat sacrilegiu împotriva Sfântului Trup şi Sânge al Mântuitorului Hristos); 


- atingerea şi păstrarea (40 zile) pe sub Sfânta Masă a unor fotografii, acte, haine şi obiecte ca 


“să se sfinţească””; 


- păşirea cu Cinstitele Daruri peste oameni şi haine (lucru riscant pentru slujitor şi generator 


de dezordine între credincioşi)!0; - atingerea capetelor credincioşilor cu Sfântul Potir de către 


preotul slujitor (din nou riscul e foarte mare) pentru “a li se ierta păcatele”!!; 


- abuzul de pomeniri la Vohodul mare; 

- călcarea oamenilor cu picioarele pentru “a scoate diavolii din ei”; 

- citirea mai deasă (chiar de câteva ori pe zi) a Molitvelor Sfântului Vasile cel Mare şi a unor 
exorcisme apocrife (suspect este că în acestea se pomeneşte mai des numele vrăjmaşului decât al 
Mântuitorului, iar unii credincioşi evită Taina Spovedaniei)!; 


! 60 Practica, din nefericire, este foarte răspândită în Ardeal. “Biserica Ortodoxă nu admite botezul prin turnare sau 
stropire practicat în bisericile catolice, în cele protestante sau la unele culte neoprotestante” (Pr. prof. dr. Nicolae 
Necula, Biserică şi cult pe înțelesul tuturor, p. 133). 

2 61 Această batjocorire a Botezului înseamnă nu numai apostazia celor ce săvârşesc fapta respectivă, ci şi consacrarea 
acelei persoane bolnave diavolului o dată cu renunţarea la acoperământul dumnezeiesc. Vezi şi la Preot Alexandru 
Argatu, Viaţa Arhimandritului Ilarion Argatu, p. 13. 

3 62 “Nu se botează şi nici nu se săvârşeşte slujba de înmormântare pruncilor născuţi morţi sau care mor nebotezaţi.” 
(Pr. prof. dr. Nicolae Necula, Biserică şi cult pe înțelesul tuturor, p. 126). 

163 Canonul 47 Apostolic, vezi în Aghiazmatar, Editura Institutului Biblic şi de Misiune al Bisericii Ortodoxe Române, 
Bucureşti, 1998, p. 14. 

5 64 Vezi la Preot Simeon Adrian, în Biserica, sectele şi fraţii mincinoşi, Editura Pelerinul, laşi, 1998, p. 94. 

€ 65 Aceste greşeli şi abateri de la Tradiţie arată ca sunt şi păstori sufleteşti care fac lucrul Domnului cu “nebăgare de 
seamă” (Ieremia 48, 10), atitudine care le demască un anume dispreţ faţă de orânduiala tipiconală stabilită de Sfinţii 
Părinţi, dispreţ care se transmite prin imitație şi celor păstoriţi de ei. 

7 66 Pr. prof. Liviu Streza, “Păstrarea unităţii în săvârşirea cultului divin şi importanţa ei pentru unitatea Bisericii 
Ortodoxe Române. Combaterea inovaţiilor şi practicilor liturgice necanonice”, în revista Mitropolia Ardealului, nr. 2, 
martie-aprilie 1989, p. 34. 

8 67 Pr. Prof. Liviu Streza, op. cit., p. 35. 

” 68 “Păstrarea lucrurilor care nu au nici o legătură cu lucrarea sfântă care se săvârşeşte în altar este o impietate, unabuz 
şi o inovaţie liturgică. Altarul, fiind loc de sfinţenie şi destinat pentru un anumit scop, nu poate fi depozit de obiecte 
personale ale credincioşilor.” Binecuvântarea obiectelor se face prin slujbe specifice (ierurgii), şi nicidecum prin simpla 
lor păstrare în altar. Aceste exagerări şi abateri de la practica liturgică stabilită de Biserică “degenerează în practici care 
ne duc cu gândul mai mult la superstiție şi magie, de care răuvoitorii ne-au acuzat întotdeauna” (Pr. prof. dr. Nicolae 
Necula, Tradiție şi înnoire în slujba liturgică, pp. 58-59). 

10 În unele biserici, unde se încurajează această practică. La Vohodul mare, în loc de a se păstra liniştea, atunci începe o 
forfotă necuviincioasă şi tulburătoare. 

11 Nu se cuvine a întreţine o asemenea atitudine magică ce ocoleşte Spovedania şi exersarea în virtuțile creştine. 

- miruirea fotografiilor? pentru “a le merge bine” celor din fotografii; 

- împărţirea de tămâie sau cenuşă din cădelniță pentru a fi consumate de credincioşi prin 
mâncare, câteva zile consecutive (riscul intoxicării este evident); 

- oficierea unor “slujbe speciale” de “dezlegat (şi spălat) cununiile şi vrăjile”*; 

- înmormântarea seacă (fără mort); 

- condensarea pentru aceeaşi persoană a 2 sau 3 slujbe de pomenire a morţilor într-un singur 
parastas; - deschiderea bisericii dimineaţa de către unii tineri şi tinere pentru grăbirea căsătoriei; 

- punerea busuiocului sub pernă fetei, ca să i se descopere ursitul în vis; 

- încurajarea unor forme de evlavie catolică: invocarea lui Anton de Padova, postul în ziua de 
marţi“ (chiar de 9 ori consecutiv) mai ales pentru măritişul fetelor, folosirea de statui şi tablouri 
religioase necanonices; 

- acceptarea şi încurajarea unor dialoguri cu duhuri, a unor vedenii şi vise profetice€ şi chiar 
recomandarea pelerinajelor în locuri “speciale”; 

- acreditarea în biserică a grupărilor de elită religioasă”; 

- acceptarea şi încurajarea doctrinelor sincretiste şi practicilor de vrăjitorie, radiestezie, 
bioenergie, yoga, parapsihologic, masonerie, astrologie, zodiace, ghicit; 

- promovarea unor învățături şi practici noi legate de isihasm străine de tradiţia filocalică şi 
chiar profanatoare a ei; aceste noi “proceduri” de isihasm fac casă bună cu păgânismele orientale; 

Aşa cum precizam, alteori practicile necanonice reproduc reţete de-a dreptul băbeşti: 

- folosirea şi purtarea cărticelelor apocrife ca Visul Maicii Domnului, Epistolia şi Talismanul 
Domnului, Evanghelia după Toma ş.a.; 

- punerea de bani în cristelniță (chipurile ca să aibă noul-născut spor la bani); 

- ţinerea în mână a mai multor lumânări la Sfânta Împărtășanie (chipurile pentru cei morţi 
neîmpărtăşiţi); 

- dăruirea unui cocoş preotului slujitor în noaptea de înviere (chipurile pentru cei morţi 
“nespovediţi, neîmpărtăşiţi, fără lumânare”); 

- aprinderea a 7, 9, 12, 33 de lumânări în formă de cruce şi lăsate să ardă în 4 reprize (câte un 
sfert de lumânare de fiecare dată), separate prin câte 10 mătănii, ultima repriză, obligatorie, fiind la 
ora 12 noaptea”, chipurile pentru îndeplinirea dorințelor (de parcă Dumnezeu ar fi obligat să-ţi 
îndeplinească dorinţa în urma acestui ritual fixist); 

- săvârşirea unor “rugăciuni de blestem” (nu de îmblânzire) a duşmanilor, uneori ţinând o 
lumânare cu flacăra în jos; 


! “Să nu uităm un lucru! Pentru înlăturarea răului din existenţa fiecăruia dintre noi nu este suficientă simpla citire a 
Molitvelor, ca o citire magică, ci şi dorinţa noastră de a ne elibera de păcat, sub orice formă” (Pr. prof. dr. Nicolae 
Necula. Biserică şi cult pe înţelesul tuturor, p. 193). 

2 Practică magică scornită de unele “babe”, dar încurajată şi de câţiva clerici. 

3 Aceste practici ca: trecerea rochiei de mireasă prin cununii sau punerea ambelor cununii pe cap însoţite de o formulă 
improvizată de dezlegare universală sunt tot născociri ale unor preoţi (interesaţi nu de mântuirea credincioşilor şi de 
luminarea lor), născociri ce ţin de magie şi de vrăjitorie populară, după o “semnificaţie”*numai de ei ştiută. 

4 Un răspuns clar împotriva acestor practici dă Pr. prof. dr. Nicolae Necula, Tradiţie şi înnoire în slujba liturgică, p. 
109. 

5 Pe lângă multe icoane şi tablouri necanonice, mai circulă printre creştini “adevăratul chip al lui Iisus”, un tablou 
(modificat pe calculator după fotografia de pe “giulgiul” din Torino) care propune implicit lumii de azi tocmai 
înlăturarea icoanelor, în plus, acest tablou este folosit chiar şi de “yoghinii creştini” în “meditaţiile” lor. 

€ Ca în cazurile Maglavit, Noul lerusalim-Pucioasa, Vladimireşti, Cocoş, Ionești, Parepa, Videle, Letca Nouă, Arad, 
Medjugorje, Lourdes; vezi detalii la Preot Simeon Adrian, op. cit., p. 123. 

7 Ca în cazurile “lucrării” lui Taica Părintele Visarion Iugulescu sau a turmei Sfântului Ilie, unde toţi membrii se cred 
mai buni ca ceilalţi creştini; vezi la Preot Simeon Adrian, op. cit., pp. 60- 73. 

8 Precum cele propuse de Părintele Ghelasie de la Frăsinei, Vasile Andru — “oratio mentis”; vezi şi la Preot Simeon 
Adrian, op. cit., p. 56. 

? Vezi şi la Părintele Ilarion Argatu, op. cit., p. 1. 

- darea în aceeaşi dimineaţă, personal, a 9 pomelnice la 9 biserici, în timpul Sfintei Liturghii!; 
- folosirea unor obiecte bisericeşti sau a unor părți din ele în practicile vrăjitoreşti ş.a. 


5.2. Observaţii 


Asupra acestor practici necanonice (ca şi a altora de acelaşi gen) merită să facem câteva 
observaţii: 

1) Toate aceste practici sunt aşa-zise “tradiţii” locale, variind mult de la un mediu (citadin sau 
sătesc, intelectual ori ignorant) la altul, unele sunt foarte noi, neacceptate, ba chiar condamnate de 
Sfântul Sinod? (încă din 1952) şi chiar de toţi creştinii cu discernământ. 

2) În general, ele au răspândire între oamenii creduli, neinstruiţi, grupaţi de obicei în jurul 
unui om — inițiatorul “tradiției” — care este ajutat de un “colegiu” (aceştia îi asigură “capului” 
publicitatea şi promovarea învăţaturilor şi practicilor inventate de el). 

3) De obicei inițiatorii sunt bărbaţi care-şi iau “libertăţile” şi prestanţa de a inova mai uşor 
(cad mai uşor pradă duhului rău care le oferă calitatea de “înţelepţi”, “mentori”, “prooroci”). 

4) Femeile sunt preponderent atrase de asemenea “tradiţii” noi pe care le răspândesc automat, 
fără a se interesa de raportul lor cu tradiția autentică a Bisericii Ortodoxe; ele aparţin tipului 
ignoranţilor şi primitivilor în credinţă. 

5) În cazul în care iniţiatorul e preot hirotonit sau mai ales călugăr (şi eventual într-o 
mânăstire faimoasă), credibilitatea “proorociilor” şi a practicilor scornite de el creşte între aderenţi, 
între viitoarele victime. 

6) Totdeauna sunt forme exagerate de evlavie, având mai degrabă un fond păgân decât unul 
creştin, care reduc actul credinţei la forma exterioară şi la simplul ritual mecanic, magic. Cei care le 
practică alunecă în mândria că nu sunt ca ceilalți creştini, considerându-se mai “iniţiaţi” în credinţă. 

7) Folosindu-se de unele tradiţii bisericeşti adevărate, “tradițiile” necanonice le compromit 
autenticitatea, abuzurile acestora din urmă fiind un motiv serios de sminteală pentru intelectuali şi 
de înjosire a Ortodoxiei de către sectanțţi. 

8) Ele subminează unitatea liturgică şi de credinţă a întregii Biserici Ortodoxe Române, 
strecurând uneori învățături eretice şi creând motive de dispută şi chiar de dezbinare atât între 
clerici, cât şi între credincioşi. 

9) Cei care săvârşesc “exerciţiile” duhovniceşti expuse au impresia că, în mod automat, în 
viitor “le va merge sigur bine”, creându-şi iluzii şi speranţe deşarte. 

10) Cei care apelează la ele desconsideră Sfintele Taine, ierurgiile bisericeşti şi virtuțile 
creştine, dând întâietate practicilor acestora oculte, exagerând accesoriile şi pierzând din vedere 
esenţialul însuşi. 

11) Principala ofensă este adusă Tainei Sfintei Spovedanii, întrucât oamenii uită că, din 
pricina păcatelor, Dumnezeu îngăduie încercările şi necazurile. De aceea şi diavolii îi poartă, pentru 
mândria lor, pe alte drumuri, numai pe drumul pocăinţei nu. 

12) Unii îşi reduc întreaga viaţă religioasă la un lanţ de asemenea practici necanonice, lanţ pe 
care-l străbat inconştient (cu discernământul adormit); au impresia că sunt pe calea mântuirii doar 
făcând aceste “exerciţii”, permiţându-şi chiar fapte imorale uneori pentru îndeplinirea lor (de 
exemplu: multe femei se înghesuie, se ceartă chiar, ca să ajungă să le pună preotul Sfântul Potir pe 
cap). 

13) Cei ce devin dependenţi de aceste tehnici ajung obsedaţi de scrupulozitatea lor, 
pierzându-și libertatea de fi prin har ai lui Dumnezeu. Treptat, încrâncenarea şi îngustimea gândirii 
lor pot avea urmări psiho-patologice, mai ales în cazul persoanelor labile psihic. 

14) În conţinutul lor nu respiră duhul smereniei şi al iubirii de oameni; nici o tehnică în sine 
nu deschide omului perspectiva comuniunii, a rugăciunii comunitare, a asumării semenului în 


! În loc de a sta atent în biserică și la slujbă, omul se risipeşte cu mintea pe stradă, epuizându-se fizic şi practic 
nefolosindu-se de nici o atmosferă de rugăciune de la bisericile pe la care trece. 
2 Vezi şi în revista B.O.R., nr. 6-8, din 1952, p. 432. 

iubire. Sunt “exerciţii” individualiste şi reduse la folosul propriu, care agravează boala secularizării 
şi a individualismului credinţei. Această consecinţă este cea mai gravă, căci “din cauza înmulțirii 
fărădelegii, dragostea multora se va răci” (Matei 24, 12) şi mulţi se vor abate de la adevărata 
credinţă la forme de fals misticism, erezie, idolatrie păgână şi vrăjitorie. 

15) Încurajarea mai mult sau mai puţin tacită de către unii preoţi a unor asemenea forme de 
fals misticism şi practici necanonice este o dovadă de decădere moral-religioasă, pe care înşişi 
credincioşii n-o pot tolera multă vreme, iar descoperirea neadevărului din ele va însemna atunci şi o 
gravă deteriorare a încrederii lor în autoritatea preotului! şi a religiei. Creştinismul, ca religie a 
Adevărului, nu are nevoie, ba e profund periculos, să fie sprijinit pe minciuni care se dezvăluie rând 
pe rând ca atare. 

16) Toate aceste forme eronate de evlavie trebuie demascate, eliminate şi prevenite prin 
catehizarea credincioşilor în dreapta şi adevărata credinţă creştină, prin educarea unui discernământ 
minimal, care să le permită oamenilor observarea şi evitarea abuzurilor şi a exagerărilor 
“evlavioase”. 


6. Câteva sfaturi duhovnicești 


Deşi pentru fiecare om în parte Dumnezeu are un plan distinct, o chemare şi o lucrare 
diferită, preotul, dorit de Dumnezeu mai înainte de a face lumea, nu trebuie să se mândrească de 
acest mare har (de mijlocitor pentru oameni), ci să se ostenească pentru a-l face bogat lucrător, 
înmulțind talanţii ce i s-au dăruit prin curățirea de patimi şi de neştiinţă, prin jertfire de sine, prin 
catehizarea şi buna îndrumare a credincioşilor la o viață morala superioară adevăratul izvor al 
fericirii şi vieţii veşnice. Exemplul personal al preotului stimulează şi pe credincioşi la o sporire în 
credinţă, în înţelegere şi în bunătate. 

Preotul, în calitate de apostol (trimis) al lui Dumnezeu, are obligaţia de a fi exemplu de 
credință şi trăire creştină. El trebuie să lupte din răsputeri pentru sfinţirea propriei persoane şi să-şi 
pună viaţa pentru credincioşii încredinţaţi lui de Dumnezeu spre păstorire, spre călăuzire pe calea 
mântuirii. Altfel, de ce a ales această cale? La hirotonia sa, în clipa punerii mâinilor episcopului pe 
capul său şi la pogorârea Duhului Sfânt asupra lui, tânărul aspirant la demnitatea preoțească trebuie 
să conştientizeze marea răspundere pe care şi-o asumă şi să ceară, ca de altfel la fiecare Epicleză 
ulterioară, înţelepciune, dragoste şi smerenie, daruri şi virtuţi dumnezeieşti, absolut necesare 
pastoraţiei autentice. 

În orice timp şi loc, preotul are datoria să-i înveţe pe credincioşi că fără împlinirea poruncilor 
dumnezeieşti viaţa lor religioasă nu este decât o amăgire. Frica de Dumnezeu este începutul 
înţelepciunii, împlinirea poruncilor dumnezeieşti fiind izvorul tuturor bunătăţilor. Credinciosul 
trebuie să înţeleagă rolul sacramental (sfinţitor) al virtuţilor şi valoarea ascetică a Sfintelor Taine, 
faptele bune pregătindu-l pe om şi actualizând energiile dumnezeieşti primite prin Sfintele Taine. 
Omul nu trebuie să stea nesimţitor, crezând că numai Dumnezeu “e obligat” să lucreze. Fără să facă 
bine altora omul nu se poate purifica de răutăţi, nu-şi poate depăşi egoismul şi micimea sufletească. 
Acest lucru îşi are începutul bun la Spovedanie, mărturisirea păcatelor reprezentând startul corect în 
urcuşul duhovnicesc. Fără aceasta omul rătăceşte încă în închipuire de sine, în diverse forme ale 
înşelării vrăjmaşului. 

Unii merg la preot ca la un oracol, aşteptând ca preotul sau Dumnezeu să le rezolve 
instantaneu problemele. Dar şi mai grav este că unii preoţi chiar se cred învestiţi de sus cu darul 
clarviziunii, impresionându-i pe cei care vin la dânşii cu diagnostice scurte de genul: “Cutare ţi-a 


! Un serios motiv de sminteală pentru credincioşi este comoditatea păstorului care nu-şi pune sufletul pentru oile sale. 
De aici urmează şi alte două consecinţe grave pentru viaţa parohiei şi a Bisericii întregi: 1) înstrăinarea oamenilor 
smintiţi de comunitatea credincioşilor şi 2) scăderea unităţii de credinţă şi iubire între parohieni şi preot. De multe ori în 
mintea multora sminteala se poate generaliza asupra tuturor preoţilor, cum e cazul intelectualilor atei şi al celor deviaţi 
la secte. Or, preotul trebuie să fie un exemplu de viaţă sfântă şi de înţelepciune, atât pentru credincioşi, cât şi pentru cei 
ce rătăcesc în afara Bisericii. 

făcut farmece” sau “Aici e un blestem de până la al nouălea neam” sau “Sunt lucruri necurate la 
mijloc”, urmate imediat de soluţia: “Vii la 12 masluri consecutive, dai 7 acatiste la 7 mânăstiri, 
cumpăra de la pangar 40 lumânări pentru 40 zile, mir, tămâie etc.”. 

În aceste situaţii, “popa” nu se comportă ca un slujitor al lui Dumnezeu şi al oamenilor, ci ca 
un lup îmbrăcat în piele de oaie, care caută să-şi mărească faima şi venitul prin astfel de intimidări, 
în loc să cerceteze viaţa trecută a oamenilor, explicându-le că necazurile şi încercările prin care trec 
n-au numai cauze exterioare şi înmuindu-le inima ca să se smerească şi să iubească pe Hristos şi pe 
semenii lor iertând tuturor şi nemaipăcătuind, un asemenea “popă” se foloseşte de autoritatea 
veşmântului preoţesc în interes personal. 

La Taina Spovedaniei, preotul are misiunea de a-l ajuta pe credincios să scoată la iveală nu 
numai păcatele, mizeriile şi răutăţile făcute (să le vădească paguba vremelnică şi veşnică pe care o 
aduc omului), ci mai ales frumuseţile interioare latente din fiecare om. De aceea, orice om trebuie 
primit cu delicateţe şi înţelegere, cu durere şi cu dragoste, ajutându-l să iasă din deznădejdea şi din 
scârba păcatului la lumina întâlnirii cu Dumnezeu cel Bun şi iubitor de oameni. Fiecare credincios 
trebuie trezit la înţelegerea că Hristos S-a răstignit şi pentru el, că trebuie să ne răstignim şi noi faţă 
de păcat, pentru a învia şi a via împreună cu Hristos. Astfel, fiecare Spovedanie ar trebui să-l facă 
pe credincios conştient şi de bunătățile lui interioare, care, cu cât sunt oferite mai mult şi mai 
dezinteresat altora, cu atât devin mai strălucitoare, deşi nu trebuie să se mândrească cineva pentru 
asta. 

De asemenea, preotul trebuie să ţină seama, pentru fiecare caz în parte, de împietrirea sau 
sfâşierea inimii penitentului, de consecinţele (exemplul rău, complicitatea altora) şi de gravitatea 
păcatului, şi să aplice epitimia cea mai potrivită. Canonul de rugăciune, post şi milostenie dat 
credinciosului penitent trebuie să-l ajute pe acesta să iasă din robia păcatelor, să urască păcatul cu 
toată grozăvia lui şi să-i stimuleze dorul după cele sfinte şi veşnice. Criteriul absolut pentru 
apropierea credinciosului de Sfânta Împărtășanie nu trebuie să fie durata canonului (7 ani, un an, o 
lună) de oprire de la Sfintele Taine, ci intensitatea pocăinţei, a îndreptării, depăşirea egoismului 
propriu, învierea din propriul mormânt al patimilor, lucru dovedit şi printr-o lucrare 
corespunzătoare de misiune creştină între semeni. 

Un credincios care vine la Spovedanie, după ani buni de rătăcire morală, va întâmpina unele 
greutăţi în înţelegerea şi asumarea propriei condiţii de om păcătos şi bolnav, care are nevoie de 
vindecare. Canonul primit reprezintă tocmai acest tratament, de durată mai mare sau mai mică, 
tratament absolut necesar curățirii de urâţeniile păcatelor. Canonul deci nu este o pedeapsă pentru 
păcate, ci un tratament pe care şi penitentul trebuie să şi-l asume dacă vrea să se vindece şi să se 
mântuiască. Cineva care a rătăcit ani de zile în păcate grele şi are pretenţii să se împărtăşească 
imediat, considerându-se vrednic de aceasta, va suferi şi mai mult după, dacă preotul duhovnic nu-i 
va cerne gândurile şi nu-i va elimina, în timp, mândria şi îndrăzneala (atât de păguboase pentru 
suflet) prin rânduirea unui canon adecvat, prin sfaturi, mustrări şi încurajări. Patimile cultivate ani 
de-a rândul trebuie scoase prin lacrimi şi nevoinţe, printr-un efort susţinut, conştient şi serios, altfel 
vindecarea omului şi viaţa lui religioasă nu sunt decât nişte iluzii, iar suferinţa (boala, neliniştea) 
omului va rămâne mai departe netratată. 

lată ce cuvânt frumos de învăţătură scrie în Aghiazmatar, la sfârşitul rânduielii Slujbei 
Mărturisirii: “Pune, dar, de acum început bun, nădăjduind spre Dumnezeu, Cel ce poate să-ţi ajute; 
şi mai vârtos te păzeşte, ca să nu te întorci la greşelile ce le-ai făcut, ca să nu fii de râs şi batjocură 
diavolilor şi lumii. Căci păcatele nici un folos nu aduc creştinilor, ci neputinţă, boală, sărăcie şi 
multe feluri de necazuri în această lume; iar pentru cealaltă arvunesc osânda veşnică şi chinul 
iadului. Drept aceea, datori suntem toţi, mici şi mari, săraci şi bogaţi, cu frica lui Dumnezeu şi cu 
cucernicie să vieţuim, ca pururea să fim întăriți cu harul lui Dumnezeu”. 

Viaţa religioasă a creştinului ortodox, preot (slujitor) sau credincios, trebuie sa fie centrată pe 
Sfânta Liturghie şi nu pe alte pelerinaje, dezlegări sau rânduieli mai mult sau mai puţin improvizate. 
Rugăciunea comunitară a Sfintei Liturghii are rolul de a întări unirea cu Dumnezeu şi cu semenii. 
Cei care declară “eu cred în Dumnezeu, dar nu merg la biserică, nu merg la slujbă, nu cred în popi” 
sunt departe de credință, de Dumnezeu, de semeni. Această situare a lor în afara Bisericii şi a 

Liturghiei le demască mândria şi egoismul personal, răzvrătirea şi comoditatea care le împietresc 
sufletul. De asemenea, creştinul participant la slujbele bisericii nu trebuie să fie creştin doar 
duminica, doar când e în biserică (deşi nici aici nu-şi leapădă relele năravuri, ca de exemplu 
Judecata şi bârfirea altora), ci toată viaţa. Eliminarea păcatelor din comportamentul cotidian trebuie 
considerată un proces permanent, o luptă continuă cu omul cel vechi (al păcatului) şi o afirmare a 
vieţii şi luminii lui Hristos. 

De exemplu, patima clevetirii trece neobservată, deşi ea este pricina multor necazuri, nelinişti 
şi supărări. Aproape toţi oamenii se consideră îndreptăţiți să-i judece pe alţii, să-i vorbească de rău, 
să-i calomnieze cu îndârjire chiar, semănând şi cultivând otrava urii atât în sine, cât şi în ceilalți, 
răspândind astfel răutatea şi mizeria, în loc să biruiască răul cu binele. Dar, dacă cineva va încerca 
să postească de bârfă o săptămână (să nu mai vorbească pe nimeni de rău deloc), va putea înţelege 
cât de spurcată este această patimă şi câtă pace şi bucurie în suflet aduc tăcerea şi rugăciunea pentru 
alţii. Apoi mărind perioada nelucrării patimii, aceasta se dezrădăcinează, se usucă, nemaifiind 
alimentată, iar rugăciunea devine mai curată şi mai spornică. Şi aşa se pot elimina toate patimile, 
aşa mintea devine mai limpede, mai transparentă voii şi gândirii (înţelegerii) dumnezeieşti. 

Multă atenţie trebuie avută în cazul păcatelor legate de patima desfrânării, păcate atât de 
urâte şi de grave înaintea lui Dumnezeu. Mulţi oameni habar nu au că fanteziile erotice promovate 
astăzi “fără prejudecăţi” de mass-media sunt păcate împotriva firii, iar canoanele Sfinţilor Părinţi 
referitoare la ele sunt foarte aspre. Omul trebuie conştientizat şi ajutat să iasă din răutatea şi 
degradarea în care a căzut, înainte de a ajunge la alte răutăţi şi mai mari (perversiuni, adultere, 
avorturi, boli grave şi incurabile, unele chiar molipsitoare). Din cauza acestor grave păcate viaţa 
omului este chinuită şi de multe alte ispite. 

Trebuie întărită, de asemenea, educaţia creştină din familie şi legătura duhovnicească a 
năşiei, naşii având răspunderea orientării şi formării creştine a finilor. Azi, foarte rar mai găseşti 
naşi şi fini care să se întâlnească şi în afară de Paşti şi de Crăciun, în afara obligaţiei de a aduce 
ploconul de Sărbători. 

Preotul şi credinciosul angajaţi într-o relație de ucenicie duhovnicească nu trebuie să uite 
niciodată scopul vieţii creştine: dobândirea Duhului Sfânt, agonisirea iubirii de Dumnezeu şi de 
semeni într-un grad mereu mai înalt. Şi preotul şi credinciosul au datoria de a nu-l sminti pe celălalt, 
de a nu-l scârbi ori a-l împuţina prin despotism ori neascultare. Şi credinciosul trebuie să se roage 
lui Dumnezeu pentru duhovnicul său, pentru preoţii şi episcopii Bisericii. 


7. Concluzii 


Tradiţia autentică de spiritualitate românească s-a păstrat în cuminţenie, în omenie, în lumină 
şi în simplitate, pe când falsele “tradiții” (amestecate cu practici păgâne, cu superstiții, cu magie 
populară) imprimă omului o agitaţie, o atmosferă ocultă, întortocheată, o imagine răsturnată despre 
om-comunitate-lume-Dumnezeu, făcând posibilă Justificarea unor exhibiţii şi bizarerii străine 
Ortodoxiei. 

Ortodoxia pune totdeauna în lumină Adevărul ca Persoană, pe Mântuitorul lisus Hristos şi 
iubirea Lui de oameni prezentă între credincioşi, în Biserică, în rânduielile ei sfinţitoare şi 
mântuitoare. Orice inovaţie, orice abatere de la Sfânta Scriptură şi de la Sfânta Tradiţie a Bisericii 
Ortodoxe, orice “tradiție” mistică sau practică ce iese din cuminţenia Ortodoxiei este limpede 
străină de Duhul Adevărului şi deci nu duce la Adevăr, nu duce la mântuire. 

De aceea, mai mici sau mai mari, autohtone sau exotice, mai restrânse sau mai răspândite, 
formele eronate de evlavie (ca mărturii ale existenţei falsului misticism), înainte de a se încetăţeni 
ca “tradiţii”, trebuie să fie combătute şi eliminate fără rezerve din viaţa duhovnicească a 
credincioşilor creştini ortodocşi. [...] 

În Occident, procesul galopant de dizolvare a valorilor creştinismului în sincretismul masonic 
New Age este pornit de peste 40 ani, iar la noi în ţară de aproape 14 ani. Dacă vom merge în ritmul 
acesta, viitorul neamului românesc nu ni se arată deloc mai bun sau mai luminos, întrucât va fi 
iminent pericolul degradării şi al dezbinării noastre religioase şi morale. Căci prin “religia 

viitorului”, prin practicile orientale şi prin “terapiile complementare” ancorate bine în ideologia 
New Age, diavolul încearcă să fure Adevărul creştin din minţile oamenilor şi să facă accesibile 
omului modern iniţieri satanice chiar fără ca el să vrea sau să ştie (manipularea se face insistent 
prin mass-media) şi, prin ele, să-i impună un mod de viaţa antihristic. Trăim vremuri foarte tulburi 
astăzi, căci diavolul ştie că mai are puţină vreme şi caută să înşele cât mai mulți oameni prin 
vicleşuguri tot mai subtile. 

Însă noi, creştinii ortodocşi, care am primit harul dumnezeiesc şi-l primim neîncetat în 
Biserica Dreptmăritoare a lui Hristos prin Sfintele Taine, aşa cum l-au primit toţi Sfinţii, nu trebuie 
să căutăm “semne şi minuni” exterioare, care pot fi uşor simulate de duhurile rele, “deținând 
adevărul, în iubire, să creştem întru toate pentru El, Care este capul — Hristos” (Efeseni 4, 15). Să 
nu ieşim din hotarele Părinților noştri, din cuminţenia Ortodoxiei, în care milioane de Sfinţi au 
primit făgăduinţele mântuirii lui Dumnezeu, ci “având deci aceste făgăduinţe, iubiților, să ne 
curățim pe noi de toată întinarea trupului şi a duhului, desăvârşind sfințenia în frica lui 
Dumnezeu” UI Corinteni 7, 1). 


Pentru o mai bună documentare şi lămurire puteţi citi: 

1. Sfântul Nicodim Aghioritul, Despre vrăjitorie, Ed. Sophia, Bucureşti, 2003. 

2. Sfântul Ignatie Briancianinov, Despre înşelare, Schitul românesc Lacu, Sfântul Munte 
Athos, 1999. 

3. leromonah Serafim Rose, Ortodoxia şi religia viitorului, Ed. Cartea Moldovei, Chişinău, 
1995. 

4. Mitropolitul Hristodulos Paraskevatdis, Războiul contra satanei, Ed. Anastasia, Bucureşti, 
1998. 

5. Mitropolitul Hierotheos Vlachos, Psihoterapia ortodoxă, Ed. Învierea, Timişoara, 1999. 

6. Diacon Petre I. David, Invazia sectelor, Ed. Crist, Bucureşti, 1997. 

7. Mihai Urzică, Minuni şi false minuni, Ed. Anastasia, Bucureşti, 1993. 

8. Mihai Urzică, Biserica şi viermii cei neadormiţi, Ed. Anastasia, Bucureşti, 1998. 

9. Părintele Rodion, Oameni şi demoni, Ed. Schimbarea la Faţă, 1999. 

10. Jean-Claude Larchet, Teologia bolii, Ed. Oastea Domnului, Sibiu, 1997. 

11. Iuliana Băncescu, Misiunea preotului faţă de magia contemporană. Ed. Semne, 
Bucureşti, 2003. 

12. Rugăciuni pentru bolnavi şi învăţaturi de credinţa ortodoxă despre boală, Ed. Christiana 
şi Sfânta Mânăstire Nera, Bucureşti, 2001. 


Aşadar, de ce caută omul contemporan semne, minuni şi vindecări paranormale? 


Răspunsul final: Pentru că, antrenat într-o mentalitate desacralizată, omul s-a înstrăinat de 
Dumnezeu, nu mai păzeşte poruncile Lui şi nu mai percepe corect înțelesurile vieţii şi dreptei 
credințe în Hristos. A pierdut simţul, valoarea şi educaţia iubirii de Dumnezeu şi semeni, 
desconsiderându-le în detrimentul acceptării unor experienţe noi, senzaţionale, care îi exaltă 
mândria şi idolatria. Iar, când nu mai are frică de Dumnezeu, când nu mai vrea să se smerească 
răbdător sub mâna binecuvântării Lui, când nu mai vrea să iubească sincer pe alții dăruinduse, 
atunci omul caută alte căi de “spiritualitate”, de fapt alte căi de fugă de la faţa lui Dumnezeu, 
încercând să-şi satisfacă aspiraţia naturală după Dumnezeu, după iubire şi după o fericire eternă prin 
metode mecanice sau magice ori prin alte minuni şi puteri paranormale, pe care diavolul i le oferă 
cu mână largă. 

Invazia de prooroci, de mediumi, de vindecători şi de vrăjitori a luat proporţii îngrijorătoare, 
în ceea ce priveşte însuşi viitorul spiritual al omenirii. Calea sfântă a smereniei şi a iubirii 
evanghelice este aproape total acoperită de “minunile” şi experienţele paranormale, intens 
mediatizate, ale tuturor acestor impostori manipulaţi din întuneric de duhurile răutății. Pentru că nu 
minunile sunt dovada că cel care le săvârşeşte e de la Dumnezeu, ci sfinţenia vieții şi a gândirii lui. 
Acesta şi este semnul adevăratului om duhovnicesc: învierea cu Mântuitorul Hristos din păcat şi din 

neadevăr. Să nu ne lăsăm înşelaţi! “Neam viclean şi desfrânat cere semn, dar semn nu i se va da, 
decât semnul lui lona proorocul. Ca precum a fost Iona în pântecele chitului trei zile şi trei nopți, 
aşa va fi şi Fiul Omului în inima pământului trei zile şi trei nopți ” (Matei 12, 39-40). 

Omul întunecat de păcate şi de necredinţă uită că cele mai mari valori umane sunt persoana şi 
iubirea, întrucât omul a fost creat de Dumnezeu după chipul şi asemănarea Lui; le disprețuiește şi le 
înlocuieşte în gândirea sa cu alte lucruri sau “performanţe” individualiste. Sfinţenia iubirii dintre 
persoane, normalitatea ei, jertfa de sine pentru mântuirea altora, toate valorile creştine sunt năruite 
aproape în conştiinţa omului contemporan sub tăvălugul agresiv al minunilor paranormale pe care le 
propagă, spre slava lor deşartă şi spre pierzarea celor ce-i urmează, “iluminaţii” care nu-L au pe 
Iisus Hristos ca lumină a vieții lor. 

Însă, numai iubirea lui Dumnezeu şi a semenilor îi pot da omului starea de pace, de fericire 
interioară şi de sănătate trupească şi sufletească. Numai o viaţă creştină, o viaţă în sfinţenie, numai 
trăirea reală a învierii din păcat şi a unirii cu lisus Hristos — Dumnezeu, în Biserica Lui 
Dreptmăritoare, îi poate descoperi omului contemporan bogăţia infinită a vieţii veşnice, a 
experienţei fericirii dumnezeieşti, în normalitatea ei plină de lumină şi de har. 


ÎN LOC DE EPILOG 


“Mulţi amăgitori au ieşit în lume, care nu mărturisesc că lisus Hristos a venit în trup; acesta 
este amăgitorul şi antihristul. Păziţi-vă pe voi înşivă, ca să nu pierdeţi ceea ce aţi lucrat, ci să primiţi 
plată deplină. Oricine se abate şi nu rămâne în învăţătura lui Hristos nu are pe Dumnezeu, cel ce 
rămâne în învăţătura Lui, acela are şi pe Tatăl şi pe Fiul. Dacă cineva vine la voi şi nu aduce 
învăţătura aceasta, să nu-l primiţi în casă şi să nu-i ziceţi: Bun venit! Căci cel ce-i zice: Bun venit! 
se face părtaş la faptele lui cele rele” ( loan 1, 7-11). 

“Mă mir că aşa degrabă treceţi de la cel ce v-a chemat pe voi, prin harul lui Hristos, la altă 
Evanghelie, care nu este alta, decât că sunt unii care vă tulbură şi voiesc să schimbe Evanghelia lui 
Hristos. Dar chiar dacă noi sau un înger din cer v-ar vesti altă Evanghelie decât aceea pe care v- 
am vestit-o — să fie anatema! Precum v-am spus mai înainte, şi acum vă spun iarăşi: dacă vă 
propovăduieşte cineva altceva decât aţi primit — să fie anatema! Căci acum caut bunăvoința 
oamenilor sau pe a lui Dumnezeu? Sau caut să plac oamenilor? Dacă aş plăcea încă oamenilor, n-aş 
fi rob al lui Hristos” (Galateni 1, 6-10). 


RUGACIUNE PENTRU PARINTELE DUHOVNIC 


Doamne Iisuse Hristoase, Fiul lui Dumnezeu, Care pe desfrânata şi pe tâlharul i-ai primit, 
primeşte şi rugăciunea mea pentru robul tău, duhovnicul meu [N], ales de Tine să poarte povara 
păcatelor mele în faţa Ta, aşa cum Tu porţi povara lumii întregi în faţa Tatălui ceresc. 

lartă-i toate greşelile lui pentru dragostea şi jertfa stăruitoare ca să pun început bun de 
pocăință, eu, oaia rătăcită. Cercetează-l degrabă şi vezi nevoile lui. Vindecă-l de toata boala şi 
întinăciunea trupească şi sufletească şi de slăbiciunea firii căzute. Izbăveste-l de toţi vrăjmaşii 
văzuţi şi nevăzuţi, de tot răul şi ispitele ce i-au venit pentru păcatele mele. Sporeştei înţelepciunea, 
îndelunga răbdare, liniştea, pacea şi mulţumirea sufletească, înmulţeşte-i puterea, sporeşte-i 
blândeţea şi purtarea de grijă şi împlineşte toate cele de folos lui. Dă-i minte luminată şi pricepere 
sfântă care se pogoară de la Tine, împăratul Luminii. 

Bine-sporeşte în el, Doamne, şi dăruieşte-l sănătos, îndelungat în zile, drept învățând 
cuvântul adevărului Tău. Amin. (Metanie) 

Împărate ceresc, Mângâietorule, deschide slava cerului şi plouă peste duhovnicul meu [N] 
belşug de har şi bogată milă. Pogoară-Te asupra lui, odihneşte în el pururea şi revarsă peste el 
mulţimea îndurărilor Tale. Amin. (Metanie) 

Maica Domnului, acoperă cu atotputernicul Tău acoperământ pe robul tău, duhovnicul meu 
[N], şi roagă-te Bunului Dumnezeu să-l miluiască pentru rugăciunile tale. Izbăveşte-l de toată ispita 

trupească şi sufletească; curăţă-l, tămăduieşte-l, întăreşte-l şi sănătate deplină dăruieşte-i. Amin. 
(Metanie) 

Cuvioase Părinte Siluane, roagă-te Domnului să miluiască şi să mântuiască pe duhovnicul 
meu [N] pentru rugăciunile tale. 

Cuvioase Arsenie cel Mare, roagă-te Domnului să miluiască şi să mântuiască pe duhovnicul 
meu [N] pentru rugăciunile tale. 

Cele nouă puteri cereşti, sfinţilor români, mucenici şi muceniţe, cuvioşi şi cuvioase, 
preacuvioşi părinţi ai noştri şi sfinţi a căror pomenire se face astăzi, împreună cu toţi sfinţii, rugați- 
vă lui Dumnezeu să miluiască şi să mântuiască pe duhovnicul meu [N] pentru rugăciunile voastre. 
Amin. (Metanie) 


RUGACIUNE PENTRU LUME 


Împărate Sfinte, mult milostive şi iubitorule de oameni, Doamne Iisuse Hristoase, Dumnezeul 
nostru, caută spre noi păcătoşii şi ascultă umilele noastre rugăciuni, Tu, Cel ce eşti bun şi 
binecuvântat în veci. 

Dezleagă, Doamne, lasă, iartă-ne nouă toate greşelile cu care ne-am spurcat, cu lucrul, cu 
cuvântul şi cu gândul, cu voie şi fără de voie; străluceşte întru noi harul Tău cel de viaţă dătător ca 
să nu pierim lepădaţi de la faţa Ta; luminează, întăreşte şi sfinţeşte sufletele şi trupurile noastre, ca 
să înţelegem şi să facem voia Ta. Umple inimile noastre cu Duhul Tău Sfânt şi sporeşte întru noi 
iubirea Ta, ca uniţi fiind cu Tine să lucrăm la mântuirea noastră şi a semenilor. 

Întăreşte şi înmulţeşte, Doamne, Sfînta Ta Biserică, luminându-i pe toţi oamenii ca să Te 
cunoască pe Tine şi pe Tatăl Tău şi pe Duhul Sfânt, singurul Dumnezeu adevărat. Surpă grabnic, 
Doamne al puterilor, uneltirile vrăjmaşilor văzuţi şi nevăzuţi care ne împresoară, şi cu rouă iubirii 
Tale stinge toate îndemnurile spre dezbinare. 

Aşa, Doamne lisuse Hristoase, Dumnezeul nostru, odihneşte întru noi şi ne mântuieşte 
împreună cu cei din gândurile şi din inimile noastre, drept-măritori creştini, care se roagă Ție sau şi 
prin noi cer mila Ta cea bogată: 

- ierarhi şi clerici ortodocşi, monahi şi monahii care se roagă pentru lumea întreagă; 

- părinţi şi fraţi ai noştri duhovniceşti, păstori şi învățători ai Bisericii Tale; 

- rudenii după trup, cunoscuţi şi binefăcători ai noştri de pretutindeni; 

- conducători ai ţării noastre România; 

- oameni pe care ne-ai dat a-i întâlni, care ne urăsc sau ne iubesc pe noi, sau pe care noi cu 
nesocotinţă i-am smintit, sau i-am scârbit, sau i-am necinstit în vreun fel, cu voie sau fără de voie; 

- prunci, copii, tineri în floarea vârstei şi bătrâni; 

- văduve, orfani, oameni ce sunt în încercări de întristare, de sărăcie, de supărare, de boală, de 
singurătate, de prigoană şi de temniţă; 

- oameni ce rătăcesc în întunericul păcatelor, al urii, al deznădejdii şi al necredinţei în Tine. 

Luminează-i, Doamne, şi pe eretici şi pe păgâni cu harul Tău şi-i uneşte cu Sfânta Ta 
Biserică. 

Dăruieşte-ne tuturor. Doamne, credinţă dreaptă, nădejde tare şi dragoste curată; tinde mâna 
Ta cea nevăzută din sfânt lăcaşul Tău şi ne binecuvântează pe toţi. Adu-Ţi aminte, Doamne, 
Dumnezeul nostru, în mulţimea îndurărilor Tale, de tot poporul Tău şi peste toţi oamenii varsă mila 
Ta cea bogată, împlinind tuturor cele către mântuire. Pe cei ce rătăcesc în necredinţă, adu-i la Tine, 
Dumnezeule al milei, iar pe credincioşi îi întăreşte în iubirea de frați, milostive, Doamne, însuţi 
tuturor toate le fii, Cel ce ştii pe fiecare dintru început şi voieşti ca toţi oamenii să se mântuiască şi 
la cunoştinţa Adevărului să vină. Pe noi pe toţi ne primeşte, Doamne, în împărăția Ta, fii ai luminii 
şi ai zilei neînserate arătându-ne; pacea Ta şi dragostea Ta dăruieşte-ni-le nouă, Doamne, 
Dumnezeul nostru, că Tu toate ni le-ai dat nouă. Ca şi noi, împreună cu toţi Sfinţii care din veac au 
bineplăcut Ție, să ne facem părtaşi veşnicelor Tale bunătăţi, pe care le-ai gătit celor ce Te iubesc pe 
Tine. 

Odihneşte, Doamne, în împărăţia Ta, şi pe cei ce au adormit în dreapta credinţă, rudenii, 
cunoscuţi şi binefăcători ai noştri după duh şi după trup, şi pe toţi oamenii care s-au săvârşit cu 
nădejdea învierii şi a vieţii veşnice care este la Tine. Auzi-ne pe noi, Dumnezeule Preabun, şi ne 
miluieşte pe toți. 

Că singur Tu eşti Domnul şi Dumnezeul nostru Care ne miluieşti şi ne mântuieşti, şi a Ta este 
împărăţia şi puterea şi slava împreună cu Cel fără de început al Tău Părinte şi cu Preasfântul şi 
Bunul şi de viaţă făcătorul Tău Duh, acum şi pururea şi în vecii vecilor. Amin 


(Ed. Sophia, Bucureşti, 2004; 
Ediţie electronică: Apologeticum, 2006) 

În loc de postfață 


Părintele Adrian Făgeţeanu 
şi duhovnicii de altădată... 


Sorin Preda, profesor de jurnalism şi gazetar foarte cunoscut din paginile Formulei AS, este 
un prieten al lumii monahale. Un prieten apropiat, aş spune, de suflet şi de vibraţie duhovnicească al 
nevoitorilor din chinoviile româneşti. Mi-e tare drag omul acesta, căci este cu adevărat smerit şi 
profund, chiar dacă în majoritatea timpului se învârte în mediile culturale şi universitare laicizate. 
Meritele lui, în consecinţă, sunt cu atât mai mari! 

Discuţia despre părintele Adrian Făgeţeanu s-a iscat firesc, aşa cum plin de firesc a fost cel 
pe care îl evocăm acum, de la a cărui mutare la Domnul se împlineşte un an (în septembrie 2012) şi 
de la a cărui naştere se împlinesc o sută de ani (în noiembrie 2012). La editura noastră apare în 
această toamnă şi volumul care îi este dedicat marelui mărturisitor al veacului XX!, al cărui nume 
se leagă şi de mişcarea unică a Rugului Aprins, pentru care a pătimit ani grei de închisoare. (R. B.) 


Domnule Sorin Preda, de ce evlavia populară contemporană face o “nedreaptă” 
diferenţiere între duhovnici: unii sunt “mari”, în vreme ce alții sunt doar... duhovnici? 

Într-adevăr, oamenii fac această distincţie şi greşesc profund, aşa cum greşesc când spun: 
“Am trăit un mare miracol”. Miracolele nu sunt nici mari, nici mici. Miracolele sunt pur şi simplu 
(dovadă în plus poate fi şi că substantivul în sine respinge orice diminutiv). La fel, se întâmplă şi cu 
duhovnicii. În lumea lor specială, ierarhiile nu au ce căuta. N-aş vrea să greşesc, dar eu cred că 
adevăratul duhovnic nu este părintele la care te spovedeşti, ci părintele la care te duci să te şi ajute 
în opinteala sau păcatul tău mărturisit şi asumat. Duhovnicia e o relaţie faţă către faţă, e o chimie 
specială şi mistică a apropierii între două suflete, două vârste şi două trăiri. De aceea, trebuie să-ţi 
alegi duhovnicul după îndemnul inimii. Să cauţi şi să te rogi lui Dumnezeu pentru a-l găsi. Să 
cântăreşti bine şi să nu te grăbeşti. Se prea poate să-ţi găseşti duhovnicul la doi paşi de casă, nu într- 
o mânăstire din vârful muntelui, aşa cum credeai, stârnit de vorbele admirative ale altora. Da, 
oamenii caută duhovnici celebri, ceea ce reprezintă o eroare din capul locului, câtă vreme înlocuim 
pornirea firească a inimii cu o curiozitate meschină şi lăudăroasă prin ea însăşi. Nu vreau să vorbesc 
cu păcat, dar, la un moment dat, un uriaş duhovnic, cum a fost părintele Cleopa, avea mai mulţi 
ucenici decât populația ţării! Era suficient să-l fi văzut pe părintele în pridvorul chiliei spunând : 
“Mânca-v-ar raiul!”, ca apoi să te lauzi tuturor că eşti “fiu duhovnicesc” al marelui Cleopa; să-ţi 
acoperi spusele cu autoritatea lui. Marii duhovnici cunosc prea bine prețul acestei celebrităţi, pe 
care o poartă ca pe o cruce îngrozitor de grea, pe drumul şi aşa pieptiş al Mântuirii. Marii duhovnici 
se văd după roadă, după numărul şi calitatea adevăraţilor ucenici. E suficient să ne gândim la 
părintele Iustin de la Petru-Vodă. A umplut mânăstirile de preoţi tineri, citiţi şi îndelung postitori. 
Monahi de toată isprava. De multe ori, e suficient să-l auzi pe cineva cum vorbeşte şi cât de neclinit 
se arată în credinţă, ca să-ţi dai imediat seama din ce oaste sau familie spirituală face parte. 
Celebritatea se plăteşte cu asupra de măsură de toată lumea — şi de duhovnic, şi de credincios. 
Părintele Macarie de la Pasărea ştia acest lucru şi era de o discreţie de-a dreptul serafică. O singură 
dată l-am văzut în chilia lui şi ţin minte că m-a cutremurat felul în care stătea şi asculta ce îi 
spuneai. În viața mea nu am văzut o tăcere mai profundă şi mai participativă. O tăcere care 
cuprindea totul, care lămurea, alungând tot felul de îndoieli sau gânduri inutile. O tăcere de început 
de lume. Când am plecat de la el, m-am simţi ca după o spovedanie întreagă şi plenară. Atunci mi- 
am dat seama că te poţi spovedi în multe feluri. Te poţi spovedi chiar şi din priviri. 

Care a fost duhovnicul care v-a marcat cel mai mult devenirea spirituală? 


! Referinţa este chiar la volumul de faţă. [N. ed.] 

Duhovnicul pe care voi continua să-l port în suflet este părintele Sofian Boghiu. Cu el am 
avut parte de o întâmplare de Pateric. Eram în chilia dumnealui de la Antim şi, aşezându-mă pe 
singurul fotoliu din cameră, aşteptam ca părintele să înceapă discuţia. Aşteptam în zadar. Aşezat pe 
o margine de pat, părintele tăcea, privind contemplativ cumva spre un punct indefinit din cameră. 
Tot aşteptând, mă pregăteam deja să părăsesc chilia, având senzaţia că deranjeaz, că mă aflu într-un 
moment cu totul nepotrivit, când părintele şi-a ridicat privirea din pământ şi mi-a spus: “Ei, ai 
văzut ce bine a fost că am tăcut? Dacă tu spuneai ceva şi eu altceva, ne sminteam unul pe altul şi, 
până acum, eram déjà certaţi”. Nu pot spune că am fost fiu duhvonicesc al părintelui (m-am 
spovedit la el de 4-5 ori în doi ani). Pot spune doar că sub patrafir am trăit de fiecare dată în preajma 
părintelui Sofian un lucru cu totul uimitor. Deşi eram frământat de mulţime de întrebări şi nelinişti, 
deşi ezitam (cu ce să încep şi cum să fac să nu-l obosesc prea mult pe părintele?), mă aşezam în 
genunchi şi, imeditat, în minte îmi veneau răspunsurile la mai toate nedumeririle mele. Erau 
răspunsuri simple, elementare, limpezi ca de cristal. Rămâneam doar cu o problemă, pe care 
părintele o comenta scurt, fie cu un mic paragraf din Biblie, fie cu un oftat scos din adâncul inimii. 
În orice caz, după ce părintele îmi punea mâna pe creştet şi-mi dădea crucea să o sărut, ţâşneam pe 
uşa bisericii ca un adolescent — uşor, bucuros, cu chef de viață. Apoi, obosit şi tot mai bolnav, 
părintele m-a împins uşor spre un alt duhovnic — părintele Iulian de la Flămânda. Era un preot 
extrem de bătrân, la limita neputinței. Chiar şi aşa, pot spune că nu am întâlnit un duhovnic mai 
blând şi mai răbdător ca el. De multe ori mă duceam la spovedanie doar ca să stau în preama lui, să- 
i simt pacea sufletească şi eventual, la plecare, să iau cu mine (pe haine, pe păr, pe buze) ceva din 
tăcerea şi liniştea unui om care, deşi făcuse 18 de ani de temniţă grea şi afurisită, părea cel mai 
fericit om de pe pământ. N-am să uit în veci cum stătea cuminte ca un copil la fereastra casei sale 
parohiale şi aştepta vreun credincios care să vină să-l spovedescă. N-am să uit, mai ales, imaginea 
părintelui Iulian străbătând drumul de câtiva metri ce despărțea casa lui de biserică. O imagine 
crâncenă şi tulburătoare cu totul. O imagine apoteotică a neputinței şi a biruinţei îngemănate în 
acelaşi om. Abia păşind şi sprijinindu-se cu greu de braţul unui credincios, părintele mergea... 
aproape stând pe loc. Mergea plin de râvnă şi, totuşi, nu înainta deloc. Doamne, ce spectacol! Am 
rămas un timp să-l privesc cum, în aproape 10 minute, părintele făcuse numai câţiva paşi. Abia 
atunci am înţeles. Abia atunci un fulger mi-a străbătut conştiinţa şi am descoperit — Golgota noastră 
e pe orizontală. Nu trebuie să urcăm neapărat. Trebuie să înaintăm. Să păşim pur şi simplu. Urcuşul 
cel adevărat este doar pentru cei aleşi, pentru cei născuţi să fie sfinţi şi mucenici. 

Aţi stat, în câteva rânduri, în preajma părintelui Adrian Făgeţeanu. Cu ce sentiment aţi 
plecat de lângă dânsul? 

Pe părintele Adrian Făgeţeanu l-am văzut doar de câteva ori. L-am văzut la Antim şi, 
privindu-l cum spovedea, a băgat spaima în mine. Nu era neapărat aspru şi în nici un caz nu era 
agresiv. Era un bătrânel, o mână de om, un călugăr extrem de energic şi mereu cu o cruce de lemn 
în mână, dar se simţea de la poartă fibra lui militară, de monah aspru şi neclintit. Mi-l amintesc deci 
cum stătea într-un colţ al Antimului şi spovedea câte o credincioasă. Spovedea într-o poziție 
imposibilă, aplecat într-o parte, ascultând cu toată fiinţa lui, într-o încremenire ce trăda uimire, 
suferinţă şi respect. Apoi, am auzit despre alungarea lui de la Antim. Uimit şi cu o anume revoltă în 
suflet, am simţit nevoia să-l caut la mânăstirea lui de surghiun şi să discut cu el, să aflu mai multe 
despre Rugul Aprins, despre care începusem să scriu ceva, dar fără prea mult entuziasm, uimit fiind 
să constat cât adevăr avusese Andrei Scrima atunci când a scris că nimeni nu se poate apropia de 
Rugul Aprins, că Rugul Aprins e un subiect interzis, aflat sub pecetea tainei pentru mult timp, până 
într-o zi când se va da dezlegare şi vom înţelege cu toţii importanţa acestei mişcări ortodoxe. În 
acea zi de toamnă molcomă şi binecuvântată, am discutat cu părintele mai multe despre viaţa lui, 
dar şi despre imensa personalitate duhovnicească a părintelui Calinic Caravan — un adevărat sfânt, 
care, atunci când te vedea că greşeşti, nu spunea nimic, în schimb se apuca de îndată să facă cel mai 
greu canon în locul tău. Ţin minte deci că, în timp ce părintele Adrian vorbea, eu mă gândeam cum 
e posibil să alungi în pustietatea muntelui un om bătrân, bolnav şi orb pe deasupra... Chiar mă 
întrebam cum îngăduise Dumnezeu o asemenea nedreptate, când părintele, parcă citindu-mi gândul, 
s-a apropiat de urechea mea şi, uşor şoptit, mi-a spus: “Nu te mai frâmânta atât, frate! Au vrut să 

mă pedepsească, dar mi-au făcut cel mai mare bine. O să plec dincolo purtând în suflet liniştea 
acestui loc. Chiar dacă nu mai văd, îl simt. E un loc frumos, cum trebuie să fie poieniţa din faţa 
Raiului. La Bucureşti, eram într-un cazan de zgomote. Mult praf şi multă vorbă în zadar”... 

Care este cea mai dragă amintire care va leagă de acest duhovnic atipic? 

Multe s-au întâmplat de-a lungul întrevederii noastre de la Locurele — inclusiv un incident 
anume, care m-a făcut să cred că părintele era văzător, în ciuda orbirii provocate de acel cheag de 
sânge pe creier, lăsat ca amintire de torționari în timpul anchetelor de la Securitate. Nu vreau să 
vorbesc acum despre acest incident. Ceea ce pot să spun este că, la sfârşitul întrevederii noastre, mi- 
a cerut să opresc reportofonul şi să strâng carnetul de notițe, după care m-a tras de o parte şi, cu o 
voce extrem de joasă şi de conspirativă, mi-a spus că vrea să-mi mărturisească un mare secret din 
viaţa lui, cu condiţia să nu spun la nimeni, să tac precum mormântul. După ce m-a legat cu o nouă 
promisiune de tăcere, mi-a spus acel secret şi eu m-am cutremurat. Era ceva tulburător, ceva intens 
şi plin de uimire, dar, în mod ciudat, în clipa în care părintele a terminat ce avea de spus, memoria 
mea s-a şters instantaneu. Din secretul lui nu am rămas decât cu această senzaţie indescriptibilă de 
cutremurare şi uimire, la care timpul a mai adăugat un mic şi nevinovat premiu de mândrie. 
Mândria că părintele Adrian a avut atâta încredere în mine încât mi-a încredinţat cel mai mare secret 
al vieţii lui. Un secret despre care, vă Jur, nu mai ştiu absolut nimic. L-am uitat atât de repede, încât 
uneori mă întreb dacă această întâmplare cu părintele a fost reală sau doar o simplă proiecţie de 
moment a dorinţei mele. 

Care erau mărturiile părintelui Adrian privitoare la perioada prigoanei comuniste ? 

În cele câteva întâlniri ale noastre (două din ele la Antim, în vederea unui interviu pentru 
Formula AS) părintele mi-a lăsat impresia nu că refuză să-şi amintească despre ororile închisorilor 
comuniste, ci că subiectul nu-l mai interesează prea mult; că, în felul lui, i-a iertat pe prigonitori. 
Printre altele, mi-a povestit uşor amuzat cum la Mânăstirea Lainici refuza să se roage pentru 
conducătorii ţării, aşa cum refuza în general să se roage pentru Ceauşescu şi pentru comunişti. 
Degeaba insista cu blândeţe stareţul Calinic Caravan să-şi ierte duşmanii — părintele Adrian părea 
incapabil să treacă peste toate câte îndurase de la comunşti. “Nu-i nimic”, i-a zis ca o concluzie 
bătrânul părinte Caravan. “Dacă tu nu vrei, o să te oblige Dumnezeu”. A doua zi, la poarta 
Mânăstirii Lainici va opri o coloană de maşini negre, din care a coborât Ceauşescu, însoțit de doi 
bătrânei, părinţii lui. Apoi, intrând în curte, s-a îndreptat chiar spre părintele Adrian şi, fără nici o 
altă prezentare, 1-a spus direct: “Vreau să faci o rugăciune pentru părinţii mei!”. Obligat de situaţie, 
părintele Adrian a intrat în biserică şi a făcut rugăciunea aşa cum i se ceruse, nu fără a constata 
uimit câtă dreptate avusese înțeleptul stareț Caravan — dragostea şi iertarea sunt mai presus decât 
oricare altă suferinţă... Sigur că părintele trăise experienţe colosale în închisoare, cea mai intensă 
dintre toate fiind apropierea de Dumnezeu. Cu o emoție de care puţini cred că era capabil, părintele 
mi-a povestit, de pildă, cum a strigat în luminata noapte de Paşti: “Hristos a înviat!” şi toate celulele 
din Aiud au început să răsune de cântarea minunată a Învierii, a Speranţei, spre disperarea 
gardienilor care trăgeau focuri în aer şi cereau întăriri, crezând că s-a declanşat o revolta. Părintele 
vorbea cu duioşie parcă, cu o anume sfială, despre anii de detenţie. În închisoare descoperi tot darul 
lui Dumnezeu. Acolo îți recâştigi cumva inocenţa şi începi să te bucuri de orice — de la o rază de 
soare strecurată printre zăbrele până la o vorbă bună şi un zâmbet de încurajare. Intransigent, aspru 
şi tăios devenea atunci când îşi amintea despre minciunile cumplite, puse la proces în seama lui. În 
ciuda oricăror eforturi, nu suporta nedreptatea. Aici se vedea fibra lui profundă şi disciplinată de om 
moral, de teolog şi militar de carieră. lubea corectitudinea şi nu accepta ca să spună cineva 
(indiferent cine) despre el că a schingiuit sau a ucis oameni, aşa cum nu accepta ca un om, 
asemenea părintelui Ghiuş, să fie numit criminal, când ştia prea bine că părintele Benedict nu era în 
stare să omoare la propriu nici o muscă ... Aşa era părintele Adrian — om al modestiei desăvârşite. 
Vorbele bune şi pompoase le lăsa mereu în seama altora. El nu-şi aroga nici un merit. Eventual, 
tăcea. Eventual, schimba discuţia, trecând la “şi altele” toate nedreptăţile, acuzele mincinoase şi 
bătăile suferite în temniţă, nu fără a constata, cu o luciditate ce-ţi dădea fiori pe şira spinării, că 
Dumnezeu i-a luat la ceruri pe cei mai buni (colegii lui de celulă) şi l-a lăsat, în schimb, să trăiască 
pe el — cel mai slab, mai “costeliv în ale credinţei” dintre toți. 

Avea umor câteodată părintele. Un umor pe măsura lui — puţin cam aspru, colţuros şi lansat 
cu foarte multă precizie. Un umor de îndreptare, bun doar să certe cu folos pe cineva, aşa cum a 
făcut cu ucenicul pe care l-a admonestat, spunându-i într-o zi geroasă de iarnă: “Nu o să încălzeşti 
în veci curtea bisericii, oricât de mult ai lăsa uşa deschisă”. Şi mie, ţin minte că mi-a spus o 
nostimadă de-a lui — o vorbă deopotrivă comică şi adevărată. Îmi spunea părintele că acei creştini 
“de apartament”, care nu mai vin duminica la Sfânta Liturghie şi spun că se roagă la ei acasă, 
aceştia deci cred în sinea lor că se pot mântui singuri. Prin aceasta, zicea părintele, “ei se aseamănă 
cu Baronul Miinchausen, cel care pretindea că zboară prin forţe proprii, doar trăgându-se singur de 
păr în sus”. Inteligent şi trecut pe la şcoala sucelilor şlefuite ale lui Ţuţea, părintele ar fi putut râde 
de multe. Se abţinea însă, considerând că, în lumea în care trăim, râsul reprezintă nu doar pierdere 
de vreme, ci şi o gravă necuviinţă față de suferinţa Ţării şi a unei întregi generaţii de “tineri fără 
tinereţe”: Valeriu Gafencu, Mircea Vulcănescu, Petre Ţuţea, Dumitru Stăniloae, Sofian Boghiu, 
Benedict Ghiuş, Petroniu Tănase, Andrei Scrima, Daniil Sandu Tudor, Vasile Voiculescu şi atâţia 
alţii 

Are părintele Adrian urmaşi în ale duhovniciei? 

Nu ştiu dacă părintele are urmaşi. Nici nu cred că l-a interesat foarte mult acest aspect. 
Gândul lui părea că se oprise la două lucruri extrem de importante pentru el: să ridice o mânăstire 
pe Piscul Crăsanilor şi, dând mărturie despre oamenii pe care i-a cunoscut, să nu se uite prea repede 
suferințele generației “tinerilor fără tinereţe”. Altcumva, părintele nu-şi făcea prea multe iluzii 
legate de viitor. Vedea focul de paie al credinţei de moment, aşa cum vedea marile încercări prin 
care vom trece şi spectacolul cumplit al bisericilor goale, cu lacăt pe uşă, aşa cum se întâmplă deja 
prin Germania sau Elveţia... Fire mai dură, de om neclintit şi indestructibil, părintele nu putea lăsa 
urmaşi spirituali, deşi, dacă mă gândesc mai bine, când l-am vizitat ultima oară la Locurele, 
ucenicul său, tânărul monah care avea grijă de el şi îi citea zilnic din Biblie, se agita prin curte în 
dreptul unui mesteacăn. Cu un cuțit făcuse o crestătură în scoarţa copacului, de unde aduna 
picăturile de sevă, în care voia să dizolve două lingurițe de miere — mâncarea din acea zi a 
părintelui. Nu ştiu cum îl cheama pe acest ucenic şi nu ştiu unde să-l caut, dar mă gândesc că 
părintele i-a schimbat într-atât viaţa, încât acest ucenic va reuşi să o continuie pe cea a părintelui 
Adrian. 

Vă îngrijorează aparenta lipsă de bătrâni înţelepţi în rândul monahilor actuali? 

Mă îngrijorează şi constat că, părăsindu-ne duhovnici vestiți (Sofian Boghiu, Arsenie 
Papacioc, Cleopa Ilie, Adrian Făgeţeanu ş. a.), rămânem tot mai săraci şi fără alinare. Rămânem 
cumva ai nimănui. Am crezut acest lucru, mai ales după plecarea părintelui Sofian, până când am 
găsit un preot tânăr lângă casă, care m-a făcut să înţeleg un lucru elementar — oriunde aş fi şi în 
orice situație m-aş afla, să-L am pe Hristos lângă mine. Apoi, am cunoscut câţiva preoţi şi stareţi 
tineri, proveniţi mai ales din rândul ucenicilor părintelui Iustin (la mănăstirile Casian, Sf. loan Rusu, 
Ponor, Nera, Huda lui Papară, Siliştea, Oaşa etc.), care m-au uimit cu râvna şi neclintirea lor 
ortodoxă. Să nu ne plângem şi să dăm slavă lui Dumnezeu. Încă mai avem duhovnici (de-ar fi să ne 
gândim doar la părinţii Iustin de la Petru-Vodă, Vasile de la Rusă, Paisie de la Parva, Mina de la 
Runc, Arsenie de la Cornu). Să preţuim ce avem şi să nu ne semeţim, lăudându-ne cu ce nu e al 
nostru, amintindu-ne în schimb cuvintele incredibil de actuale ale lui Petre Ţuţea: “E adevărat că nu 
mai avem duhovnicii de altădată, dar nici credincioşii nu mai sunt cum erau cândva”. 


A consemnat 
Răzvan BUCUROIU 

